id
stringlengths 36
36
| title
stringlengths 8
2.31k
| content
stringlengths 4
21.7k
| datetime
stringdate 1478-01-28 12:00:00+0700
2025-05-08 14:01:23+0700
| domain
stringclasses 9
values | url
stringlengths 31
236
|
|---|---|---|---|---|---|
451aed51-c631-42d8-96f1-243b7304cbe2
|
ស្ត្រីម្នាក់ស្លាប់ក្រោយពេលសម្រាលកូននៅមន្ទីរពេទ្យបង្អែកខេត្តកំពង់ឆ្នាំង
|
ស្ត្រីវ័យ ៣២ឆ្នាំម្នាក់បានស្លាប់ ក្រោយពេលសម្រាលកូននៅមន្ទីរពេទ្យបង្អែកខេត្តកំពង់ឆ្នាំង កាលពីល្ងាចថ្ងៃទី២២ ខែវិច្ឆិកា។ មន្ត្រីសុខាភិបាលឲ្យដឹងថា ក្រុមគ្រូពេទ្យកំពុងវិភាគធ្វើកោសល្យវិច័យរកមូលហេតុពិតប្រាកដ នៃការស្លាប់របស់ស្ត្រីរូបនេះ ដើម្បីជៀសវាង និងបង្ការកុំឲ្យមានករណីដូចគ្នានេះកើតមានទៅថ្ងៃក្រោយទៀត។ ក្រុមគ្រួសារស្ត្រីសម្រាលកូនស្លាប់ឈ្មោះ ផាន់ សុអ៊ីម នៅភូមិក្បាលថ្នល់ ឃុំផ្សារ ស្រុកបរិបូរណ៍ សម្រេចមិនប្ដឹងផ្ដល់ក្រុមគ្រូពេទ្យពីករណីស្លាប់នេះទេ ប៉ុន្តែស្នើឲ្យគ្រូពេទ្យប្រកាន់ខ្ជាប់នូវក្រមសីលធម៌ វិជ្ជាជីវៈ និងបង្កើនការយកចិត្តទុកដាក់ចំពោះអ្នកជំងឺ។ ប្ដីរបស់ស្ត្រីរងគ្រោះ ចោទគ្រូពេទ្យនៃមន្ទីរពេទ្យបង្អែកខេត្តកំពង់ឆ្នាំង ថាមានការធ្វេសប្រហែស និងចាក់ថ្នាំខុសបច្ចេកទេស ទើបបណ្ដាលឲ្យប្រពន្ធរបស់គាត់ស្លាប់។ លោកថា បើទោះបីប្ដឹងរឿងនេះទៅតុលាការ ក៏មិនសង្ឃឹមឈ្នះដែរ ដោយគ្រួសារលោកមានជីវភាពក្រីក្រ ហើយលោកមិនសូវយល់ដឹងពីច្បាប់ ឬឡើងចុះតុលាការ។ ប្ដីរបស់ស្ត្រីរងគ្រោះ និងជាឪពុកកូនកំព្រាម្ដាយចំនួន ៤នាក់ លោក តាត់ សាវ៉ុន រៀបរាប់នៅថ្ងៃទី២៤ ខែវិច្ឆិកា ថា នៅមុនពេលសម្រាល និងក្រោយពេលសម្រាលកូនភ្លាម សុខភាពរបស់ប្រពន្ធលោកនៅធម្មតា ប៉ុន្តែក្រោយពីគ្រូពេទ្យក្មេងៗបីនាក់ចាក់ថ្នាំបីម្ជុល និងដាក់សេរ៉ូមជាប់ៗគ្នា ហើយបន្តិចក្រោយមកមានពេទ្យវ័យចំណាស់ម្នាក់ទៀត បានបូមថ្នាំចាក់មួយម្ជុលទៀត ស្រាប់តែអាការៈប្រពន្ធគាត់កាន់តែចុះខ្សោយ។ លោកថា ប្រពន្ធរបស់លោកទំនងជាប្រតិកម្មថ្នាំ និងចាប់ផ្ដើមធ្វើទុក្ខក្នុងខ្លួនខ្លាំងតាំងពីម៉ោងជិត ១២ថ្ងៃត្រង់ រហូតដល់ម៉ោងជាង ៤ល្ងាចថ្ងៃទី២២ ខែវិច្ឆិកា ទើបដាច់ខ្យល់ស្លាប់៖ ។ ឆ្លើយតបបញ្ហានេះ ប្រធានមន្ទីរសុខាភិបាលខេត្តកំពង់ឆ្នាំង លោក ប្រាក់ វ៉ុន បានច្រានចោលការចោទប្រកាន់ដែលថាការស្លាប់របស់ស្ត្រីឈ្មោះ ផាន់ សុអ៊ីម បណ្ដាលមកពីប្រតិកម្មថ្នាំ ឬក្រុមគ្រូពេទ្យមិនយកចិត្តទុកដាក់នោះ។ លោកបញ្ជាក់ថា បន្ទប់នាងសម្រាកនៅទល់មុខបន្ទប់ប្រចាំការរបស់គ្រូពេទ្យ ហើយមានការយកចិត្ដទុកដាក់ពីគ្រូពេទ្យ។ លោកស្ទាក់ស្ទើរក្នុងការវិនិច្ឆ័យនៃការស្លាប់នេះ ប៉ុន្តែលោកពន្យល់តាមរបៀបវេជ្ជសាស្ត្រថា បើមានប្រតិកម្មថ្នាំមែននោះ រោគសញ្ញាអាចស្ដែងចេញភ្លាមៗ ដូចជា សន្លប់ សម្ពាធឈាមធ្លាក់ចុះ និងជីពចរយកមិនបាន ជាដើម៖ ។ លោកបញ្ជាក់ថា ក្រោយពេលសម្រាលកូនហើយ ស្ត្រីរូបនោះមានសុខភាពល្អធម្មតា ប៉ុន្តែមានបញ្ហាថប់ដង្ហើមភ្លាមៗ ដែលអាចកើតចេញពីមូលហេតុជាច្រើន។ លោកថា មូលហេតុទាំងនោះអាចមកពីកត្តាដុំឈាមកកតូចៗទៅស្ទះនៅត្រង់សួត ដែលបណ្ដាលឲ្យស្លាប់។ បញ្ហានេះ ទាមទារឲ្យក្រុមការងារបច្ចេកទេសនៃមន្ទីរពេទ្យ សិក្សាបន្ថែម ដើម្បីជៀសវាង និងបង្ការករណីដូចគ្នានេះទៅថ្ងៃក្រោយទៀត៕
|
2015-11-24T16:30:00+07:00
|
rfa.org
|
https://www.rfa.org/khmer/news/health/A-woman-died-after-giving-birth-at-the-hospital-in-KampongChhnang-11242015042743.html
|
bbdd2ead-61f2-48b8-b214-867c95917315
|
អ្នកជំងឺដែលរកសេវាព្យាបាលនៅមន្ទីរពេទ្យគន្ធបុប្ផាស្នើសុំរោងសម្រាប់ជ្រកបន្ថែមទៀត
|
ប្រជាពលរដ្ឋអ្នកជំងឺដែលរកសេវាព្យាបាលនៅមន្ទីរពេទ្យគន្ធបុប្ផា ទទូចស្នើសុំរោងសម្រាប់ជ្រកជាថ្មីពីសប្បុរសជន និងអ្នកឧកញ៉ា ម៉ុង ឬទ្ធី។ ការស្នើសុំជាថ្មីនេះ បន្ទាប់ពីអ្នកឧកញ៉ា ម៉ុង ឬទ្ធី បានយករោងសម្រាប់ជ្រកមួយចំនួនទៅដាក់កាលពីថ្ងៃបុណ្យភ្ជុំបិណ្ឌ នៅមន្ទីរពេទ្យគន្ធបុប្ផា និងសន្យាថា នឹងធ្វើរោងបន្ថែមដើម្បីសម្រួលការអង្គុយរង់ចាំរបស់អ្នកជំងឺ។ អ្នកឧកញ៉ា ម៉ុង ឬទ្ធី ឆ្លើយតបថា លោកកំពុងសាងសង់រោងជូនអ្នកជំងឺ ហើយនឹងរួចក្នុងពេលឆាប់ៗ។ មន្ទីរពេទ្យគន្ធបុប្ផា ត្រូវបានពលរដ្ឋចាត់ទុកថា សេវាព្យាបាលមានប្រសិទ្ធភាព ការព្យាបាលមិនចំណាយលុយ និងអាចសង្គ្រោះជីវិតកុមារកម្ពុជា រាប់ម៉ឺននាក់ក្នុងមួយៗឆ្នាំ ប៉ុន្តែនៅរបងខាងក្រៅនៃមន្ទីរពេទ្យនេះ មិនមានបង់ កៅអី ឬរោងសម្រាប់ជ្រក បង្កើនភាពងាយស្រួលជូនពលរដ្ឋអ្នកជំងឺជ្រកនោះទេ។ ពលរដ្ឋដែលទៅទទួលសេវាព្យាបាលនៅទីនោះ មានក្តីប្រាថ្នាមួយជាយូរមកហើយ គឺពួកគាត់ចង់បានកៅអី ឬរោងសម្រាប់ជ្រក និងបង្គន់អនាម័យ ដើម្បីអាចការពារកម្ដៅក្តៅថ្ងៃ និងអាចបាំងតំណក់ទឹកភ្លៀងកុំឲ្យធ្លាក់ត្រូវកុមារាកុមារីទាំងឡាយដែលមានជំងឺ៖ ។ ពលរដ្ឋអ្នកជំងឺម្នាក់មកពីខេត្តកំពង់ចាម លោកស្រី វ៉ែន សុវណ្ណ មានប្រសាសន៍ថា មន្ទីរពេទ្យគន្ធបុប្ផា បានបង្កើតក្តីសោមនស្សសម្រាប់ផ្លូវចិត្តលោកស្រី។ ការរីករាយនេះ គឺកើតចេញពីការសង្គ្រោះកូនរបស់លោកស្រីដែលមានជំងឺជាប់កាយ ដោយជិតដាច់ខ្យល់ទៅទីឋានដទៃ ឲ្យមានដង្ហើមដកឡើងវិញ តាមរយៈការព្យាបាលជំងឺមិនអស់លុយ និងមានប្រសិទ្ធភាពរបស់គ្រូពេទ្យនៅទីនោះ។ ការកើតមានស្នាមញញឹមលាយទុក្ខនេះ មិនមែនកើតមានចំពោះតែ លោកស្រី វ៉ែន សុវណ្ណ ម្នាក់នោះទេ ប៉ុន្តែក៏កើតមានលើកុមារាកុមារី និងស្ត្រីដទៃជាច្រើនផ្សេងទៀតដែលមានជំងឺ តែមិនមានលុយសម្រាប់ព្យាបាល និងខ្វះភាពជឿជាក់ចំពោះគ្រូពេទ្យមួយចំនួននៅកម្ពុជា។ ជាថ្មីម្តងទៀត ប្រជាពលរដ្ឋអ្នកជំងឺទាំងនោះ ទទូចស្នើសុំនូវរោងសម្រាប់ជ្រក និងកៅអីសម្រាប់អង្គុយនៅខាងក្រៅរបងនៃមន្ទីរពេទ្យគន្ធបុប្ផា ពីរដ្ឋាភិបាល សប្បុរសជន ក្នុងន័យជៀសវាងការអង្គុយផ្ទាល់លើដី។ ជុំវិញការស្នើសុំរបស់ប្រជាជននេះ អ្នកឧកញ៉ា ម៉ុង ឬទ្ធី អះអាងថា នៅដើមខែធ្នូ ខាងមុខនេះ លោកនឹងនាំយករោងសម្រាប់ជ្រកទៅដាក់ជូនពលរដ្ឋអ្នកជំងឺ ដែលទៅទទួលសេវាព្យាបាលនៅមន្ទីរពេទ្យគន្ធបុប្ផា ឲ្យគ្រប់ចំនួន ដើម្បីសម្រួលការរង់ចាំទទួលសេវាព្យាបាលនៅមន្ទីរពេទ្យនោះ។ លោកបន្តថា លោកក៏នឹងសាងសង់បង្គន់អនាម័យជូនពលរដ្ឋដែរ ដើម្បីអាចសម្រួលក្នុងពេលបន្ទោបង់ និងការផ្តល់ជូននូវទឹកដែលមានអនាម័យឲ្យពលរដ្ឋអ្នកជំងឺបានប្រើប្រាស់៖ ។ កាលពីពេលកន្លងទៅ ប្រធាន និងស្ថាបនិកនៃមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ (Beat Richner) ប្រកាសស្វែងរកជំនួយពីរដ្ឋាភិបាលកម្ពុជា រដ្ឋាភិបាលនៃប្រទេសស្វីស និងសហគមន៍អឺរ៉ុប ឲ្យជួយផ្តល់ថវិកាបន្ថែមដើម្បីអាចឲ្យមន្ទីរពេទ្យនេះអាចដំណើរបាន ១០ឆ្នាំទៅមុខទៀត។ មន្ទីរពេទ្យគន្ធបុប្ផា ក្នុងឆ្នាំ២០១៥ មានលុយជំនួយ ៤៥លានដុល្លារអាមេរិកសម្រាប់ផ្គត់ផ្គង់ការព្យាបាល។ មន្ទីរពេទ្យគន្ធបុប្ផា មានបុគ្គលិកទាំងអស់ ២.៥០០នាក់។ បុគ្គលិកម្នាក់ៗមិនអាចមានសិទ្ធិធ្វើការនៅមន្ទីរពេទ្យផ្សេងនោះឡើយ។ មន្ទីរពេទ្យគន្ធបុប្ផា នៅភ្នំពេញមានទីតាំងក្បែរវត្តភ្នំ និងឆៀងខាងត្បូងនៃព្រះបរមរាជវាំង និងមួយកន្លែងទៀតនៅទីរួមខេត្តសៀមរាប។ ប្រធានរដ្ឋបាលនៃមន្ទីរពេទ្យគន្ធបុប្ផា លោក មាស សារិទ្ធ មានប្រសាសន៍ថា ក្នុងមួយថ្ងៃ មន្ទីរពេទ្យគន្ធបុប្ផា ចំណាយលុយលើការព្យាបាលជំងឺប្រមាណ ១២ម៉ឺនដុល្លារ ហើយក្នុងមួយឆ្នាំចំណាយប្រមាណជាង ៤២លានដុល្លារ។ មន្ទីរពេទ្យគន្ធបុប្ផា ចាប់ផ្តើមប្រកាសរកជំនួយពីសប្បុរសជននៅប្រទេសកម្ពុជា នៅពាក់កណ្ដាលឆ្នាំ២០១៣។ កុមារជាង ៣.០០០នាក់ ត្រូវបានពិនិត្យព្យាបាលដោយមន្ទីរពេទ្យគន្ធបុប្ផា ជារៀងរាល់ថ្ងៃ។ កុមារទាំងនោះ ភាគច្រើនមានជំងឺធ្ងន់ប្រមាណ ៨៥% ហើយកុមារដែលមានជំងឺគ្រុនឈាម ៩២% បានទៅរកការព្យាបាលនៅមន្ទីរពេទ្យគន្ធបុប្ផា។ របាយការណ៍ធនាគារពិភពលោក (World Bank) បង្ហាញថា ប្រជាជនជាង ៣លាននាក់មានជីវភាពក្រីក្រ ហើយជាង ៨លាននាក់ មានជីវភាពជិតក្រ។ របាយការណ៍ដដែលបង្ហាញថា កុមារកម្ពុជា ប្រហែល ៤២% ដែលមានអាយុក្រោម ៥ឆ្នាំ គឺកង្វះអាហារូបត្ថម្ភ ហើយពាក់កណ្ដាលនៃប្រជាជនកម្ពុជា មិនទាន់មានបង្គន់អនាម័យប្រើប្រាស់ត្រឹមត្រូវ។ មាត្រា ៧២ នៃរដ្ឋធម្មនុញ្ញកម្ពុជា ចែងថា សុខភាពរបស់ប្រជារាស្ត្រត្រូវបានធានា។ រដ្ឋយកចិត្តទុកដាក់ដល់ការការពារជំងឺ និងព្យាបាលជំងឺ។ ប្រជារាស្ត្រក្រីក្រ ត្រូវបានទទួលពិនិត្យរោគដោយឥតបង់ថ្លៃនៅតាមមន្ទីរពេទ្យ គិលានដ្ឋាន និងមន្ទីរសម្ភពសាធារណៈ។ រីឯមាត្រា ៧៣ ចែងថា រដ្ឋយកចិត្តទុកដាក់ចំពោះកុមារ និងមាតា។ រដ្ឋរៀបចំឲ្យមានទារកដ្ឋាន និងជួយឧបត្ថម្ភនារីដែលមានកូនច្រើនក្នុងបន្ទុក ហើយឥតទីពឹង៕
|
2015-11-24T15:40:00+07:00
|
rfa.org
|
https://www.rfa.org/khmer/news/health/Citizens-repeatedly-asking-for-halls-at-Kantha-Bopha-11242015033216.html
|
e2f5efdc-9169-44bc-a1d1-e81c340997a4
|
មនុស្ស២នាក់ស្លាប់និងជាង២០នាក់ក្អួតចង្អោរនៅខេត្តក្រចេះសង្ស័យពុលស្រាស
|
អធិការស្រុកសំបូរ ខេត្តក្រចេះ ឲ្យដឹងថា យ៉ាងហោចណាស់មនុស្ស ២នាក់ស្លាប់ និងជាង ២០នាក់ផ្សេងទៀត បញ្ជូនទៅសង្គ្រោះនៅមណ្ឌលសុខភាពស្រុកសំបូរ បន្ទាប់ពីពួកគាត់បានចូលរួមពិធីបុណ្យសពក្នុងភូមិ។ លោកថា មន្ត្រីជំនាញដាក់ការសង្ស័យករណីស្លាប់នោះបណ្ដាលមកពីពុលស្រាស អំឡុងពេលពួកគេបានពិសាស្រាសកំដររោងបុណ្យ។ អធិការស្រុកសំបូរ ខេត្តក្រចេះ ឲ្យដឹងនៅថ្ងៃទី២៣ វិច្ឆិកា ថា មន្ត្រីជំនាញ និងនគរបាលកំពុងស៊ើបអង្កេតពីមូលហេតុបណ្ដាលឲ្យមានមនុស្សស្លាប់ និងជាច្រើននាក់ពុល។ អធិការស្រុកសំបូរ លោក ប៊ុន ឈឿន និយាយថា នគរបាលកំពុងស្រាវជ្រាវពីមូលហេតុ និងធ្វើកោសល្យវិច័យស្រាស និងម្ហូបអាហារក្នុងពិធីបុណ្យសពមួយកន្លែង ឋិតនៅក្នុងភូមិចារថ្នោល ឃុំសំបូរ នៃស្រុកសំបូរ។ លោកបញ្ជាក់ថា កាលពីថ្ងៃទី២០ វិច្ឆិកា អ្នកភូមិម្នាក់មានអាការៈទន់ដៃទន់ជើង វិលមុខ និងក្អួតចង្អោរ ហើយបញ្ជូនទៅព្យាបាលនៅមន្ទីរពេទ្យបង្អែកខេត្តដើម្បីសង្គ្រោះ តែត្រូវស្លាប់តាមផ្លូវ។ រហូតដល់ថ្ងៃទី២២ វិច្ឆិកា មានមនុស្ស ៣នាក់ផ្សេងទៀតក៏មានអាការៈមិនស្រួលដូចគ្នានឹងបុរសដែលបានស្លាប់ ក៏បញ្ជូនពួកគាត់ទៅព្យាបាលនៅមន្ទីរពេទ្យបង្អែកខេត្ត បន្ទាប់មកពលរដ្ឋម្នាក់ទៀតស្លាប់ និងសង្គ្រោះទាន់ពេល ២នាក់។ លោកថា បន្ទាប់ពីកើតមានបាតុភាពមិនប្រក្រតីនេះ នគរបាល និងមន្ត្រីជំនាញនៃមន្ទីរសុខាភិបាល ជំរុញឲ្យពលរដ្ឋដែលពិសាស្រាក្នុងពិធីបុណ្យទាំងអស់ ៤២នាក់ ទៅមណ្ឌលសុខភាពស្រុកសំបូរ ដើម្បីពិនិត្យ និងបង្ការ៖ ។ បន្ទាប់ពីកើតមានបាតុភាពបណ្ដាលឲ្យមានមនុស្សស្លាប់នេះ នគរបាល និងមន្ត្រីជំនាញនៃមន្ទីរសុខាភិបាលខេត្តក្រចេះ សន្និដ្ឋានជាបឋមថា អាចបណ្ដាលមកពីពុលស្រាស។ ការសន្និដ្ឋាននេះ បន្ទាប់ពីការស្រាវជ្រាវជាបឋមទាក់ទងនឹងពលរដ្ឋមានអាការៈមិនស្រួល ដូចជា វិលមុខ ក្អួត និងទន់ដៃជើង ជាដើម គឺសុទ្ធតែបានទទួលទានស្រាសក្នុងពិធីបុណ្យសព។ មេឃុំសំបូរ លោក ជុំ សាវ៉ន ឲ្យដឹងនៅថ្ងៃទី២៣ វិច្ឆិកា ថា បន្ទាប់ពីសង្ស័យលើស្រាសដែលអ្នកភូមិបានទទួលទានក្នុងពិធីបុណ្យសព អាជ្ញាធរបានជូនដំណឹងដល់អ្នកលក់ស្រាស និងអ្នកចែកចាយស្រាសទាំងអស់ ឲ្យផ្អាកលក់ជាបណ្ដោះអាសន្ន រង់ចាំលទ្ធផលនៃការធ្វើកោសល្យវិច័យរបស់មន្ទីរជំនាញ និងនគរបាលជាមុនសិន។ លោកឲ្យដឹងដែរថា អំឡុងរយៈពេលពីរថ្ងៃចាប់ពីថ្ងៃទី២១ ដល់ថ្ងៃទី២២ ចំនួនមនុស្សដែលមានអាការៈមិនស្រួល ដូចជា វិលមុខ ទន់ដៃជើង និងក្អួតចង្អោរជាង ២០នាក់ ក្នុងនោះមានបីនាក់ដែលមានអាការៈធ្ងន់ត្រូវបញ្ជូនទៅព្យាបាលនៅមន្ទីរពេទ្យខេត្តក្រចេះ៖ ។ រហូតមកដល់ថ្ងៃទី២៣ វិច្ឆិកា មន្ត្រីជំនាញ និងនគរបាលស្រុកសំបូរ នៅមិនទាន់ជូនដំណឹងដល់គ្រួសារជនរងគ្រោះ អំពីមូលហេតុនៃការស្លាប់ និងកំពុងសង្គ្រោះជាច្រើននាក់នោះ ថាបណ្ដាលមកពីអ្វីឲ្យប្រាកដទេ ក្រៅពីការសង្ស័យអំពីពុលស្រាសនេះ។ មន្ត្រីស៊ើបអង្កេតនៃសមាគមអាដហុក (ADHOC) ខេត្តក្រចេះ លោក ឌិន ខន្នី ស្នើឲ្យអាជ្ញាធរ និងមន្ត្រីជំនាញស្រាវជ្រាវរកប្រភពនៃមូលហេតុនៃការស្លាប់នេះឲ្យប្រាកដ ដើម្បីចាត់វិធានការទប់ស្កាត់ជាបន្ទាន់ ចៀសវាងករណីនេះកើតឡើងដដែលៗ។ លោករកឃើញថា ករណីពុលស្រាសនេះ មិនត្រឹមតែកើតឡើងនៅខេត្តក្រចេះ នោះទេ គឺនៅបណ្ដាខេត្តមួយចំនួននៃប្រទេសកម្ពុជា ក៏កើតមានបាតុភាពនេះដែរ ដែលរដ្ឋាភិបាល ឬមន្ត្រីជំនាញហាក់នៅមិនទាន់មានយន្តការទប់ស្កាត់ករណីនេះឲ្យមានប្រសិទ្ធភាពឡើយ៖ ។ ស្រដៀងគ្នានេះដែរ នៅឃុំសំបូរ នៃស្រុកសំបូរ ករណីពុលធ្វើឲ្យមនុស្សស្លាប់នេះ បានកើតឡើងជាលើកទីពីរហើយ គឺកាលពីឆ្នាំ២០១២ មានកុមារចំនួន ៤នាក់ បានពុលដំឡូងមី បន្ទាប់ពីពួកគេបរិភោគដំឡូងជំនួសបាយ ហើយក្នុងចំណោមកុមារ ៤នាក់នោះ មានកុមារពីរនាក់បានស្លាប់៕
|
2015-11-23T18:10:00+07:00
|
rfa.org
|
https://www.rfa.org/khmer/news/health/2-manwere-killed-and-many-others-are-treated-suspect-alcohol-poisoning-11232015060258.html
|
dbf0ffb8-5a61-440f-b948-9e4d8cabc912
|
សមត្ថកិច្ច៖ កម្មករដួលសន្លប់នៅតំបន់សេដ្ឋកិច្ច 7NG មាន៣៥០នាក់
|
អគ្គស្នងការនគរបាលជាតិ បានបង្ហាញតួលេខនៃចំនួនកម្មកររោងចក្រកាត់ដេរសំលៀកបំពាក់ក្នុងតំបន់សេដ្ឋកិច្ចពិសេស សេវេន.អេន.ជី (7NG) ស្រុកខ្សាច់កណ្ដាល ថាមានចំនួនអ្នកដួលសន្លប់ ៣៥០នាក់។ គេហទំព័ររបស់អគ្គស្នងការនគរបាលជាតិ ចេញផ្សាយនៅថ្ងៃទី២១ ខែវិច្ឆិកា ឲ្យដឹងថា កម្មករ កម្មការិនីទាំងនោះ បម្រើការងារនៅក្នុងរោងចក្រកាត់ដេរចំនួន ៤ គឺរោងចក្រ ទ្រីមថយ រោងចក្រ ខេមតេកាង រោងចក្រ ខេមបូនីសូល និងរោងចក្រជីនវីន ស្ថិតក្នុងតំបន់សេដ្ឋកិច្ចពិសេស 7NG ស្រុកខ្សាច់កណ្តាល បានដួលសន្លប់កាលពីថ្ងៃទី២០ ខែវិច្ឆិកា។ ប៉ុន្តែអគ្គស្នងការពុំបានបញ្ជាក់ប្រាប់ពីមូលហេតុដែលបណ្ដាលឲ្យដួលសន្លប់នោះទេ។ ទោះយ៉ាងណា អ្នកនាំពាក្យក្រសួងការងារ និងបណ្ដុះបណ្ដាលវិជ្ជាជីវៈ លោក ហេង សួរ មានប្រសាសន៍នៅថ្ងៃទី២០ ខែវិច្ឆិកា ថា ក្រុមការងារជំនាញបានធ្វើសេចក្ដីសន្និដ្ឋានជាជំហានដំបូងថា គឺមកពីក្លិនថ្នាំគីមីជាសារធាតុពុលដែលប្រជាពលរដ្ឋធ្វើស្រែក្បែររោងចក្របានប្រើប្រាស់សម្រាប់បាញ់ដាក់ក្នុងស្រូវ។ ប៉ុន្តែក្រសួងបានដាក់រោងចក្រទាំងនោះឲ្យស្ថិតនៅក្រោមការឃ្លាំមើល។ កម្មករកម្មការិនីធ្វើការនៅរោងចក្រមួយចំនួនដូចជា រោងចក្រដំបូលស អាគារទី១ អាគារទី៣ អាគារទី៤ អាគារទី៧ រោងចក្រ ញូអឹសសេន អ៊ីនធឺណេសិនណល និងរោងចក្រស្ដារឡៃ (Star Light) ស្ថិតក្នុងតំបន់សេដ្ឋកិច្ចពិសេសក្រុមហ៊ុន សេវិន.អេន.ជី ដែលបានផ្ដល់សម្ភាសន៍ឲ្យវិទ្យុអាស៊ីសេរី បានប្រាប់ថា រោងចក្រពួកគេមានកម្មករប្រមាណពី ៤០ ទៅ ៥០នាក់ បានដួលសន្លប់ ត្រូវបានគេបញ្ជូនទៅសង្គ្រោះបន្ទាន់នៅមន្ទីរពេទ្យបង្អែកស្រុកព្រែកតាមាក់ និងមន្ទីរពេទ្យកាល់ម៉ែត រាជធានីភ្នំពេញ៕
|
2015-11-21T16:22:00+07:00
|
rfa.org
|
https://www.rfa.org/khmer/news/health/authorities-say-350workers-fainted-in-7ng-zone-11212015041830.html
|
5e650032-4b0e-4393-b360-50a9de9ff6f4
|
រោងចក្រខ្លះនៅតំបន់សេដ្ឋកិច្ច7NGត្រូវដាក់ក្រោមការឃ្លាំមើលក្រោយមានកម្មករសន្លប់
|
កម្មករកម្មការិនីនៃរោងចក្រដេរសំលៀកបំពាក់មួយចំនួន ក្នុងតំបន់សេដ្ឋកិច្ចពិសេស សេវិន.អេនជី (7NG) ក្នុងឃុំវិហារសួគ៌ ស្រុកខ្សាច់កណ្ដាល ខេត្តកណ្ដាល បានពុលសន្លប់ជាបន្តបន្ទាប់។ កម្មកររងគ្រោះត្រូវបានគេបញ្ជូនទៅសង្គ្រោះបន្ទាន់នៅមន្ទីរពេទ្យបង្អែកស្រុកព្រែកតាមាក់ និងមន្ទីរពេទ្យកាល់ម៉ែត រាជធានីភ្នំពេញ។ ចំណែកកម្មកររាប់ពាន់នាក់ផ្សេងទៀត ត្រូវបានថៅកែរោងចក្រ និងមន្ត្រីជំនាញពីក្រសួងការងារឲ្យផ្អាកធ្វើការមួយរយៈ រង់ចាំការកែលំអបរិយាកាសសិន។ ក្រសួងការងារបានដាក់រោងចក្រមួយចំនួនក្នុងតំបន់សេដ្ឋកិច្ចពិសេស សេវិន.អេនជី ក្នុងឃុំវិហារសួគ៌ ខេត្តកណ្ដាល ឲ្យស្ថិតនៅក្រោមការឃ្លាំមើល បន្ទាប់ពីមានកម្មករជាច្រើននាក់ពុលសន្លប់រយៈពេល ២ថ្ងៃជាប់គ្នា។ អ្នកនាំពាក្យក្រសួងការងារ និងបណ្ដុះបណ្ដាលវិជ្ជាជីវៈ លោក ហេង សួរ មានប្រសាសន៍នៅថ្ងៃទី២០ ខែវិច្ឆិកា ថា មូលហេតុដែលបណ្ដាលឲ្យមានការពុលសន្លប់នេះ ក្រុមការងារជំនាញបានធ្វើសេចក្ដីសន្និដ្ឋានជាជំហានដំបូងថា គឺមកពីក្លិនថ្នាំគីមីជាសារធាតុពុលដែលប្រជាពលរដ្ឋធ្វើស្រែក្បែររោងចក្រ បានប្រើប្រាស់សម្រាប់បាញ់ដាក់ក្នុងស្រូវ។ លោក ហេង សួរ បញ្ជាក់ថា ជាវិធានការ មន្ត្រីពេទ្យនៃក្រសួងការងារ និងមន្ត្រីផ្នែកសុវត្ថិភាព បានពិនិត្យមើលឡើងវិញនូវខ្យល់អាកាស និងបរិយាកាស៖ ។ ទោះជាយ៉ាងណា លោក ហេង សួរ ពុំបានបញ្ជាក់ពីចំនួនកម្មករពុលសន្លប់នោះថា មានប៉ុន្មាននោះទេ។ កម្មករកម្មការិនីនៅរោងចក្រមួយចំនួនដូចជា រោងចក្រ ដំបូលស អាគារទី១ អាគារទី៣ អាគារទី៤ អាគារទី៧ រោងចក្រ ញូអឹសសេន អ៊ីនធឺណេសិនណល និងរោងចក្រស្ដារឡៃ (Star Light) ដែលជារោងចក្រស្ថិតក្នុងតំបន់ក្រុមហ៊ុន សេវិន.អេនជី បានពុលសន្លប់រយៈពេល ២ថ្ងៃជាប់គ្នា នៅថ្ងៃទី១៩ និងថ្ងៃទី២០ ខែវិច្ឆិកា។ កម្មការិនីម្នាក់ក្នុងចំណោមកម្មករពុលដែលគេបញ្ជូនទៅព្យាបាលនៅមន្ទីរពេទ្យកាល់ម៉ែត ដែលគាត់មានផ្ទៃពោះផង លោកស្រី មួយ សាម័យ ថ្លែងថា ក្នុងពេលបំពេញការងារនាងមានធុំក្លិនម្យ៉ាងដែលនាងគិតថា ដូចផ្លែត្របែកទុំ និងលាយឡំដោយក្លិនល្វីង ដែលភ្លាមៗនោះ ធ្វើឲ្យពួកគាត់មានអាការៈមិនស្រួលខ្លួន ឈឺក្បាល រឹងថ្គាម ក្អួតចង្អោរ ហើយសន្លប់ជាបន្តបន្ទាប់៖ ។ ទាក់ទងទៅនឹងសេចក្ដីរាយការណ៍នៃការពុលសន្លប់នេះ វេជ្ជបណ្ឌិត ឆ ណារ៉េត នៃមន្ទីរពេទ្យកាល់ម៉ែត មានប្រសាសន៍ថា កម្មករចំនួន ៥៦នាក់កំពុងសម្រាកព្យាបាលនៅមន្ទីរពេទ្យនេះ។ លោកថា តាមរយៈការពិនិត្យព្យាបាល គ្រូពេទ្យមិនបានរកឃើញថា មានស្ថានភាពពុលដោយអ្វីមួយពិតប្រាកដនោះទេ។ លោកឃើញថា អ្នកជំងឺមានអាការៈអស់កម្លាំង ថប់ដង្ហើម និងមានអារម្មណ៍តានតឹង ហើយពួកគេកំពុងស្ថិតនៅក្នុងការព្យាបាល ប៉ុន្តែពុំមាននរណាម្នាក់មានសភាពធ្ងន់ធ្ងរនោះដែរ៖ ។ សេចក្ដីរាយការណ៍ពីកម្មករមួយចំនួនទៀត បានឲ្យដឹងថា ក្នុងមួយរោងចក្រពួកគេបានឃើញកម្មករប្រមាណពី ៤០ ទៅ ៥០នាក់ បានដួលសន្លប់។ ថៅកែរោងចក្របានអនុញ្ញាតឲ្យពួកគេឈប់សម្រាករយៈពេលកន្លះថ្ងៃ គឺថ្ងៃទី២០ វិច្ឆិកា។ ប៉ុន្តែមន្ត្រីសហជីពប្រចាំរោងចក្របានឲ្យដឹងថា កម្មករនឹងចូលធ្វើការវិញនៅថ្ងៃច័ន្ទ ដើមសប្ដាហ៍ក្រោយ៕
|
2015-11-20T15:25:00+07:00
|
rfa.org
|
https://www.rfa.org/khmer/news/health/workers-fainted-in-7ng-special-zone-11202015031439.html
|
fe3dcaf5-91d1-4410-a0ca-b7d74d75ed74
|
រដ្ឋាភិបាលដាក់កំហិតឲ្យអ្នកផ្ដល់សេវាទឹកស្អាតចូលសមាគមអ្នកផ្គត់ផ្គង់ទឹកស្អាតកម្ពុជា
|
ក្រសួងឧស្សាហកម្ម និងសិប្បកម្ម លើកឡើងថា នៅឆ្នាំ២០១៥ នេះ កម្ពុជា បានសម្រេចគោលដៅផ្គត់ផ្គង់វិស័យទឹកស្អាតនៅទីប្រជុំជនទូទាំងរាជធានី-ខេត្តនៃប្រទេសកម្ពុជា រហូត ៨១%។ ទន្ទឹមគ្នានេះ ក្រសួងអះអាងថា ដើម្បីឲ្យប្រជាជនរស់នៅទីប្រជុំជនអាចទទួលបានទឹកស្អាតប្រើប្រាស់រហូត ១០០% ទៅតាមគម្រោងត្រឹមឆ្នាំ២០២៥ នោះ ក្រសួងឧស្សាហកម្ម ដាក់កំហិតឲ្យអ្នកផ្តល់សេវាទឹកស្អាតទាំងអស់ ត្រូវតែចុះឈ្មោះចូលសមាជិកសមាគមអ្នកផ្គត់ផ្គង់ទឹកស្អាតកម្ពុជា។ ក្រសួងឧស្សាហកម្ម និងសិប្បកម្ម ដាក់កំហិតឲ្យអ្នកផ្តល់សេវាទឹកស្អាត ក្រុមហ៊ុនផ្គត់ផ្គង់ផលិតផល និងសេវាកម្មទឹកស្អាតទាំងអស់ ត្រូវតែចុះឈ្មោះចូលជាសមាជិកសមាគមអ្នកផ្គត់ផ្គង់ទឹកស្អាតកម្ពុជា ឲ្យបានត្រឹមចុងឆ្នាំ២០១៥ ជាកំហិត។ ជាងនេះទៀត ក្រសួងអះអាងថា បើអ្នកផ្តល់សេវាទឹកស្អាតណាមួយមិនចូលជាសមាគមអ្នកផ្គត់ផ្គង់ទឹកស្អាតកម្ពុជា នោះទេ ក្រសួងនឹងមិនផ្តល់អាជ្ញាប័ណ្ណជូន ឬដកអាជ្ញាប័ណ្ណតែម្តង។ ការលើកឡើងរបស់ក្រសួងឧស្សាហកម្ម និងសិប្បកម្មនៅពេលនេះ ត្រូវបានធ្វើឡើងនៅក្នុងសន្និសីទ និងការតាំងពិព័រណ៍ទឹកកម្ពុជា លើកទី១ ដែលបានរៀបចំឡើងនៅថ្ងៃទី១៩ ខែវិច្ឆិកា។ ថ្លែងបើកសន្និសីទនេះ រដ្ឋមន្ត្រីក្រសួងឧស្សាហកម្ម និងសិប្បកម្ម លោក ចម ប្រសិទ្ធ មានប្រសាសន៍ថា ទោះជាការផ្គត់ផ្គង់វិស័យទឹកស្អាតនៅទីប្រជុំជនទូទាំងរាជធានី-ខេត្តនៃប្រទេសកម្ពុជា បានរហូត ៨១% ក្តី ប៉ុន្តែលោកថា នៅតែមានពលរដ្ឋច្រើនលាននាក់ទៀតមិនទាន់ទទួលបានសេវាផ្គត់ផ្គង់ទឹកស្អាតទៅដល់ផ្ទះនៅឡើយ។ ហេតុនេះ ក្រសួងត្រូវតែដាក់លក្ខខ័ណ្ឌជាកំហិតដល់អ្នកផ្តល់សេវាទឹកស្អាតនៅកម្ពុជា ទាំងអស់ ត្រូវតែចូលជាសមាជិកសមាគមអ្នកផ្គត់ផ្គង់ទឹកស្អាតកម្ពុជា។ រដ្ឋមន្ត្រីក្រសួងឧស្សាហកម្ម និងសិប្បកម្ម អះអាងថា វិធានការនេះដើម្បីឲ្យការវិយោគសេវាផ្គត់ផ្គង់ទឹកស្អាត អាចធានាបានសុខុមាលភាព អនាម័យ ជីវភាព និងពង្រីកសេដ្ឋកិច្ចគ្រួសាររបស់ប្រជាពលរដ្ឋទូទាំងប្រទេស ពិសេសដើម្បីឲ្យបច្ចេកទេសផលិតទឹកស្អាតមានកម្រិតស្តង់ដារ៖ ។ ជាងនេះទៀត ដើម្បីជំរុញឲ្យវិស័យទឹកស្អាតនៅកម្ពុជា មានការអភិវឌ្ឍប្រកបដោយគុណភាព និងចីរភាព ជាពិសេសដើម្បីបំពេញតម្រូវការប្រើប្រាស់ទឹកស្អាត និងទឹកមានសុវត្ថិភាពប្រកបដោយតម្លៃ សមស្របសម្រាប់ពលរដ្ឋទូទាំងប្រទេស ក្រសួងនឹងខិតខំដោះស្រាយបញ្ហាប្រឈមនៅក្នុងវិស័យទឹកស្អាត ដែលអាចឈានទៅទទួលបានទឹកស្អាតប្រើប្រាស់គ្រប់គ្រាន់នៅឆ្នាំ២០២៥។ ប្រធានក្រុមប្រឹក្សាភិបាលសមាគមអ្នកផ្គត់ផ្គង់ទឹកស្អាតកម្ពុជា លោក អ៊ុន យុទ្ធី បានឲ្យដឹងដែរថា អ្នករកស៊ីផ្គត់ផ្គង់ទឹកស្អាតនៅកម្ពុជា កំពុងប្រឈមខ្លាំងនឹងបញ្ហាទុន បច្ចេកទេស តម្លៃមិនទាន់កំណត់ត្រូវស្តង់ដារ និងបញ្ហាធនធានមនុស្ស។ ជាងនេះទៀត លោកថា បច្ចុប្បន្ន កម្ពុជា មានអ្នកផ្គត់ផ្គង់សេវាទឹកស្អាតជិត ២០០ស្ថាប័ន ប៉ុន្តែមានជិត ១០០ស្ថាប័នប៉ុណ្ណោះដែលបានចូលជាសមាជិកសមាគម។ លោកគាំទ្រវិធានការក្រសួង ព្រោះធ្វើឲ្យអ្នកផ្គត់ផ្គង់ទឹកស្អាតទាំងអស់ ទទួលផលចំណេញច្រើន៖ ។ ចំណែកឯអ្នកផ្គត់ផ្គង់ទឹកស្អាតឯកជនមកពីខេត្តកំពង់ចាម លោក យឹម សំអឿន និយាយថា ការយឺតយ៉ាវចូលជាសមាជិកសមាគម ដោយសារមិនទាន់បានរៀបចំបណ្ដាញទឹកស្អាតបានត្រឹមត្រូវ និងមិនទាន់ទទួលបានអាជ្ញាប័ណ្ណ ពិសេសកង្វះការផ្សព្វផ្សាយពីស្ថាប័នពាក់ព័ន្ធ៖ ។ ក្រសួងឧស្សាហកម្ម និងសិប្បកម្ម អះអាងថា បើអ្នកផ្តល់សេវាទឹកស្អាត និងក្រុមហ៊ុនផ្គត់ផ្គង់ផលិតផលទាំងអស់ចូលជាសមាជិកសមាគមអ្នកផ្គត់ផ្គង់ទឹកស្អាតកម្ពុជា ក្រសួងរំពឹងថា នៅឆ្នាំ២០១៨ ប្រជាជនរស់នៅទីប្រជុំជន ៨៥% នឹងទទួលបានទឹកស្អាតប្រើប្រាស់។ ជាងនេះទៀត ក្រសួងឲ្យដឹងថា ក្រសួងនឹងខិតខំរៀបចំផែនការសាងសង់រោងចក្រផលិតទឹកស្អាតថ្មីមួយទៀត សម្រាប់ផ្គត់ផ្គង់ដល់ប្រជាជនទូទាំងរាជធានី ដែលមានសមត្ថភាពផលិតទឹកបាន ១៥០.០០០ម៉ែត្រគូបក្នុងមួយថ្ងៃនៅឆ្នាំ២០២០៕
|
2015-11-19T20:35:00+07:00
|
rfa.org
|
https://www.rfa.org/khmer/news/health/fresh-water-11192015082703.html
|
ac9894d0-ee51-4713-b15c-ee5fec3afde2
|
កសិករចិញ្ចឹមទានៅខេត្តកំពង់ចាមព្រួយបារម្ភខ្លាចកើតមានជំងឺផ្ដាសាយបក្សី
|
ក្រោយពេលជំងឺផ្ដាសាយបក្សីបានផ្ទុះឡើងជាថ្មីទៀតនៅពេលថ្មីៗនេះ ទៅលើសត្វទារបស់កសិករនៅខេត្តបាត់ដំបង និងខេត្តសៀមរាប ធ្វើឲ្យប្រជាកសិករចិញ្ចឹមសត្វទានៅស្រុកបាធាយ ខេត្តកំពង់ចាម កើតមានក្តីបារម្ភ។ យ៉ាងណា ប្រធានមន្ទីរកសិកម្មខេត្តកំពង់ចាម អះអាងថា ជំងឺផ្ដាសាយបក្សី គឺមិនមានកើតឡើងទេ ហើយមន្ត្រីជំនាញកំពុងយកចិត្តទុកដាក់ចំពោះបញ្ហានេះ។ ប្រជាកសិករមួយចំនួនដែលចិញ្ចឹមសត្វទានៅឃុំសណ្ដែក ស្រុកបាធាយ បានត្រៀមខ្លួនការពារសត្វទារបស់ពួកគេមិនអាចឲ្យឆ្លងជំងឺផ្សេងៗ ពិសេសជំងឺផ្ដាសាយបក្សី។ ពួកគេបានចាត់វិធានការដូចជា សម្អាតទ្រុងទាឲ្យស្អាត បាញ់ថ្នាំការពារ និងត្រៀមថ្នាំចាក់វ៉ាក់សាំង ជាដើម។ កិច្ចការពារសត្វបក្សីចិញ្ចឹមរបស់ខ្លួនពេលនេះ គឺស្របពេលខាងក្រសួងបានប្រកាសថា ករណីជំងឺផ្ដាសាយបក្សី អេច្ឆ.ហ្វាយ.អ៊ិន.វ័ន (H5N1) បានផ្ទុះឡើងជាថ្មីទៀតនៅខេត្តបាត់ដំបង និងខេត្តសៀមរាប។ ប្រជាកសិករម្នាក់នៅភូមិស្វាយព្រៃ ឃុំសណ្ដែក លោក យឿន ស្រៀង មានប្រសាសន៍ថា លោកបារម្ភនៅពេលឮដំណឹងថា ជំងឺផ្ដាសាយបក្សីបានកើតឡើងលើសត្វទាជាថ្មីទៀតនោះ។ កសិករចិញ្ចឹមសត្វទាយកពងជិត ១ពាន់ក្បាលរូបនេះបន្តថា ចាប់តាំងពីមានបញ្ហានេះមក គឺឃើញមានពេទ្យសត្វនៅក្នុងភូមិ និងមន្ត្រីជំនាញ តែងមកសាកសួរប្រជាពលរដ្ឋ និងបានណែនាំឲ្យកសិករចេះពីរបៀបបង្ការកុំឲ្យឆ្លងជំងឺនេះ ឬក៏កើតមានជំងឺនេះឡើង៖ ។ ភូមិស្វាយព្រៃ ស្ថិតនៅក្នុងឃុំសណ្ដែក ជាភូមិចុងកាត់មាត់ញកមួយ ហើយប្រជាពលរដ្ឋប្រមាណ ៧០ភាគរយជាអ្នកប្រកបរបរចិញ្ចឹមទាយកកូន និងយកពង។ កាលពីឆ្នាំ២០១៤ ជំងឺផ្ដាសាយ H5N1 ធ្លាប់ផ្ទុះឡើងនៅក្នុងឃុំនេះម្តងរួចមកហើយ។ កាលណោះ មន្ត្រីជំនាញសម្រេចកម្ទេចចោលសត្វទាជាច្រើនរយក្បាលដែលបានឆ្លង និងសង្ស័យថាមានជំងឺផ្ដាសាយបក្សី។ ស្រដៀងគ្នានេះ កសិករម្នាក់ទៀត លោក ហ៊ិន ហាយ ក៏កំពុងមានក្តីបារម្ភដែរ ត្បិតអីកាលពីឆ្នាំកន្លងទៅ ជំងឺផ្ដាសាយបក្សីបានកើតឡើងចំពោះសត្វទារបស់លោកម្តងរួចមកហើយ ដែលធ្វើឲ្យទារបស់លោករាប់រយក្បាលបានងាប់។ លោកថា ប្រសិនបើរឿងនេះកើតឡើងម្តងទៀត ប្រជាកសិករមានតែអង្គុយយំតែប៉ុណ្ណោះ ពីព្រោះដើមទុនដែលពលរដ្ឋយកមកចិញ្ចឹមទា គឺខ្ចីបុលពីគ្រឹះស្ថានហិរញ្ញវត្ថុ៖ ។ ឆ្លើយតបក្តីបារម្ភរបស់កសិករ ប្រធានមន្ទីរកសិកម្មខេត្តកំពង់ចាម លោក គឹម សាវឿន មានប្រសាសន៍បញ្ជាក់ថា ជំងឺផ្ដាសាយបក្សីដែលផ្ទុះឡើងនៅខេត្តចំនួនពីរនោះ គឺគ្មានវត្តមាននៅខេត្តកំពង់ចាម ឡើយមកទល់ពេលនេះ។ លោកបន្តថា ខាងមន្ត្រីជំនាញកំពុងយកចិត្តទុកដាក់បន្តទៀត ដោយចាត់ឲ្យមន្ត្រីថ្នាក់ក្រោមតាមដានជាប់ជានិច្ចជាមួយប្រជាកសិករ។ បន្ថែមពីលើនេះ ក៏មានភ្នាក់ងារបសុពេទ្យនៅតាមមូលដ្ឋាន ដើម្បីណែនាំប្រជាពលរដ្ឋពីរបៀបការពារបក្សី រួមនឹងសុវត្ថិភាពរបស់ពួកគេ៖ ។ ជាមួយគ្នានេះ ប្រធានមន្ទីរកសិកម្មដដែល ស្នើឲ្យប្រជាពលរដ្ឋសហការជាមួយអាជ្ញាធរ ក្នុងការផ្សព្វផ្សាយអំពីរបៀបបង្ការ។ ម្យ៉ាងទៀត កសិករត្រូវរាយការណ៍មកអាជ្ញាធរ ឬមន្ត្រីជំនាញគ្រប់ពេល នៅពេលមានហេតុការណ៍អាក្រក់កើតឡើងចំពោះបក្សីចិញ្ចឹមរបស់ពួកគាត់ ដើម្បីងាយស្រួលខាងលោកចាត់វិធានការ។ សេចក្ដីប្រកាសស្ដីពីការកំណត់តំបន់ជំងឺផ្ដាសាយបក្សីនៃក្រសួងកសិកម្ម រុក្ខាប្រមាញ់ និងនេសាទ កាលពីថ្ងៃទី១៤ ខែវិច្ឆិកា បានកំណត់ថា ខេត្តចំនួនពីរ គឺខេត្តបាត់ដំបង និងខេត្តសៀមរាប មានផ្ទុះឡើងវិញនូវជំងឺផ្ដាសាយបក្សី។ ក្រសួងកសិកម្ម តម្រូវឲ្យមន្ត្រីជំនាញផ្នែកសត្វ បំផ្លាញចោលនូវសត្វឈឺនៅតាមតំបន់ដែលមានផ្ទុះជំងឺផ្ដាសាយបក្សីតាមវិធានការ និងបច្ចេកទេសបសុពេទ្យ និងត្រូវត្រួតពិនិត្យចំពោះការចរាចរសត្វនៅតំបន់ដែលមានផ្ទុះជំងឺផ្ដាសាយបក្សីឲ្យបានត្រឹមត្រូវ និងមានប្រសិទ្ធភាព។ ស្របគ្នានោះ មន្ត្រីជំនាញបសុសត្វរបស់មន្ទីរកសិកម្មខេត្តសៀមរាប ក៏បានចុះទៅសម្លាប់សត្វទាប្រមាណជាង ៣.០០០ក្បាល ដែលកសិករចិញ្ចឹមនៅឯទីវាលមួយកន្លែងក្នុងភូមិច្រនៀង ឃុំព្រៃជ្រូក ចម្ងាយប្រមាណ ៤០គីឡូម៉ែត្រភាគខាងលិចពីទីរួមខេត្តសៀមរាប កាលពីល្ងាចថ្ងៃទី១៧ ខែវិច្ឆិកា កន្លងទៅ៕
|
2015-11-19T16:50:00+07:00
|
rfa.org
|
https://www.rfa.org/khmer/news/health/villager-in-kampongcham-concerns-of-the-outbreak-of-H5N1-11192015043243.html
|
c4918761-3075-4b9e-82d4-e8e1227fd65e
|
មូលហេតុបណ្ដាលឲ្យបុរសនិងស្ត្រីលំបាកមានកូន
|
ប្រជាពលរដ្ឋខ្លះចាត់ទុកថា ការលំបាកមានកូនភាគច្រើន គឺបណ្ដាលមកពីស្ត្រី។ ពួកគាត់ចាត់ទុកថា ស្ត្រីដែលមិនមានកូន ជាស្ត្រីអា និងថាមិនមានលក្ខណៈពេញលេញជាមនុស្សស្រី។ ការពោលពាក្យបញ្ចើចបញ្ចើនេះហើយ អាចជាហេតុផលបណ្ដាលឲ្យស្ត្រីមួយចំនួនមិនហ៊ានលើកឡើងនូវបញ្ហាសុខភាពរបស់ខ្លួន។ គ្រូពេទ្យជំនាញផ្នែកសុខភាពនៃការលំបាកមានកូន ពន្យល់ថា ការលំបាកមានកូន គឺអាចបណ្ដាលមកពីសុខភាពបុរស និងស្ត្រីជាដៃគូ និងកត្តាដទៃមួយចំនួនទៀត។ តាមទ្រឹស្ដីវេជ្ជសាស្ត្រ ស្ត្រី និងបុរសដែលបានរៀបការបានរយៈពេលមួយឆ្នាំ ហើយចង់បានកូន ប៉ុន្តែមិនអាចមានកូន គេឲ្យឈ្មោះថា ការលំបាកមានកូន។ ប្រធានមន្ទីរសម្រាកព្យាបាលកម្ពុជា អ្នកស្រីវេជ្ជបណ្ឌិត ស៊ាន សុខទៀង មានឯកទេសការលំបាកមានកូន ពន្យល់ថា ការលំបាកមានកូនមិនមែនជាកំហុសរបស់គូស្វាមីភរិយាដែលចង់បានកូននោះទេ។ ការលំបាកមានកូននេះទៀតសោត មិនមែនកើតចំពោះតែស្ត្រីក្នុងប្រទេសកម្ពុជា ឡើយ ប៉ុន្តែជំងឺនេះបានកើតមានលើបុរស និងស្ត្រីនៅទូទាំងពិភពលោក។ របាយការណ៍អង្គការសុខភាពពិភពលោក (WHO) ស្ដីពីការលំបាកមានកូន បញ្ជាក់ថា ការលំបាកមានកូន បានបង្កផលប៉ះពាល់សុខភាពទូទៅ និងសុខភាពផ្លូវចិត្តចំពោះគូស្វាមីភរិយាប្រមាណពី ១០% ទៅ ១៥% ដែលស្ថិតនៅវ័យបន្តពូជ។ ឯកសារដដែលបញ្ជាក់ទៀតថា មួយភាគបី (១/៣) នៃការលំបាកមានកូន គឺបណ្ដាលមកពីស្ត្រីមួយភាគបី (១/៣) នៃការលំបាកមានកូន គឺបណ្ដាលមកពីបុរស និងមួយភាគបី (១/៣) ទៀតនៃការលំបាកមានកូន គឺមិនមានមូលហេតុច្បាស់លាស់ ឬអាចបណ្ដាលមកពីកត្តារួមរបស់ស្ត្រី និងបុរស។ តើមូលហេតុអ្វីខ្លះដែលបណ្ដាលឲ្យស្ត្រីជួបការលំបាកមានកូន? អ្នកស្រីវេជ្ជបណ្ឌិត ស៊ាន សុខទៀង ពន្យល់ថា ប្រព័ន្ធបន្តពូជរបស់ស្ត្រី គឺមានភាពស្មុគស្មាញ ហើយជំងឺអាចកើតឡើងនៅផ្នែកជាច្រើននៃប្រព័ន្ធបន្តពូជរបស់ស្ត្រី និងបញ្ហាដទៃផ្សេងៗទៀត មានជាអាទិ៍ ការកើនឡើងនៃអាយុរបស់ស្ត្រី អាចបណ្ដាលឲ្យការផលិតមេជីវិតញីមានតិច ដែលជាហេតុអាចបង្កឲ្យប្រឈមមុខនឹងការលំបាកមានកូន។ ទន្ទឹមនឹងនេះដែរ ភាពមិនទៀងទាត់នៃការធ្លាក់មេជីវិតញី អាចជាហេតុដែលបណ្ដាលឲ្យស្ត្រីលំបាកមានកូនដែរ។ អ្នកស្រីវេជ្ជបណ្ឌិតបន្ថែមថា ការលំបាកមានកូន ក៏អាចកើតមាននៅលើស្ត្រីវ័យក្មេងដែលមានគីសនៅកន្សោមពងញី៖ ។ ជំងឺរលាកសរីរាង្គក្នុងអាងត្រគាក អាចធ្វើឲ្យដៃស្បូនស្ទះ ឬខូច។ ការដុះភ្នាសសើមក្រៅស្បូន ដុំសាច់ និងសម្លាក ជាហេតុបណ្ដាលឲ្យប៉ះពាល់ដល់ដៃស្បូនដែលជាផ្លូវផ្លាស់ទីរបស់មេជីវិតញី ក៏អាចបណ្ដាលឲ្យប្រឈមមុខខ្ពស់នឹងការលំបាកមានកូន។ បន្ថែមពីលើនេះ ស្ត្រីដែលអាយុចាប់ពី ៣៥ឆ្នាំឡើងទៅ ក៏អាចប្រឈមមុខនឹងការលំបាកមានកូនផងដែរ៖ ។ ជុំវិញការលំបាកមានកូនរបស់ស្ត្រីនេះដែរ អនុប្រធានផ្នែករោគស្ត្រី និងសម្ភព នៃមន្ទីរពេទ្យព្រះកុសុមៈ លោកវេជ្ជបណ្ឌិត លាភ សុវណ្ណ អះអាងថា ការរំលូតកូនច្រើនដង ក៏ជាកត្តាដែលបណ្ដាលឲ្យស្ត្រីជួបនឹងការលំបាកមានកូនដែរ។ ការលំបាកមានកូន មិនមែនបណ្ដាលមកពីស្ត្រីទាំងស្រុងនោះទេ ប៉ុន្តែបុរសក៏អាចប្រឈមមុខនឹងការលំបាកមានកូន។ តើមូលហេតុអ្វីខ្លះដែលបណ្ដាលឲ្យបុរសជួបការលំបាកមានកូន? ទាក់ទងនឹងការលំបាកមានកូនដែលបណ្ដាលមកពីបុរស លោកគ្រូពេទ្យឯកទេសវះកាត់ប្រព័ន្ធទឹកនោម បញ្ចប់ការសិក្សាពីប្រទេសបារាំង វេជ្ជបណ្ឌិត អ៊ុក ពិសី បញ្ជាក់ថា តាមក្បួនពេទ្យគេសន្មតថា បុរសម្នាក់ជួបការលំបាកមានកូន លុះត្រាណាគេយកទឹកកាមទៅវិភាគនៅមន្ទីរពិសោធន៍ ទើបអាចជួយកំណត់មូលហេតុនៃការលំបាកមានកូនរបស់បុរសបានច្បាស់លាស់៖ ។ លោកវេជ្ជបណ្ឌិតមានប្រសាសន៍ថា ការលំបាកមានកូនរបស់បុរស អាចបណ្ដាលមកពីតំណពូជដែលជាហេតុបណ្ដាលឲ្យមិនមានបំពង់មេជីវិតឈ្មោលពីកំណើត។ ការវះកាត់ឆ្អឹងត្រគាក ឬថង់ទឹកនោម ដោយបណ្ដាលឲ្យពងស្វាសពិបាកផលិតមេជីវិតឈ្មោល។ ការឡើងប៉ោងសរសៃវ៉ែនពងស្វាស និងភាពមិនប្រក្រតីនៃចំនួនរូបរាងមិនប្រក្រតីរបស់មេជីវិតឈ្មោល ក៏ជាហេតុផលបណ្ដាលឲ្យបុរសលំបាកមានកូនផងដែរ៖ ។ ការលំបាកមានកូន គឺជាជំងឺមួយប្រភេទដែលតម្រូវឲ្យលោកអ្នកត្រូវទទួលការពិនិត្យព្យាបាល ដើម្បីអាចដោះស្រាយបញ្ហានេះ។ ក្នុងករណីនេះ គឺទាមទារឲ្យស្ត្រី និងបុរសដែលលំបាកមានកូន ត្រូវតែសហការជាមួយគ្រូពេទ្យដែលមានឯកទេសរោគស្ត្រី និងសម្ភព និងការលំបាកមានកូន ដើម្បីធ្វើរោគវិនិច្ឆ័យឲ្យបានជាក់ច្បាស់ មុនពេលសម្រេចចិត្តព្យាបាល។ ប្រការមួយទៀតដែលអាចជួយសម្រួលឲ្យលោកអ្នកអាចការពារកុំឲ្យជួបការលំបាកមានកូនដែរនោះ គឺលោកអ្នកអាចហាត់ប្រាណទៀងទាត់ ប៉ុន្តែមិនត្រូវហាត់ជ្រុលនោះទេ។ ការថែរក្សាផ្លូវចិត្តឲ្យបានល្អប្រសើរ។ ក្នុងសេចក្តីនេះ មានន័យថា លោកអ្នកអាចជៀសវាងការគិតច្រើន ដែលបណ្ដាលឲ្យមានបញ្ហាផ្លូវចិត្ត និងវិវឌ្ឍន៍ទៅជាជំងឺផ្លូវចិត្តបាន។ ប្រការដែលអាចអនុវត្តដែរនោះ គឺលោកអ្នកត្រូវជៀសវាងការជក់បារីច្រើន ការផឹកស្រាច្រើន និងការពារកុំឲ្យមានប៉ះទង្គិចពងស្វាសសម្រាប់បុរស។ ចំពោះស្ត្រីវិញ ត្រូវទៅពិនិត្យសុខភាពឲ្យបានទៀងទាត់ នៅពេលលោកអ្នកប្រឈមនឹងបញ្ហាធ្លាក់រដូវមិនទៀង។ សូមលោកអ្នកនាង អញ្ជើញទៅពិគ្រោះយោបល់ជាមួយគ្រូពេទ្យដែលមានឯកទេសត្រឹមត្រូវ៕
|
2015-11-19T16:10:00+07:00
|
rfa.org
|
https://www.rfa.org/khmer/program/health/Factor-of-Male-and-Female-Infertility-11192015040423.html
|
caf6841f-4db7-43b2-9e71-1440c96c86a3
|
សត្វទានៅសៀមរាបជាង៣ពាន់ក្បាលត្រូវបានសម្លាប់សង្ស័យជំងឺផ្ដាសាយបក្សី
|
មន្ត្រីក្រសួងសុខាភិបាល និងមន្ទីរសុខាភិបាលខេត្តសៀមរាប កំពុងតាមដាន និងឃ្លាំមើលរួមគ្នាទៅលើប្រជាពលរដ្ឋខ្លះដែលរស់នៅឃុំព្រៃជ្រូក ស្រុកពួក ខ្លាចក្រែងកើតមានជំងឺផ្ដាសាយបក្សី។ ពួកគេត្រៀមខ្លួនចាំព្យាបាលជំងឺនេះជូនប្រជាពលរដ្ឋ បន្ទាប់ពីកាលពីថ្ងៃទី១៤ ខែវិច្ឆិកា កន្លងទៅ ក្រសួងកសិកម្ម បានចេញប្រកាសព័ត៌មានដោយកំណត់ថា នៅភូមិច្រនៀង ឃុំព្រៃជ្រូក នៃស្រុកពួក គឺជាតំបន់មួយ ដែលផ្ទុះឡើងនូវជំងឺផ្ដាសាយបក្សី។ មន្ត្រីជំនាញបសុសត្វរបស់មន្ទីរកសិកម្ម ខេត្តសៀមរាប ដែលសហការជាមួយមន្ទីរពាក់ព័ន្ធខ្លះទៀត បានចុះទៅសម្លាប់សត្វទាប្រមាណជាង ៣.០០០ក្បាល ដែលកសិករចិញ្ចឹមនៅឯទីវាលមួយកន្លែង ក្នុងភូមិច្រនៀង ឃុំព្រៃជ្រូក ចម្ងាយប្រមាណ ៤០គីឡូម៉ែត្រ ភាគខាងលិចពីទីរួមខេត្តសៀមរាប កាលពីល្ងាចថ្ងៃទី១៧ ខែវិច្ឆិកា កន្លងទៅ។ ការសម្លាប់សត្វទារកប់ចោលចំនួនជាង ៣.០០០ក្បាលនេះ ធ្វើឡើងបន្ទាប់ពីសត្វទា ១ហ្វូងបានកើតជំងឺងាប់ជាបន្តបន្ទាប់ ហើយក្រសួងកសិកម្ម ក៏បានប្រកាសកំណត់កន្លែងដែលសត្វទាឈឺទាំងនោះថា ជាតំបន់ដែលផ្ទុះឡើងនៃជំងឺផ្ដាសាយបក្សី H5N1 មក។ ប្រធានមន្ទីរកសិកម្ម រុក្ខាប្រមាញ់ និងនេសាទ ខេត្តសៀមរាប គឺលោក មឿង សុនិត្យា។ លោកមានប្រសាសន៍កាលពីរសៀលថ្ងៃពុធ ទី១៨ ខែវិច្ឆិកា ថា រូបលោកនិងមន្ត្រីជំនាញបានចុះទៅសម្លាប់សត្វទា ១ហ្វូង ដែលបានកើតជំងឺកប់ចោល ព្រមទាំងបាញ់ថ្នាំសម្លាប់មេរោគនៅតំបន់នោះរួចរាល់ហើយកាលល្ងាចថ្ងៃទី១៧ ខែវិច្ឆិកា។ លោក មឿង សុនិត្យា បញ្ជាក់ទៀតថា បន្ទាប់ពីការសម្លាប់សត្វទាជាង ៣.០០០ក្បាលកប់ចោលមក គឺមន្ត្រីជំនាញផ្នែកពេទ្យសត្វ នៅតែបន្តតាមដាននៅជុំវិញតំបន់ដែលទាកើតជំងឺតទៅទៀត៖ ។ មន្ត្រីមន្ទីរកសិកម្មឱ្យដឹងថា នៅទូទាំងខេត្តសៀមរាប គឺមានតែតំបន់ភូមិច្រនៀង ឃុំព្រៃជ្រូក ស្រុកពួក តែ ១ប៉ុណ្ណោះ ដែលសត្វទាបានឈឺងាប់ពាក់ព័ន្ធនឹងករណីផ្ដាសាយបក្សី។ មន្ត្រីមន្ទីរសុខាភិបាលខេត្តសៀមរាប លោកវេជ្ជបណ្ឌិត ក្រូស សារ៉ាត់ មានប្រសាសន៍ថា បើទោះបីជាមន្ត្រីពេទ្យសត្វបានសម្លាប់សត្វទាចោលជាង ៣ពាន់ក្បាល ពាក់ព័ន្ធនឹងជំងឺផ្ដាសាយបក្សី H5N1ក៏ដោយ ក៏រហូតមកដល់ពេលនេះមិនមានប្រជាពលរដ្ឋណាម្នាក់នៅតំបន់ជុំវិញនោះ បានឆ្លងជំងឺនោះឡើយ។ លោកវេជ្ជបណ្ឌិត ក្រូស សារ៉ាត់ បញ្ជាក់ថា ទោះយ៉ាងណា ជាច្រើនថ្ងៃមកនេះ មន្ទីរសុខាភិបាលបានសហការជាមួយមន្ត្រីសុខភាពនៅតាមឃុំ និងស្រុក ឱ្យចុះអប់រំប្រជាពលរដ្ឋដែលរស់នៅជុំវិញកន្លែងសត្វទាឈឺងាប់ឱ្យបានយល់ពីអាការៈនៃជំងឺផ្ដាសាយបក្សី ហើយបើមានអាការៈផ្ដាសាយ ឬក៏ជំងឺផ្លូវដង្ហើមត្រូវប្រញាប់មករកគ្រូពេទ្យ៖ ។ កាលពីថ្ងៃទី១៤ ខែវិច្ឆិកា កន្លងទៅ ក្រសួងកសិកម្ម រុក្ខាប្រមាញ់ និងនេសាទ បានចេញសេចក្ដីប្រកាសស្ដីពីការកំណត់តំបន់ផ្ទុះឡើងនៃជំងឺផ្ដាសាយបក្សីចំនួន ២កន្លែងនៅក្នុងប្រទេសកម្ពុជា គឺ ១កន្លែងនៅភូមិដង្គត់ធ្នង់ ឃុំតាគ្រាម ស្រុកបាណន់ ខេត្តបាត់ដំបង និងមួយកន្លែងទៀតនៅភូមិច្រនៀង ឃុំព្រៃជ្រូក ស្រុកពួក ខេត្តសៀមរាប។ ជំងឺផ្ដាសាយបក្សី គឺជាប្រភេទជំងឺផ្លូវដង្ហើមដែលបង្កឡើងដោយមេរោគម្យ៉ាងហៅថា H5N1។ ជំងឺនេះអាចកើតលើបក្សីគ្រប់ប្រភេទ និងអាចឆ្លងពីសត្វទៅមនុស្សតាមរយៈការប៉ះដោយផ្ទាល់ និងការទទួលទានសាច់សត្វដែលឈឺងាប់ជាដើម។ កាលពីដើមឆ្នាំ២០១៤ កន្លងទៅ ជំងឺផ្ដាសាយបក្សី H5N1 បានផ្ទុះឡើងនៅកម្ពុជា ចំនួន ៩ករណី ហើយបានសម្លាប់មនុស្សចំនួន ៥នាក់៕
|
2015-11-18T18:25:00+07:00
|
rfa.org
|
https://www.rfa.org/khmer/news/health/3thousands-ducks-killed-suspected-h5n1-infection-11182015060903.html
|
3fa24a43-98f5-4156-b9fd-84dbdf84321d
|
ជំងឺផ្ដាសាយបក្សីផ្ទុះឡើងវិញនៅខេត្តបាត់ដំបងនិងខេត្តសៀមរាប
|
មន្ត្រីជាន់ខ្ពស់រដ្ឋាភិបាលបញ្ជាក់ថា មានការផ្ទុះឡើងវិញនូវជំងឺផ្ដាសាយបក្សី H5N1 នៅខេត្តបាត់ដំបង និងខេត្តសៀមរាប។ ការផ្ទុះឡើងវិញនូវជំងឺនេះ គឺជាសញ្ញានៃការព្រួយបារម្ភជាថ្មីទៀតរបស់ពលរដ្ឋកម្ពុជា។ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ អះអាងថា មិនមានមនុស្សណាម្នាក់បានឆ្លងជំងឺផ្ដាសាយបក្សីពីសត្វដែលមានផ្ទុកជំងឺផ្ដាសាយបក្សីនោះទេ។ លោកវេជ្ជបណ្ឌិតមានប្រសាសន៍ថា ដំបូងក្រុមជំនាញបានដាក់ការសង្ស័យលើមនុស្ស ៥នាក់ ដែលរស់នៅក្នុងតំបន់ផ្ទុះជំងឺផ្ដាសាយបក្សីថា អាចនឹងឆ្លងជំងឺនេះ ប៉ុន្តែបន្ទាប់ពីគ្រូពេទ្យជំនាញផ្នែកសុខភាពមនុស្ស បានធ្វើរោគវិនិច្ឆ័យលើមនុស្ស ៥នាក់ ដែលគេសង្ស័យថា អាចឆ្លងជំងឺផ្ដាសាយបក្សីនោះ ជាលទ្ធផលបញ្ជាក់ថា អ្នកទាំងនោះមិនបានឆ្លងជំងឺផ្ដាសាយបក្សីឡើយ។ ជំងឺផ្ដាសាយបក្សីត្រូវបានអ្នកជំនាញចាត់ទុកថា ជាជំងឺផ្លូវដង្ហើមកាចសាហាវដែលបង្កឡើងដោយវីរុស H5N1។ ជំងឺនេះអាចកើតលើបក្សីគ្រប់ប្រភេទ និងអាចឆ្លងពីសត្វទៅមនុស្សបានតាមរយៈការប៉ះដោយផ្ទាល់ និងការទទួលសាច់សត្វដែលឈឺ។ សេចក្ដីប្រកាសស្ដីពីការកំណត់តំបន់ជំងឺផ្ដាសាយបក្សីនៃក្រសួងកសិកម្ម រុក្ខាប្រមាញ់ និងនេសាទ កាលពីថ្ងៃទី១៤ ខែវិច្ឆិកា បានកំណត់តំបន់ជំងឺផ្ដាសាយបក្សីមួយកន្លែងនៅភូមិដង្គត់ធ្នង់ ឃុំតាគ្រាម ស្រុកបាណន់ ខេត្តបាត់ដំបង និងមួយកន្លែងទៀតនៅភូមិច្រនៀង ឃុំព្រៃជ្រូក ស្រុកពួក ខេត្តសៀមរាប ថាជាកន្លែងដែលមានផ្ទុះឡើងវិញនូវជំងឺផ្ដាសាយបក្សី។ ក្រសួងកសិកម្មតម្រូវឱ្យមន្ត្រីជំនាញផ្នែកសត្វ បំផ្លាញចោលនូវសត្វឈឺនៅតាមតំបន់ដែលមានផ្ទុះជំងឺផ្ដាសាយបក្សីតាមវិធានការ និងបច្ចេកទេសបសុពេទ្យ និងត្រូវត្រួតពិនិត្យចំពោះការចរាចរសត្វនៅតំបន់ដែលមានផ្ទុះជំងឺផ្ដាសាយបក្សីឱ្យបានត្រឹមត្រូវ និងមានប្រសិទ្ធភាព។ ទាក់ទងនឹងការផ្ទុះឡើងវិញនូវជំងឺផ្ដាសាយបក្សីនេះ លោកវេជ្ជបណ្ឌិត លី សូវ៉ាន់ ស្នើដល់ប្រជាពលរដ្ឋកម្ពុជា ត្រូវប្រកាន់ខ្ជាប់នូវអនាម័យក្នុងការទទួលទានអាហារ និងការរស់នៅប្រចាំថ្ងៃ ដើម្បីអាចការពារកុំឱ្យឆ្លងជំងឺផ្ដាសាយបក្សី។ លោកវេជ្ជបណ្ឌិត លី សូវ៉ាន់៖ ។ ក្រសួងសុខាភិបាល និងអង្គការសុខភាពពិភពលោក (WHO) ធ្លាប់បានចេញសេចក្ដីប្រកាសព័ត៌មានរួមមួយ ស្ដីពីការបង្ការជំងឺផ្លូវដង្ហើមផ្សេងទៀតដែលបណ្ដាលមកពីមេរោគ វីរុស (Virus) ដូចជាគ្រុនផ្ដាសាយជំងឺរលាកបំពង់ក និងជំងឺរលាកក្រពះពោះវៀន ជាដើម។ ស្ថាប័នទាំងពីរណែនាំឲ្យអនុវត្តវិធានការបង្ការសាមញ្ញមួយចំនួនមានដូចជា ត្រូវទៅពិនិត្យព្យាបាលនៅតាមមន្ទីរពេទ្យសាធារណៈ បើមានរោគសញ្ញាពិបាកដកដង្ហើម គ្រុនក្ដៅ ក្អក ឈឺក ឈឺសាច់ដុំ ផ្អាកធ្វើដំណើរពេលមានផ្ដាសាយ មិនត្រូវប្រើបាតដៃទទេ ដើម្បីខ្ទប់មាត់នៅពេលក្អក ឬកណ្ដាស់ ត្រូវលាងសម្អាតដៃជាមួយសាប៊ូ និងទឹកឲ្យបានញឹកញាប់ ចៀសវាងការប៉ះភ្នែក មាត់ និងច្រមុះ។ ជៀសវាងការប៉ះផ្ទាល់ជាមួយអ្នកជំងឺ កុំទទួលទានសត្វឈឺ ឬងាប់ និងត្រូវចម្អិនសាច់ និងស៊ុតឲ្យបានឆ្អិនល្អពេលធ្វើម្ហូប។ កាលពីដើមឆ្នាំ២០១៤ មានផ្ទុះឡើងនៅករណីជំងឺផ្ដាសាយបក្សី H5N1 ចំនួន ៩ករណី និងបានបណ្ដាលឲ្យមនុស្សស្លាប់ ៥នាក់។ ចំណែកការផ្ទុះឡើងនូវជំងឺផ្ដាសាយបក្សីជាថ្មីនៅឆ្នាំ២០១៥ នេះ មិនទាន់បណ្ដាលឲ្យមានមនុស្សណាម្នាក់ស្លាប់ដោយសារជំងឺនេះនៅឡើយទេ។ របាយការណ៍អង្គការសុខភាពពិភពលោកបង្ហាញថា ជំងឺផ្ដាសាយបក្សីបានសម្លាប់មនុស្ស ៣៧៨នាក់ ទូទាំងពិភពលោក ចាប់តាំងពីជំងឺនេះបានផ្ទុះឡើងតាំងពីឆ្នាំ២០០៣ មក៕
|
2015-11-17T13:10:00+07:00
|
rfa.org
|
https://www.rfa.org/khmer/news/health/outbreaking-of-H5N1-11172015010602.html
|
627a7d6c-b359-47d2-9b12-6f903b0da573
|
មូលហេតុបណ្ដាលឲ្យកើតជំងឺភ្នែកឡើងបាយ
|
គ្រូពេទ្យជំនាញផ្នែកភ្នែកមានប្រសាសន៍ថា ជំងឺភ្នែកឡើងបាយអាចជាហេតុផលដែលបណ្ដាលឲ្យកែវភ្នែកលោកអ្នកមិនអាចមើលរូបភាពបានច្បាស់ល្អ។ គ្រោះថ្នាក់ជាងនេះទៅទៀត ប្រសិនបើលោកអ្នកមិនព្យាបាលទាន់ពេលវេលាទេនោះ គឺជំងឺនេះអាចបណ្ដាលឲ្យពិការភ្នែក។ តើជំងឺភ្នែកឡើងបាយជាអ្វី? តើមានមូលហេតុអ្វីខ្លះ ដែលអាចបណ្ដាលឲ្យកើតជំងឺភ្នែកឡើងបាយ? ជំងឺភ្នែកឡើងបាយ គឺជាការស្រអាប់កែវភ្នែកដែលអាចបណ្ដាលមកពីភាពជរាភាព ជំងឺទឹកនោមផ្អែម ការប៉ះទង្គិចនឹងវត្ថុអ្វីមួយ ឬមូលហេតុនៃជំងឺដទៃផ្សេងទៀត ជាហេតុបណ្ដាលឲ្យការមើលនូវរូបភាពធ្លាក់ចុះ។ ប្រធានមន្ទីរពេទ្យឌុកទ័រ គង់ ពិសិដ្ឋ និងជាអនុប្រធានមន្ទីរពេទ្យអង្គឌួង លោកសាស្ត្រាចារ្យចក្ខុបណ្ឌិត គង់ ពិសិដ្ឋ មានប្រសាសន៍ថា មនុស្សគ្រប់រូបដែលមានអាយុចាប់ពី ៤៥ឆ្នាំឡើងទៅ អាចប្រឈមមុខខ្ពស់នឹងការកើតជំងឺភ្នែកឡើងបាយ ដោយហេតុថា ភាពចាស់ជរា និងការថែទាំភ្នែកមិនបានល្អប្រសើរ ជាកត្តាបណ្ដាលឲ្យស្រអាប់កែវភ្នែក។ ជំងឺភ្នែកឡើងបាយ គឺជាការវិវឌ្ឍនូវស្នាមសបាំងកញ្ចក់ភ្នែក ដោយមិនមានការឈឺចាប់។ ជំងឺនេះ អាចបាំងជិតនូវកំណុំរូបភាព ជាហេតុធ្វើឲ្យអ្នកជំងឺមើលមិនច្បាស់៖ «»។ ការសិក្សាមួយរបស់អង្គការសុខភាពពិភពលោក (WHO) បង្ហាញថា ជំងឺភ្នែកឡើងបាយក៏អាចបណ្ដាលមកពីកំណើតដែរ។ គេសង្កេតឃើញថា ឪពុកម្តាយដែលមានជំងឺភ្នែកឡើងបាយ កូនដែលកើតមកអាចប្រឈមមុខនឹងការកើតជំងឺភ្នែកឡើយបាយ ដែលហៅថាកត្តាតំណពូជ។ បន្ថែមពីលើនេះ ទស្សនាវដី្តសុខភាពនៃសមាគមគ្រូពេទ្យភ្នែកកម្ពុជា សរសេរថា ស្ត្រីដែលកើតជំងឺស្អូច និងការប្រើប្រាស់ថ្នាំពេទ្យដែលមានសារជាតិស្តេរ៉ូអ៊ីតរយៈពេលយូរនៅក្នុងអំឡុងពេលមានផ្ទៃពោះ អាចជាហេតុផលមួយបណ្ដាលឲ្យកូនដែលកើតមកប្រឈមមុខខ្ពស់នឹងការកើតជំងឺឡើងបាយ៖ «»។ ការប៉ះទង្គិច ឬរបួសគ្រាប់ភ្នែកនឹងវត្ថុរឹង និងរលាកដោយសារជាតិគីមី គឺអាចបណ្ដាលឲ្យលោកអ្នកប្រឈមមុខខ្ពស់នឹងការកើតជំងឺភ្នែកឡើងបាយ។ ទន្ទឹមនឹងនេះ ការសិក្សារបស់អង្គការសុខភាពពិភពលោក បញ្ជាក់ថា លោកអ្នកដែលមានជំងឺទឹកដក់ក្នុងភ្នែក ការរលាកប្រស្រីភ្នែក និងការកើតជំងឺភ្នែកទឹកនោមផ្អែម ជាកត្តាចម្បងដែលអាចបណ្ដាលឲ្យលោកអ្នកកើតជំងឺភ្នែកឡើយបាយយ៉ាងឆាប់រហ័ស៖ «»។ ការសិក្សាបង្ហាញទៀតថា ការប្រើប្រាស់ថ្នាំបន្តក់ និងថ្នាំលេបប្រភេទស្តេរ៉ូអ៊ីត រយៈពេលយូរ ការជក់បារី ការផឹកស្រាច្រើនជ្រុល ការប្រឈមមុខនឹងពន្លឺកាំរស្មីព្រះអាទិត្យ និងកាំរស្មីដទៃផ្សេងទៀតក្នុងរយៈពេលដ៏យូរ ប្រការនេះអាចបណ្ដាលឲ្យលោកអ្នកងាយនឹងកើតជំងឺភ្នែកឡើងបាយណាស់។ តើជំងឺភ្នែកឡើងបាយ អាចស្ដែងចេញជាអាការៈរោគដូចម្តេចខ្លះ? លោកសាស្ត្រាចារ្យចក្ខុបណ្ឌិត គង់ ពិសិដ្ឋ ពន្យល់ថា ជំងឺភ្នែកឡើងបាយអាចសម្គាល់បានតាមរយៈរោគសញ្ញាមួយចំនួន ដូចជា ការចាញ់ពន្លឺព្រះអាទិត្យ ពន្លឺនៃភ្លើងឡាន ម៉ូតូ ពន្លឺកុំព្យូទ័រ និងអំពូលម៉ែត្រ ជាដើម។ល។ ការស្រវាំងខ្លាំងនៅពេលថ្ងៃ ប៉ុន្តែពេលល្ងាចស្រឡះ កូនក្រមុំនៃភ្នែកឡើងស ប៉ុន្តែគ្មានការឈឺចាប់ និងការមើលនៃកំណុំរូបភាពផ្សេងថយចុះបន្តិចម្តងៗ រហូតទាល់តែភ្នែកលោកអ្នកមើលឃើញតែពន្លឺ៖ «»។ ជំងឺភ្នែកឡើងបាយ បើសិនលោកអ្នកមិនបានព្យាបាលឲ្យទាន់ពេលវេលាទេ ជំងឺនេះអាចធ្វើឲ្យអ្នកជំងឺពិការភ្នែកបាន។ នៅពេលដែលលោកអ្នកកើតជំងឺភ្នែកឡើងបាយហើយ មធ្យោបាយដែលអាចធ្វើឲ្យកែវភ្នែកមើលច្បាស់វិញ គឺមានតែការព្យាបាលដោយវះកាត់។ ស្ដីពីការព្យាបាល លោកចក្ខុបណ្ឌិត គង់ ពិសិដ្ឋ ពន្យល់ថា ការវះកាត់ ឬហៅម្យ៉ាងទៀតថា ការបកយកបាយភ្នែកចេញ គឺជាជម្រើសតែមួយគត់ក្នុងព្យាបាលជំងឺភ្នែកឡើងបាយ។ ការវះកាត់ អាចធ្វើឡើងសាមញ្ញបន្ទាប់ពីបានពិនិត្យភ្នែកដោយឧបករណ៍ចក្ខុសាស្ត្រនៅតាមមន្ទីរពេទ្យភ្នែក ដោយលោកគ្រូពេទ្យជំនាញផ្នែកភ្នែក។ លោកចក្ខុបណ្ឌិត ពន្យល់ថា ក្រោយពីការវះកាត់បកបាយភ្នែកចេញហើយ គ្រូពេទ្យប្រើប្រាស់កែវសិប្បនិម្មិតជំនួសកែវភ្នែក ដើម្បីឲ្យអ្នកជំងឺអាចមើលឃើញឡើងវិញបានធម្មតា៖ «»។ ប្រធានអគារភ្នែកនៃមន្ទីរពេទ្យកេតុមាលា លោកចក្ខុបណ្ឌិត ហេង ច្រាង ពន្យល់ថា ការវះកាត់ភ្នែកឡើងបាយទាន់ពេលវេលា អាចជួយឲ្យពលរដ្ឋអ្នកជំងឺមើលឃើញឡើងវិញ។ លោកចក្ខុបណ្ឌិតបន្ថែមថា គ្មានថ្នាំដំណក់ ឬឱសថណាដែលអាចជួយព្យាបាលជំងឺភ្នែកឡើងបាយបាននោះទេ។ ចំពោះកុមារវិញ នៅពេលមានជំងឺភ្នែកឡើងបាយ ត្រូវរួសរាន់ទៅព្យាបាលជំងឺនឹងលោកគ្រូពេទ្យជំនាញភ្នែកនៅមន្ទីរពេទ្យភ្នែក។ សូមជៀសវាងការស្តោះផ្លុំដោយគ្រូខ្មែរបុរាណ ឬការបន់ស្រន់អារុក្ខអារក្ខអ្នកតាតាមជ្រោះជ្រង់ជ្រលងអូរ និងដងភ្នំ ជាដើម។ បន្ថែមពីលើនេះ លោកចក្ខុបណ្ឌិត គង់ ពិសិដ្ឋ មានវេជ្ជបញ្ជាថា ការប្រើប្រាស់ថ្នាំ ឬការប្រើប្រាស់វ៉ែនតាមិនអាចព្យាបាលជំងឺភ្នែកឡើងបាយបាននោះឡើយ៖ «»។ ប្រការសំខាន់ជាងនេះទៅទៀត ពលរដ្ឋអ្នកជំងឺត្រូវតែអនុវត្តឲ្យបានត្រឹមត្រូវតាមការណែនាំរបស់គ្រូពេទ្យជំនាញផ្នែកភ្នែក បន្ទាប់ពីវះកាត់រួច ដើម្បីអាចជៀសវាងនូវផលវិបាកផ្សេងៗដែលអាចកើតដោយយថាហេតុ៕
|
2015-11-12T15:58:00+07:00
|
rfa.org
|
https://www.rfa.org/khmer/program/health/The-Risk-factor-of-Cataract-11122015035240.html
|
cc6525a1-0bb0-4dc5-8d7b-bef1da54b26c
|
ប្ដីប្រពន្ធ២នាក់នៅស្រុកអន្លង់វែងស្លាប់បន្តបន្ទាប់សង្ស័យថាពុលស្រាស
|
បុរសម្នាក់ជាអ្នករត់ម៉ូតូឌុប និងប្រពន្ធរបស់គាត់ដែលជួលផ្ទះស្នាក់នៅក្នុងភូមិអភិវឌ្ឍន៍ ឃុំអន្លង់វែង ស្រុកអន្លង់វែង បានស្លាប់បន្តបន្ទាប់គ្នាកាលពីល្ងាចថ្ងៃទី៩ ខែវិច្ឆិកា កន្លងទៅ។ អ្នកភូមិជាច្រើនដែលរស់នៅជិតខាងនឹងប្ដីប្រពន្ធនោះ នៅមិនទាន់បានដឹងពីមូលហេតុច្បាស់លាស់នៃការស្លាប់នោះ ថាតើបណ្ដាលមកពីអ្វីទេ? ប៉ុន្តែប៉ូលិសបានដាក់ការសង្ស័យថា ប្រហែលបណ្ដាលមកពីពុលស្រាស។ មន្ត្រីប៉ូលិសប៉ុស្តិ៍រដ្ឋបាលឃុំអន្លង់វែង និងអធិការដ្ឋាននគរបាលស្រុកអន្លង់វែង ខេត្តឧត្តរមានជ័យ កំពុងបន្តការស្រាវជ្រាវជុំវិញករណីបុរសម្នាក់ និងប្រពន្ធរបស់គាត់ ដែលស្លាប់ជាបន្តបន្ទាប់គ្នានោះ ថាតើបណ្ដាលមកពីមូលហេតុអ្វីឲ្យបានច្បាស់លាស់? នាយប៉ុស្តិ៍នគរបាលរដ្ឋបាលឃុំអន្លង់វែង គឺលោក វង់ ចាន់។ លោកមានប្រសាសន៍កាលពីរសៀលថ្ងៃពុធ ទី១១ ខែវិច្ឆិកា ថា កម្លាំងរបស់លោកនៅតែបន្តការស្រាវជ្រាវទៅលើករណីបុរសម្នាក់ និងប្រពន្ធរបស់គាត់បានស្លាប់ជាបន្តបន្ទាប់គ្នានោះ ថាតើវាបណ្ដាលមកពីអ្វី? លោកមេប៉ុស្តិ៍ដដែលបញ្ជាក់ថា នៅកន្លែងដែលបុរស និងប្រពន្ធរបស់គាត់ស្នាក់នៅ គឺប៉ូលិសមិនបានរកឃើញជាតិពុលអ្វីគួរឲ្យសង្ស័យ ក្រៅតែពីអ្នកជិតខាងបានប្រាប់ថា ប្ដីប្រពន្ធនោះផឹកស្រាព្រឹកល្ងាច ដោយមិនគិតបាយទឹកនោះទេ។ ប៉ូលិសបានសន្និដ្ឋានថា ប្ដីប្រពន្ធនោះទំនងជាស្លាប់ដោយសារខ្យល់គ ពីព្រោះគាត់មិនដែលដាំបាយហូប គឺគិតតែពីផឹកស្រា៖ ។ ការសន្និដ្ឋានរបស់នគរបាលប៉ុស្តិ៍អន្លង់វែង បែបនេះ បន្ទាប់ពីល្ងាចថ្ងៃទី៩ ខែវិច្ឆិកា កន្លងទៅ បុរសម្នាក់ឈ្មោះ កន ខន អាយុ ៥៣ឆ្នាំ បានស្លាប់នៅក្នុងផ្ទះជួល ហើយបន្ទាប់មក ប្រពន្ធរបស់បុរសនោះឈ្មោះ អៀង រិត អាយុ ៥៣ឆ្នាំដូចគ្នា ក៏មានអាការៈប្រកាច់បែកពពុះមាត់ ហើយបានស្លាប់ប្រហែលជា ៣០នាទីក្រោយពីបញ្ជូនទៅដល់មន្ទីរពេទ្យស្រុកអន្លង់វែង។ អនុប្រធានមន្ទីរពេទ្យបង្អែកស្រុកអន្លង់វែង លោក នៅ សំអន មានប្រសាសន៍ថា ចំពោះការស្លាប់របស់បុរសជាប្ដី គ្រូពេទ្យមិនអាចសន្និដ្ឋានបានថាយ៉ាងណាទេ ពីព្រោះនៅឯផ្ទះ ក៏ប៉ុន្តែចំពោះការស្លាប់របស់ស្ត្រីជាប្រពន្ធវិញ ក្រុមគ្រូពេទ្យសង្ស័យអាចបណ្ដាលមកពីជាតិពុល ពីព្រោះមុនពេលស្លាប់ ស្ត្រីនោះបែកពពុះមាត់ប្រកាច់ ហើយធុំក្លិនស្រាផង។ គ្រូពេទ្យដដែលបញ្ជាក់ថា តាមការសាកសួរកុមារម្នាក់ដែលជាកូនរបស់ស្ត្រីនោះ បានប្រាប់ថា ឪពុកម្តាយរបស់គេមិនដែលមានជំងឺរ៉ាំរ៉ៃអ្វីទេ ហើយកាលពីពេលព្រឹក គឺពួកគាត់ទាំងពីរនាក់មានសុខភាពធម្មតា៖ ។ អ្នកសម្របសម្រួលនៃសមាគមការពារសិទ្ធិមនុស្សអាដហុក (ADHOC) ខេត្តឧត្តរមានជ័យ លោក ស្រី ណារ៉េន ក៏យល់ឃើញដូចគ្នានឹងក្រុមគ្រូពេទ្យដែរថា ប្រជាពលរដ្ឋពីរនាក់ប្ដីប្រពន្ធនោះ អាចស្លាប់បណ្ដាលមកពីការពុលស្រាស។ រយៈពេល ២-៣ឆ្នាំមកនេះ ព័ត៌មានស្ដីពីប្រជាពលរដ្ឋខ្មែរស្លាប់ដោយសារពុលស្រាស គឺឧស្សាហ៍កើតនៅតាមបណ្ដាខេត្តមួយចំនួន ដូចជានៅខេត្តសៀមរាប ខេត្តឧត្តរមានជ័យ និងខេត្តកំពង់ឆ្នាំង ជាដើម៕
|
2015-11-11T17:10:00+07:00
|
rfa.org
|
https://www.rfa.org/khmer/news/health/Husband-and-wife-at-Anlongveng-district-Udormeanchey-get-dead-under-the-suspected-poison-11112015045923.html
|
3393db6a-dfa6-406a-a8a7-6b10de27947f
|
ជនជាតិវៀតណាមនៅតែបន្តលួចកាប់ឈើនៅតំបន់ព្រំដែនខេត្តរតនគិរី
|
ឈើមូល និងឈើអារជ្រុងរាប់រយដើមត្រូវបានជនជាតិវៀតណាម មួយក្រុមចូលមកអាររំលំ ហើយដឹកជញ្ជូនឆ្លងដែនចូលទៅប្រទេសវៀតណាម ខណៈសហគមន៍រាយការណ៍ថា អាជ្ញាធរមូលដ្ឋាន និងសមាជិកសហគមន៍ខ្លះជាអ្នកឃុបឃិតយកប្រាក់ពីក្រុមអ្នកអារឈើទាំងនោះ។ ចំណែកមន្ត្រីឃ្លាំមើលបញ្ហាព្រៃឈើអំពាវនាវសុំឲ្យសមត្ថកិច្ចជំនាញចាត់វិធានការបង្ក្រាបករណីនេះជាបន្ទាន់។ រូបថតប្រមាណ ២០សន្លឹកបង្ហាញពីឈើមូល និងឈើជ្រុង ត្រូវបានជនជាតិវៀតណាម កាប់ដឹកជញ្ជូនដោយប្រើពោងពោះវៀនកង់ឡានធំៗចងផ្អោបបណ្ដែតឆ្លងទន្លេពីទឹកដីខ្មែរឆ្លងចូលទៅទឹកដីវៀតណាម នៅចន្លោះប៉ុស្តិ៍ការពារព្រំដែនផាតាម និងផាសាវ ក្នុងឃុំញ៉ាង ស្រុកអណ្ដូងមាស ខេត្តរតនគិរី។ សហគមន៍មួយក្រុមបានធ្វើដំណើរមកការិយាល័យសមាគមការពារសិទ្ធិមនុស្សអាដហុក នៅថ្ងៃទី១០ ខែវិច្ឆិកា ដើម្បីបង្ហាញរូបថតពីសកម្មភាពលួចកាប់ឈើក្នុងដីខ្មែររបស់ជនជាតិវៀតណាម ដែលសហគមន៍ដើរល្បាត ហើយប្រទះឃើញនិងថតរូបដើម្បីជាសំអាងសុំឲ្យអាជ្ញាធរពាក់ព័ន្ធជួយទប់ស្កាត់។ តាមការប៉ាន់ប្រមាណ ឈើមូលរាប់រយដើមត្រូវបានជនជាតិវៀតណាម កាប់ពីព្រៃក្នុងដីខ្មែរនៅចំណុចអូរផាក់ និងភ្នំពោធ ភាគខាងកើតប៉ុស្តិ៍ការពារព្រំដែនខ្មែរផាតាម៖ ។ ចាប់ពីខែកក្កដា រហូតមក សហគមន៍ភូមិតាំងលោម បានចុះល្បាតព្រៃនិងប្រទះឃើញជនជាតិវៀតណាម ជាក្រុមៗបានឆ្លងដែនចូលមកកាប់ឈើក្នុងដីខ្មែរចំនួនបីលើក និងដោយឡែកសហគមន៍បានរកឃើញក្រុមឈ្មួញវៀតណាម និងសម្ភារៈកាត់ឈើ រួមទាំងគ្រឿងយន្តដឹកជញ្ជូនឈើចូលមកស្នាក់នៅក្នុងភូមិតាមរយៈមន្ត្រីមូលដ្ឋាន ហើយចូលព្រៃអារឈើនៅវេលាយប់ដឹកជញ្ជូនទៅប្រទេសវៀតណាម។ ទាក់ទិនសេចក្ដីរាយការណ៍នេះ នាយខណ្ឌរដ្ឋបាលព្រៃឈើ លោក វង សុកសិរី បញ្ជាក់ថា មន្ត្រីលោកបានចុះទៅកាន់តំបន់នោះ ក៏ប៉ុន្តែរកមិនឃើញមានបទល្មើសព្រៃឈើនោះទេ។ យ៉ាងនេះក្តីលោកអះអាងថា នឹងចាត់មន្ត្រីចុះស្រាវជ្រាវករណីនេះជាថ្មីទៀត៖ ។ មន្ត្រីឃ្លាំមើលបញ្ហាព្រៃឈើសមាគមអាដហុក លោក ឆាយ ធី ថ្លែងបញ្ជាក់ថា លោកនឹងអន្តរាគមន៍ពាក្យប្ដឹង និងរូបថតទៅស្ថាប័នពាក់ព័ន្ធអាជ្ញាធរខេត្តដើម្បីចាត់វិធានការតាមច្បាប់។ លោកថា នេះមិនមែនជារឿងថ្មីដែលជនជាតិវៀតណាម ចូលកាប់ឈើខ្មែរនោះទេ ពីព្រោះលោកបានធ្វើលិខិតអន្តរាគមន៍ជាច្រើនទាក់ទិនឈ្មួញវៀតណាម ដឹកគ្រឿងសម្ភារៈចូលកាប់ឈើក្នុងដីខ្មែរនៅតំបន់ព្រំដែនស្រុកអណ្ដូងមាស នោះ៖ ។ សហគមន៍ដែលបានឃើញហេតុការណ៍ឲ្យដឹងថា ជនជាតិវៀតណាម បានមកបោះជំរំនៅត្រើយម្ខាងទន្លេជាខ្សែបន្ទាត់ព្រំដែនក្នុងទឹកដីវៀតណាម ហើយពួកគេឆ្លងទន្លេមកដីខ្មែរកាប់ឈើទាំងពេលថ្ងៃ និងយប់។ ក្រុមអ្នកកាប់ឈើក៏បានបង់ប្រាក់ ៣ពាន់ដុល្លារទៅឲ្យប្រធានភូមិ និងប្រជាការពារភូមិដើម្បីអនុញ្ញាតឲ្យពួកគេកាប់ឈើ និងលាក់បាំងព័ត៌មាននេះ៕
|
2015-11-10T17:45:00+07:00
|
rfa.org
|
https://www.rfa.org/khmer/news/health/illegal-logging-rattanakiri-11102015053702.html
|
ffbdfb66-0ddc-4f79-9d6b-7aea5d05d6cd
|
កម្មការិនីម្នាក់ស្លាប់និង១៦នាក់ទៀតសន្លប់នៅព្រៃវែង
|
កម្មកររោងចក្រ អរ សម្បត្តិ ត្រេឌីង (R. Sambath Trading) នៅខេត្តព្រៃវែង ម្នាក់បានស្លាប់ និង ១៦នាក់ទៀតបានដួលសន្លប់ជាបន្តបន្ទាប់ តាំងពីថ្ងៃទី៥ ខែវិច្ឆិកា។ ករណីនេះប្រធានមន្ទីរពេទ្យខេត្តព្រៃវែង អះអាងថា មូលហេតុនៃបញ្ហានេះគឺដោយសារពុលក្លិនថ្នាំដែលភាយចេញពីក្រណាត់ទើបបណ្ដាលឲ្យថប់ដង្ហើម។ ប្រធានមន្ទីរពេទ្យខេត្តព្រៃវែង លោក អ៊ុង ចាន់ធឿន អះអាងថា កម្មការិនីម្នាក់បានស្លាប់ភ្លាមៗ បន្ទាប់ពីដឹកមកសង្គ្រោះបន្ទាន់នៅមន្ទីរពេទ្យខេត្ត កាលពីល្ងាចថ្ងៃទី៥ ខែវិច្ឆិកា។ ចំណែកកម្មករដែលដួលសន្លប់ គឺកើនឡើងដល់ ១៦នាក់ហើយ នៅថ្ងៃព្រឹកទី៦ ខែវិច្ឆិកា បន្ទាប់ពីចូលធ្វើការបានមួយសន្ទុះ។ ករណីដែលបណ្ដាលឲ្យកម្មករស្លាប់ និងដួលសន្លប់ជាបន្តបន្ទាប់នេះ លោក អ៊ុង ចាន់ធឿន រកឃើញថា គឺដោយសារពុលថ្នាំក្លិនថ្នាំចេញពីក្រណាត់ដែលរោងចក្រអោយពួកគេដេរ ហើយបណ្ដាលឲ្យកម្មករថប់ដង្ហើម៖ ។ ប្រធានមន្ទីរពេទ្យខេត្តព្រៃវែង អះអាងថា មកទល់ពេលនេះ កម្មករដួលសន្លប់ទាំងនោះមានអាការៈធម្មតាខ្លះវិញហើយ ប៉ុន្តែគ្រូពេទ្យមិនទាន់អនុញ្ញាតអោយចេញពីមន្ទីរពេទ្យនៅឡើយ ដោយនៅបន្តតាមដានសុខភាព។ កម្មការិនីដែលស្លាប់នោះមានឈ្មោះ រ៉ន ស្រីនាង អាយុ ១៩ឆ្នាំ មានលំនៅភូមិព្រៃឫស្សី ឃុំជាខ្លាង។ ប្រធានសហជីពកម្ពុជា អ្នកស្រី ញឹម យូអេង ប្រាប់វិទ្យុអាស៊ីសេរីថា ដំបូងឡើយកម្មករដែលស្លាប់នេះ ត្រូវបានគេដឹកទៅសង្គ្រោះនៅមន្ទីរពេទ្យបង្អែកស្រុកស្វាយអន្ទរ បន្ទាប់ពីមានអាការៈទន់ដៃទន់ជើង និងថប់ៗដង្ហើម ប៉ុន្តែមន្ទីរពេទ្យស្រុកហាក់មានការធ្វេសប្រហែសច្រើន លុះមើលទៅស្ថានភាពជនរងគ្រោះធ្ងន់ធ្ងរ ទើបបញ្ជូនទៅពេទ្យខេត្ត៖ ។ រោងចក្រដែលមានកម្មករស្លាប់ និងដួសសន្លប់នេះ គឺមានឈ្មោះថា អរ សម្បតិ្ត ត្រេឌីង ស្ថិតនៅភូមិពោធិចិន្ដាំ ឃុំស្វាយអន្ទរ ស្រុកស្វាយអន្ទរ ខេត្តព្រៃវែង។ កម្មការិនីម្នាក់ដែលបានដួលសន្លប់នោះ រៀបរាប់ថា បរិយាកាសនៅក្នុងរោងចក្រពុំមានផាសុកភាពឡើយ គឺស្អុះស្អាប់ និងមានក្លិនមិនល្អដែលធ្វើអោយពួកគាត់ទន់ដៃទន់ជើងដួលសន្លប់ជាបន្តបន្ទាប់៖ ។ វិទ្យុអាស៊ីសេរី មិនអាចទាក់ទងសុំការបញ្ជាក់ពីខាងភាគីក្រុមហ៊ុនបាននៅឡើយ នៅថ្ងៃទី៦ ខែវិច្ឆិកា។ ប្រធានសហជីពកម្ពុជា អ្នកស្រី ញឹម យូអេង បញ្ជាក់ថា មកទល់ពេលនេះមិនទាន់បានជួបដោះស្រាយជាមួយភាគីក្រុមហ៊ុននៅឡើយ ព្រោះកំពុងរវល់នៅមើលស្ថានភាពរបស់កម្មករនៅមន្ទីរពេទ្យខេត្តព្រៃវែង។ កន្លងមកអង្គការអន្តរជាតិខាងការងារ (ILO) ធ្លាប់បញ្ជាក់ថា មូលហេតុជាច្រើនដែលនាំឲ្យកម្មកររោងចក្រកាត់ដេរដួលសន្លប់នៅពេលធ្វើការនោះ គឺអាចមកពីកម្មករទទួលទានអាហារខ្វះជីវជាតិ មានបញ្ហាចិត្តសាស្ត្រ កម្ដៅឡើងខ្លាំងក្នុងរោងចក្រ ខ្វះខ្យល់ចេញចូល សារជាតិគីមី និងកម្មករធ្វើការថែមម៉ោងច្រើនជាដើម៕
|
2015-11-06T12:20:00+07:00
|
rfa.org
|
https://www.rfa.org/khmer/news/health/1workers-die-and-some-fainted-in-preyveng-11062015000712.html
|
1e8ed5ab-23a7-4293-8a11-ce9dac0a0152
|
វិធីដែលអាចការពារជំងឺមហារីកសួត
|
ការជក់បារី គឺអាចបណ្ដាលឲ្យប្រជាពលរដ្ឋអ្នកជក់ផ្ទាល់ និងអ្នកដែលស្រូបផ្សែងបារីពីគេ ប្រឈមមុខនឹងជំងឺស្លាប់មួយចំហៀងខ្លួន និងជំងឺកាចសាហាវជាង ១០០មុខផ្សេងទៀត។ គ្រូពេទ្យជំនាញផ្នែកសុខភាពពន្យល់ថា ដើម្បីអាចការពារជំងឺមហារីកសួត និងជំងឺដទៃផ្សេងទៀតបាននោះ គឺត្រូវតែឈប់ជក់បារី។ ការជក់បារី អាចបណ្ដាលឲ្យលោកអ្នកប្រឈមមុខនឹងការរលាកសួត ជំងឺមហារីកសួត ជំងឺស្លាប់មួយចំហៀងខ្លួន អាចបណ្ដាលឲ្យរលាកបំពង់អាហារ និងប្រឈមមុខនឹងជំងឺមហារីកបំពង់អាហារ។ នាយកអង្គការចលនាសុខភាពកម្ពុជា លោកវេជ្ជបណ្ឌិត ម៉ុំ គង់ ពន្យល់ថា ៩០ភាគរយនៃមូលហេតុដែលបណ្ដាលឲ្យមានជំងឺមហារីកសួត គឺបណ្ដាលមកពីការជក់បារី។ ការជក់បារី មិនត្រឹមតែមានផលប៉ះពាល់ចំពោះផ្លូវដង្ហើមប៉ុណ្ណោះទេ ប៉ុន្តែផ្សែងបារីអាចបណ្ដាលឲ្យសរីរាង្គដទៃទៀត ប្រឈមមុខនឹងជំងឺកាចសាហាវជាច្រើនដែលនឹកស្មានមិនដល់៖ «»។ ទាក់ទងនឹងផលប៉ះពាល់នៃការជក់បារីនេះដែរ ប្រធានគ្លីនិក ជា គឹមហោ និងជាអតីតអនុប្រធានមន្ទីរពេទ្យបង្អែកចំការមន មានឯកទេសជំងឺកុមារ និងផ្លូវចិត្ត លោកវេជ្ជបណ្ឌិត ជា គឹមហោ មានប្រសាសន៍ថា លោកអ្នកកំពុងផ្ទុកមេរោគសួត និងមានជំងឺផ្លូវដង្ហើម នៅពេលស្រូបផ្សែងបារីហើយនោះ មុខងាររបស់សួតនឹងមានផលប៉ះពាល់កាន់តែខ្លាំង។ ឪពុកម្ដាយដែលជក់បារី គឺអាចបណ្ដាលឲ្យកុមារកើតជំងឺហឺត ហើយប្រឈមមុខខ្ពស់នឹងការកើតជំងឺផ្លូវដង្ហើម។ លោកវេជ្ជបណ្ឌិតសង្កត់ធ្ងន់ថា អ្នកដែលស្រូបផ្សែងពីគេ អាចបណ្ដាលឲ្យមានផលប៉ះពាល់ភ្លាមៗ ដូចជា ហៀរទឹកភ្នែក ឈឺក្បាល ក្អក ឈឺបំពង់ក វិលមុខ និងរកកលនឹងក្អួត ជាដើម។ អ្វីដែលធ្ងន់ធ្ងរជាងនេះទៅទៀត ការស្រូបផ្សែងបារីពីគេ ក៏អាចប្រឈមមុខនឹងជំងឺគាំងបេះដូង៖ «»។ រីឯអង្គការសុខភាពពិភពលោក (WHO) ក៏បានបង្ហាញទៀតថា ការជក់បារីច្រើនដើមក្នុងមួយថ្ងៃ គឺអាចប្រឈមមុខនឹងការកើតជំងឺមហារីកប្លោកនោម។ ទាក់ទងនឹងជំងឺនេះ វេជ្ជបណ្ឌិតជំនាញផ្នែកវះកាត់ប្រព័ន្ធបំពង់បង្ហូរទឹកនោម នៃមន្ទីរពេទ្យកាល់ម៉ែត និងបានបញ្ចប់ការសិក្សាមកពីប្រទេសបារាំង លោកវេជ្ជបណ្ឌិត អ៊ុក ពិសី ពន្យល់ថា ការជក់បារីច្រើនឆ្នាំ ហើយច្រើនដើមក្នុងមួយថ្ងៃ គឺបណ្ដាលឲ្យបុរសអសមត្ថភាពផ្លូវភេទ និងប្រឈមមុខនឹងការលំបាកមានកូន ហើយក៏អាចប្រឈមមុខនឹងការកើតជំងឺមហារីកក្រពេញប្រូស្តាតផងដែរ៖ «»។ ការសិក្សាមួយបង្ហាញថា កងកម្លាំងប្រដាប់អាវុធ ដូចជា ប៉ូលិស ទាហាន រហូតដល់ជាង ៧០% ចេះជក់បារី។ អ្នកធាក់ស៊ីក្លូ អ្នករត់តាក់ស៊ី កម្មករ កសិករ អ្នកគ្មានការងារធ្វើ និងសិស្សនិស្សិត ជាអ្នកចេះជក់បារីបន្ទាប់បន្សំ។ គិតជាមធ្យមនៃមនុស្សពេញវ័យ ១,៦៤លាននាក់ដែលជាអ្នកជក់បារី ពួកគេជក់បារី ១៥,៤ដើមក្នុងមួយថ្ងៃ ក្រោយភ្ញាក់ពីដំណេកបាន ១៥នាទី នេះបើតាមសិក្ខាសាលាផ្សព្វផ្សាយលទ្ធផល នៃការអង្កេតថ្នាក់ជាតិលើមនុស្សពេញវ័យស្ដីពីថ្នាំជក់ឆ្នាំ២០១៤ របស់វិទ្យាស្ថានជាតិស្ថិតិ នៅថ្ងៃទី២៨ តុលា ក្រុងភ្នំពេញ។ នាយកអង្គការចលនាសុខភាពកម្ពុជា លោកវេជ្ជបណ្ឌិត ម៉ុំ គង់ ពន្យល់ថា ការជក់បារីអាចបណ្ដាលឲ្យលោកអ្នកពិបាកដកដង្ហើម ហើយផ្សែងបារីធ្វើឲ្យមាត់ និងខ្យល់ដកដង្ហើមមានក្លិនមិនល្អ ធ្វើឲ្យឈឺសាច់ដុំ ភាពរស់រវើកចុះខ្សោយ និងរំខានដល់ការទទួលទានដំណេក។ សម្រាប់ការប៉ះពាល់រយៈពេលវែងវិញ ការជក់បារីអាចបណ្ដាលឲ្យឆ្អឹង និងសន្លាក់រងផលប៉ះពាល់ ដែលប្រឈមមុខខ្ពស់នឹងការកើតជំងឺពុកឆ្អឹង ការបាក់ឆ្អឹង រលាកឆ្អឹង និងប្រឈមមុខខ្ពស់នឹងការឈឺចង្កេះ៖ «»។ លោកវេជ្ជបណ្ឌិតបន្ថែមថា ការជក់បារីអាចបណ្ដាលឲ្យសរសៃឈាមរួមត្បៀត ព្រោះសារធាតុពុលរបស់បារីអាចទប់ស្កាត់អុកស៊ីហ្សែន និងអាចទប់ស្កាត់សារជាតិចិញ្ចឹមនៃបន្លែផ្លែឈើ និងចំណីអាហារផ្សេងៗក្នុងការផ្គត់ផ្គង់សរីរាង្គកាយ និងកោសិការបស់ស្បែក ដែលជាហេតុបណ្ដាលឲ្យលោកអ្នកមានសុខភាពមិនល្អ និងងាយប្រឈមមុខនឹងជំងឺឆ្លង។ ម្ល៉ោះហើយមានតែការផ្តាច់ទេ ទើបអាចរក្សាសុខុមាលភាពរបស់លោកអ្នកល្អប្រសើរ។ ជាការកត់សម្គាល់ ការផ្តាច់បារីអាចបណ្ដាលឲ្យលោកអ្នកធ្លាក់ទឹកចិត្ត ជូរមាត់ មានអារម្មណ៍តប់ប្រមល់ អស់កម្លាំង ហេវហត់អស់កម្លាំង ជាដើម។ ដើម្បីសុខភាព គឺទាមទារឲ្យលោកអ្នកមានការតាំងចិត្តខ្ពស់ និងជឿជាក់ចំពោះខ្លួនឯង។ ត្រង់ចំណុចនេះ លោកវេជ្ជបណ្ឌិត ជា គឹមហោ ពន្យល់ថា លោកអ្នកត្រូវកំណត់ពេលឲ្យបានជាក់លាក់ ក្នុងការផ្តាច់បារី និងមិនត្រូវសាកល្បងជក់វិញនោះទេ។ លោកអ្នកអាចពិសាទឹកជំនួសនៅពេលចង់ជក់បារី និងស្វែងរកជំនួយពីគ្រូពេទ្យជំនាញផ្តាច់គ្រឿងញៀន៖ «»។ មធ្យោបាយមួយទៀត គឺធ្វើកិច្ចការផ្សេងៗដើម្បីបន្លប់ ដូចជាការលេងកីឡា ឬកិច្ចការផ្ទះ។ នៅពេលលោកអ្នកចង់ជក់បារីខ្លាំង ការនិយាយលេងជាមួយមិត្តភ័ក្ដិ ក៏ជាជម្រើសល្អសម្រាប់ជួយលោកអ្នកក្នុងការផ្តាច់បារីបានផងដែរ៕
|
2015-11-05T15:31:00+07:00
|
rfa.org
|
https://www.rfa.org/khmer/program/health/Lung-Cancer-11052015031327.html
|
64d5b46c-b674-41d7-a6a6-d6d7eeb0062c
|
ក្រសួងសុខាភិបាលព្រមានមន្ត្រីក្រោមឱវាទកុំឲ្យសេពគ្រឿងស្រវឹងនិងលេងល្បែងពេលធ្វើការ
|
ក្រសួងសុខាភិបាលបានព្រមានដល់មន្ត្រីក្រោមឱវាទ ពិសេសប្រធានមន្ទីរសុខាភិបាលរាជធានី ខេត្ត ឲ្យត្រួតពិនិត្យ និងពង្រឹងលើការងារគ្រប់គ្រងមន្ត្រីសុខាភិបាលមួយចំនួន ដើម្បីជៀសវាងការប្រើប្រាស់គ្រឿងស្រវឹង និងលេងល្បែងក្នុងពេលបំពេញការងារ ឬពេលប្រចាំការនៅមន្ទីរពេទ្យ។ មន្ត្រីជាន់ខ្ពស់ក្រសួងសុខាភិបាលប្រកាសថា គ្រូពេទ្យក្នុងមន្ទីរសុខាភិបាលមួយចំនួន ត្រូវបានរកឃើញថា ប្រព្រឹត្តមិនប្រក្រតីក្នុងអំឡុងពេលបំពេញការងារ។ អ្នកនាំពាក្យក្រសួងសុខាភិបាល លោក លី សូវ៉ាន់ មានប្រសាសន៍នៅថ្ងៃទី២៣ តុលា ថា ដើម្បីពង្រឹងលើការងារសុខាភិបាល ក្រសួងបានប្រកាសជាថ្មីទៀត ដោយដាស់តឿនឲ្យមន្ត្រីសុខាភិបាលគោរពក្រមសីលធម៌វិជ្ជាជីវៈរបស់ខ្លួនក្នុងពេលបំពេញការងារក្នុងការយកចិត្តទុកដាក់ថែទាំអ្នកជំងឺ។ លោកថា គ្រូពេទ្យត្រូវជៀសវាងឲ្យបាននូវការប្រើប្រាស់គ្រឿងស្រវឹង និងលេងល្បែងក្នុងពេលបំពេញការងារឬពេលប្រចាំការនៅមន្ទីរពេទ្យ។ ប៉ុន្តែលោកមិនបញ្ជាក់ប្រាប់ថា បញ្ហានេះកើតឡើងនៅក្នុងមន្ទីរសុខាភិបាលណាមួយនោះទេ គឺគ្រាន់អះអាងថាក្រសួងបានទទួលព័ត៌មានពីប្រជាពលរដ្ឋ។ លោក លី សូវ៉ាន់៖ ។ ការលើកឡើងនេះ បន្ទាប់ពីក្រសួងសុខាភិបាល ចេញសេចក្ដីប្រកាសមួយទៅប្រធានមន្ទីរសុខាភិបាលរាជធានីខេត្ត នៅថ្ងៃទី២២ តុលា ឲ្យមន្ត្រីបុគ្គលិកមន្ទីរពេទ្យ ឬមណ្ឌលសុខភាពបញ្ឈប់ការប្រើប្រាស់គ្រឿងស្រវឹង និងលេងល្បែងក្នុងពេលបំពេញការងារ ឬពេលយាមប្រចាំការនៅមន្ទីរពេទ្យ។ សេចក្ដីប្រកាសដដែលបានសរសេរថា ក្រសួងបានទទួលព័ត៌មានអំពីមន្ត្រីរាជការផ្នែកសុខាភិបាលមួយចំនួនបានបន្តប្រើប្រាស់គ្រឿងស្រវឹងលេងបៀនៅក្នុងម៉ោងការងារ ឬយាមប្រចាំការនៅមន្ទីរពេទ្យដែលជាទង្វើអាក្រក់អាចរាំងស្ទះយឺតយ៉ាវការងារក្នុងករណីមានជំងឺត្រូវការសេវាសង្គ្រោះបន្ទាន់។ ចំណែកអ្នកផ្ដល់សេវាវិញមានអាកប្បកិរិយាមិនសមរម្យជាមួយអ្នកជំងឺ ដែលនាំឲ្យអ្នកជំងឺនឹងទទួលរងនូវសម្ពាធច្រើននឹងអាចកើតមានបញ្ហាមិនប្រក្រតី។ ទាក់ទងនឹងការប្រកាសនេះ អ្នកស្រាវជ្រាវបញ្ហាសង្គម លោក កែម ឡី មានទស្សនៈថា ការហាមប្រាមនេះគឺជាវិធានការវែកចក។ លោកថា ការហាមប្រាមបែបនេះ នៅមិនទាន់មានប្រសិទ្ធភាពនៅឡើយទេ ស្របពេលដែលរដ្ឋាភិបាលពុំមានវិធានការផ្លូវច្បាប់តឹងរ៉ឹងដល់មន្ត្រីអនុវត្តខុសទាំងនោះ។ លោកថា រដ្ឋាភិបាលគួរតែមានច្បាប់មួយធ្វើឡើងសំដៅគ្រប់មន្ទីរស្ថាប័នទាំងអស់ ដោយអនុវត្តឲ្យមានភាពស្មើគ្នា៖ ។ របាយការណ៍របស់រាជរដ្ឋាភិបាលកម្ពុជា បានបង្ហាញថា ក្របខ័ណ្ឌមន្ត្រីរាជការនៅទូទាំងប្រទេសមានមន្ត្រីពេទ្យ ដែលកំពុងបម្រើការចំនួនជាង ២ម៉ឺននាក់៕
|
2015-10-24T10:45:00+07:00
|
rfa.org
|
https://www.rfa.org/khmer/news/health/health-care-providers-warned-not-to-gambling-and-drink-alcohol-10232015234224.html
|
dc510044-64c4-440c-8e22-f8dd437aec81
|
ប្រជាពលរដ្ឋបារម្ភខ្លាចមន្ទីរពេទ្យគន្ធបុប្ផាត្រូវបិទទ្វារ
|
មន្ទីរពេទ្យគន្ធបុប្ផា បានបង្កើតឡើងចំនួន ២៣ឆ្នាំមកហើយ។ តាមរយៈការព្យាបាលដោយមិនយកប្រាក់ មន្ទីរពេទ្យនេះបានជួយសង្គ្រោះកុមារក្រីក្រកម្ពុជា រាប់ពាន់នាក់។ ព័ត៌មានស្ដីពីការខ្វះខាតហិរញ្ញវត្ថុដើម្បីទ្រទ្រង់ដំណើរការមន្ទីរពេទ្យគន្ធបុប្ផា ធ្វើឲ្យប្រជាពលរដ្ឋព្រួយបារម្ភពីការបិទទ្វាររបស់មន្ទីរពេទ្យនេះ។ នៅម៉ោង ១០ព្រឹក ថ្ងៃពុធ ទី២១ ខែតុលា មេឃក្ដៅស្អុះស្អាប់ នៅមុខមន្ទីរពេទ្យគន្ធបុប្ផា ក្បែរវត្តភ្នំ ស្ថិតក្នុងរាជធានីភ្នំពេញ ក៏ប៉ុន្តែមានមនុស្សម្នាក្មេងចាស់រាប់រយនាក់កំពុងអង្គុយនៅមុខមន្ទីរពេទ្យ។ អ្នកខ្លះកំពុងអង្គុយផ្ទៀងស្ដាប់លេខរៀងរបស់ខ្លួន ដើម្បីនាំកូនចៅទៅទទួលសេវាព្យាបាលដោយឥតគិតថ្លៃពីមន្ទីរពេទ្យគន្ធបុប្ផា។ ព័ន្ធជុំវិញដោយហ្វូងមនុស្សដែលកំពុងអង្គុយផ្ទាល់លើខឿនថ្នល់ ក្រោមដំបូលរោងរង់ចាំ លោកស្រី ហ៊ាង លីវ កំពុងយកកូនអាវតូចបក់ឲ្យចៅរបស់គាត់។ ចៅរបស់លោកស្រី ហ៊ាង លីវ កំពុងដេកលង់លក់លើភ្លៅរបស់គាត់ បើទោះជាមេឃក្ដៅស្អុះស្អាប់ក៏ដោយ។ យូរៗម្ដង ចៅរបស់គាត់បានក្អក។ លោកស្រី ហ៊ាង លីវ កំពុងអង្គុយផ្អែកទៅនឹងជញ្ជាំងរបងរបស់មន្ទីរពេទ្យ។ លោកស្រីប្រាប់ថា គាត់បានស្កាត់មកពីស្រុកបាធាយ ខេត្តកំពង់ចាម ដើម្បីយកចៅរបស់គាត់ដែលមានអាការៈក្អក និងហើមពោះមកព្យាបាល។ លោកស្រីឲ្យដឹងថា ពេលចៅគាត់ឈឺដំបូងៗ លោកស្រីបានយកទៅឲ្យពេទ្យនៅគ្លីនិកក្នុងភូមិព្យាបាលដែរ តែហាក់មិនធូរស្បើយសោះ៖ ។ ជីដូនវ័យ ៥១ឆ្នាំរូបនេះរំឭកថា នេះមិនមែនជាលើកទីមួយសម្រាប់លោកស្រី ដែលនាំកូនចៅមកទទួលសេវាព្យាបាលនៅមន្ទីរពេទ្យគន្ធបុប្ផា នោះទេ ពោលគឺលោកស្រីមានប្រវត្តិជាមួយមន្ទីរពេទ្យមួយនេះយូរមកហើយ៖ ។ បន្ទាប់ពីបាននាំកូនតដល់ចៅមកព្យាបាលនៅមន្ទីរពេទ្យគន្ធបុប្ផា លោកស្រី ហ៊ាង លីវ ថ្លែងថា មន្ទីរពេទ្យមួយនេះក្លាយជាមជ្ឈមណ្ឌលនៃពេទ្យករុណា និងជាទីសង្ឃឹមសម្រាប់គ្រួសាររបស់គាត់។ មន្ទីរពេទ្យគន្ធបុប្ផា ត្រូវបានបង្កើតឡើងនៅឆ្នាំ១៩៩១ ដោយលោកវេជ្ជបណ្ឌិតសញ្ជាតិស្វីស ប៊េត រីច្ឆនឺរ (Beat Richner)។ មន្ទីរពេទ្យនេះបានផ្ដល់ការព្យាបាលដោយមិនគិតថ្លៃដល់កុមារកម្ពុជា។ មន្ទីរពេទ្យគន្ធបុប្ផា មានទីតាំងនៅរាជធានីភ្នំពេញ និងខេត្តសៀមរាប។ លោកស្រី ហ៊ាង លីវ ដែលធ្លាប់នាំកូនចៅរបស់គាត់មកទទួលសេវាព្យាបាលពីមន្ទីរពេទ្យគន្ធបុប្ផា កោតសរសើរចំពោះសេវាកម្មព្យាបាលរបស់មន្ទីរពេទ្យនេះ បើទោះជាមិនតម្រូវឲ្យបង់ប្រាក់ក៏ដោយ៖ ។ ចន្លោះពីថ្ងៃទី២០ ខែសីហា ដល់ថ្ងៃទី២០ ខែកញ្ញា ឆ្នាំ២០១៥ មានកុមារកម្ពុជា ១៤.១៥០នាក់ បានចូលសម្រាកក្នុងមន្ទីរពេទ្យគន្ធបុប្ផា។ ជាមធ្យមក្នុងមួយថ្ងៃៗ មន្ទីរពេទ្យនេះព្យាបាលជំងឺជូនកុមារកម្ពុជា ចំនួនប្រមាណ ៣ពាន់នាក់ ដោយចំណាយប្រាក់អស់ ១២ម៉ឺនដុល្លារសហរដ្ឋអាមេរិក។ ក្នុងរយៈពេលជាង ២៣ឆ្នាំមកនេះ មន្ទីរពេទ្យគន្ធបុប្ផា បានចំណាយថវិកាអស់ចំនួន ៥៦០លានដុល្លារ។ ថវិកាដែលផ្គត់ផ្គង់ការចំណាយនេះ បានមកពីការបរិច្ចាគពីរដ្ឋាភិបាលកម្ពុជា ពីរដ្ឋាភិបាលស្វីស និងពីសប្បុរសជន។ យ៉ាងណាក៏ដោយ មន្ទីរពេទ្យមួយនេះកំពុងខ្វះខាតថវិកា ដើម្បីចំណាយលើការព្យាបាលដល់កុមារកម្ពុជា។ ព័ត៌មានស្ដីពីការខ្វះខាតថវិកាដើម្បីទ្រទ្រង់លើការផ្ដល់ការព្យាបាលដោយមិនគិតប្រាក់នៃមន្ទីរពេទ្យគន្ធបុប្ផា បានធ្វើឲ្យលោកស្រី ហ៊ាង លីវ លើកឡើងថា គាត់មានការព្រួយបារម្ភ ខ្លាចមន្ទីរពេទ្យមួយនេះបិទទ្វារ៖ ។ ថ្មីៗនេះ រដ្ឋាភិបាល អង្គការមនុស្សធម៌ វិស័យឯកជន សិល្បករ និងក្រុមនានា បានធ្វើសកម្មភាពរៃអង្គាស និងបរិច្ចាគថវិកាយ៉ាងផុសផុល ដើម្បីជួយទ្រទ្រង់ និងការពារកុំឲ្យមន្ទីរពេទ្យគន្ធបុប្ផា បិទទ្វារ។ ជាក់ស្ដែង ព្រះមហាក្សត្រ នរោត្តម សីហមុនី និងព្រះវររាជមាតា នរោត្តម មុនីនាថ សីហនុ បានប្រោសប្រទានរាជទ្រព្យជាព្រះរាជដំណាក់មួយកន្លែងស្ថិតនៅក្នុងខេត្តកោះកុង ជូនដល់មន្ទីរពេទ្យគន្ធបុប្ផា ដើម្បីជួយសម្រាលដល់ការចំណាយលើផ្នែកហិរញ្ញវត្ថុ។ រដ្ឋាភិបាលកម្ពុជា បានផ្ដល់ថវិកាបដិភាគចំនួន ៥,២លានដុល្លារ នៅឆ្នាំ២០១៥ ហើយនឹងបង្កើនថវិកាដល់ ៦លានដុល្លារ នៅឆ្នាំ២០១៦ ជូនមន្ទីរពេទ្យគន្ធបុប្ផា៕
|
2015-10-22T15:35:00+07:00
|
rfa.org
|
https://www.rfa.org/khmer/news/health/concerns-KanthakBopha-closing-door-10222015043257.html
|
16fd261c-5e7c-4243-929f-fdc08aca9a05
|
"ការរំលូតកូនអាចបណ្ដាលឲ្យស្ត្រីរងគ្រោះថ្នាក់ដល់អាយុជីវិត"
|
ការរំលូតកូន ឬយកកូនចេញ អាចបណ្ដាលឲ្យស្ត្រីប្រឈមមុខនឹងការធ្លុះស្បូន រលាកដៃស្បូន និងអាចបណ្ដាលឲ្យស្ត្រីជួបគ្រោះថ្នាក់ដល់អាយុជីវិត។ គ្រូពេទ្យជំនាញរោគស្ត្រី និងសម្ភព មានវេជ្ជបញ្ជាថា ស្ត្រីគ្រប់រូបបើចង់រំលូតកូន ត្រូវជួបប្រឹក្សាយោបល់ជាមួយគ្រូពេទ្យជំនាញផ្នែករោគស្ត្រី និងសម្ភពឲ្យបានត្រឹមត្រូវ។ គ្រូពេទ្យជំនាញផ្នែករោគស្ត្រី និងសម្ភព ពន្យល់ថា ការរំលូតកូនដោយគ្រូពេទ្យដែលគ្មានជំនាញច្បាស់លាស់ ឬដោយឆ្មបបុរាណដែលមិនបានឆ្លងកាត់វគ្គសិក្សាត្រឹមត្រូវ អាចបណ្ដាលឲ្យស្ត្រីធ្លុះស្បូន ហើយអាចបណ្ដាលឲ្យស្ត្រីជាម្តាយគ្រោះថ្នាក់ដល់អាយុជីវិត មានកូនក្រៅស្បូន និងប្រឈមមុខនឹងការលំបាកមានកូន។ តើហេតុអ្វីបានជាការយកកូនចេញ អាចបណ្ដាលឲ្យធ្លុះធ្លាយស្បូន? គ្រូពេទ្យជំនាញរោគស្ត្រី និងសម្ភពនៃគ្លីនិកអរុណរះ និងជាអនុប្រធានផ្នែករោគស្ត្រី និងសម្ភពនៃមន្ទីរពេទ្យព្រះកុសុមៈ ដោយបញ្ចប់ការសិក្សាមកពីប្រទេសបារាំង លោកវេជ្ជបណ្ឌិត លាភ សុវណ្ណ មានប្រសាសន៍ថា ការយកកូនចេញមានពីរប្រភេទ គឺការរំលូតកូនប្រើឧបករណ៍បូម និងការលេបថ្នាំ។ ជាទូទៅ ការប្រឈមនឹងការធ្លុះធ្លាយស្បូននេះ គឺកើតឡើងចំពោះស្ត្រីរូបណា ដែលសម្រេចរំលូតកូនតាមរយៈការបូម ឬកាយសម្អាតកូនក្នុងស្បូន ដោយគ្រូពេទ្យដែលគ្មានជំនាញច្បាស់លាស់។ លោកវេជ្ជបណ្ឌិតបញ្ជាក់ថា មធ្យោបាយពីរដែលគ្រូពេទ្យប្រើសម្រាប់សម្អាតស្បូន គឺការប្រើបំពង់បឺត និងការប្រើក្រវ៉ាកាយ។ ប្រដាប់ទាំងពីរប្រភេទនេះ អាចធ្វើឲ្យធ្លុះស្បូនដូចគ្នា គឺអាស្រ័យនឹងស្ថានភាពស្បូន ស្ថានភាពមាត់ស្បូន និងបទពិសោធន៍របស់គ្រូពេទ្យ។ ការបូម និងការប្រើក្រវ៉ាកាយយកកូននេះ គ្រូពេទ្យអាចធ្វើបានចំពោះស្ត្រីដែលមានកូនអាយុក្រោម ១២សប្ដាហ៍៖ ។ លោកវេជ្ជបណ្ឌិតបន្ថែមថា ប្រសិនបើអ្នកជំងឺឈឺខ្លាំង មានស្ថានភាពឡេះឡះ មានឈាមហូរចេញមកក្រៅតាមប្រដាប់ភេទកាន់តែច្រើនខុសធម្មតា សម្ពាធឈាមរបស់អ្នកជំងឺកាន់តែទាប និងចង្វាក់បេះដូងដើរញាប់ ព្រោះតែបំពង់បឺត ឬក្រវ៉ាកាយរុលចូលកាន់តែជ្រៅទៅក្នុងស្បូន ទាំងនេះអាចជារោគសញ្ញាបង្ហាញថា ស្ត្រីដែលរំលូតកូនប្រឈមមុខនឹងការធ្លុះធ្លាយស្បូន។ ប្រការនេះ ដើម្បីភាពច្បាស់លាស់ គ្រូពេទ្យត្រូវពិនិត្យស្ត្រីនោះដោយប្រើអេកូសាស្ត្រ ដើម្បីធ្វើរោគវិនិច្ឆ័យ។ ចំពោះការប្រើថ្នាំលេបវិញ គឺប្រើថ្នាំលេប និងថ្នាំសម្រាប់សុលតាមប្រដាប់ភេទ ដើម្បីឲ្យស្បូនបើក និងទងសុកធ្លាក់មក។ ការប្រើប្រាស់ថ្នាំគ្រាប់នេះ គឺមិនមានផលប៉ះពាល់ធ្ងន់ធ្ងរចំពោះសុខភាពនោះទេ ប្រសិនបើស្ត្រីអ្នកជំងឺអនុវត្តត្រឹមត្រូវតាមវេជ្ជបញ្ជាគ្រូពេទ្យជំនាញផ្នែករោគស្ត្រី និងសម្ភព។ លោកវេជ្ជបណ្ឌិត លាភ សុវណ្ណ ពន្យល់ថា ថ្នាំនេះមានប្រសិទ្ធភាព ៩០% ចំពោះកូនដែលមានអាយុក្រោម ៩សបា្ដហ៍។ ការប្រើថ្នាំលេប ស្ត្រីនឹងប្រឈមមុខនឹងការធ្លាក់ឈាមលើសពីធម្មតា៖ ។ លោកវេជ្ជបណ្ឌិតអះអាងបន្តថា ស្ត្រីគ្រប់រូបបើចង់រំលូតកូនចេញ មិនត្រូវទិញថ្នាំលេបពីឱសថស្ថាន និងមិនត្រូវប្រើវិធីសាស្ត្របុរាណ ដើម្បីរំលូតកូនចេញជាដាច់ខាត។ ច្បាប់ស្ដីពីការរំលូតកូនមាត្រា៥ ចែងថា មានតែវេជ្ជបណ្ឌិត ឬគ្រូពេទ្យមធ្យម ឬឆ្មបមធ្យម ដែលបានទទួលការអនុញ្ញាតពីក្រសួងសុខាភិបាល ទើបអាចធ្វើការរំលូតបាន។ រីឯមាត្រា៨ ចែងថា ការរំលូតកូន អាចធ្វើទៅបាន ចំពោះតែគភ៌ណាដែលមានអាយុតិចជាង ១២សប្ដាហ៍។ តើការយកកូនចេញ អាចនឹងមានផលប៉ះពាល់អ្វីទៀតចំពោះសុខភាពស្ត្រី? ប្រធានមន្ទីរសម្រាកព្យាបាលកម្ពុជា បញ្ចប់ការសិក្សាពីប្រទេសបារាំង អ្នកស្រីវេជ្ជបណ្ឌិត សៀន សុខទៀង មានប្រសាសន៍ថា ការរំលូតកូនអាចបណ្ដាលឲ្យស្ត្រីប្រឈមមុខនឹងការរលាកមាត់ស្បូន រលាកដៃស្បូន អាចបណ្ដាលឲ្យស្ត្រីប្រឈមមុខនឹងការមានកូនក្រៅស្បូន និងប្រឈមមុខការលំបាកមានកូន៖ ។ អនុប្រធានផ្នែករោគស្ត្រី និងសម្ភព នៃមន្ទីរពេទ្យព្រះកុសុមៈ លោកវេជ្ជបណ្ឌិត លាភ សុវណ្ណ ពន្យល់ថា ការយកចេញច្រើនដងមិនត្រឹមតែជាប្រការមិនល្អចំពោះសុខភាពទូទៅរបស់ស្ត្រីប៉ុណ្ណោះទេ ប៉ុន្តែថែមទាំងអាចបណ្ដាលឲ្យស្ត្រីមានបញ្ហាផ្លូវចិត្ត ដែលជាហេតុផលមួយបណ្ដាលឲ្យស្ត្រី ប្រឈមមុខនឹងការកើតជំងឺផ្លូវចិត្ត និងជំងឺរ៉ាំរ៉ៃដទៃមួយចំនួនទៀត៖ «»។ ជាជម្រើសដ៏ល្អសម្រាប់ស្ត្រីគ្រប់រូប ដើម្បីអាចការពារការរំលូតកូនចេញ ត្រូវការពារកុំឲ្យមានកូនដោយចៃដន្យ ដោយការប្រើមធ្យោបាយពន្យារកំណើត។ មធ្យោបាយពន្យារកំណើតទាំងនោះមានដូចជា ការពន្យារកំណើតដោយប្រើថ្នាំលេប ប្រើថ្នាំចាក់ ប្រើកង់ ប្រើប្រាស់ស្រោមអនាម័យ និងការពន្យារកំណើតតាមបែបធម្មជាតិ ជាអាទិ៍ការរួមភេទតាមវដ្ដនៃរដូវរបស់ស្ត្រី និងការដកចេញនៅពេលរួមភេទ ឬការចាក់ទឹកក្រៅពាង។ ប៉ុន្តែបើស្ត្រីចង់យកកូនចេញ ត្រូវទៅជួបពិភាក្សាជាមួយគ្រូពេទ្យជំនាញរោគស្ត្រី និងសម្ភព គ្រូពេទ្យមធ្យម ឬឆ្មបមធ្យម ដែលមានជំនាញច្បាស់លាស់ និងមានបទពិសោធន៍ជាក់លាក់៖ ។ ស្ត្រីមិនត្រូវទិញថ្នាំពីឱសថស្ថាន និងមិនត្រូវប្រើមធ្យោបាយបុរាណ ដើម្បីរំលូតកូននោះទេ ព្រោះអាចបណ្ដាលឲ្យស្ត្រីប្រឈមមុខនឹងជំងឺរ៉ាំរ៉ៃ និងអាចបណ្ដាលឲ្យបាត់បង់អាយុជីវិត៕
|
2015-10-22T12:45:00+07:00
|
rfa.org
|
https://www.rfa.org/khmer/program/health/Induced-Abortion-10222015013017.html
|
2881c33c-c830-47fa-a9a1-c88c0705429c
|
តុលាការខេត្តបាត់ដំបងបើកសវនាការជំនុំជម្រះក្ដីគ្រូពេទ្យ យ៉ែម ជ្រិន
|
សាលាដំបូងខេត្តបាត់ដំបង នៅថ្ងៃទី២០ ខែតុលា បានបើកសវនាការជំនុំជម្រះសំណុំរឿងក្ដីគ្រូពេទ្យ យ៉ែម ជ្រិន ដែលមហាជនសង្ស័យថា ជាអ្នកចាក់ថ្នាំចម្លងមេរោគអេដស៍ដល់ប្រជាពលរដ្ឋនៅឃុំរកា ស្រុកសង្កែ ខេត្តបាត់ដំបង។ ការជំនុំជម្រះនេះ នឹងធ្វើបន្តបន្ទាប់គ្នារយៈពេល ៥ថ្ងៃ គឺចាប់ពីថ្ងៃទី២០ ដល់ថ្ងៃទី២៤ ខែតុលា។ គ្រូពេទ្យ យ៉ែម ជ្រិន ត្រូវបានតុលាការចោទប្រកាន់ចំនួន ៣ករណី គឺទីមួយ ប្រព្រឹត្តដោយចេតនាធ្វើឱ្យអ្នកដទៃឆ្លងមេរោគអេដស៍ ទីពីរ អំពើឃោរឃៅពាក់ព័ន្ធនឹងឃាតកម្ម និងបើកកន្លែងព្យាបាលអ្នកជំងឺដោយពុំមានច្បាប់អនុញ្ញាតពីក្រសួងសុខាភិបាល។ ការចោទប្រកាន់នេះ គឺបន្ទាប់ពីមានប្រជាពលរដ្ឋទៅធ្វើតេស្តឈាមនៅមណ្ឌលសុខភាពរកា ហើយរកឃើញថា មានផ្ទុកមេរោគអេដស៍ជិត ៣០០នាក់។ រហូតមកដល់ពេលនេះ មានអ្នកផ្ទុកមេរោគអេដស៍ចំនួន ១០នាក់ស្លាប់។ ការចោទប្រកាន់គ្រូពេទ្យ យ៉ែម ជ្រិន គឺបន្ទាប់ពីសមត្ថកិច្ចជំនាញចុះស្រាវជ្រាវផ្ទះលោក ហើយរកឃើញវត្ថុសង្ស័យ។ សូមស្ដាប់សេចក្ដីរាយការណ៍ផ្ទាល់របស់លោក ហ៊ុំ ចំរើន អំពីដំណើរការសវនាការករណីនេះ៖
|
2015-10-20T19:20:00+07:00
|
rfa.org
|
https://www.rfa.org/khmer/news/health/Btb-court-on-Yem-Chren-10202015001751.html
|
604727b8-21a8-44e9-9193-41f0f8f7d2d1
|
ផលប៉ះពាល់ពីការប្រើប្រាស់ឡេនិងឡេលាយលាបស្បែកឲ្យស
|
ការប្រើប្រាស់ឡេ និងឡេលាយ ដើម្បីលាបលើស្បែក ត្រូវបានប្រជាពលរដ្ឋខ្មែរចាត់ទុកថា ជាមធ្យោបាយបាយដើម្បីធ្វើឲ្យស្បែកសស្អាត និងទទួលបានភាពទាក់ទាញ។ យ៉ាងណាក៏ដោយ គ្រូពេទ្យជំនាញផ្នែកសើស្បែក មានវេជ្ជបញ្ជាឲ្យលោកអ្នកនាងកញ្ញា ដែលចង់ប្រើប្រាស់ដើម្បីការពារស្បែកឲ្យបានស្អាតនោះថា ចាំបាច់ត្រូវទៅពិភាក្សាជាមួយគ្រូពេទ្យជំនាញសើស្បែកជាមុនសិន មុនសម្រេចចិត្តប្រើប្រាស់ឡេ និងឡេលាយលើស្បែក។ ឡេ និងឡេលាយ គឺជាវត្ថុធាតុរាវ ដែលផ្សំឡើយដោយសារធាតុគីមីផ្សេងៗ សម្រាប់លាបស្បែកដងខ្លួន ស្បែកមុខ ជើង និងដៃ ជាដើម។ ការប្រើប្រាស់ឡេ និងឡេលាយដែលគ្មានរូបមន្តច្បាស់លាស់ទេនោះ គឺអាចបណ្ដាលឲ្យស្បែកប្រឈមមុខនឹងការរលាក និងអាចមានផលប៉ះពាល់ចំពោះសុខភាព និងសរីរាង្គដទៃផ្សេងទៀត ដូចជា អាចបណ្ដាលឲ្យរលាកក្រពះ រលាកថ្លើម និងអាចបណ្ដាលឲ្យរលាកតម្រងនោម ជាដើម។ តើការប្រើឡេ និងឡេលាយដើម្បីលាបឲ្យស្បែកសស្អាត អាចមានផលប៉ះពាល់អ្វីខ្លះចំពោះស្បែក? សូមស្តាប់កិច្ចសម្ភាសន៍របស់ លោក សិរីមុនី ជាមួយលោកសាស្រ្តាចារ្យវេជ្ជបណ្ឌិត ថៃ គា ជុំវិញបញ្ហានេះដូចតទៅ៖
|
2015-10-15T17:02:00+07:00
|
rfa.org
|
https://www.rfa.org/khmer/program/health/Laite-is-not-a-good-prevention-for-skin-10152015055930.html
|
d37bf42d-428f-406e-8c26-3356cb9b65b1
|
ភរិយាគ្រូពេទ្យដែលសង្ស័យថាចាក់ថ្នាំចម្លងមេរោគអេដស៍នៅឃុំរកាបារម្ភពីការកាត់ក្ដីស្វាមី
|
តុលាការ នឹងបើកការជំនុំជម្រះក្ដីសំណុំរឿងគ្រូពេទ្យ ដែលមហាជនសង្ស័យថាជាអ្នកចាក់ថ្នាំចម្លងមេរោគអេដស៍ដល់ប្រជាពលរដ្ឋនៅឃុំរកា ស្រុកសង្កែ ខេត្តបាត់ដំបង នៅថ្ងៃទី២០ តុលា ខាងមុខ។ សាច់ញាតិរបស់គ្រូពេទ្យដែលកំពុងជាប់ឃុំនោះ មានការបារម្ភជាខ្លាំងអំពីដំណើរការក្ដីនេះ ដោយខ្លាចតុលាការកាត់ក្ដីឲ្យគ្រូពេទ្យរូបនោះជាប់ទោសច្រើនឆ្នាំ។ ភរិយារបស់គ្រូពេទ្យ យ៉ែម ជ្រិន ដែលជាប់សង្ស័យចម្លងមេរោគអេដស៍នៅឃុំរកា អំពាវនាវឲ្យតុលាការខេត្តបាត់ដំបង និងមន្ត្រីពាក់ព័ន្ធ កាត់ក្ដីបន្ធូរបន្ថយទោសស្វាមីរបស់ខ្លួនឲ្យជាប់ពន្ធនាគាររយៈពេលខ្លី ដោយសារគាត់ពុំបានរកប្រាក់ចំណូលផ្គត់ផ្គង់គ្រួសារ។ ការអំពាវនាវនេះ ធ្វើឡើងភ្លាមៗបន្ទាប់ពីសាច់ញាតិរបស់គ្រូពេទ្យទទួលដំណឹងថា តុលាការនឹងជំនុំជម្រះក្ដីនៅពេលឆាប់ៗខាងមុខ។ ប្រពន្ធគ្រូពេទ្យ គឺអ្នកស្រី យូម ចិន្ដា ថ្លែងនៅថ្ងៃទី១៣ តុលា ថា ប្ដីរបស់អ្នកស្រីនឹងត្រូវសាលាដំបូងខេត្តបាត់ដំបង បើកសវនាការជំនុំជម្រះក្ដីនៅថ្ងៃទី២០ តុលា ខាងមុខនេះ។ អ្នកស្រីមានការព្រួយបារម្ភជាខ្លាំងចំពោះថ្ងៃដំណើរការជំនុំជម្រះក្ដីបានមកដល់ ដោយខ្លាចតុលាការកាត់ទោសឲ្យប្ដីរបស់គាត់ជាប់ពន្ធនាគារច្រើនឆ្នាំ ឬអស់មួយជីវិត៖ ។ ទាក់ទងនឹងបញ្ហានេះ ប្រធានសាលាដំបូងខេត្តបាត់ដំបង លោក ជា វណ្ណៈ មានប្រសាសន៍ថា ខាងតុលាការនឹងបើកសវនាការជំនុំជម្រះក្ដីសំណុំរឿងគ្រូពេទ្យឈ្មោះ យ៉ែម ជ្រិន ក្រោមបទចោទជាអ្នកចាក់ថ្នាំ និងចម្លងមេរោគអេដស៍ដល់អ្នកភូមិរកា នៅថ្ងៃទី២០ តុលា ខាងមុខនេះប្រាកដមែន។ លោកបន្តថា អង្គជំនុំជម្រះក្ដីនៅដើមសប្ដាហ៍ខាងមុខនេះ គឺតុលាការពុំបានអញ្ជើញមន្ត្រីអង្គការសង្គមស៊ីវិល ឲ្យចូលរួមក្នុងសវនាការនេះទេ៖ ។ ទោះជាយ៉ាងនេះក្ដី មេធាវីការពារក្ដីគ្រូពេទ្យ យ៉ែម ជ្រិន គឺលោក ឯម សុវណ្ណ មានប្រសាសន៍ថា សំណុំរឿងនេះលោកបានចុះធ្វើការស៊ើបអង្កេត ដើម្បីជួយដល់កូនក្ដីរបស់លោករួចរាល់ហើយ ប៉ុន្តែលោកអះអាងថា លោកពុំដឹងថានឹងបានទៅជួយការពារក្ដីនៅក្នុងសំណុំរឿងនេះបន្តទៀត ឬយ៉ាងណានោះទេ ពីព្រោះលោកពុំទាន់ទទួលបានប្រាក់ថ្លៃឈ្នួលការពារក្ដីនៅឡើយ៖ ។ កាលពីខែធ្នូ ឆ្នាំ២០១៤ កន្លងទៅ សាលាដំបូងខេត្តបាត់ដំបង ចោទប្រកាន់គ្រូពេទ្យ យ៉ែម ជ្រិន ចំនួន ៣ករណី គឺទី១ ប្រព្រឹត្តដោយចេតនាធ្វើឲ្យអ្នកដទៃឆ្លងមេរោគអេដស៍។ ទី២ អំពើឃោរឃៅពាក់ព័ន្ធនឹងឃាតកម្ម និងទី៣ បើកកន្លែងព្យាបាលជំងឺដោយពុំមានច្បាប់អនុញ្ញាតពីក្រសួងសុខាភិបាល។ ការចោទប្រកាន់នេះ បន្ទាប់ពីប្រជាពលរដ្ឋជិត ៣០០នាក់ ទៅពិនិត្យឈាមនៅមណ្ឌលសុខភាពឃុំរកា ហើយរកឃើញមេរោគអេដស៍ និងមានអ្នកស្លាប់ចំនួន ១០នាក់។ ក្រោយមក សមត្ថកិច្ចខេត្តបាត់ដំបង និងមន្ត្រីជំនាញពាក់ព័ន្ធ បានចុះស្រាវជ្រាវនៅផ្ទះគ្រូពេទ្យនោះ រកឃើញវត្ថុសង្ស័យមួយចំនួន ហើយបានបញ្ជូនគ្រូពេទ្យដែលគ្មានវិជ្ជាជីវៈរូបនោះ ទៅតុលាការធ្វើការសាកសួរ និងចោទប្រកាន់តែម្ដង៕
|
2015-10-14T16:05:00+07:00
|
rfa.org
|
https://www.rfa.org/khmer/news/health/Wife-of-doctor-suspected-of-spreading-HIV-in-Roka-commune-10142015045848.html
|
c0cc8d24-37e9-41a1-b44f-b16666165035
|
មន្ត្រីកាំកុងត្រូលខេត្តព្រះសីហនុបន្តចុះពិនិត្យគុណភាពចំណីអាហារក្នុងអំឡុងភ្ជុំបិណ្ឌ
|
ថ្នាក់ដឹកនាំស្ថាប័នកាំកុងត្រូលខេត្តព្រះសីហនុ បង្កើនសកម្មភាពចុះពិនិត្យមុខទំនិញ និងមុខម្ហូបស្រស់គ្រឿងសមុទ្រ ជាដើម នៅតាមទីផ្សារ និងតាមអាហារដ្ឋានតាមឆ្នេរសមុទ្រ ដើម្បីស្វែងរកទំនិញខូចគុណភាព ឬមានដាក់សារធាតុគីមីនៅក្នុងទំនិញទាំងនោះ។ មន្ត្រីជំនាញកាំកុងត្រូល បានស្នើដល់ប្រជាពលរដ្ឋ ពិសេសអាជីវករលក់ដូរទំនិញ ឬអាហារហូបចុកទាំងអស់ ត្រូវចូលរួមសហការផ្តល់ព័ត៌មានទៅកាន់មន្ត្រីជំនាញ ដើម្បីចូលរួមថែរក្សាសុខភាពគ្រួសាររៀងៗខ្លួន។ អនុប្រធានសាខាកាំកុងត្រូលខេត្តព្រះសីហនុ លោក ជា ប៉ិច មានប្រសាសន៍ថា ស្ថាប័ននេះបានបន្តបើកយុទ្ធនាការត្រួតពិនិត្យមុខទំនិញ ឬត្រីសាច់នៅតាមទីផ្សារ និងតាមអាហារដ្ឋាននានាដែលអាចមានផ្ទុកសារធាតុគីមីផ្សេងៗ នាំឲ្យប៉ះពាល់សុខភាពអ្នកទទួលទាន។ លោកបន្តថា នៅក្នុងអំឡុងពេលពិធីបុណ្យភ្ជុំបិណ្ឌឆ្នាំនេះ មន្ត្រីជំនាញបានបង្កើនសកម្មភាពជារៀងរាល់ថ្ងៃ ដើម្បីចុះត្រួតពិនិត្យមុខទំនិញគ្មានគុណភាព ឬហួសកាលបរិច្ឆេទប្រើប្រាស់ ជាពិសេសគ្រឿងសមុទ្រស្រស់ៗដែលអាជីវករដាក់លក់នៅតាមទីផ្សារនានា ទូទាំងខេត្តព្រះសីហនុ៖ ។ ផ្ដើមពីបញ្ហានេះ លោក ជា ប៉ិច បានអំពាវនាវដល់ប្រជាពលរដ្ឋ មន្ត្រីរាជការ ពិសេសអាជីវករលក់ដូរទំនិញ ឬអាហារហូបចុកទូទាំងប្រទេស ពិសេសខេត្តព្រះសីហនុ ត្រូវចូលរួមផ្តល់ព័ត៌មានទៅកាន់ស្ថាប័ននេះ បើបានដឹងថាមានទីតាំងណាមួយមានលក់ទំនិញ ឬលក់មុខម្ហូបស្រស់ៗ មានដាក់សារធាតុគីមី និងទំនិញហួសកំណត់ប្រើប្រាស់៖ ។ ទោះយ៉ាងណា លោក ជា ប៉ិច អនុប្រធានសាខាកាំកុងត្រូលខេត្តព្រះសីហនុ ថ្លែងទាំងរីករាយថា បច្ចុប្បន្ននេះ ស្ថាប័នកាំកុងត្រូលបានពិនិត្យឃើញថា ទាំងប្រជាពលរដ្ឋ និងអាជីវករលក់ដូរទំនិញ ឬត្រីសាច់ ជាដើម បានសហការជាមួយស្ថាប័នកាំកុងត្រូល ហើយមានការយល់ដឹងខ្ពស់ពីការលក់ដូរទំនិញឲ្យមានគុណភាព និងការជ្រើសអាហារដើម្បីទទួលទាន ជាដើម។ ទាក់ទិនបញ្ហានេះ លោក ប៊ួន ណារិទ្ធិ មន្ត្រីសម្របសម្រួលនៃអង្គការលីកាដូ (LICADHO) ប្រចាំខេត្តព្រះសីហនុ មានប្រសាសន៍ថា កន្លងមកនៅពេលមានពិធីបុណ្យជាតិធំៗ មានបុណ្យភ្ជុំ ឬបុណ្យចូលឆ្នាំ ជាដើម ក្រុមអាជីវករមានគំនិតមិនល្អមួយចំនួន បានបញ្ចេញទំនិញហួសកំណត់ប្រើប្រាស់ ឬគ្មានគុណភាពមកកាន់ទីផ្សារ។ ជាងនេះ ក៏មានអាហារត្រីសាច់គ្រឿងសមុទ្រស្រស់ ត្រូវអាជីវករខ្លះមានលួចដាក់សារធាតុគីមី ដើម្បីស្តុកទុកបានយូរ ជាដើម។ លោក ប៊ួន ណារិទ្ធិ ថ្លែងថា កង្វល់នេះមិនមានច្រើនដូចពេលមុនទៀតទេនាមូលដ្ឋានទេសចរណ៍ ឬខេត្តជាប់សមុទ្រមួយនេះ។ មន្ត្រីសិទ្ធិមនុស្សរូបនេះ ប្រកាសគាំទ្រសកម្មភាពរបស់មន្ត្រីជំនាញស្ថាប័នកាំកុងត្រូលខេត្តព្រះសីហនុ ដែលមានសកម្មភាពមមាញឹកចុះពិនិត្យគុណភាពទំនិញផ្សេងៗ ដើម្បីជួយការពារសុខភាពប្រជាពលរដ្ឋទូទៅ និងស្នើឲ្យមន្ត្រីស្ថាប័ននេះ ធ្វើសកម្មភាពឲ្យបានជាប្រចាំ៖ ។ ទាក់ទិនបញ្ហានេះដែរ នៅឯអគ្គនាយកដ្ឋានកាំកុងត្រូលរាជធានីភ្នំពេញឯណោះវិញ ក៏បានចេញសេចក្ដីជូនដំណឹងចុះថ្ងៃទី១១ ខែកញ្ញា ឲ្យដឹងថា ស្ថាប័ននេះបានបង្កើតខ្សែទូរស័ព្ទចំនួន ៦ខ្សែបន្ថែមទៀត សម្រាប់ឲ្យប្រជាពលរដ្ឋក្នុងរាជធានីភ្នំពេញ និងទូទាំងប្រទេស ដើម្បីផ្តល់ព័ត៌មាន ឬរាយការណ៍ពីករណីចំណីអាហារពុំមានសុវត្ថិភាព និងការពុលចំណីអាហារ ជាដើម។ ខ្សែទូរស័ព្ទទាំង ៦ខ្សែនោះមានលេខ ០១២ ២៣៣ ២៦២ លេខ ០១២ ៨៥០ ១០៥ លេខ ០១២ ៨៧០ ០៧៦ លេខ ០១២ ៤៤៥ ៥៦២ លេខ ០៩៦ ៨២៩ ៧៨៧៨ និងលេខ ០៩៧ ៧៨៨ ៦១១១។ បន្ថែមលើនេះ អគ្គនាយកដ្ឋានកាំកុងត្រូល បានអះអាងក្នុងសេចក្តីជូនដំណឹងនោះថា នឹងមានចំណាត់ការជាបន្ទាន់ នៅពេលទទួលបានព័ត៌មានពិតប្រាកដអំពីករណីពុលចំណីអាហារ ឬអាហារគ្មានគុណភាព ដែលពលរដ្ឋរាយការណ៍ជូន ហើយបានសន្យាថា នឹងរក្សាការសម្ងាត់នៃអត្តសញ្ញាណរបស់អ្នករាយការណ៍ ឬផ្តល់ព័ត៌មានមកកាន់អគ្គនាយកដ្ឋានកាំកុងត្រូល ដោយការទទួលខុសត្រូវខ្ពស់៕
|
2015-10-08T19:40:00+07:00
|
rfa.org
|
https://www.rfa.org/khmer/news/health/Officers-observe-the-toxin-food-in-Sihanuk-Ville-10082015083809.html
|
efdbe9f9-4ecc-4d2e-89f2-941b7cbbb0da
|
ព្រះសង្ឃនិងពលរដ្ឋ៣៦នាក់នៅសៀមរាបសង្ស័យពុលកាហ្វេក្នុងពិធីកាន់បិណ្ឌ
|
ព្រះសង្ឃ ១៧អង្គ និងប្រជាពលរដ្ឋស្រីប្រុស ព្រមទាំងកុមារ ១៩នាក់ទៀត នៅឃុំល្វែងឫស្សី ស្រុកជីក្រែង ខេត្តសៀមរាប ជាប់ព្រំប្រទល់គ្នានឹងឃុំប្រឡាយ ស្រុកស្ទោង ខេត្តកំពង់ធំ បានពុលកាហ្វេក្នុងអាការៈធ្ងន់ធ្ងរ ដោយរថយន្តពេទ្យដឹកជញ្ជូនយកទៅសង្គ្រោះនៅមណ្ឌលសុខភាព និងមន្ទីរពេទ្យស្រុកសូទ្រនិគម ជាបន្តបន្ទាប់ កាលពីល្ងាចថ្ងៃទី៣ ខែតុលា កន្លងទៅ។ ការពុលកាហ្វេនោះ កើតមាននៅពេលដែលប្រជាពលរដ្ឋមួយចំនួនរស់នៅខេត្តសៀមរាប នាំគ្នាទៅកាន់វេនទី៦ នៃពិធីបុណ្យកាន់បិណ្ឌក្នុងវត្តតាអុង ហើយបានឆុងកាហ្វេប្រគេនព្រះសង្ឃក្នុងឱកាសពិធីសូត្រមន្តពេលល្ងាច។ សមត្ថកិច្ចចម្រុះ មានប៉ូលិស កងរាជអាវុធហត្ថ និងមន្ត្រីមន្ទីរសុខាភិបាលខេត្តសៀមរាប បាននាំគ្នាទៅកាន់វត្តតាអុង នៃឃុំល្វែងឫស្សី ចម្ងាយប្រមាណជាង ៧៥គីឡូម៉ែត្រភាគខាងកើតពីទីរួមខេត្តសៀមរាប នៅព្រឹកថ្ងៃអាទិត្យ ទី៤ ខែតុលា នេះ ដើម្បីធ្វើកំណត់ហេតុ ព្រមទាំងស្វែងរកមូលហេតុដែលបណ្ដាលឲ្យព្រះសង្ឃ និងប្រជាពលរដ្ឋជាច្រើន ពុលកាហ្វេនៅទីនោះ ថាតើបណ្ដាលមកពីអ្វីឲ្យពិតប្រាកដ? វត្តមានរបស់មន្ត្រីមន្ទីរសុខាភិបាល និងសមត្ថកិច្ចចម្រុះនោះ បន្ទាប់ពីមានហេតុការណ៍ពុលកាហ្វេនៅក្នុងវត្តតាអុង ក្នុងឃុំល្វែងឫស្សី នៃស្រុកជីក្រែង ដែលមានព្រំប្រទល់ជាប់គ្នានឹងឃុំប្រឡាយ ស្រុកស្ទោង ខេត្តកំពង់ធំ មក។ មន្ត្រីកងរាជអាវុធហត្ថស្រុកជីក្រែង បានឲ្យដឹងថា កាលពីវេលាម៉ោងប្រមាណជា ៦ល្ងាចថ្ងៃទី៣ ខែតុលា គឺមានព្រះសង្ឃចំនួន ១៧អង្គ និងប្រជាពលរដ្ឋ ព្រមទាំងកុមារ ១៩នាក់ផ្សេងទៀត បានពុលកាហ្វេក្នុងអាការៈធ្ងន់ធ្ងរ នៅពេលធ្វើពិធីសូត្រមន្តកាន់វេនទី៧ នៃពិធីកាន់បិណ្ឌ ហើយមានការឆុងកាហ្វេប្រគេនព្រះសង្ឃមក។ សាមណេរព្រះនាម ម៉ត ចាន្ថា គឺជាព្រះសង្ឃ ១អង្គក្នុងចំណោមព្រះសង្ឃ ១៦អង្គផ្សេងទៀត ដែលពុលកាហ្វេនោះ។ ព្រះអង្គមានព្រះថេរដីកាថា ពិធីសូត្រមន្ត្រវេនទី៧ នៃបុណ្យកាន់បិណ្ឌនោះ គឺមានប្រជាពលរដ្ឋខ្លះមកពីខេត្តសៀមរាប ចូលរួមជាម្ចាស់វេនផង។ នៅក្នុងពិធីសូត្រមន្ត គឺម្ចាស់វេនទី៧ ក៏បានធ្វើដូចគ្នានឹងម្ចាស់វេនមុនៗដែរ ដោយឆុងកាហ្វេប្រគេនព្រះសង្ឃពេលសូត្រមន្តចម្រើនព្រះបរិត្ត។ សាមណេរដដែលមានព្រះថេរដីកាបញ្ជាក់ទៀតថា នៅមុនពេលពិធីសូត្រមន្តចាប់ផ្ដើម គឺពុទ្ធបរិស័ទបានលើកហ្វេមកប្រគេនព្រះសង្ឃ។ ព្រះអង្គឆាន់កាហ្វេនោះ ទើបតែបានបន្តិច ក៏ចាប់ផ្ដើមមានអាការៈមិនស្រួល រួចហើយព្រះសង្ឃ និងពុទ្ធបរិស័ទជាបន្តបន្ទាប់ ក៏មានអាការៈដូចគ្នា៖ ។ បន្ទាប់ពីកើតមានអាការៈពុលកាហ្វេភ្លាមនោះ សមត្ថកិច្ចបានហៅរថយន្តពេទ្យជាច្រើនគ្រឿងដឹកជញ្ជូនព្រះសង្ឃ និងប្រជាពលរដ្ឋណាដែលមានអាការៈស្រាល ទៅមណ្ឌលសុខភាពល្វែងឫស្សី ចំណែកអ្នកដែលមានអាការៈធ្ងន់ គឺបញ្ជូនទៅកាន់មន្ទីរពេទ្យស្រុកសូទ្រនិគម។ នៅក្នុងទីវត្តតាអុង កាលពីព្រឹកថ្ងៃទី៤ ខែតុលា ក្រុមប៉ូលិស និងកងរាជអាវុធហត្ថ បានរកឃើញកាហ្វេយីហោ បឺតឌី (Birdy) និងណេសកាហ្វេ (NESCAFE) ដែលជាផលិតផលរបស់ប្រទេសថៃ ត្រូវបានគេយកទៅឆុងប្រគេនព្រះសង្ឃក្នុងពិធីបុណ្យនោះ។ ប៉ូលិសក៏រកឃើញថា ការឆុងកាហ្វេនោះ គឺធ្វើមិនមានអនាម័យត្រឹមត្រូវទេ ដោយអ្នកឆុងបានប្រើក្រមាសម្រាប់បង់កមួយដែលមានពណ៌ សម្រាប់ធ្វើជាប្រដាប់ច្រោះកាហ្វេ។ ម្ចាស់វេនទី៧ នៃពិធីកាន់បិណ្ឌនោះម្នាក់ក្នុងចំណោមជាច្រើនទៀត អ្នកស្រី នៅ ម៉ាឡៃ បានបំភ្លឺប្រាប់សមត្ថកិច្ចដែលធ្វើកំណត់ហេតុថា អ្នកស្រីមិនដឹងថាមូលហេតុអ្វី បានជាធ្វើឲ្យព្រះសង្ឃ និងប្រជាពលរដ្ឋជាច្រើនពុលនោះទេ។ ស្ត្រីដដែលបញ្ជាក់ថា កាហ្វេម៉ាកបឺតឌី (Birdy) និងណេសកាហ្វេ (NESCAFE) ដែលយកមកឆុងប្រគេនព្រះសង្ឃនៅពេលកាន់វេននេះ គឺថៅកែរបស់គាត់ជាជនជាតិបារាំង បានទិញចែកបុគ្គលិក។ អ្នកស្រីបានទទួលកាហ្វេនេះពីថៅកែចំនួន ៦គីឡូក្រាម ហើយអ្នកស្រីក៏ជូនឪពុកចំនួន ៣គីឡូក្រាម ទុកគ្រាន់ពិសា។ រហូតមកដល់ពេលនេះ កាហ្វេដែលជូនឪពុក គឺគាត់បានពិសាអស់ ១គីឡូក្រាមទៅហើយ មិនឃើញមានអាការៈពុលអ្វីទេ ហើយឪពុករបស់អ្នកស្រីក៏នៅតែបន្តពិសាកាហ្វេនេះរាល់ថ្ងៃ។ អ្នកស្រី នៅ ម៉ាឡៃ បញ្ជាក់ទៀតថា នៅសល់ ៣គីឡូក្រាម នៅពេលដែលមានពិធីកាន់វេន អ្នកស្រីក៏យកកាហ្វេនេះមកឆុងប្រគេនព្រះសង្ឃ ប៉ុន្តែដោយគ្រាន់តែវិធីធ្វើខុសគ្នាបន្តិច គឺយកកាហ្វេគីឡូម៉ាក បឺតឌី ទៅឆុងលាយគ្នាជាមួយកាហ្វេកញ្ចប់តូចម៉ាកបឺតឌី ដែលលាយក្រែម ព្រមទាំងកាហ្វេម៉ាកណេសកាហ្វេ ព្រមទាំងលាយជាមួយទឹកដោះគោម៉ាកធីផត (Tea Pot) ផង៖ ។ ទោះយ៉ាងណា ការពុលកាហ្វេនៅវត្តតាអុង នោះ មិនបានធ្វើឲ្យព្រះសង្ឃ និងប្រជាពលរដ្ឋណាម្នាក់គ្រោះថ្នាក់ដល់អាយុជីវិតទេ ដោយរហូតមកដល់រសៀលថ្ងៃអាទិត្យ ទី៤ ខែតុលា គឺអ្នកពុលជាច្រើនមានសុខភាពធម្មតាឡើងវិញហើយ នៅតែព្រះសង្ឃចំនួន ៥អង្គ ដែលមានអាការៈខ្លាំងជាងគេ បន្តព្យាបាលនៅមន្ទីរពេទ្យ។ ប្រធានមន្ទីរសុខាភិបាលខេត្តសៀមរាប លោកវេជ្ជបណ្ឌិត ក្រូស សារ៉ាត់ បានបដិសេធមិនធ្វើការអធិប្បាយជុំវិញរឿងពុលកាហ្វេ នៅវត្តតាអុង ឃុំល្វែងឫស្សី នោះយ៉ាងណានៅឡើយទេ ដោយលោកសូមអភ័យទោសដោយសារកំពុងជាប់រវល់។ ចំណែកមន្ត្រីផ្នែកឆ្លើយតបបន្ទាន់នៃមន្ទីរសុខាភិបាល លោក ប៊ូ សារិន ដែលចុះទៅពិនិត្យដល់កន្លែង មានប្រសាសន៍ថា លោកកំពុងប្រមូលយកវត្ថុសេសសល់មួយចំនួន ទៅពិនិត្យរកមូលហេតុនៃការពុលនោះ។ មន្ត្រីមន្ទីរសុខាភិបាលដដែលបញ្ជាក់ថា តាមការពិនិត្យទៅលើកាហ្វេ និងកាលបរិច្ឆេទនៃការផលិត គឺនៅមានគុណភាព និងយីហោត្រឹមត្រូវ មិនគួរពុលទេ ក៏ប៉ុន្តែលោកសង្ស័យទៅលើវត្ថុពីរយ៉ាង គឺអាចបណ្ដាលមកពីទឹកដែលដងពីទីវាល ដោយមានកសិករធ្លាប់ប្រើថ្នាំពុល ឬក៏អាចបណ្ដាលមកពីក្រមាដែលច្រោះកាហ្វេ ពីព្រោះក្រមានោះមានពណ៌ជ្រលក់ដោយសារធាតុគីមី៖ ។ ក្នុងរយៈពេល ៦ខែនៃឆ្នាំ២០១៥ នេះ នៅស្រុកជីក្រែង ខេត្តសៀមរាប បានកើតមានព្រឹត្តិការណ៍ពុលចំណីជាទ្រង់ទ្រាយធំចំនួន ២លើកហើយ។ កាលពីថ្ងៃទី២៧ ខែមីនា កន្លងទៅ ប្រជាពលរដ្ឋ និងកុមារជាង ៨០០នាក់នៅឃុំពង្រលើ និងឃុំសង្វើយ ធ្លាប់ពុលនំប៉័ងដែលដាក់លាយជាមួយជ្រក់ត្រសក់ និងសាច់ប៉ាតេ បណ្ដាលឲ្យរាក ក្អួត និងចុកឆ្អល់ក្នុងពោះ នៅពេលដែលអង្គការទស្សនៈពិភពលោក ប្រារព្ធទិវាលុបបំបាត់ពលកម្មកុមារនៅទីនោះ ហើយយុវជន ១ក្រុមជាអ្នកទទួលបន្ទុកធ្វើអាហារចែកជូនអ្នកចូលរួមទាំងអស់មក៕
|
2015-10-04T19:00:00+07:00
|
rfa.org
|
https://www.rfa.org/khmer/news/health/monks-and-villager-in-siemreap-got-poision-cafe-10042015073429.html
|
eb273ed5-8bdc-422c-94fd-c8bbb4e4bbb5
|
វិធីថែទាំទារកនិងកុមារតូចអាយុក្រោម១ឆ្នាំនៅរដូវវស្សា
|
ទារកទើបកើត អាចប្រឈមមុខនឹងជំងឺជាច្រើន បើសិនស្ត្រីជាម្តាយមិនបានយកចិត្តទុកដាក់ថែទាំឲ្យបានត្រឹមត្រូវទេនោះ។ គ្រូពេទ្យជំនាញ លើកទឹកចិត្តឲ្យស្ត្រីជាម្តាយគ្រប់រូប ត្រូវបំបៅដោះកូនតូចឲ្យបានយ៉ាងតិច ៦ខែ និងត្រូវយកកូនទៅចាក់ថ្នាំការពារជំងឺផ្សេងៗ។ តើស្ត្រីជាម្តាយត្រូវធ្វើដូចម្តេច ដើម្បីការពារទារកឲ្យគេចផុតពីជំងឺ? ទារកដែលកើតមកភ្លាម ត្រូវឲ្យបៅដោះម្តាយភ្លាម។ ស្ត្រីជាម្តាយ មុនឲ្យទារកបៅដោះ ត្រូវលាងសម្អាតដើមទ្រូងជាមុនសិន។ ការឲ្យទារកដែលទើបនឹងកើតបោះដៅម្តាយភ្លាមនោះ គឺមានប្រយោជន៍ច្រើនណាស់ចំពោះស្ត្រីជាម្តាយ គឺអាចបណ្ដាលឲ្យស្បូនកន្ត្រាក់ល្អ និងបង្ការការធ្លាក់ឈាមខុសប្រក្រតី។ សម្រាប់ទារកវិញ តាមរយៈទឹកដោះម្តាយ ទារកអាចមានប្រព័ន្ធការពាររាងកាយ ហើយទឹកដោះម្តាយអាចបណ្ដាលឲ្យពោះវៀនស្រូបបានល្អនូវអាហារ និងអាចបង្ការមិនឲ្យទារកកើតជំងឺខាន់លឿងក្រោយពេលកើត។ លើសពីនេះទៅទៀត ការបំបៅដោះដោយផ្អាប់ទារកនៅនឹងដើមទ្រូងម្តាយ អាចជួយការពារការបាត់កម្ដៅ និងផ្តល់ទម្លាប់ឲ្យកូនបានស្តាប់សំឡេងបេះដូងម្តាយដូចកាលពីនៅក្នុងផ្ទៃ និងអាចជៀសវាងកុំឲ្យទារកគេងភ្ញាក់ៗដូចចាស់ពាក្យពោលថា «ម្តាយដើមលង»។ វេជ្ជបណ្ឌិតជំនាញផ្នែកទារក និងបម្រើការងារនៅមន្ទីរពេទ្យកាល់ម៉ែត លោកវេជ្ជបណ្ឌិត លឹម វណ្ណនិត ពន្យល់ថា ការបំបៅដោះកូនយ៉ាងតិច ៦ខែ ជាអ្វីដែលម្តាយគ្រប់រូបត្រូវតែអនុវត្ត មុននឹងផ្តល់ចំណីអាហារដល់ទារក៖ «»។ ស្ត្រីជាម្តាយគ្រប់រូប អាចផ្តល់អាហារផ្សេងៗ មានដូចជា បន្លែ សាច់ត្រី ស្ករ ឬស្ត្រីជាម្តាយគ្រប់រូប អាចធ្វើបបរខាប់គ្រប់គ្រឿងឲ្យទារកទទួលទានបាន បន្ទាប់ពីបានបៅដោះម្តាយបាន ៦ខែ។ តើបបរខាប់គ្រប់គ្រឿងជាអ្វី និងមានប្រយោជន៍អ្វីខ្លះចំពោះទារក? បបរខាប់គ្រប់គ្រឿង មានប្រយោជន៍ជាច្រើនសម្រាប់ទារកដែលមានអាយុលើសពី ៦ខែ។ ការទទួលទានបបរខាប់គ្រប់គ្រឿង អាចកាត់បន្ថយការចំណាយលើថ្លៃទឹកដោះគោ និងភេសជ្ជៈមួយចំនួនផ្សេងទៀត។ បបរខាប់គ្រប់គ្រឿង ជាមធ្យោបាយថ្មីមួយទៀតដែលក្រសួងសុខាភិបាល លើកទឹកចិត្តឲ្យម្តាយគ្រប់រូបធ្វើឲ្យកូនតូចទទួលទាន។ ស្ត្រីជាម្តាយគ្រប់រូប មិនត្រូវពកូនតូចទើបកើតដើរហាលក្តៅយូរនោះទេ ព្រោះអាចបណ្ដាលឲ្យកូនតូចក្តៅ រាករូស ក្អក ក្អួត និងប្រឈមមុខនឹងជំងឺឆ្លងមួយចំនួន ជាអាទិ៍ គ្រុនឈាម រលាកសួត និងផ្លូវដង្ហើមស្រួចស្រាល់។ ប្រសិនបើលោកអ្នកចង់យកកូនទៅវត្តនៅក្នុងពិធីបុណ្យកាន់បិណ្ឌនេះ លោកអ្នកត្រូវប្រើកន្ទប ឬក្រណាត់ស្អាតស្លៀកពាក់ឲ្យបានល្អ ដើម្បីការពារសត្វមូសខាំ និងធូលីដីប៉ើងប៉ះ។ ជាប្រការល្អ លោកអ្នកមិនគួរយកទារកដើរឆ្ងាយទេ ព្រោះថារដូវធាតុអាកាសត្រជាក់ដែលងាយឲ្យកុមារតូចប្រឈមនឹងជំងឺឆ្លង។ ជុំវិញបញ្ហានេះ លោកវេជ្ជបណ្ឌិតជំនាញផ្នែកទារកពន្យល់ថា ចាប់ពីកើតដល់អាយុ ៣ខែ រយៈពេលនេះទារកកំពុងតែលូតលាស់សរសៃប្រសាទ ម្ល៉ោះហើយស្ត្រីជាម្តាយគ្រប់រូបត្រូវការពារកុំឲ្យមានជំងឺតម្កាត់ឲ្យសោះ។ តើត្រូវតែយកទារកទៅចាក់ថ្នាំការពារដែរឬទេ? សេចក្តីប្រកាសព័ត៌មាននៃក្រសួងសុខាភិបាល បញ្ជាក់ថា ដើម្បីអាចជួយការពារទារកទើបកើតកុំឲ្យប្រឈមមុខនឹងជំងឺផ្សេងៗ ចាំបាច់ស្ត្រីជាម្តាយត្រូវយកទារកទៅចាក់ថ្នាំការពារនៅមណ្ឌលសុខភាពដែលនៅជិតផ្ទះលោកអ្នក។ សូមស្ត្រីជាម្តាយគ្រប់រូប ធ្វើតាមការណែនាំរបស់បុគ្គលិកសុខាភិបាលនៅតាមមណ្ឌលសុខភាព។ ស្ត្រីជាម្តាយ ត្រូវចងចាំថា ការហត់នឿយបន្តិចបន្តួចក្នុងការថែទាំកូនតូច ដូចជាក្តៅខ្លួនក្រោយពេលចាក់ថ្នាំការពារ គឺប្រសើរជាងការយកជីវិតទារកទៅប្រឡែងលេងនឹងជំងឺសាហាវផ្សេងៗ ព្រោះថា ទារកតូចមានប្រព័ន្ធការពាររាងកាយខ្សោយណាស់ ដែលហេតុមិនអាចប្រឆាំងទប់ទល់នឹងជំងឺដែលងាយឆ្លងបាននោះឡើយ។ ប្រសិនបើស្ត្រីជាម្តាយមិនយកទារកទៅចាក់ថ្នាំការពារជំងឺទេនោះ ក្មេងតូចៗអាចប្រឈមមុខនឹងជំងឺ ហើយអាចបង្កនូវផលវិបាកយ៉ាងធ្ងន់ធ្ងរ ដូចជាអាប់បញ្ញាស្មារតី ខ្វាក់ ថ្លង់ គ្រុនស្វិតដៃជើង ប្រកាច់ ទឹកដក់ក្នុងក្បាល ជំងឺរបេង រលាកស្រោមខួរក្បាល និងជំងឺផ្សេងទៀត ដែលបណ្ដាលមកពីមិនបានចាក់ថ្នាំសម្រាប់ការពារទារកទុកជាមុន។ ទារកដែលទើបកើតភ្លាម មានជាប់លើខ្លួនដូចខ្លាញ់គោ តើនេះជាផលវិបាកបណ្ដាលមកពីស្ត្រីជាម្តាយហូបខ្យងខ្ចៅមែនទេ? ប្រធានគ្លីនិកសើស្បែកភ្នំពេញ និងជាសាស្ត្រាចារ្យនៅសាកលវិទ្យាល័យវិទ្យាសាស្ត្រសុខាភិបាល លោកវេជ្ជបណ្ឌិត ថៃ គា បញ្ជាក់ថា ជាតិស្អិតលើខ្លួនទារកនោះ គឺជួយការពារស្បែករបស់ទារកឲ្យមានសុខភាពល្អ និងមិនបង្កផលប៉ះពាល់អ្វីចំពោះទារកនោះទេ។ ម្ល៉ោះហើយ លោកអ្នកមិនត្រូវជូតសម្អាត ព្រោះវានឹងស្រូបបាត់អស់ទៅវិញក្នុងរយៈពេល ២ ទៅ ៣ថ្ងៃក្រោយ៖ «»។ តើអនាម័យក្នុងការរស់នៅរបស់ទារកសំខាន់យ៉ាងណាចំពោះសុខភាពកូនតូច? ស្ត្រីជាម្តាយ ត្រូវងូតសម្អាតទងផ្ចិតដែលមិនទាន់ជ្រុះឲ្យស្អាតល្អ។ លោកអ្នកត្រូវប្រើកន្ទបដែលស្អាត ដោយជៀសវាងកន្ទបចាស់ពេក។ កន្ទបចាស់អាចមានផ្ទុកនូវមេរោគ បាក់តេរី ធូលី ដែលអាចបណ្ដាលឲ្យទារកងាយក្អក រមាស់ ផ្ដាសាយ ជាដើម។ លោកអ្នកមិនត្រូវថើបទារកជាដាច់ខាត នៅពេលលោកអ្នកកំពុងមានជំងឺផ្ដាសាយ ផ្ដាសាយធំ ព្រោះអាចចម្លងទៅទារកបានយ៉ាងងាយបំផុត។ ប្រការសំខាន់មួយទៀត កន្លែងគេងរបស់ទារកត្រូវមានពន្លឺគ្រប់គ្រាន់ ខ្យល់អាកាសល្អបរិសុទ្ធគ្រប់គ្រាន់សម្រាប់ដកដង្ហើម និងមិនត្រូវឲ្យមានផ្សែង ឬធូលីដីប៉ះផ្ទាល់ចំពោះទារកជាដាច់ខាត។ ឯកសារសុខភាពបញ្ជាក់ថា លោកអ្នកមិនត្រូវចិញ្ចឹមសត្វឆ្កែ ឆ្មារ មាន់ ទា នៅក្បែរទារក ព្រោះថាកូនតូចៗងាយឆ្លងជំងឺពីសត្វ។ ប្រការគួរចងចាំមួយទៀតនោះ គឺស្ត្រីជាម្តាយគ្រប់រូប ត្រូវលាងសម្អាតដៃ និងដើមទ្រូងឲ្យបានស្អាតល្អ មុននឹងបំបៅដោះ ឬប៉ះទារក។ ទន្ទឹមនឹងនេះដែរ លោកអ្នកត្រូវលាងចាន ឆ្នាំងឲ្យស្អាត និងត្រូវប្រើទឹកស្អាតមានសុវត្ថិភាព មុននឹងឲ្យទារកទទួលទាន ឬងូតសម្អាត។ ការលាងដៃ និងសម្ភារៈប្រើផ្សេងៗ ចាំបាច់ត្រូវប្រើប្រាស់សាប៊ូជាប់ជានិច្ច៕
|
2015-10-01T17:44:00+07:00
|
rfa.org
|
https://www.rfa.org/khmer/program/health/To-look-After-an-Infant-in-Rainy-Season-10012015063953.html
|
33f8a257-c7c9-459c-86e7-5795af1ea8ff
|
ឧកញ៉ា ម៉ុង ឫទ្ធី សន្យាសង់កន្លែងរង់ចាំនៅមន្ទីរពេទ្យគន្ធបុប្ផាមុនបុណ្យភ្ជុំបិណ្ឌ
|
លោកឧកញ៉ា ម៉ុង ឫទ្ធី មានប្រសាសន៍ថា លោកនឹងសង់រោងសម្រាប់អង្គុយរង់ចាំនៅខាងក្រៅមន្ទីរពេទ្យគន្ធបុប្ផា មួយចំនួនឱ្យរួចមុនថ្ងៃបុណ្យភ្ជុំបិណ្ឌ ជូនប្រជាពលរដ្ឋដែលរង់ចាំទទួលសេវាពិនិត្យព្យាបាលជំងឺនៅមន្ទីរពេទ្យគន្ធបុប្ផា។ លោកឧកញ៉ា ម៉ុង ឫទ្ធី៖ ។ ការប្រកាសសាងសង់នេះ បន្ទាប់ពីប្រជាពលរដ្ឋអ្នកជំងឺស្នើសុំដល់រដ្ឋាភិបាលកម្ពុជា ឱ្យជួយធ្វើកៅអីអង្គុយ និងរោងសម្រាប់ជ្រកក្រោមកម្ដៅថ្ងៃ និងក្រោមដំណក់ទឹកភ្លៀងដើម្បីរង់ចាំចូលពិនិត្យជំងឺនៅខាងក្រៅមន្ទីរពេទ្យគន្ធបុប្ផា។ លោកបន្ថែមថា ពលរដ្ឋអ្នកជំងឺមិនត្រឹមតែត្រូវការកន្លែងសម្រាប់ជ្រក បង់ ឬកៅអីអង្គុយនោះទេ ប៉ុន្តែថែមទាំងត្រូវការបង្គន់អនាម័យសម្រាប់បន្ទោបង់ និងទឹកស្អាតសម្រាប់ទទួលទានថែមទៀតផង។ ពលរដ្ឋដែលមកទទួលសេវាមានការលំបាកជាខ្លាំង និងបានស្នើសុំឲ្យរដ្ឋាភិបាលជួយសម្រួលរៀបចំឱ្យមានកន្លែងជ្រក អង្គុយរង់ចាំ និងសង់បង្គន់អនាម័យសម្រាប់បន្ទោបង់៕
|
2015-09-30T18:51:00+07:00
|
rfa.org
|
https://www.rfa.org/khmer/news/health/tycoon-to-build-waiting-place-for-people-come-kunthakbopha-hospital-09302015074407.html
|
db0f14a1-cdc0-4783-b0e3-3116e776b854
|
ជំងឺដែលងាយឆ្លងពេលមានទឹកជំនន់ក្នុងរដូវវស្សា
|
ទឹកជំនន់ បានជន់លិចខេត្តមួយចំនួននៅកម្ពុជា ដែលហេតុបណ្ដាលឲ្យប្រជាពលរដ្ឋខូចខាតផលដំណាំ។ ក្រៅពីនេះ អ្នកភូមិនៅតំបន់ដែលមានទឹកលិច អាចប្រឈមមុខនឹងជំងឺឆ្លងជាច្រើន។ ទាក់ទងករណីនេះ មន្ត្រីជាន់ខ្ពស់ក្រសួងសុខាភិបាល ពន្យល់ថា ការទទួលទានទឹកមានសុវត្ថិភាព (ទឹកឆ្អិន) និងអនាម័យត្រឹមត្រូវ ជាមធ្យោបាយដ៏ល្អដើម្បីការពារការប្រឈមមុខនឹងជំងឺឆ្លងផ្សេងៗ។ តើមានជំងឺឆ្លងអ្វីដែលលោកអ្នកអាចប្រឈមមុខ ពេលមានទឹកជំនន់ក្នុងរដូវវស្សា? ទឹកជំនន់អាចបណ្ដាលឲ្យអ្នកប្រឈមមុខនឹងជំងឺឆ្លងមួយចំនួន ដូចជា ជំងឺគ្រុនចាញ់ គ្រុនឈាម គ្រុនពោះវៀន រាករូស អាសន្នរោគ ផ្ដាសាយ ផ្ដាសាយធំ និងជំងឺឆ្លងដទៃផ្សេងទៀត ដែលទាមទារឲ្យលោកអ្នកត្រូវមានវិធានការការពារ និងត្រូវមានអនាម័យគ្រប់ពេលវេលា។ តើមានមូលហេតុអ្វីខ្លះ ដែលអាចបណ្ដាលឲ្យប្រឈមនឹងជំងឺឆ្លងទាំងអស់នេះ? ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍ថា នៅពេលមានទឹកជំនន់ម្តងៗ ប្រជាពលរដ្ឋងាយប្រឈមនឹងការឆ្លងនៃជំងឺគ្រុនចាញ់។ ជំងឺគ្រុនចាញ់ ដែលអាចឆ្លងតាមរយៈមូសដែកគោលញីខាំ។ មូសដែកគោលញី ដែលតែងខាំពេលល្ងាច ជាពិសេសក្នុងរដូវវស្សា និងពេលលោកអ្នកធ្វើដំណើរក្នុងព្រៃ។ លោកអ្នកត្រូវពាក់អាវក្រាស់ និងជិតល្អ ត្រូវគេងក្នុងមុងជ្រលក់ថ្នាំ និងមិនត្រូវព្យាបាលជំងឺគ្រុនចាញ់ដោយខ្លួនឯងជាដាច់ខាត។ ជាប្រការប្រសើរ លោកអ្នកនាងប្រញាប់ទៅជួបគ្រូពេទ្យដែលនៅជិតលោកអ្នកបំផុត ឬអ្នកស្ម័គ្រចិត្តភូមិ ដើម្បីទទួលបានការព្យាបាលត្រឹមត្រូវតាមក្បួនពេទ្យ៖ ។ គ្រុនឈាមជាជំងឺឆ្លង ដែលឆ្លងតាមរយៈមូសខ្លាញីខាំអ្នកមានផ្ទុកមេរោគគ្រុនឈាម បន្ទាប់មកខាំលោកអ្នកដែលគ្មានផ្ទុកមេរោគគ្រុនឈាម។ មូសខ្លាញីច្រើនខាំពេលថ្ងៃ យប់ កន្លែងងងឹត និងកន្លែងព្រៃស៊ុបទ្រុប។ មូសខ្លាញីកើតចេញដង្កូវទឹក។ ដង្កូវទឹកដែលភាគច្រើនកើតចេញពីទឹកដក់នៅក្នុងកង់ឡាន កំប៉ុងទឹកដោះគោ ទឹកពាងដែលមិនបានលាងសម្អាតទៀងទាត់ ជាដើម។ ប្រធានកម្មវិធីជាតិប្រយុទ្ធនឹងជំងឺគ្រុនឈាមប្រចាំកម្ពុជា លោកវេជ្ជបណ្ឌិត លាង ឫទ្ធា មានប្រសាសន៍ថា នៅពេលពលរដ្ឋសង្ស័យថាមានជំងឺគ្រុនឈាម ពួកគាត់បានទៅរកសេវាព្យាបាលជំងឺគ្រុនឈាមនៅមណ្ឌលសុខភាពតាមស្រុកនីមួយៗ ដែលជាដំណោះស្រាយសម្រាប់ក្រសួងសុខាភិបាល អាចសរុបទិន្នន័យងាយស្រួល និងម្យ៉ាងដោយសារកម្ពុជា កំពុងប្រឈមនឹងជំនន់ទឹកភ្លៀង៖ ។ កុមារីម្នាក់ដែលធ្លាប់កើតជំងឺគ្រុនឈាម និយាយថា រូបគេធ្លាប់កើតជំងឺនេះកាលពីអាយុ ១០ឆ្នាំ ដោយចូលចិត្តដើរលេងច្រើន និងមិនគេងក្នុងមុង៖ ។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ ពន្យល់ថា នៅក្នុងរដូវវស្សា និងមានទឹកជំនន់ លោកអ្នកនាងអាចប្រឈមមុខនឹងជំងឺរលាកពោះវៀន ឬគ្រុនពោះវៀន។ ជំងឺគ្រុនពោះវៀន អាចឆ្លងតាមរយៈចំណីអាហារមិនស្អាត ចំណីអាហារឆៅ ទឹកមិនស្អាត ទឹកដោះគោឆៅ ប៊័រ ទឹកកកដែលធ្វើពីទឹកមិនស្អាត ឬវត្ថុធាតុដើមមិនមានអនាម័យល្អ។ ជំងឺគ្រុនពោះវៀន អាចឆ្លងតាមរយៈលៀសហាល គ្រំ ងាវ ខ្យងខ្ចៅ ក្តាម ជាដើម។ ជំងឺនេះ ក៏អាចឆ្លងតាមរយៈស៊ុតទា ស៊ុតមាន់ ដែលចៀន ស្ងោរ អាំង មិនឆ្អិនល្អ ឬនៅជ័រព្នៅ។ ជំងឺនេះអាចឆ្លងដែរតាមរយៈលាមកមនុស្ស សត្វ ដែលបន្ទោបង់ចោលនៅក្នុងទឹក ឬលើដី ហើយពេលមានទឹកភ្លៀងបណ្ដាលឲ្យមេរោគបាក់តេរីក្នុងទឹកបឹង អូរ ស្ទឹង ត្រពាំង ឬអាចក្នុងអណ្ដូង ដែលទឹកលិចដោយទឹកជំនន់។ ការទទួលទានទឹកមិនមានសុវត្ថិភាព និងមិនមានអនាម័យល្អ សុទ្ធតែអាចប្រឈមមុខនឹងការឆ្លងនៃជំងឺគ្រុនពោះវៀន៖ ។ ឯកសារផែនការយុទ្ធសាស្ត្រប្រែប្រួលអាកាសធាតុ សម្រាប់វិស័យធនធានទឹកនៃក្រសួងធនធានទឹក និងឧតុនិយម បញ្ជាក់ថា កាលណាល្បឿនទឹកហូរយឺត នោះវាបង្កឲ្យមានកម្រិតបាក់តេរី និងសមាសធាតុគីមីខ្ពស់នៅក្នុងទឹក បើទោះជាកករបានរងចុះទៅបាតដីក៏ដោយ ប៉ុន្តែគុណភាពទឹកកាន់តែអាក្រក់ឡើងៗ ព្រោះថា សារធាតុពុលកាន់តែបម្លែងខ្លួនតូចទៅៗនៅក្នុងទឹក។ លោកវេជ្ជបណ្ឌិត លាន សុភ័ក្រ ឯកទេសថ្លើម ក្រពះ ពោះវៀន និងឫសដូងបាត បញ្ចប់ការសិក្សាពីប្រទេសបារាំង និងបម្រើការងារនៅមន្ទីរពេទ្យកាល់ម៉ែត ពន្យល់ថា ទឹកជាផ្នែកមួយដ៏សំខាន់ក្នុងការទ្រទ្រង់សុខភាពមនុស្សឲ្យមានភាពល្អប្រសើរ ប៉ុន្តែទឹកក៏ជាប្រភពនៃមេរោគដែរ បើសិនទឹកនោះមិនស្អាត និងគ្មានសុវត្ថិភាព។ លោកវេជ្ជបណ្ឌិតពន្យល់ថា នៅពេលទឹកឡើង វានឹងមានសំរាម កម្ទេចកម្ទី បាក់តេរីជាច្រើន ហើយបើទឹកនោះមានលាមកសត្វ និងមនុស្សទៀត វាគឺជាប្រភពនៃប៉ារ៉ាស៊ីត និងមេរោគឆ្លងផ្សេងៗ៖ ។ ព័ត៌មានស្ដីពីសុខភាពសាធារណៈ ដែលចេញផ្សាយដោយក្រសួងសុខាភិបាល បញ្ជាក់ថា ការទទួលទានទឹកមិនស្អាត គឺអាចបណ្ដាលឲ្យមានជំងឺរាករូស រាកមួរ អាសន្នរោគ ជាដើម។ ការដែលត្រូវទឹកភ្លៀង ឬសើមសម្លៀកបំពាក់ខ្លួនប្រាណជាប់ជាប្រចាំ អាចបណ្ដាលឲ្យកើតជំងឺសើស្បែកមួយចំនួនដែរ ជាអាទិ៍ កន្ទាលត្រអាក កមរមាស់ និងជំងឺស្រែង ជាដើម។ ប្រធានគ្លីនិកសើស្បែកភ្នំពេញ និងជាសាស្ត្រាចារ្យសាកលវិទ្យាល័យវិទ្យាសាស្ត្រសុខាភិបាល លោកវេជ្ជបណ្ឌិត ថៃ គា ពន្យល់ថា ទឹកកខ្វក់ដែលជន់ គឺអាចមានផ្ទុកមេរោគបាក់តេរី និងផ្សិត ជាដើម។ មេរោគបាក់តេរី ប៉ារ៉ាស៊ីត និងផ្សិតទាំងនោះ បង្កឲ្យលោកអ្នកប្រឈមមុខនឹងជំងឺសើស្បែក។ ទឹកជំនន់ អាចជាហេតុផលបណ្ដាលឲ្យអ្នកនាងប្រឈមមុខជំងឺភ្នែកក្រហម។ ជំងឺភ្នែកក្រហម បណ្ដាលមកពីការយកទឹកមិនស្អាតទៅលុបមុខ និងឆ្លងមេរោគនៃផ្សេងៗចូលទៅក្នុងភ្នែក។ នេះ បើតាមការបញ្ជាក់ពីអនុប្រធានមន្ទីរពេទ្យអង្គឌួង លោក គង់ ពិសិទ្ធ។ ប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល លោកវេជ្ជបណ្ឌិត លី សូវ៉ាន់ អះអាងថា ក្នុងរដូវវស្សា និងមានទឹកជំនន់ អាចជាហេតុផលមួយបណ្ដាលឲ្យលោកអ្នកនាងប្រឈមមុខនឹងផ្ដាសាយ ផ្ដាសាយធំ។ ជំងឺផ្ដាសាយធម្មតា គឺកើតឡើងដោយសារការអាល្លែកហ្ស៊ីនឹងធាតុអាកាសត្រជាក់ និងផ្លាស់ប្ដូរទីតាំងនៃការស់នៅ។ ជំងឺផ្ដាសាយធម្មតា អាចជាទៅវិញលឿន និងមិនបង្កបញ្ហាអ្វីធ្ងន់ធ្ងរនោះទេ។ រីឯជំងឺផ្ដាសាយធំ គឺមានអាការៈក្តៅខ្លួន ហៀរសំបោរ ឈឺក្បាល និងអស់កម្លាំង។ នៅពេលមានជំងឺផ្ដាសាយធំ អាចទទួលទានថ្នាំពេទ្យបាន ដូចជាថ្នាំប៉ារ៉ាសេធមល (Paracetamol)។ លោកអ្នកនាងអាចទទួលទានទឹកក្តៅ ទឹកតែ ទឹកខ្ញី និងហូបអាហារដែលមានសារជាតិបំប៉នឲ្យច្រើនតាមចិត្តចង់ ដោយមិនចាំបាច់តមអ្វីទេ៖ ។ តើនៅពេលមានជំងឺផ្ដាសាយធំ លោកអ្នកគួរប្រើថ្នាំផ្សះបានដែរឬទេ? សៀវភៅដែលមានចំណងជើងថា «ទីណាគ្មានវេជ្ជបណ្ឌិត» សរសេរដោយ ដេវីឌ វ័រណឺ ត្រង់ទំព័រទី១៩ បញ្ជាក់ថា ថ្នាំអង់ទីប៊ីយ៉ូទីក មានដូចជា ប៉េនីស៊ីលីន តេត្រាស៊ីគ្លីន គឺជាថ្នាំព្យាបាលជំងឺមួយចំនួនដែលបណ្ដាលមកពីបាក់តេរី។ ថ្នាំអង់ទីប៊ីយ៉ូទីក មិនអាចប្រើដើម្បីព្យាបាលជំងឺដែលបង្កដោយវីរុសបានឡើយ ជាអាទិ៍ ជំងឺគ្រុនផ្តាសាយ សាឡាទែន កញ្ជ្រិល និងអុតស្វាយ នោះទេ។ ថ្នាំអង់ទីប៊ីយ៉ូទីក មិនអាចជួយព្យាបាលជំងឺផ្ដាសាយទេ ប៉ុន្តែផ្ទុយទៅវិញ អាចបណ្ដាលឲ្យមានគ្រោះថ្នាក់ថែមទៀតផង។ ជាមធ្យោបាយល្អប្រសើរ ដើម្បីការពារសុខភាពពេលមានទឹកជំនន់ក្នុងរដូវវស្សា លោកអ្នកត្រូវដាំទឹកហូប បើទោះបីទឹកនោះមើលទៅថ្លាស្អាតក៏ដោយ ត្រូវចម្អិនចំណីអាហារ ត្រីសាច់ បន្លែ និងម្ហូបអាហារផ្សេងទៀត ឲ្យឆ្អិនបានល្អមុនទទួលទាន៖ ។ លោកអ្នកត្រូវប្រញាប់ទៅជួបពិភាក្សាជាមួយគ្រូពេទ្យ បើសង្ស័យថា ក្តៅខ្លួនខ្លាំង ក្អក ឈឺក និងហត់ៗខុសធម្មតា។ សូមកុំបង្អង់ដោយបន់ស្រន់អារុក្ខអារក្ខអ្នកតា ឬព្យាបាលដោយខ្លួនឯងជាដាច់ខាត ព្រោះអាចបង្កឲ្យសភាពជំងឺកាន់តែធ្ងន់ធ្ងរ។ លោកអ្នកមិនត្រូវទទួលទានថ្នាំដែលទិញពីឱសថស្ថានដោយខ្លួនឯង ឬគេផ្សំឲ្យនោះទេ ព្រោះវាពិតជាអាចបង្កគ្រោះថ្នាក់ចំពោះសរីរាង្គដទៃជាក់ជាមិនខាន៕
|
2015-09-29T18:39:00+07:00
|
rfa.org
|
https://www.rfa.org/khmer/program/health/Infective-Disease-during-Rainy-Season-and-Flood-09292015073450.html
|
43319bee-2f9b-4907-8c0d-857b2be71642
|
ជនបរទេស១ក្រុមនាំគ្នាជិះម៉ូតូធំផ្សព្វផ្សាយអប់រំពលរដ្ឋនៅទីក្រុងសៀមរាប
|
ជនបរទេសចម្រុះជាតិសាសន៍មួយក្រុមបានចាត់ទុកជំងឺមហារីកក្រពេញប្រូស្តាត ឬសាច់ដុំខ្ជឹបទឹកនោម (Prostate Cancer) គឺជាជំងឺដ៏កាចសាហាវ ដែលកំពុងសម្លាប់មនុស្សប្រមាណ ១.៣០០នាក់ក្នុងមួយថ្ងៃៗ នៅលើពិភពលោក។ ដោយសារភ័យខ្លាចនឹងជំងឺនេះ ជនបរទេសទាំងនោះ រួមគ្នាធ្វើសកម្មភាពផ្សព្វផ្សាយដើម្បីឱ្យប្រជាពលរដ្ឋខ្មែរបានយល់ដឹងពីគ្រោះថ្នាក់នៃជំងឺមហារីកមួយនេះ និងប្រញាប់ប្រញាល់ស្វែងរកការព្យាបាលឱ្យបានឆាប់រហ័ស។ ក្រុមជនបរទេសដែលមកពីប្រទេសផ្សេងៗចំនួន ១៥នាក់ បានរួមគ្នាជិះម៉ូតូធំដង្ហែក្បួននៅតាមដងផ្លូវមួយចំនួនក្នុងទីក្រុងសៀមរាប កាលពីរសៀលថ្ងៃអាទិត្យ ទី២៧ ខែកញ្ញា ដើម្បីផ្សព្វផ្សាយ និងអប់រំប្រជាពលរដ្ឋខ្មែរ ព្រមទាំងអ្នកទេសចរបរទេសផង ឱ្យយល់ដឹងអំពីគ្រោះថ្នាក់នៃជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោម ដែលភាសាអង់គ្លេសហៅថា ប្រូស្តាត ខេនស្សឺ (Prostate cancer)។ ជនបរទេសដែលរួមគ្នាជិះម៉ូតូធំដង្ហែក្បួនផ្សព្វផ្សាយឱ្យយល់ដឹងពីគ្រោះថ្នាក់នៃជំងឺមហារីកទាំងនោះ មានមកពីសហរដ្ឋអាមេរិក (Unite State) ប្រទេសអៀរឡង់ (Ireland) ឥណ្ឌា (India) ប្រទេសនូវែលហ្សេឡង់ (New Zealand) ចក្រភពអង់គ្លេស (England) អូស្ត្រាលី (Australia) ម៉ាឡេស៊ី (Malaysia) ប្រទេសស្កុតឡែន (Scotland) រួមនឹងកម្ពុជា ចំនួន ៣នាក់ផង។ បុរសជនជាតិឥណ្ឌាម្នាក់ ដែលជាអ្នកផ្ដួចផ្ដើមរៀបចំក្បួនជិះម៉ូតូធំ ដើម្បីផ្សព្វផ្សាយ និងអប់រំប្រជាពលរដ្ឋឱ្យយល់ដឹងពីគ្រោះថ្នាក់នៃជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោមនោះ គឺលោក ឆាលី កុមារ (Charlie Kumar)។ លោកមានប្រសាសន៍ថា រូបលោកនឹងជនបរទេសជាច្រើននាក់ទៀត ទទួលបានការឧបត្ថម្ភពីក្រុមហ៊ុនម៉ូតូ និងម្ចាស់សណ្ឋាគារមួយចំនួននៅខេត្តសៀមរាប ដូចជាសណ្ឋាគារសិន្តាមុន្នី និងសណ្ឋាគារ រ៉ាសហ្វល (Raffle) ព្រមទាំងមូលនិធិខ្លះចេញពីប្រអប់សន្សំ Charlies Box ដើម្បីរៀបចំក្បួនជិះម៉ូតូធំដង្ហែផ្សព្វផ្សាយអំពីគ្រោះថ្នាក់នៃជំងឺមហារីកសាច់ដុំខ្ជឹបទឹកនោមនេះ។ លោក ឆាលី កុមារ បញ្ជាក់ទៀតថា ការផ្ដួចផ្ដើមគំនិតដើម្បីជិះម៉ូតូផ្សព្វផ្សាយអំពីជំងឺ Prostate cancer នេះ គឺដោយសារតែមនុស្សជាច្រើននៅមិនទាន់យល់ដឹង និងស្គាល់ពីគ្រោះថ្នាក់ទេ។ លោក ឆាលី កុមារ ឱ្យដឹងថា ជារៀងរាល់ថ្ងៃ មនុស្សនៅជុំវិញពិភពលោកចំនួនប្រមាណ ១.៣០០នាក់ បានស្លាប់ដោយសារតែជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោម ហើយមនុស្សប្រុសប្រហែលពី ៩ ទៅ ១០នាក់ បានកើតជំងឺនេះក្នុង១ខែៗ។ លោក ឆាលី សង្កេតឃើញថា នៅប្រទេសកម្ពុជា ក៏ដូចជានៅខេត្តសៀមរាប គឺប្រជាពលរដ្ឋខ្មែរជាច្រើននៅមិនទាន់មានការយល់ដឹងអំពីជំងឺនេះឱ្យបានទូលំទូលាយទេ៖ ។ ក្រុមអ្នកជិះម៉ូតូធំដង្ហែផ្សព្វផ្សាយអំពីគ្រោះថ្នាក់នៃជំងឺមហារីកនោះ ពេលខ្លះបានចូលទៅតាមសណ្ឋាគារមួយចំនួនដែលគេគ្រោងទុក និងពេលខ្លះគេឈរថ្លែងសារអប់រំដល់មហាជននៅតាមទីសាធារណៈ ព្រមទាំងចែកខិត្តប័ណ្ណស្ដីពីជំងឺមហារីកក្រពេញប្រូស្តាត ទៅឱ្យមហាជនបានស្វែងយល់ផង។ លោក ឆាលី កុមារ ចង់ឱ្យអង្គការក្រៅរដ្ឋាភិបាលជួយផ្ដល់នូវការពិនិត្យសុខភាព ព្រមទាំងផ្ដល់ថ្នាំព្យាបាលដល់ប្រជាពលរដ្ឋកម្ពុជា ដោយឥតគិតថ្លៃ។ លោក ឆាលី ឱ្យដឹងថា សម្រាប់រូបលោក គឺនៅក្រោយពីការជិះម៉ូតូផ្សព្វផ្សាយនេះប្រហែល ២សប្ដាហ៍ លោកមានគម្រោងធ្វើគ្លីនិកបណ្ដោះអាសន្នមួយ ដើម្បីបើកឱ្យប្រជាពលរដ្ឋខេត្តសៀមរាប មកធ្វើតេស្តឈាមរកមេរោគមហារីកក្រពេញប្រូស្តាត ឬក៏សាច់ដុំខ្ជឹបទឹកនោម ហើយនៅពេលដែលរកឃើញប្រជាពលរដ្ឋណាមានជំងឺនេះ ប៉ុន្តែគ្រួសាររបស់គេក្រីក្រ គឺលោកនឹងស្វែងរកមូលនិធិមកជួយព្យាបាល។ លោក អ៊ុន សាវ៉ាន់ គឺជាយុវជនខ្មែរម្នាក់ ដែលចូលរួមជួយសម្របសម្រួលដល់ក្រុមអ្នកជិះម៉ូតូផ្សព្វផ្សាយអំពីជំងឺមហារីកនោះ មានប្រសាសន៍ថា លោកធ្លាប់ធ្វើការងារសង្គមជាច្រើនឆ្នាំមកហើយ ក៏ប៉ុន្តែ នេះជាលើកដំបូងដែលលោកបានចូលរួមក្នុងសកម្មភាពសុខភាព។ លោក សាវ៉ាន់ ចាត់ទុកថា ការផ្សព្វផ្សាយឱ្យយល់ដឹងអំពីជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោម គឺជារឿងសំខាន់ណាស់សម្រាប់ជួយដល់អាយុជីវិតរបស់ពលរដ្ឋកម្ពុជា៖ ។ មន្ត្រីផ្នែកសុខភាពឱ្យដឹងថា ពេលបច្ចុប្បន្ន គឺប្រជាពលរដ្ឋកម្ពុជា ជាច្រើនកំពុងកើតជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោមនេះ ជាពិសេសគឺមនុស្សប្រុសដែលមានវ័យចំណាស់។ គេហទំព័រជាភាសាអង់គ្លេសមួយឈ្មោះ វលដ៍ ហ៊ែល្វ រ៉េងឃីង (World Health Ranking) ឱ្យដឹងថា បច្ចុប្បន្ន ក្នុងចំណោមប្រជាពលរដ្ឋកម្ពុជា ចំនួនជាង ១៥លាននាក់នោះ គឺមាន ២,៦៤% មានកើតជំងឺមហារីកប្រូស្តាត។ ប្រធានមន្ទីរសុខាភិបាលខេត្តសៀមរាប លោកវេជ្ជបណ្ឌិត ក្រូស សារ៉ាត់ មានប្រសាសន៍ថា ជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោម គឺជាប្រភេទនៃជំងឺមិនឆ្លងនៅក្នុងចំណោមជំងឺមួយចំនួនទៀត ដូចជាជំងឺទឹកនោមផ្អែម ជំងឺលើសឈាម និងជំងឺផ្លូវចិត្តជាដើម។ ក្រសួងសុខាភិបាលកំពុងព្រួយបារម្ភជាខ្លាំងទៅលើសុខភាពសាធារណៈជុំវិញជំងឺទាំងឡាយនេះ៖ ។ លោកវេជ្ជបណ្ឌិត ក្រូស សារ៉ាត់ ពន្យល់ថា ជំងឺមហារីកក្រពេញប្រូស្តាត ឬក៏សាច់ដុំខ្ជឹបទឹកនោម គឺអាចព្យាបាលជាសះស្បើយទៅតាមបច្ចេកទេសរបស់គ្រូពេទ្យ ប្រសិនបើអ្នកជំងឺមកព្យាបាលទាន់ពេលវេលា។ ដូច្នេះប្រជាពលរដ្ឋខ្មែរគួរតែចាប់អារម្មណ៍ពីគ្រោះថ្នាក់នៃជំងឺនេះ ហើយគួរទៅធ្វើតេស្តឈាមរកមេរោគមហារីកដើម្បីឱ្យទទួលបានព័ត៌មាន និងព្យាបាលបានឆាប់រហ័សនិងទាន់ពេល៕
|
2015-09-28T17:20:00+07:00
|
rfa.org
|
https://www.rfa.org/khmer/news/health/awareness-of-prostate-cancer-09282015061401.html
|
00a79143-0d20-4171-9ccf-980adabf3f15
|
សប្បុរសជនមួយចំនួនសន្យាជួយសង់កន្លែងរង់ចាំនៅមន្ទីរពេទ្យគន្ធបុប្ផា
|
សប្បុរសជនមួយចំនួនសន្យាថា នឹងបង្កើតរោង និងកន្លែងអង្គុយជូនប្រជាពលរដ្ឋដែលរង់ចាំទទួលសេវាពិនិត្យព្យាបាលជំងឺនៅមន្ទីរពេទ្យគន្ធបុប្ផា។ ពលរដ្ឋដែលមកទទួលសេវាមានការលំបាកជាខ្លាំង និងបានស្នើសុំឲ្យរដ្ឋាភិបាលជួយសម្រួលរៀបចំឱ្យមានកន្លែងជ្រកអង្គុយរង់ចាំ និងសង់បង្គន់អនាម័យសម្រាប់បន្ទោបង់។ ចំណែកអ្នកនាំពាក្យសាលារាជធានីភ្នំពេញ មានប្រសាសន៍ថា បើមានសប្បុរសជនដាក់ពាក្យស្នើសុំសាងសង់ទីតាំងនោះ សាលាក្រុងភ្នំពេញ នឹងអនុញ្ញាត។ បន្ទាប់ពីប្រជាពលរដ្ឋអ្នកជំងឺស្នើសុំដល់រដ្ឋាភិបាលកម្ពុជា ឱ្យជួយធ្វើកៅអីអង្គុយ និងរោងសម្រាប់ជ្រកក្រោមកម្ដៅថ្ងៃ និងដំណក់ទឹកភ្លៀងដើម្បីរង់ចាំចូលពិនិត្យជំងឺនៅខាងក្រៅមន្ទីរពេទ្យគន្ធបុប្ផា នោះ អ្នកឧកញ៉ា ម៉ុង ឫទ្ធី ព្រះតេជព្រះគុណធម្មកថិក សាន សុជា និងសប្បុរសជនមួយចំនួនសន្យាថា នឹងធ្វើជូនតាមសំណើ។ អ្នកឧកញ៉ា ម៉ុង ឫទ្ធី មានប្រសាសន៍ថា លោកនឹងសិក្សាជុំវិញគម្រោងមួយនេះថា តើនឹងត្រូវចំណាយថវិកាអស់ប៉ុន្មាន ហើយថា តើសាលាក្រុងភ្នំពេញ អនុញ្ញាតដែរ ឬទេ? លោកបន្តថា ប្រជាពលរដ្ឋដែលមកទទួលសេវាព្យាបាលទាំងនោះ មិនត្រឹមតែមិនមានកន្លែងសម្រាប់ជ្រក បង់ ឬកៅអីអង្គុយនោះទេ គឺថែមទាំងត្រូវការបង្គន់អនាម័យសម្រាប់បន្ទោបង់ និងទឹកស្អាតសម្រាប់ទទួលទានថែមទៀតផង។ អ្នកឧកញ៉ា ម៉ុង ឫទ្ធី៖ ។ អ្នកជំងឺមកទទួលសេវាព្យាបាលនៅមន្ទីរពេទ្យគន្ធបុប្ផា គឺមានស្ត្រីកូនខ្ចីទើបសម្រាលរួច មនុស្សចាស់ កុមារា កុមារី កូនង៉ែតទើបកើតជាច្រើន មុននឹងចូលទៅខាងក្នុងមន្ទីរពេទ្យ ត្រូវតែអង្គុយរង់ចាំ គឺតាមរបងនៃមន្ទីរពេទ្យគន្ធបុប្ផា ដើម្បីចាប់លេខឈរតម្រង់ជួរចូលទៅខាងក្នុងមន្ទីរពេទ្យ។ ប្រជាពលរដ្ឋទាំងនោះមកគ្រប់ខេត្តក្រុងក្នុងព្រះរាជាណាចក្រកម្ពុជា។ ភាគច្រើននៃពួកគាត់ គឺមានជីវភាពក្រីក្រ និងជិតក្រ។ ពលរដ្ឋអ្នកជំងឺត្រូវអង្គុយលើការ៉ូឡាដែលប្រឡាក់សុទ្ធតែដី ក្រោមដើមឈើជុំវិញមន្ទីរពេទ្យ និងក្រោមតង់ ៤ ទៅ ៥ផ្ទាំងដែលសរសេរថា "ជាអំណោយដ៏ថ្លៃថ្លារបស់សម្ដេចអគ្គមហាសេនាបតីតេជោ ហ៊ុន សែន"។ ស្ត្រីកូនខ្ចីម្នាក់ដែលទើបតែសម្រាលកូនបានបីខែ មកពីខេត្តកំពង់ឆ្នាំង និយាយថា បើសិនមានកន្លែងសម្រាប់អង្គុយរង់ចាំ និងរោងជ្រកពិតជាល្អ ព្រោះរាល់អ្នកជំងឺទាំងអស់ត្រូវអង្គុយលើការ៉ូឡាដែលប្រឡាក់ដី ហើយពេលហូបបាយ គឺអង្គុយហូបផ្ទាល់នឹងដីតែម្ដង៖ ។ លើសពីនេះទៅទៀត ប្រជាពលរដ្ឋទាំងនោះនឹងអាចស្រូបយកធូលីហោះហើរតាមកម្លាំងខ្យល់ដែលបក់ និងស្រូបផ្សែងដែលចេញពីម៉ូតូឡានដែលបើកទៅវិញទៅមកជុំវិញមន្ទីរពេទ្យគន្ធបុប្ផា និងពិបាករកកន្លែងសម្រាប់បន្ទោបង់។ ទោះជាយ៉ាងណាក៏ដោយ ការរង់ចាំនេះ ហាក់មិនធ្វើឲ្យពលរដ្ឋអ្នកជំងឺអាក់អន់ស្រពន់ចិត្តនឹងមន្ទីរពេទ្យគន្ធបុប្ផាទេ។ រីឯស្ត្រីវ័យចំណាស់ម្នាក់ផ្សេងទៀតនិយាយថា ការអង្គុយរង់ចាំក្រោមកម្ដៅថ្ងៃអមនឹងញើសហូរស្រក់ឥតមេត្តានេះ វាពិតជាក្ដៅ ប៉ុន្តែបើមិនអង្គុយរង់ចាំទេ កូនលោកស្រីនឹងស្លាប់។ ចំណុចពិបាកមួយទៀត គឺគាត់មិនមានលុយគ្រប់គ្រាន់សម្រាប់បង់ថ្លៃព្យាបាលកូននៅមន្ទីរពេទ្យឯកជនទេ៖ ។ ទាក់ទងនឹងសំណើនេះដែរ ធម្មកថិកគង់នៅវត្តសំពៅមាស ព្រះតេជព្រះគុណ សាន សុជា មានថេរដីកាថា ព្រះអង្គនឹងធ្វើការសិក្សាវាស់វែងពីទំហំជុំវិញមន្ទីរពេទ្យគន្ធបុប្ផា ដើម្បីវាយតម្លៃថា ការសង់រោង និងដាក់បង់ ឬកៅអីជូនពលរដ្ឋសម្រាប់អង្គុយរង់ចាំនៅក្រៅមន្ទីរពេទ្យ អាចចំណាយលុយអស់ប៉ុន្មាន។ ព្រះតេជព្រះគុណ សាន សុជា មានថេរដីកាបន្តថា បើមានវត្តមានអ្នកឧកញ៉ា ម៉ុង ឫទ្ធី សប្បុរសជន និងពុទ្ធបរិស័ទទាំងអស់អាចចូលរួមជាថវិកា ដើម្បីសង់រោង និងទិញកៅអី ឬបង់ដាក់ជុំវិញមន្ទីរពេទ្យគន្ធបុប្ផា គឺល្អប្រសើរណាស់៖ ។ ឆ្លើយតបនឹងការលើកឡើងនូវសំណើនេះ អ្នកនាំពាក្យសាលាក្រុងភ្នំពេញ លោក ឡុង ឌីម៉ង់ អះអាងថា សាលាក្រុងភ្នំពេញ នឹងពិចារណា បើមានសំណើមកសាលាក្រុងនោះ។ លោកបញ្ជាក់ថា សាលាក្រុងភ្នំពេញ ទទួលបានគម្រោងខ្លះដែរ ហើយសាលាក្រុងភ្នំពេញ កំពុងសិក្សាលើគម្រោងនោះ។ លោកសង្ឃឹមថា ការសិក្សានេះនឹងមានដំណោះស្រាយជូនពលរដ្ឋក្នុងពេលឆាប់ខាងមុខៗ៖ ។ កសិករម្នាក់ លោក ទូច អ៊ុន មានស្រុកកំណើតនៅខេត្តកំពង់ស្ពឺ យកកូនប្រុសមានអាយុ ៦ឆ្នាំម្នាក់មកចាក់ថ្នាំការពាររលាកស្រោមខួរ និយាយថា ជីវិតកូនរបស់លោកបីនាក់ហើយ ដែលពឹងលើមន្ទីរពេទ្យគន្ធបុប្ផា និងមិនដែលអស់លុយដោយសារការព្យាបាលជំងឺទេ។ មន្ទីរពេទ្យគន្ធបុប្ផា ផ្ដល់សង្ឃឹមយ៉ាងកក់ក្ដៅសម្រាប់រូបលោក ហើយមិនដឹងនិយាយថាម៉េចឱ្យសមនឹងគុណបំណាច់នេះទេ។ ទោះយ៉ាងណា លោកថា ការមករកសេវាព្យាបាលនៅមន្ទីរពេទ្យនេះ ក៏មានផលវិបាកដែរ ដោយសារគ្មានកន្លែងសម្រាប់អង្គុយរង់ចាំ និងគ្មានបន្ទប់ទឹកសម្រាប់បត់ជើងតូចជើងធំទេ៖ ។ មាត្រា ៧២ នៃរដ្ឋធម្មនុញ្ញកម្ពុជា ចែងថា សុខភាពរបស់ប្រជារាស្ត្រត្រូវបានធានា។ រដ្ឋយកចិត្តទុកដាក់ដល់ការការពារជំងឺ និងព្យាបាលជំងឺ។ ប្រជារាស្ត្រក្រីក្រត្រូវបានទទួលពិនិត្យរោគដោយឥតបង់ថ្លៃនៅតាមមន្ទីរពេទ្យ គិលានដ្ឋាន និងមន្ទីរសម្ភពសាធារណៈ។ រីឯមាត្រា ៧៣ ចែងថា រដ្ឋយកចិត្តទុកដាក់ចំពោះកុមារ និងមាតា។ រដ្ឋរៀបចំឲ្យមានទារកដ្ឋាន និងជួយឧបត្ថម្ភនារីដែលមានកូនច្រើនក្នុងបន្ទុក ហើយឥតទីពឹង។ របាយការណ៍ធនាគារពិភពលោក (World Bank) បង្ហាញថា ប្រជាជនកម្ពុជា មានប្រមាណជាង ១៥លាននាក់។ ប្រជាជនជាង ៣លាននាក់មានជីវភាពក្រីក្រ ហើយជាង ៨លាននាក់ មានជីវភាពជិតក្រ។ របាយការណ៍ដដែលបង្ហាញថា កុមារកម្ពុជា ប្រហែល ៤២% ដែលមានអាយុក្រោម ៥ឆ្នាំ គឺកង្វះអាហារូបត្ថម្ភ ហើយពាក់កណ្ដាលនៃប្រជាជនកម្ពុជា មិនទាន់មានបង្គន់អនាម័យប្រើប្រាស់ត្រឹមត្រូវ។ ប្រធានរដ្ឋបាលនៃមន្ទីរពេទ្យគន្ធបុប្ផា លោក មាស សារិទ្ធ មានប្រសាសន៍ថា បើសិនមានសប្បុរសជន និងសាលាក្រុងសង់រោងសម្រាប់ជ្រកកម្ដៅថ្ងៃ និងដំណក់ទឹក កៅអី ឬបង់សម្រាប់អង្គុយគឺល្អប្រសើរសម្រាប់ប្រជាពលរដ្ឋគ្រប់រូបដែលមកទទួលសេវាព្យាបាលនៅមន្ទីរពេទ្យគន្ធបុប្ផា។ យ៉ាងណាក៏ដោយ លោកនិយាយថា បើសិនមានរោង និងបង់សម្រាប់អង្គុយមែននោះ សូមអាជ្ញាធរជួយឃ្លាំមើលពីបញ្ហាអសន្តិសុខជូនមន្ទីរពេទ្យផង៖ ។ បន្ទាប់ពីប្រធាន និងស្ថាបនិកនៃមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ (Beat Richner) ប្រកាសស្វែងរកជំនួយពីរដ្ឋាភិបាលកម្ពុជា គេសង្កេតឃើញថា មានការចូលរួមពីប្រជាពលរដ្ឋមួយចំនួន មានជាអាទិ៍ អ្នកស្រី ហ៊ុន ម៉ាណា ជួយឧបត្ថម្ភ ១លានដុល្លារ ក្រុមហ៊ុន ប្រេង តេលា កម្ពុជា ឧបត្ថម្ភជាង ១៣០លាន (១.៣៧១.៧៣៩.៦០០) រៀល ព្រះគុណម្ចាស់ សាន សុជា រៃអង្គាសជួយ ៣ម៉ឺនដុល្លារ និងលុយសពលោកយាយ ជា ម៉េងវួច ជាង ២ម៉ឺន (២៥.៥៦៨) ដុល្លារ ផ្ដល់ជូនមន្ទីរពេទ្យគន្ធបុប្ផា និងសប្បុរសជនមួយចំនួនទៀត ស្របពេលដែលប្រមុខរដ្ឋាភិបាលលោក ហ៊ុន សែន ប្រកាសផ្ដល់ជំនួយចំនួន ២លានដុល្លារ បន្ថែមលើការផ្ដល់ប្រាប់ឧបត្ថម្ភប្រចាំឆ្នាំជួយដល់មន្ទីរពេទ្យគន្ធបុប្ផា។ ទោះបីជាយ៉ាងណាក៏ដោយ មន្ត្រីអង្គការសង្គមស៊ីវិល និងប្រជាពលរដ្ឋលើកឡើងថា រដ្ឋាភិបាលគួរជួយសម្រួល និងយកចិត្តទុកដាក់ចំពោះសំណើរបស់ពលរដ្ឋស្ដីពីការធ្វើរោងសម្រាប់ជ្រក បង់ ឬកៅអីសម្រាប់អង្គុយ បង្គន់អនាម័យ និងទឹកស្អាតសម្រាប់ប្រជាពលរដ្ឋប្រើនៅពេលមកអង្គុយរង់ចាំទទួលសេវាព្យាបាលនៅមន្ទីរពេទ្យគន្ធបុប្ផា ដោយជៀសវាងពាក្យថា "ចេះតែថា តែមិនធ្វើ" ព្រោះរដូវនេះជារដូវវស្សា ពេលមានភ្លៀងធ្លាក់ម្តងៗ គឺមិនមានកន្លែងសម្រាប់ប្រជាពលរដ្ឋអ្នកជំងឺជ្រកនោះទេ៕
|
2015-09-28T15:55:00+07:00
|
rfa.org
|
https://www.rfa.org/khmer/news/health/people-need-waiting-place-at-kunthakbopha-hospital-09282015045325.html
|
d267e84a-00b2-4a90-afdf-f6e46776c0e1
|
"ក្រុមងាយរងគ្រោះដោយសារជំងឺអេដស៍នៅតែរងការមាក់ងាយ"
|
ក្រុមងាយរងគ្រោះដោយសារជំងឺអេដស៍ នៅតែរងការមាក់ងាយមិនផ្តល់តម្លៃ និងមិនមានឱកាសស្មើភាពគ្នានៅចំពោះការងារ និងការសិក្សាក្នុងសង្គម។ នេះជាការលើកឡើងក្នុងសិក្ខាសាលាស្ដីពីកង្វល់របស់ក្រុមងាយរងគ្រោះដោយសារជំងឺអេដស៍ នៅព្រឹកថ្ងៃទី២៤ កញ្ញា។ មន្ត្រីរដ្ឋាភិបាល និងមន្ត្រីសង្គមស៊ីវិលលើកឡើងថា ដើម្បីអាចទទួលបានការទទួលស្គាល់តម្លៃពីសង្គម ក្រុមងាយរងគ្រោះដោយសារជំងឺអេដស៍ ត្រូវហ៊ានលើកឡើងនូវបញ្ហារបស់ខ្លួន ទាមទារសិទ្ធិសេរីភាព និងភាពស្មើគ្នានៅក្នុងសង្គម។ ក្រុមបុរសស្រឡាញ់បុរស ក្រុមស្រីស្រស់ ក្រុមអ្នករស់នៅជាមួយមេរោគអេដស៍ ក្រុមនារីបម្រើសេវាកម្សាន្ត និងក្រុមយុវជនចាក់ និងប្រើថ្នាំញៀន លើកឡើងថា ក្រុមពួកគេនៅតែប្រឈមមុខខ្ពស់ដដែលក្នុងការឆ្លងមេរោគ ជំងឺអេដស៍ និងរងការមាក់ងាយពីសង្គមគ្រួសារ គ្រូពេទ្យប្រជាពលរដ្ឋមួយចំនួន ស្របពេលដែលរដ្ឋាភិបាលកម្ពុជា ហាក់មិនបានយកចិត្តទុកដាក់ចំពោះពួកគាត់៖ «»។ កញ្ញាម្នាក់និយាយថា នៅពេលមិត្តភ័ក្ដិកញ្ញាដឹងថា កញ្ញាមានផ្ទុកមេរោគអេដស៍ មិត្តភ័ក្ដិទាំងនោះមិននិយាយរកកញ្ញា និងគិតកញ្ញាជាមនុស្សបាតសង្គម និងបង្កឲ្យសង្គមមានភាពមិនល្អប្រសើរ។ កញ្ញានិយាយថា ថ្វីត្បិតតែកញ្ញាមានផ្ទុកមេរោគអេដស៍ ប៉ុន្តែកញ្ញាមិនដែលបង្កបញ្ហាអ្វីក្នុងសង្គមនោះទេ។ បន្ថែមពីលើនេះ កញ្ញាខិតខំប្រឹងប្រែងរៀនសូត្រ ដើម្បីក្លាយជាសរសៃឈាមដ៏សំខាន់សម្រាប់សង្គមនៅថ្ងៃអនាគត៖ «»។ អ្នកសម្របសម្រួលរបស់សហគមន៍ស្ត្រីផ្ទុកមេរោគអេដស៍ជំងឺអេដស៍កម្ពុជា កញ្ញា ព្រុំ ដាលីស លើកទឹកចិត្តក្រុមបុរសស្រឡាញ់បុរស ក្រុមស្រីស្រស់ ក្រុមយុវជនចាក់ និងប្រើគ្រឿងញៀន ឲ្យទៅធ្វើតេស្ដឈាមដើម្បីរកមេរោគអេដស៍ និងដើម្បីទប់ស្កាត់ជំងឺមួយនេះ។ ម្យ៉ាងវិញទៀត ប្រជាពលរដ្ឋកម្ពុជា មិនត្រូវមាក់ងាយពួកគាត់នោះទេ ព្រោះថា ការរើសអើងចំពោះក្រុមងាយរងគ្រោះដោយសារជំងឺអេដស៍ក្នុងសង្គម ជាហេតុអាចបណ្ដាលឲ្យបាត់ធនធានមនុស្សដ៏មានសក្ដានុពលជាច្រើននៅកម្ពុជា។ របាយការណ៍មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ នៃក្រសួងសុខាភិបាល បង្ហាញថា ក្រុមបុរសស្រឡាញ់បុរសនៅតែជាក្រុមប្រឈមមុខខ្ពស់នឹងការកើតជំងឺអេដស៍នៅឡើយ គឺប្រមាណជា ៧០០នាក់ក្នុងចំណោមក្រុមបុរសស្រឡាញ់បុរសជាង ៣ម៉ឺននាក់ ស្មើ ២,៣%។ ដោយឡែកសម្រាប់ស្ត្រីមានផ្ទៃពោះមានការធ្លាក់ចុះមកត្រឹម ០,២៨% ក្នុងឆ្នាំ២០១៤ ដែលមានន័យថា លែងមានបញ្ហាទៀតហើយ។ ប្រធានអង្គការខាណា (KHANA) លោក ជួប សុខចំរើន មានប្រសាសន៍ថា ក្រុមបុរសស្រឡាញ់បុរស និងក្រុមស្រីស្រស់ ឬក្រុមភេទទីបីមួយចំនួន មិនហ៊ានទៅរកសេវាធ្វើតេស្តឈាមរកមេរោគអេដស៍ ព្រោះពួកគេមានការខ្មាសអៀន និងរងការរិះគន់ពីសង្គម។ ក្រុមបុរសស្រឡាញ់បុរស និងក្រុមស្រីស្រស់ ក៏ជាធនធានដ៏មានសារសំខាន់ ក្នុងការចូលរួមអភិវឌ្ឍសង្គមជាតិដែរ។ ម្ល៉ោះហើយ បើពួកគាត់មិនចេញមុខ ឬសង្គមមិនទទួលស្គាល់ មានន័យថា គឺជាការបិទសិទ្ធិសេរីភាព៖ ។ ទាក់ទងនឹងបញ្ហានេះ ប្រធានមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគនៃក្រសួងសុខាភិបាល លោកវេជ្ជបណ្ឌិត លី ពេញស៊ុន ឆ្លើយតបថា ក្រុមបុរសស្រឡាញ់បុរស ក្រុមស្រីស្រស់ ក្រុមយុវជនចាក់ និងប្រើគ្រឿងញៀន គួរហ៊ានលើកឡើងនូវបញ្ហានានាដែលខ្លួនប្រឈម ជាពិសេសបញ្ហាសុខភាព។ ជំងឺអេដស៍ នឹងក្លាយជាឃាតកលាក់មុខ បើគាត់មិនទៅធ្វើតេស្ដឈាម ដើម្បីរុករកមេរោគអេដស៍ទេនោះ។ ការសិក្សានៅក្នុងឆ្នាំ២០១៤ បង្ហាញថា ក្រុមបុរសស្រឡាញ់បុរសមានចំនួនជាង ៣ម៉ឺននាក់ទូទាំងប្រទេសកម្ពុជា ដែលក្នុងនោះ ៥២,៦% រស់នៅទីប្រជុំជន និង ៤៧,៤% រស់នៅជនបទ។ ចំនួនក្រុមបុរសស្រឡាញ់បុរសនេះមានការកើនឡើង បើធៀបទៅឆ្នាំ២០០៨ ដែលមានប្រមាណជាង ២ម៉ឺននាក់៕
|
2015-09-25T14:22:00+07:00
|
rfa.org
|
https://www.rfa.org/khmer/news/health/HIV-positive-remain-discriminated-09252015031556.html
|
b7308a8e-5727-46af-a6a3-9a8916e44c22
|
មន្ទីរពេទ្យគន្ធបុប្ផាដំណើរការព្យាបាលជំងឺកុមារកម្ពុជាបានរយៈពេល២៣ឆ្នាំ
|
គិតត្រឹមថ្ងៃទី២២ ខែកញ្ញា គឺជាថ្ងៃគម្រប់ខួប ២៣ឆ្នាំនៃមន្ទីរពេទ្យគន្ធបុប្ផា ដែលកសាងឡើងតាំងពីឆ្នាំ១៩៩២ ដោយលោកវេជ្ជបណ្ឌិត ប៊េត រីច្ឆនឺរ (Beat Richner)។ ក្នុងរយៈពេល ២៣ឆ្នាំកន្លងមកនេះ ប្រធាន និងស្ថាបនិកមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ មិនបានរៀបចំពិធីគម្រប់ខួបអ្វីនោះទេ ប៉ុន្តែនៅថ្ងៃទី៦ ខែតុលា ខាងមុខ មន្ទីរពេទ្យគន្ធបុប្ផា នឹងសម្ពោធដាក់ឲ្យដំណើរការនូវអគារសម្ភពថ្មី ដែលមានគ្រែចំនួន៨០ បន្ទប់សម្រាលកូនចំនួន៨ រួមទាំងបន្ទប់សង្គ្រោះបន្ទាន់តូចៗមួយចំនួនទៀតផងដែរ។ តាមសេចក្តីប្រកាសក្នុងបណ្ដាញសង្គមហ្វេសប៊ុក (facebook) ផ្លូវការរបស់លោកវេជ្ជបណ្ឌិត ប៊េត រីច្ឆនឺរ សរសេរថា ការសម្ពោធអគារសម្ភពថ្មីនេះក្រោមព្រះរាជអធិបតីភាពរបស់ព្រះករុណាព្រះបាទសម្ដេច ព្រះបរមនាថ នរោត្តម សីហមុនី។ តាមសេចក្តីប្រកាសនោះ បញ្ជាក់ថា កុមារមានជំងឺធ្ងន់ៗមកសម្រាកព្យាបាលនៅមន្ទីរពេទ្យគន្ធបុប្ផា មានចំនួនកើនឡើង ៣០% បើធៀបនឹងរយៈពេលដូចគ្នាកាលពីឆ្នាំ២០១៤។ លោកវេជ្ជបណ្ឌិត ប៊េត រីច្ឆនឺរ បញ្ជាក់ថា កុមារឈឺធ្ងន់ធ្ងរចំនួនជាង ១ម៉ឺននាក់ (១៤.១៥០នាក់) និងមានករណីជំងឺគ្រុនឈាមជាង ២ពាន់នាក់ (២.២១៥នាក់) វះកាត់ទូទៅចំនួន ២.៧១៥នាក់ និងចាក់វ៉ាក់សាំងប្រឆាំងនឹងជំងឺរលាកខួរក្បាល (JEV) ចំនួនជាង ៣ម៉ឺននាក់ (៣១.៨២៦នាក់) មកព្យាបាលនៅមន្ទីរពេទ្យគន្ធបុប្ផា៕
|
2015-09-22T20:00:00+07:00
|
rfa.org
|
https://www.rfa.org/khmer/news/health/Kuntha-Bopha-Hospital-09222015093757.html
|
b1ec3222-46e4-419e-82da-5a878de33d8b
|
ពលរដ្ឋតំបន់ដាច់ស្រយាលនៅខេត្តស្ទឹងត្រែងត្អូញត្អែរបញ្ហាខ្វះមណ្ឌលសុខភាព
|
ពលរដ្ឋខេត្តស្ទឹងត្រែង ត្អូញត្អែរបញ្ហាខ្វះមណ្ឌលសុខភាព បន្ទាប់ពីស្ត្រីម្នាក់មានផ្ទៃពោះជិតសម្រាលកូនបានស្លាប់ អំឡុងពេលបញ្ជូនទៅសម្រាលកូននៅមន្ទីរពេទ្យបង្អែកខេត្ត។ អ្នកភូមិចាត់ទុកកត្តាខ្វះមណ្ឌលសុខភាព ថាអាចជាកត្តារួមផ្សំមួយ ដែលធ្វើឲ្យពួកគេងាយនឹងរងគ្រោះ។ ពលរដ្ឋរស់នៅភូមិអូររុន ឃុំអូរស្វាយ ស្រុកថាឡាបរិវ៉ាត់ និងឃុំសាមគ្គី ក្រុងស្ទឹងត្រែង បារម្ភបញ្ហាខ្វះសេវាសុខាភិបាល ឬមណ្ឌលសុខភាពនៅជិតមូលដ្ឋានពួកគាត់រស់នៅ។ អ្នកភូមិកត់សម្គាល់ថា បញ្ហាខ្វះមណ្ឌលសុខភាព កំពុងបង្កផលវិបាកធ្ងន់ធ្ងរដល់ជីវិតរស់នៅ និងជីវភាពរបស់ពួកគាត់។ ពលរដ្ឋម្នាក់ក្នុងចំណោមពលរដ្ឋជាច្រើនទៀតរស់នៅឃុំអូរស្វាយ គឺលោក ឌី ឌូ។ លោកបារម្ភថា អត្រាមរណៈសម្រាប់ស្ត្រីមានផ្ទៃពោះនឹងកើនឡើង ប្រសិនបើរដ្ឋាភិបាល ឬស្ថាប័នជំនាញ នៅតែព្រងើយកន្តើយក្នុងការកសាងមណ្ឌលសុខភាពនៅជនបទដាច់ស្រយាល។ លោកសង្កត់ធ្ងន់ថា ជាក់ស្តែងប្អូនស្រីលោកផ្ទាល់ដែលមានផ្ទៃពោះជិតសម្រាលកូន បានស្លាប់នៅពេលធ្វើដំណើរទៅមន្ទីរពេទ្យបង្អែកខេត្តកាលពីថ្ងៃទី១៨ កញ្ញា៖ ។ អ្នកភូមិឲ្យដឹងថា បច្ចុប្បន្នឃុំអូរស្វាយ មានភូមិចំនួន៤ និងមានពលរដ្ឋប្រហែលជាង ២ពាន់គ្រួសាររស់នៅឆ្ងាយពីទីរួមខេត្តស្ទឹងត្រែង ប្រមាណជាង ៦០គីឡូម៉ែត្រ នៅពុំទាន់មានមណ្ឌលសុខភាពនៅឡើយទេ។ ចំណែកភូមិមួយចំនួនដែលនៅក្បែរគ្នាជាប់ផ្លូវជាតិ ដូចជាភូមិវាលព្រីង ភូមិឫទ្ធីសែន និងភូមិដុងក្រឡ សង្កាត់សាមគ្គី ក្រុងស្ទឹងត្រែង មានចម្ងាយផ្លូវពីទីរួមខេត្តស្ទឹងត្រែង ចាប់ពីជាង ៤០គីឡូម៉ែត្ររហូតដល់ជាង ៧០គីឡូម៉ែត្រ ក៏ពុំទាន់មានមណ្ឌលសុខភាពដូចគ្នាដែរ។ វិទ្យុអាស៊ីសេរី មិនអាចទាក់ទងប្រធានមន្ទីរសុខាភិបាលខេត្តស្ទឹងត្រែង លោក អ៊ុង សូវៀត ដើម្បីសុំបញ្ជាក់បញ្ហានេះបានទេ នៅថ្ងៃទី១៩ កញ្ញា ព្រោះទូរស័ព្ទមិនអាចទាក់ទងបាន។ ករណីនេះដែរ អ្នកនាំពាក្យសាលាខេត្តស្ទឹងត្រែង និងជាអភិបាលរងខេត្ត លោក ដួង ពៅ មានប្រសាសន៍ថា បញ្ហាខ្វះមណ្ឌលសុខភាពនេះ គឺជាកាតព្វកិច្ចរបស់មន្ត្រីជំនាញផ្នែកសុខាភិបាល ក៏ប៉ុន្តែលោកថា ការអំពាវនាវ និងក្តីបារម្ភរបស់ប្រជាពលរដ្ឋ អាជ្ញាធរខេត្តនឹងយកទៅសំណូមពរ និងជូនដំណឹងទៅថ្នាក់ជាតិនៃក្រសួងសុខាភិបាល ដើម្បីពិនិត្យលទ្ធភាពទាក់ទិនករណីនេះ៖ ។ មន្ត្រីសង្គមស៊ីវិលលើកឡើងថា ការអនុវត្តទិសដៅសហស្សវត្ស ប្រទេសកម្ពុជា ក៏ជំរុញឲ្យមានការកាន់បន្ថយមរណភាពមាតាដែរ។ តែយ៉ាងណា ដើម្បីអនុវត្តទិសដៅនេះ កម្ពុជា គួរតែបង្កើតមណ្ឌលសុខភាពបន្ថែមទៀត ដើម្បីបំពេញតម្រូវការប្រជាពលរដ្ឋនៅមូលដ្ឋាន ក៏ជាផ្នែកមួយយ៉ាងសំខាន់ដើម្បីចូលរួមកាត់បន្ថយភាពក្រក្រី។ ទាក់ទងបញ្ហានេះដែរ មន្ត្រីសម្របសម្រួលនៃបណ្ដាញរួបរួមដើម្បីគណនេយ្យភាពសង្គមនៅអាស៊ីបូព៌ា និងប៉ាស៊ីហ្វិក ប្រចាំកម្ពុជា លោក សន ជ័យ កត់សម្គាល់ថា ការទទួលបានសេវាសុខភាពសម្រាប់ពលរដ្ឋរស់នៅជនបទ ឬតំបន់ដាច់ស្រយាល មានកត្តារួមផ្សំជាច្រើនដូចជា បញ្ហាខ្វះមណ្ឌលសុខភាព បញ្ហាធ្វើដំណើរ និងបញ្ហាជីវភាពជាដើម ដែលបង្កឲ្យកំណើននៃអត្រាងាយនឹងរងគ្រោះមានកម្រិតខ្ពស់។ ដើម្បីដោះស្រាយបញ្ហានេះ លោកផ្តល់ទស្សនៈថា រដ្ឋាភិបាលគួរតែបង្កើតឲ្យមានមណ្ឌលសុខភាពនៅតំបន់ដាច់ស្រយាលគ្រប់តំបន់ និងបង្កើតឲ្យមានយន្តការលើកទឹកចិត្តដល់គ្រូពេទ្យជំនាញ ដែលធ្វើការនៅតំបន់ឆ្ងាយៗ ដើម្បីធានាពីនិរន្តរភាពការងាររបស់ពួកគេនៅតំបន់នោះ៖ ។ គោលការណ៍ស្តង់ដាររបស់ក្រសួងសុខាភិបាល ដើម្បីបង្កើតឲ្យមានមណ្ឌលសុខភាពបាន តម្រូវឲ្យមានពលរដ្ឋរស់នៅប្រមាណពី ៣ពាន់នាក់ដល់ ៥ពាន់នាក់។ ចំណែកមន្ត្រីអង្គការមិនមែនរដ្ឋាភិបាលយល់ឃើញថា រដ្ឋាភិបាល ឬក្រសួងសុខាភិបាល គួរសិក្សាស្រាវជ្រាវវាយតម្លៃពីតម្រូវការស្ថានភាពជាក់ស្តែងរបស់ពលរដ្ឋងាយរងគ្រោះ ដែលពួកគេត្រូវការមណ្ឌលសុខភាពជាកត្តាចាំបាច់ ប្រសើរជាងរង់ចាំតែអនុវត្តតាមគោលការណ៍គ្រប់ចំនួនមនុស្ស ទើបអាចកសាងមណ្ឌលសុខភាពបាន៕
|
2015-09-20T14:16:00+07:00
|
rfa.org
|
https://www.rfa.org/khmer/news/health/lack-health-center-09202015031117.html
|
427f21ba-fe7d-4288-b6e5-2f1f60c86003
|
តើគួរត្រៀមទុកសម្ភារៈនិងថ្នាំពេទ្យអ្វីខ្លះនៅពេលមានទឹកជំនន់?
|
តំបន់មួយចំនួននៅតាមបណ្ដាដងទន្លេមេគង្គ និងទន្លេសាប ជាទូទៅតែងតែរងនូវគ្រោះទឹកជំនន់ជាញឹកញាប់។ ទឹកជំនន់ អាចមានពីរប្រភេទ គឺទឹកជំនន់រហ័ស ជាជំនន់នៅតំបន់ភ្នំ និងទឹកជំនន់នឹង ជាំទឹកជំនន់នៅតាមតំបន់ទំនាប។ ការត្រៀមទុកនូវសម្ភារៈ ថ្នាំពេទ្យនៅពេលមានទឹកជំនន់កើតឡើង គឺជាវិធីល្អដើម្បីអាចការពារការប្រឈមមុខនឹងជំងឺតម្កាត់ផ្សេងៗ សត្វដែលមានពិស និងការជន់ទឹកជាគំហុក។ តើលោកអ្នកនាងគួរត្រៀមទុកសម្ភារៈ និងថ្នាំពេទ្យអ្វីខ្លះនៅពេលមានទឹកជំនន់? ការប្រែប្រួលអាកាសធាតុកាន់តែគំរាមកំហែងខ្លាំងចំពោះប្រទេសកម្ពុជា ដែលមិនទាន់មានប្រព័ន្ធឧតុនិយមទំនើបគ្រប់គ្រាន់ សម្រាប់ព្យាករធាតុអាកាសអាក្រក់ៗ ជាអាទិ៍ភាពរាំងស្ងួត និងទឹកជំនន់ដែលតែងតែកើតមានឡើងជាប្រចាំនៅកម្ពុជា។ ស្ថានភាពធាតុអាកាសនៅកម្ពុជា សេចក្តីប្រកាសរបស់ក្រសួងធនធានទឹក និងឧតុនិយម អាចនឹងប្រឈមនឹងគ្រោះទឹកជំនន់។ ខេត្តមួយចំនួនដែលនៅខ្ពង់រាបភាគឦសានរួមមាន ខេត្តមណ្ឌលគិរី រតនគិរី ស្ទឹងត្រែង និងខ្ពង់រាបភាគខាងជើង រួមមានខេត្តបន្ទាយមានជ័យ ឧត្តរមានជ័យ ព្រះវិហារ និងខេត្តកំពង់ធំ ជាដើម អាចរងជំនន់ទឹកភ្លៀង។ អ្នកនាំពាក្យក្រសួងធនធានទឹក និងឧតុនិយម លោក ចាន់ យុត្ថា និយាយថា ខេត្តកំពង់ធំ គឺជាខេត្តមួយដែលអាចប្រឈមនឹងទឹកជំនន់ ព្រោះស្ទឹងសែននឹងអាចទទួលយកនូវចំនួនទឹកយ៉ាងច្រើន ដែលហូរមកពីផ្នែកខាងលើ ហើយរុញមកចាល់ត្រឹមខេត្តមួយនេះ។ តើលោកអ្នកនាងកញ្ញា ត្រូវត្រៀមអ្វីខ្លះ បើកម្ពុជា មានទឹកជំនន់? លោកអ្នកនាងកញ្ញាជាទីមេត្រី! ការតាមដានស្តាប់ព័ត៌មានជាប្រចាំដូចជា ការស្តាប់វិទ្យុជាប្រចាំ ជាជម្រើសល្អមួយសម្រាប់ប្រជាពលរដ្ឋកម្ពុជា ក្នុងការតាមដានព័ត៌មានស្ដីពីទឹកជំនន់ ព្រោះថា ការប៉ាន់ប្រមាណទំហំទឹកជំនន់ គឺជាការលំបាកខ្លាំង។ ជាប្រការល្អ លោកអ្នកនាងត្រូវមានវិធានការការពារដោយអាចប្រើឡាំង ថង់ ឬកាបូបសម្រាប់ត្រៀមទុកដាក់សម្ភារៈផ្សេងៗ មានដូចជា សម្លៀកបំពាក់ ថ្នាំពេទ្យ អាចជាថ្នាំប៉ារ៉ាសេធមល (Paracetamol) ប្រេងកូឡា ប្រេងខ្យល់ ទឹកអាកុល ប៉េតាឌីនសម្រាប់លាងរបួសពេលមុត ឬប៉ះទង្គិចនឹងវត្ថុអ្វីមួយដែលបណ្ដាលឲ្យមុតសាច់។ លោកអ្នកអាចត្រៀមទុកនូវទឹកដោះគោក្មេង កំប៉ុងទឹកដោះគោកូនក្មេង និងរទេះសម្រាប់កុមារតូចៗ។ លោកអ្នកនាងកញ្ញា អាចលើកវត្ថុ សម្ភារៈ ឧបករណ៍ និងគ្រឿងសង្ហារិមទាំងឡាយដែលនៅផ្ទាល់នឹងដីដាក់លើទីតាំងខ្ពស់។ ទន្ទឹមនឹងនេះដែរ ត្រូវមានការប្រុងប្រយ័ត្នចំពោះសារធាតុពុល ឬបំពុលដូចជាថ្នាំសម្លាប់សត្វល្អិត ប្រេងឥន្ធនៈ (ប្រេងកាត ប្រេងសាំង ប្រេងម៉ាស៊ីន) ថ្នាំដាក់រុក្ខជាតិដំណាំនានា និងគ្រឿងឆេះនានា ដាក់នៅកន្លែងសុវត្ថិភាពមួយ។ លោកអ្នកនាងប្រិយមិត្ត អាចត្រៀមការទប់ស្កាត់ការជ្រាបចូលនៃទឹកទៅក្នុងផ្ទះ តាមរយៈការទប់ដោយបាវដី ឬវិធីប្រសិទ្ធភាពនានា។ សម្រាប់បញ្ហាអគ្គិសនីក្នុងផ្ទះវិញ ជាងភ្លើងម្នាក់ លោក សេគ សុគន្ធា និយាយថា លោកអ្នកនាងគួរប្រើខ្សែភ្លើងដែលមានគុណភាពល្អ ប្រើប៉ារ៉ែត និងប្រើឌីសង់ទ័រ ដើម្បីអាចការពារការទ្សុសេខ្សែភ្លើង និងការឆ្លងចរន្តអគ្គិសនី។ នៅពេលមានទឹកជំនន់ លោកអ្នកនាងមិនគួរប្រើប្រាស់ភ្លើងនោះទេ ព្រោះថាវាងាយឆ្លងចរន្តអគ្គិសនីណាស់។ ជាមធ្យោបាយល្អ លោកអ្នកនាងត្រូវតែបិទប៉ារ៉ែត និងឌីសង់ទ័រ ដោយផ្អាកប្រើភ្លើងមួយរយៈ ដើម្បីការពារគ្រោះថ្នាក់ដែលបណ្ដាលមកពីអគ្គិសនី៖ «»។ ប្រិយមិត្តអ្នកស្តាប់ ត្រូវតែទៅរកទីតាំងសុវត្ថិភាព ឬលំនៅឋានបណ្ដោះអាសន្នដែលមិនមានទឹកលិច។ លោកអ្នកអាចត្រៀមទូកសម្រាប់ដឹកជញ្ជូន និងការចំណាយនានាដែលអាចកើតមានទុកជាមុនផងដែរ។ រីឯការទទួលទានទឹកវិញ សូមហូបទឹកដាំ និងជៀសវាងការទទួលទានទឹកមិនមានអនាម័យ ព្រោះងាយប្រឈមមុខនឹងជំងឺផ្សេងៗ មានជាអាទិ៍ គ្រុនពោះវៀន រាករូស អាសន្នរោគ ព្រូន និងផ្ដាសាយធំ ជាដើម។ ឯកសារផែនការយុទ្ធសាស្ត្រប្រែប្រួលអាកាសធាតុសម្រាប់វិស័យធនធានទឹក នៃក្រសួងធនធានទឹក និងឧតុនិយម បញ្ជាក់ថា គុណភាពទឹកត្រូវកំណត់ដោយដំណើរប្រព្រឹត្តទៅរបស់ធម្មជាតិ ពិសេសដោយល្បឿនទឹកហូរ ហើយអាស្រ័យយ៉ាងសំខាន់ទៅនឹងបរិមាណទឹកភ្លៀងនៅរដូវវស្សា។ កាលណាល្បឿនទឹកហូរយឺត នោះវាបង្កឲ្យមានកម្រិតបាក់តេរី និងសមាសធាតុគីមីខ្ពស់នៅក្នុងទឹក បើទោះជាកករបានរងចុះទៅបាតដីក៏ដោយ ប៉ុន្តែគុណភាពទឹកកាន់តែអាក្រក់ឡើងៗ ព្រោះថា សារធាតុពុលកាន់តែបម្លែងខ្លួនតូចទៅៗនៅក្នុងទឹក។ លោកវេជ្ជបណ្ឌិត លាន សុភ័ក្រ ឯកទេសថ្លើម ក្រពះ ពោះវៀន និងឫសដូងបាត បញ្ចប់ការសិក្សាពីប្រទេសបារាំង និងបម្រើការងារនៅមន្ទីរពេទ្យកាល់ម៉ែត ពន្យល់ថា ទឹកជាផ្នែកមួយដ៏សំខាន់ក្នុងការទ្រទ្រង់សុខភាពមនុស្សឲ្យមានភាពល្អប្រសើរ ប៉ុន្តែទឹកក៏ជាប្រភពនៃមេរោគដែរ បើសិនទឹកនោះមិនស្អាត និងគ្មានសុវត្ថិភាព។ លោកវេជ្ជបណ្ឌិតពន្យល់ថា នៅពេលទឹកឡើងវានឹងមានសំរាម កម្ទេចកម្ទី បាក់តេរីជាច្រើន ហើយបើទឹកនោះមានលាមកសត្វ និងមនុស្សទៀត វាគឺជាប្រភពនៃប៉ារ៉ាស៊ីត និងមេរោគឆ្លងផ្សេងៗ៖ ។ លោកវេជ្ជបណ្ឌិតបន្តថា លោកអ្នកនាងកញ្ញាគួរតែទទួលទានចំណីអាហារដែលមានអនាម័យ គ្មានជាតិពុល គ្មានមេរោគ តាមរយៈវិធីចម្អិន និងដាក់ហាលថ្ងៃដើម្បីសម្លាប់មេរោគ។ លោកអ្នកនាងអាចស្តាប់តាមសេចក្ដីណែនាំរបស់សាលាឃុំ សាលាស្រុក ខេត្ត និងក្រសួងពាក់ព័ន្ធ និងការសង្គ្រោះអ្នករងគ្រោះដោយសារទឹកជំនន់ជាអាទិ៍ ក្រសួងធនធានទឹក និងឧតុនិយម និងគណៈកម្មាធិការជាតិគ្រប់គ្រងគ្រោះមហន្តរាយ ជាដើម។ លោកអ្នកនាងកញ្ញាជាទីមេត្រី! នៅពេលទឹកស្រកវិញ លោកអ្នកទៅលំនៅឋានដោយប្រុងប្រយ័ត្ន ករណីចាំបាច់ ត្រូវស្នើសុំការផ្ដល់យោបល់ ឬប្រឹក្សាអំពីអ្នកជំនាញនានា ដូចជាគ្រូពេទ្យស្ម័គ្រចិត្តតាមភូមិ ឬអ្នកសង្គ្រោះបឋមកាកបាទក្រហមកម្ពុជា ជាដើម។ លោកអ្នកអាចបន្តស្ដាប់ប្រព័ន្ធផ្សព្វផ្សាយឲ្យបានជាប្រចាំនៅប៉ុន្មានថ្ងៃក្រោយពីជួបគ្រោះទឹកជំនន់ ព្រោះអាចទទួលបានព័ត៌មាន និងចំណេះដឹងនានាស្ដីពីការថែទាំសុខភាព សន្តិសុខ សុវត្ថិភាព។ល។ លោកអ្នកនាងកញ្ញា អាចបោះបង់ចោលនូវចំណីអាហារដែលនៅសេសសល់ក្នុងផ្ទះ ព្រោះបើលោកអ្នកទទួលទាន អាចឆ្លងមេរោគ នាំឲ្យបង្កជំងឺតម្កាត់នានា។ ចំពោះគុណវិបត្តិនៃទឹកជំនន់ គឺអាចបំផ្លាញហេដ្ឋារចនាសម្ព័ន្ធ កាត់ផ្តាច់ចរាចរណ៍សេដ្ឋកិច្ចជាតិ សម្លាប់ជីវិតមនុស្ស និងសត្វ ព្រមទាំងផលិតផលកសិកម្មផងដែរ៕
|
2015-09-17T18:08:00+07:00
|
rfa.org
|
https://www.rfa.org/khmer/program/health/What-people-should-prepare-in-case-of-flooding-09172015065852.html
|
db2ed801-3c44-4cf6-9cee-e0b889f66fd7
|
អាដហុកស៊ើបអង្កេតគ្លីនិកដែលរងការចោទថាព្យាបាលអ្នកជំងឺស្លាប់នៅប៉ោយប៉ែត
|
មន្ត្រីសមាគមការពារសិទ្ធិមនុស្សអាដហុក (ADHOC) បើកការស៊ើបអង្កេតករណីគ្រូពេទ្យនៃគ្លីនិកសម្រាកព្យាបាល និងសម្ភព សុខ វិសាល ក្រុងប៉ោយប៉ែត ខេត្តបន្ទាយមានជ័យ ដែលរងការចោទប្រកាន់ថា ព្យាបាលអ្នកជំងឺខុសបច្ចេកទេសបណ្ដាលឲ្យទាយិកាម្នាក់ស្លាប់ កាលពីយប់ថ្ងៃទី១១ ខែកញ្ញា កន្លងទៅ។ មន្ត្រីការពារសិទ្ធិមនុស្សបញ្ជាក់ថា មូលហេតុដែលបើកការស៊ើបអង្កេតនេះ ដើម្បីផ្ដល់យុត្តិធម៌ដល់ក្រុមគ្រួសារសាច់ញាតិជុំវិញរឿងទារកអាយុ ៤ខែដែលបានស្លាប់។ មន្ត្រីសម្របសម្រួលសមាគមការពារសិទ្ធិមនុស្សអាដហុក ប្រតិកម្មភ្លាមៗទៅនឹងការធ្វើឲ្យកុមារម្នាក់ស្លាប់នេះ ដោយជំរុញឲ្យគ្លីនិកសម្រាកព្យាបាលជំងឺ សុខ វិសាល ក្រុងប៉ោយប៉ែត ត្រូវតែទទួលខុសត្រូវ ប្រសិនបើស៊ើបអង្កេតរកឃើញថា ពិតជាជាកំហុសរបស់គ្រូពេទ្យ។ មន្ត្រីសម្របសម្រួលសមាគមការពារសិទ្ធិមនុស្សអាដហុក ខេត្តបន្ទាយមានជ័យ លោក ស៊ុំ ច័ន្ទគា ថ្លែងនៅថ្ងៃទី១៤ ខែកញ្ញា ថា ការស្លាប់ទារកនៅក្រុងប៉ោយប៉ែត នេះ អាចជាការធ្វេសប្រហែសមួយរបស់គ្រូពេទ្យ ដែលខ្វះការយកចិត្តទុកដាក់ក្នុងការព្យាបាលដល់អ្នកជំងឺ ពីព្រោះអ្នកជំងឺទៅដល់មន្ទីរព្យាបាលនោះមានសកម្មភាពធម្មតា ដែលមិនគួរណាស្លាប់ភ្លាមៗនោះទេ។ លោកបញ្ជាក់ថា សមាគមការពារសិទ្ធិមនុស្សអាដហុក នឹងស៊ើបអង្កេតរកការពិតជាក់ស្ដែង ដើម្បីផ្ដល់យុត្តិធម៌ដល់ឪពុកម្ដាយរបស់ទារកដែលបានស្លាប់ក្នុងពេលព្យាបាលជំងឺនៅមន្ទីរសម្រាកព្យាបាល និងសម្ភព សុខ វិសាល ក្រុងប៉ោយប៉ែត នោះហើយ៖ ។ ទាក់ទងនឹងបញ្ហានេះដែរ ម្ដាយទារកដែលស្លាប់ គឺអ្នកស្រី សាយ ចាន់ថន រស់នៅសង្កាត់ប៉ោយប៉ែត ក្រុងប៉ោយប៉ែត ខេត្តបន្ទាយមានជ័យ ថ្លែងថា កាលពីយប់ថ្ងៃទី១១ ខែកញ្ញា កន្លងទៅនោះ កូនរបស់អ្នកស្រីអាយុប្រមាណ ៤ខែ មានអាការៈហើមពោះ មិនបៅដោះនោះទេ ទើបអ្នកស្រីនាំកូនទៅព្យាបាលនៅគ្លីនិក សម្រាកព្យាបាល និងសម្ភព សុខ វិសាល ក្រុងប៉ោយប៉ែត។ អ្នកស្រីអះអាងថា នៅគ្រានោះ គ្រូពេទ្យបានពិនិត្យសុខភាពកូនរបស់អ្នកស្រី និងបានព្យាបាលដោយការបន្តក់ថ្នាំចំនួន ៥តំណក់ ហើយឲ្យត្រឡប់ទៅផ្ទះវិញទាំងយប់អធ្រាត្រ។ អ្នកស្រីបញ្ជាក់ថា ក្រោយពីត្រឡប់ទៅដល់ផ្ទះប្រមាណ ១ម៉ោង កូនរបស់ខ្លួនមានអាការៈកាន់តែធ្ងន់ឡើង រហូតដាច់ខ្យល់ស្លាប់ខណៈនាំកូនទៅមន្ទីរពេទ្យសាជាថ្មី៖ ។ ឆ្លើយតបនឹងបញ្ហានេះ ម្ចាស់គ្លីនិកសម្រាកព្យាបាល និងសម្ភព សុខ វិសាល លោក នូវ គឹមស្រេង មានប្រសាសន៍ថា ទារកដែលស្លាប់នោះពុំមែនជាកំហុសរបស់មន្ទីរសម្រាកព្យាបាល និងសម្ភព សុខ វិសាល នោះទេ។ លោកបញ្ជាក់ថា គ្រូពេទ្យបានឲ្យថ្នាំព្យាបាលដល់អ្នកជំងឺយ៉ាងយកចិត្តទុកដាក់ និងគិតពីសុវត្ថិភាពអាយុជីវិតរបស់មនុស្សខ្ពស់បំផុត៖ «ទាយិកាដែលស្លាប់នោះ ពុំមែនបណ្ដាលមកពីគ្រូពេទ្យឲ្យបន្តក់ថ្នាំលើសកម្រិត ហើយប្រតិកម្មថ្នាំស្លាប់នោះទេ»។ ទោះយ៉ាងនេះក្ដី មន្ត្រីការពារមនុស្សអាដហុក ឲ្យដឹងថា បន្ទាប់ពីធ្វើការស៊ើបអង្កេតជុំវិញករណីនេះហើយ ប្រសិនបើរកឃើញថា មន្ទីរសម្រាកព្យាបាលបានប្រព្រឹត្តខុស ដោយព្យាបាលអ្នកជំងឺស្លាប់មែន និងបញ្ជូនសំណុំរឿងនេះទៅតុលាការ ដើម្បីដោះស្រាយតាមផ្លូវច្បាប់ ជៀសវាងកុំឲ្យគ្រូពេទ្យព្យាបាលអ្នកជំងឺស្លាប់បន្តទៀត៕
|
2015-09-14T19:20:00+07:00
|
rfa.org
|
https://www.rfa.org/khmer/news/health/adhoc-investigate-a-clinic-in-poipet-09142015081044.html
|
842b3853-6bfe-4e1c-9d0a-da99f80663f8
|
ក្រុមហ៊ុនវៀតណាមរៀបចំពិព័រណ៍ឧស្សាហកម្មឱសថនិងបរិក្ខារពេទ្យនៅកម្ពុជា
|
ក្រុមហ៊ុន ខេមបូឌា ហ្វាមិត អិចស្បូ (Cambodia Pharmed) ដែលជាក្រុមហ៊ុនរបស់វៀតណាម រៀបចំពិព័រណ៍ និងសន្និសីទអន្តរជាតិស្ដីពីឧស្សាហកម្មឱសថ និងបរិក្ខារពេទ្យនៅកម្ពុជា នៅថ្ងៃទី១៤ ខែកញ្ញា នារាជធានីភ្នំពេញ។ តំណាងក្រុមហ៊ុន ខេមបូឌា ហ្វាមិត អិចស្បូ លោក នុល ភក្តីបុត្រ និយាយថា ការតាំងពិព័រណ៍នេះ ធ្វើឡើងក្នុងគោលបំណងបង្កើនការស្វែងយល់ពីសារសំខាន់នៃបរិក្ខារពេទ្យ និងឱសថដល់អ្នកដែលធ្វើការផ្នែកសុខាភិបាល និងទាក់ទាញក្រុមបរទេសមកវិនិយោគទុនក្នុងវិស័យសុខាភិបាលនៅកម្ពុជា។ ការតាំងពិព័រណ៍នេះ មានការចូលរួមពីឧស្សាហកម្មឱសថ និងបរិក្ខារពេទ្យ ខ្មែរ បរទេសជាច្រើន មានជាអាទិ៍ ក្រុមហ៊ុនផលិតឱសថខ្មែរ អឺហ្វាក់ ក្រុមហ៊ុនរបស់អាល្លឺម៉ង់ សិង្ហបុរី ថៃ ចិន ម៉ាឡេស៊ី និងវៀតណាម ហើយពិព័រណ៍នេះធ្វើឡើងនៅប្រទេសមីយ៉ាន់ម៉ា កម្ពុជា និងបង់ក្លាដេស (Bangladesh)។ ការតាំងពិព័រណ៍ និងសន្និសីទអន្តរជាតិស្ដីពី ឧស្សាហកម្មឱសថ និងបរិក្ខារពេទ្យនេះ មានរយៈពេលពីរថ្ងៃ គឺពីថ្ងៃទី១៤ ដល់ថ្ងៃទី១៥ ខែកញ្ញា ដោយមានការគាំទ្រពីក្រសួងសុខាភិបាល ក្រសួងពាណិជ្ជកម្ម សភាពាណិជ្ជកម្ម និងសមាគមគ្រូពេទ្យកម្ពុជា ជាដើម៕
|
2015-09-14T18:20:00+07:00
|
rfa.org
|
https://www.rfa.org/khmer/news/health/medical-exhibition-09142015075638.html
|
e85c26b9-1517-4e25-ab50-274c892ab4ad
|
អគ្គនាយកដ្ឋានកាំកុងត្រូលបង្កើតខ្សែទូរស័ព្ទបន្ថែមដើម្បីឆ្លើយតបរឿងសុវត្ថិភាពចំណីអាហារ
|
អគ្គនាយកដ្ឋានកាំកុងត្រូល ចេញសេចក្ដីជូនដំណឹងនៅថ្ងៃទី១១ ខែកញ្ញា ថា អគ្គនាយកដ្ឋាននេះបង្កើតខ្សែទូរស័ព្ទ ៦ខ្សែបន្ថែមទៀត សម្រាប់ឲ្យប្រជាពលរដ្ឋក្នុងរាជធានីភ្នំពេញ រាយការណ៍ពីករណីចំណីអាហារពុំមានសុវត្ថិភាព និងការពុលចំណីអាហារ។ ខ្សែទូរស័ព្ទទាំង ៦ នោះមានលេខ ០១២ ២៣៣ ២៦២, ០១២ ៨៥០ ១០៥, ០១២ ៨៧០ ០៧៦, ០១២ ៤៤៥ ៥៦២, ០៩៦ ៨២៩ ៧៨៧៨, និងលេខ ០៩៧ ៧៨៨ ៦១១១។ អគ្គនាយកដ្ឋានកាំកុងត្រូលបញ្ជាក់ក្នុងសេចក្ដីជូនដំណឹងថា នឹងមានចំណាត់ការជាបន្ទាន់នៅពេលទទួលបានព័ត៌មានពិតប្រាកដអំពីករណីទាំងនោះ។ អគ្គនាយកដ្ឋានសន្យាថា នឹងរក្សាការសម្ងាត់នូវអត្តសញ្ញាណរបស់អ្នករាយការណ៍៕
|
2015-09-12T15:30:00+07:00
|
rfa.org
|
https://www.rfa.org/khmer/news/health/camcontrol-creates-more-hotlines-for-food-safety-reporting-09122015042442.html
|
db121481-ecee-4645-b7b2-9d427e7787f6
|
កុមារនិងពលរដ្ឋក្នុងខែត្រស្ទឹងត្រែងមួយចំនួនមានជំងឺរមាស់ស្បែកចម្លែក
|
ពលរដ្ឋរស់នៅភូមិឆ្វាំង ឃុំសំអាង និងឃុំស្រែឫស្សី ស្រុកថាឡាបរិវ៉ាត់ ខែត្រស្ទឹងត្រែង អំពាវនាវឲ្យក្រសួងសុខាភិបាល និងអង្គការផ្នែកសុខភាព ចុះស៊ើបអង្កេត និងស្រាវជ្រាវរកមូលហេតុនាំឲ្យកើតមានជំងឺរមាស់ស្បែក។ អ្នកភូមិសង្ស័យថា ការប្រើប្រាស់ទឹកអូរនៅមូលដ្ឋាន អាចជាប្រភពចម្បងនាំឲ្យកើតមានជំងឺរមាស់ស្បែកនេះ។ ការអំពាវនាវនេះកើតឡើងបន្ទាប់ពីពលរដ្ឋ និងកុមារជាច្រើននាក់មានជំងឺរមាស់ស្បែក ជាពិសេសអ្នកភូមិដែលរស់នៅតាមបណ្ដោយមាត់អូរស្វាយ ដែលភ្ជាប់អូរល្ពៅ និងអូរត្រែល។ អ្នកភូមិឲ្យដឹងថា ពលរដ្ឋនិងកុមារកើតមានជំងឺនេះប្រហែល ៦ខែមកហើយ ក៏ប៉ុន្តែមិនមានមន្ត្រីជំនាញអាជ្ញាធរ ឬមន្ត្រីសុខាភិបាលយកចិត្តទុកដាក់បញ្ហានេះនៅឡើយទេ។ តំណាងពលរដ្ឋជនជាតិដើមភាគតិចកួយ រស់នៅភូមិឆ្វាំង អ្នកស្រី នួន រឹម រៀបរាប់ថា បច្ចុប្បន្នមានកុមារក្នុងភូមិប្រមាណជាង ៣០ភាគរយ ក្នុងចំណោមកុមារក្នុងភូមិសរុបបានកើតជំងឺរមាសស្បែកខុសធម្មតានេះ។ ដោយឡែកមនុស្សធំ ឬមនុស្សចាស់ ដែលមានទម្លាប់អាស្រ័យផលទឹកអូរ ដូចជាចុះមុជទឹក ឬលាងសំអាតខ្លួនប្រាណ បានកើតជំងឺនេះប្រហែលជាង ២០ភាគរយ ក្នុងចំណោមអ្នកភូមិសរុប។ អ្នកភូមិសង្ស័យទៅលើការប្រើប្រាស់ទឹកអូរស្វាយ នៅមូលដ្ឋានដែលមានសភាពល្អក់ដែលជាដើមចមនាំឲ្យអ្នកភូមិកើតជំងឺនេះ។ អ្នកស្រីកត់សម្គាល់ថា ការបង្ហូរកាកសំណល់ និងកម្ទេចកំទីសិប្បកម្មកែច្នៃឈើនៅមូលដ្ឋាន នៅផ្នែកខាងលើនៃអូរចុងភូមិ អាចបង្កឲ្យមានជាតិពុល និងបណ្ដាលឲ្យប៉ះពាល់សុខភាពកុមារក្នុងភូមិ និងអ្នកភូមិ៖ ។ អាជ្ញាធរឃុំសំអាង ឲ្យដឹងថា ក្នុងឃុំសំអាង មានចំនួនពីរភូមិ គឺភូមិឧបសម្ពន្ធ និងភូមិឆ្វាំង ដែលមានពលរដ្ឋរស់នៅសរុបចំនួនជាង ៣ពាន់នាក់ក្នុងចំណោមពលរដ្ឋចំនួនជាង ៩០០គ្រួសារ។ ដោយឡែកចំនួនកុមារអាជ្ញាធរមិនទាន់មានតួលេខជាក់លាក់នៅឡើយទេ។ ផ្ទុយពីការលើកឡើងនេះ មេឃុំសំអាង លោក ញៀន ផុន បដិសេធថា អាជ្ញាធរឃុំនៅមិនទាន់ទទួលព័ត៌មាន និងសេចក្ដីរាយការណ៍ដែលបញ្ជាក់ថា អ្នកភូមិ និងកុមារកើតជំងឺរមាសស្បែកនេះទេ។ ក៏ប៉ុន្តែលោកនឹងចុះស្រាវជ្រាវរកមូលហេតុ ប្រសិនបើអ្នកភូមិពិតជាកើតមានជំងឺនេះពិតមែន៖ ។ វិទ្យុអាស៊ីសេរី មិនអាចទាក់ទងសុំការអធិប្បាយពីប្រធានមន្ទីរសុខាភិបាល ខេត្តស្ទឹងត្រែង លោក អ៊ុង សូវៀត បានទេ នៅថ្ងៃទី១១ ខែកញ្ញា ព្រោះទូរស័ព្ទហៅចូលពុំមានអ្នកទទួល។ មន្ត្រីសម្របសម្រួលសមាគមអាដហុក (ADHOC) ខែត្រស្ទឹងត្រែង លោក ហូ សំអុល ដែលបានចុះអង្កេតករណីនេះ ចាត់ទុកជំងឺរមាស់ស្បែកនេះថាបណ្ដាលមកពីគុណភាពទឹកអូរនៅមូលដ្ឋានដែលអ្នកភូមិបានប្រើប្រាស់។ លោកក៏អំពាវនាវឲ្យមន្ទីរសុខាភិបាលចុះស្រាវជ្រាវរកហេតុផលនាំឲ្យអ្នកភូមិកើតជំងឺនេះ ប្រសិនបើនៅតែបណ្ដែតបណ្ដោយ និងពន្យារពេលជំងឺនេះអាចនឹងរាតត្បាតកាន់តែច្រើនឡើងៗ ដល់អ្នកភូមិ ជាពិសេសគឺកុមារ៖ ។ អ្នកជំនាញផ្នែកសុខភាពឲ្យដឹងថា កុមារ ឬមនុស្សចាស់ ដែលកើតជំងឺនេះគួរតែប្រញាប់ទៅរកគ្រូពេទ្យឯកទេសជំងឺស្បែកដើម្បីព្យាបាល បើនៅតែពន្យារពេលព្យាបាលអាចធ្វើឲ្យជំងឺនេះវិវដ្ដរកសភាពធ្ងន់ធ្ងរ។ ជាងនេះទៅទៀត កុមារងាយនឹងកើតជំងឺរមាសនេះ ព្រោះកុមារមានស្បែកខ្ចីដែលធ្វើឲ្យស្បែកមានសភាពខុសប្រក្រតី ចេញកន្ទួលរមាស់ នៅពេលដែលអេះបណ្ដាលឲ្យមានស្លាកស្នាមដំបៅតូចៗ។ លើសពីនេះទៀត ប្រសិនបើទទួលទានទឹកអូរនេះវិញ ក៏ងាយនឹងកើតជំងឺដូចជា ជំងឺគ្រុនពោះវៀន និងជំងឺរាករូសជាដើម៕
|
2015-09-12T14:55:00+07:00
|
rfa.org
|
https://www.rfa.org/khmer/news/health/stungtreng-villagers-effect-unknown-skin-disease-09122015034315.html
|
7330adc5-8895-4ff5-9e55-4f18c2ce527a
|
អ្នកភូមិឆ្វាំងស្រុកថាឡាបរិវ៉ាត់បារម្ភពីបញ្ហាសុខភាពដោយសារទឹកអូរប្រែកខ្វក់
|
ទឹកអូរមានសារសំខាន់ណាស់សម្រាប់ពលរដ្ឋជនជាតិដើមភាគតិចកួយ អាស្រ័យផលដូចជា ការស្រោចស្រពដំណាំ ចម្អិនអាហារ មុជទឹក និងការនេសាទ ជាដើម ក៏ប៉ុន្តែនៅបច្ចុប្បន្ន អ្នកភូមិជនជាតិដើមភាគតិចអះអាងថា ទឹកអូរកំពុងបង្កការលំបាកដល់ការអាស្រ័យផលរបស់អ្នកភូមិនៅតំបន់នោះ ដែលមានសភាពប្រែជាល្អក់ខុសប្រក្រតី។ ពលរដ្ឋចាត់ទុកថា កត្តាដែលនាំឲ្យទឹកអូរល្អក់កខ្វក់នេះ បង្កជាគុណវិបត្តិធ្ងន់ធ្ងរដល់ពលរដ្ឋដែលអាស្រ័យផលទឹកអូរនោះ ថែមទាំងអាចបង្កជំងឺស្បែកដល់កុមារនៅក្នុងភូមិ ជាដើម។ តើមានកត្តាអ្វីខ្លះ ទើបបណ្ដាលឲ្យទឹកអូរដែលធ្លាប់ថ្លាឆ្វង់ ប្រែជាល្អក់កខ្វក់បែបនេះ? អូរស្វាយ គឺជាឈ្មោះអូរមួយឋិតនៅឃុំសំអាង ភ្ជាប់នឹងអូរល្ពៅ និងអូរត្រែល ឃុំថាឡាបរិវ៉ាត់ មានសភាពបត់បែន និងហូរចូលទន្លេមេគង្គមានប្រវែងប្រហែលជាង ៦០គីឡូម៉ែត្រ ចាប់ពីភូមិឆ្វាំង ឃុំសំអាង ស្រុកថាឡាបរិវ៉ាត់។ ពលរដ្ឋជនជាតិដើមភាគតិចកួយ ឲ្យដឹងថា ទឹកអូរបានផ្តល់អត្ថប្រយោជន៍ដល់អ្នកស្រុកយ៉ាងច្រើន តាំងពីដើមរហូតមក ដូចជា ការស្រោចស្រពដំណាំកសិកម្ម ការចម្អិនម្ហូបអាហារ និងទទួលទាន ជាដើម។ តែអ្វីដែលអ្នកភូមិបារម្ភ គឺទឹកអូរនៅបច្ចុប្បន្នដែលធ្លាប់តែថ្លាឆ្វង់មកជាល្អក់ ប្រែពណ៌ខុសធម្មតាមិនអាចប្រើប្រាស់ជាលក្ខណៈគ្រួសារបានដូចមុនឡើយ។ អ្នកភូមិរកឃើញថា មូលហេតុចម្បងដែលបង្កឲ្យទឹកអូរស្វាយនេះ ប្រែជាល្អក់កខ្វក់ គឺបណ្ដាលមកពីសិប្បកម្មកែច្នៃឈើប្រណីតនៅក្នុងមូលដ្ឋាន ដែលបានបង្ហូរកាកសំណល់ និងកម្ទេចអាចម៍រណារចូលក្នុងទឹកអូរ។ ពលរដ្ឋជនជាតិដើមភាគតិចកួយ ម្នាក់ក្នុងចំណោមពលរដ្ឋជាច្រើនគ្រួសាររស់នៅឃុំសំអាង ដែលមានផ្ទះជិតមាត់អូរស្វាយ គឺលោក ចាន សុខ។ លោករៀបរាប់នៅថ្ងៃទី៨ កញ្ញា ថា បច្ចុប្បន្ន ទឹកអូរស្វាយនៅក្បែរផ្ទះលោកមិនអាចប្រើប្រាស់បានដូចឆ្នាំមុនៗនោះទេ។ លោកបញ្ជាក់ថា មូលហេតុដែលបណ្ដាលឲ្យទឹកអូរនេះប្រែជាល្អក់កខ្វក់ខុសប្រក្រតី គឺបណ្ដាលមកពីកម្ទេចកាកសំណល់សិប្បកម្ម ត្រូវបានគេបង្ហូរចូលអូរនេះនៅផ្នែកខាងលើជាប់ផ្លូវជាតិ។ លោកអង្កេតឃើញថា កម្ទេចរណារដែលគេបានចាក់ចោលចូលក្នុងទឹកអូរនេះ អាចមានជាតិគីមី ព្រោះមានឈើប្រណីតជាច្រើនប្រភេទដែលបង្កប់ដោយជ័រអាចមានជាតិពុល ដូចជាប្រភេទឈើធ្នង់ កកោះ ឈើបេង និងឈើនាងនួន ជាដើម។ លោកថា ចាប់តាំងពីសិប្បកម្មនេះដំណើរការតាំងពីដើមឆ្នាំ២០១៥ រហូតដល់បច្ចុប្បន្ន អ្នកភូមិមិនអាចអាស្រ័យផលទឹកអូរនោះបានដូចធម្មតាឡើយ ព្រោះមានក្លិនស្អុយខុសធម្មតា ទឹកប្រែជាល្អក់កខ្វក់។ ចំណែកធនធានធម្មជាតិដែលអ្នកភូមិធ្លាប់អាស្រ័យផល ដូចជា ត្រី និងក្តាម ខ្យង ជាដើម ត្រូវងាប់ស្ទើរតែផុតពូជ។ មូលហេតុបណ្ដាលឲ្យត្រីសាច់ និងក្តាមត្រូវងាប់បែបនេះ លោករកឃើញថា គឺអាចបណ្ដាលមកពីពុលកម្ទេចរណារឈើចេញពីសិប្បកម្ម៖ ។ ពលរដ្ឋម្នាក់ទៀតជាជនជាតិដើមភាគតិចកួយ សម្បុរខ្មៅស្រអែម កំពុងអង្គុយក្រោមផ្ទះ គឺអ្នកស្រី នួន រឹម។ អ្នកស្រីនិយាយថា កូនស្រីអ្នកស្រីទើបតែអាយុ ១៣ឆ្នាំមានជំងឺរមាស់ស្បែក។ អ្នកស្រីសង្ស័យថា មូលហេតុបណ្ដាលឲ្យកូនស្រីគាត់មានជំងឺស្បែក ដូច្នេះអាចបណ្ដាលមកពីមុជទឹកអូរនោះ។ ជាងនេះទៅទៀត នៅក្នុងភូមិនៅមានកុមារជាច្រើនក៏មានជំងឺស្បែកដូចកូនអ្នកស្រីដែរ នៅពេលដែលពួកគាត់ឧស្សាហ៍លេងទឹកអូរ។ អ្នកស្រីកត់សម្គាល់ថា នឹងមានកុមារជាច្រើនក្នុងភូមិកើតជំងឺស្បែកជាបន្តបន្ទាប់ ប្រសិនបើអាជ្ញាធរ និងមន្ត្រីជំនាញ មិនដោះស្រាយករណីនេះទេ៖ ។ វិទ្យុអាស៊ីសេរី មិនអាចទាក់ទងម្ចាស់សិប្បកម្ម លោក មឹង រដ្ឋា ដើម្បីសុំបញ្ជាក់ពីការចោទប្រកាន់របស់អ្នកភូមិបានទេនៅថ្ងៃទី៨ កញ្ញា។ ដោយឡែកកុមារម្នាក់ឋិតក្នុងចំណោមកុមារជាច្រើនដែលកំពុងលេងទឹកអូរ ហាក់ដូចជាមិនបារម្ភពីការកើតជំងឺស្បែក ដោយសារការលេងទឹកអូរនេះ បានប្រាប់វិទ្យុអាស៊ីសេរី ថា ជានិច្ចកាល គាត់ចូលចិត្តមុជទឹកអូរនេះជាមួយមិត្តភ័ក្ដិក្នុងភូមិក្នុង ១ថ្ងៃពីរដង ជួនកាលក្នុង ១ថ្ងៃ ៣ដងក៏មាន។ កុមារីកត់សម្គាល់ថា សព្វថ្ងៃមិនថាតែកុមារមុជទឹកអូរនេះប៉ុណ្ណោះទេ ក៏មានមនុស្សវ័យចំណាស់ជាច្រើនក្នុងភូមិមកមុជទឹកនៅអូរនេះដែរ៖ ។ ក្រុមពលរដ្ឋជនជាតិដើមភាគតិចកួយ ដែលធ្លាប់អាស្រ័យផលនៅទឹកអូរស្វាយ ដូចជា នេសាទត្រី រកខ្យង និងក្តាម ជាដើម មិនអាចរកបានដូចឆ្នាំមុនឡើយ ពោលគឺស្ទើរតែដាច់ពូជនៅឆ្នាំនេះ។ អ្នកភូមិអំពាវនាវឲ្យអាជ្ញាធរខេត្ត និងមន្ត្រីជំនាញ មេត្តាយកចិត្តទុកដាក់ការពារសុវត្ថិភាពធនធានធម្មជាតិក្នុងមូលដ្ឋាន ដែលកំពុងរងការគំរាមកំហែងធ្ងន់ធ្ងរ៖ ។ អាជ្ញាធរឃុំសំអាង ឲ្យដឹងថា បច្ចុប្បន្នពលរដ្ឋអាស្រ័យផលលើទឹកអូរនេះមានតិចតួចណាស់ ព្រោះតែអ្នកភូមិមានទឹកអណ្ដូងស្នប់សម្រាប់ប្រើប្រាស់ក្នុងគ្រួសារធម្មតា។ ចំណែកពលរដ្ឋរស់នៅតាមអូរភាគច្រើន ក៏មិនសូវប្រើប្រាស់ទឹកអូរសម្រាប់ដាំបាយ និងបរិភោគដូចឆ្នាំមុនដែរ។ ទាក់ទងបញ្ហានេះ មេឃុំសំអាង ស្រុកថាឡាបរិវ៉ាត់ លោក ញៀន ផុន ទទួលស្គាល់ថា ពិតជាមានសិប្បកម្មនៅតាមមូលដ្ឋានបង្ហូរកាកសំណល់ និងកម្ទេចឈើចូលក្នុងទឹកអូរពិតប្រាកដមែន ក៏ប៉ុន្តែលោកបានណែនាំម្ចាស់សិប្បកម្ម ព្រមទាំងតម្រូវឲ្យកាយកម្ទេចរណារចេញពីក្នុងអូរកាលពីពេលថ្មីៗនេះ។ លោកបញ្ជាក់ថា ប្រសិនបើម្ចាស់សិប្បកម្មមិនអនុវត្តនូវសេចក្តីណែនាំរបស់អាជ្ញាធរឃុំនោះទេ លោកនឹងមានវិធានការជាបន្តទៀត។ លោកថា ទឹកអូរស្វាយនេះកាលពីដើមឡើយ អ្នកភូមិជនជាតិដើមភាគតិចកួយ ពឹងអាស្រ័យផលស្ទើរតែ ១០០ភាគរយ ព្រោះតែកាលពីមុនមិនទាន់មានទឹកអណ្ដូងស្នប់ តែបច្ចុប្បន្ន អ្នកភូមិភាគច្រើនបានប្ដូរឥរិយាបថប្រើប្រាស់ទឹកអណ្ដូង សម្រាប់ទទួលទានវិញ៖ ។ មន្ត្រីសម្របសម្រួលនៃសមាគមអាដហុក (ADHOC) ខេត្តស្ទឹងត្រែង លោក ហូ សំអុល ផ្តល់ទស្សនៈថា ពលរដ្ឋរស់នៅក្នុងភូមិក៏ជាផ្នែកមួយយ៉ាងសំខាន់ ដើម្បីចូលរួមចំណែកផ្តល់ដំណឹងទៅអាជ្ញាធរមូលដ្ឋានជាបន្ទាន់ នៅពេលដែលឃើញកើតមានករណីបង្ហូរកាកសំណល់កម្ទេចឈើចូលក្នុងទឹកអូរនេះ ដើម្បីឲ្យអាជ្ញាធរមូលដ្ឋានដោះស្រាយឲ្យទាន់ពេលវេលា ចៀសវាងកុំឲ្យមានការប៉ះពាល់កាន់តែច្រើន។ លោកកត់សម្គាល់ថា អាជ្ញាធរមូលដ្ឋាន និងពលរដ្ឋ ហាក់ដូចជាមិនចុះសម្រុង និងស៊ីសង្វាក់គ្នាទាក់ទងការចូលរួមការពារបរិស្ថានធម្មជាតិ និងដើម្បីទប់ស្កាត់ភាពអសកម្មក្នុងសង្គម។ លោកថា ទុក្ខកង្វល់ពលរដ្ឋ គឺជាមូលដ្ឋានចម្បងដែលអាជ្ញាធរមូលដ្ឋាន ត្រូវយកចិត្តទុកដាក់ដោះស្រាយ។ លោកបញ្ជាក់ថា ការបណ្ដែតបណ្តោយឲ្យមានសិប្បកម្មកែច្នៃឈើប្រណីត បង្ហូរកម្ទេចរណារ និងកាកសំណល់ចូលក្នុងអូរ គឺជាដើមចមបង្កជាគុណវិបត្តិធ្ងន់ធ្ងរ អាចនឹងប៉ះពាល់សុខភាពពលរដ្ឋ ជាពិសេសកុមារ៖ ។ អាជ្ញាធរឃុំសំអាង ឲ្យដឹងថា បច្ចុប្បន្នឃុំសំអាង មានពលរដ្ឋរស់នៅចំនួនជាង ៩០០គ្រួសារ ក្នុងនោះមានពលរដ្ឋជនជាតិដើមភាគតិចកួយ រស់នៅប្រហែល ៧០ភាគរយ និងមានពលរដ្ឋចំណាកស្រុកសម្រុកមករស់នៅជាបណ្ដើរៗប្រហែលជា ១០ ទៅ ២០ភាគរយ។ ឃុំសំអាង ស្រុកថាឡាបរិវ៉ាត់ មានចម្ងាយឆ្ងាយពីទីរួមខេត្តស្ទឹងត្រែង ជាង ៥០គីឡូម៉ែត្រ ឆ្លងកាត់ស្ពានមេគង្គ។ ដោយឡែកអ្នកភូមិភាគច្រើនប្រកបរបរកសិកម្ម ចូលព្រៃកាប់ឈើ និងជាងកែច្នៃគ្រឿងសង្ហារិម ជាដើម។ អ្នកភូមិឲ្យដឹងថា ទឹកអូរស្វាយភ្ជាប់អូរល្ពៅ និងអូរត្រែល ស្រុកថាឡាបរិវ៉ាត់ មានពលរដ្ឋរាប់ពាន់គ្រួសារអាស្រ័យផលលើទឹកអូរផ្នែកខាងក្រោម៕
|
2015-09-11T15:24:00+07:00
|
rfa.org
|
https://www.rfa.org/khmer/news/health/villager-conerns-about-health-09112015040706.html
|
6f671a9b-af0b-4f28-9b5c-52bd4890a6a9
|
ជ្រូកជាច្រើនរយក្បាលនៅខេត្តសៀមរាបបន្តងាប់ដោយសារតែជំងឺរាតត្បាត
|
ជំងឺរាតត្បាតសម្លាប់សត្វជ្រូកនៅតាមតំបន់ជាច្រើននៃខេត្តសៀមរាប នៅមិនទាន់ស្ងប់ស្ងាត់នៅឡើយទេរហូតមកដល់ពេលនេះ។ តាំងតែពីសប្ដាហ៍មុន សត្វជ្រូកជាង ១.៣០០ក្បាល បានឈឺងាប់ជាបន្តបន្ទាប់គ្នា នៅស្រុកជីក្រែង ស្រុកសូទ្រនិគម ភាគខាងកើតនៃទីរួមខេត្តសៀមរាប ក៏ប៉ុន្តែបច្ចុប្បន្ន ជំងឺនេះបានរាលដាលទៅសម្លាប់សត្វជ្រូកបន្តទៀតនៅស្រុកពួក និងស្រុកក្រឡាញ់ ភាគខាងលិចនៃទីរួមខេត្តសៀមរាប ម្ដង។ ប្រជាពលរដ្ឋដែលរស់នៅស្រុកពួក និងស្រុកក្រឡាញ់ ភាគខាងលិចនៃទីរួមខេត្តសៀមរាប បានរាយការណ៍ថា សត្វជ្រូករបស់ពួកគេជាច្រើនក្បាលបានងាប់ជាបន្តបន្ទាប់ ដោយសារជំងឺក្នុងរយៈពេល ៣-៤ថ្ងៃ ជាប់គ្នាមកនេះ។ ជំងឺដែលសម្លាប់សត្វជ្រូកនេះ បានទៅដល់តំបន់ពួកគេរស់នៅប្រមាណជា ៥ថ្ងៃក្រោយ ពីគេលេចឭថា មានសត្វជ្រូកជាច្រើនរយក្បាលបានឈឺងាប់ជាបន្តបន្ទាប់ នៅស្រុកជីក្រែង និងស្រុកសូទ្រនិគម ភាគខាងកើតនៃទីរួមខេត្តសៀមរាប មក។ បុរសឈ្មោះ ផាត់ គឿន គឺជាកសិករចិញ្ចឹមជ្រូកម្នាក់ ក្នុងចំណោមកសិករជាច្រើនទៀត នៅភូមិអំពិល នៃឃុំសំបួរ ស្រុកក្រឡាញ់។ គាត់អះអាងកាលពីព្រឹកថ្ងៃព្រហស្បតិ៍ ទី១០ ខែកញ្ញា ថា សត្វជ្រូករបស់គាត់ចំនួន ២៧ក្បាល បានឈឺងាប់ជាបន្តបន្ទាប់ ចាប់តាំងតែពី ២ថ្ងៃមុន រហូតមកដល់ពេលនេះ។ បុរសដដែលបញ្ជាក់ថា បច្ចុប្បន្នលោកនៅសល់មេជ្រូកតែ ៣-៤ក្បាលប៉ុណ្ណោះ ដែលមិនងាប់៖ ។ ចំណែកអ្នកស្រី ស្ងួន ធី ជាកសិករនៅភូមិកោះក្របៅ ឃុំក្រឡាញ់ ដែរ ក៏មានជ្រូកចំនួន ២៤ក្បាលបានឈឺងាប់ជាបន្តបន្ទាប់។ តាមសេចក្ដីរាយការណ៍ពីប្រជាពលរដ្ឋឃុំសំបួរ ឱ្យដឹងថា រយៈពេល ២-៣ថ្ងៃមកហើយ គឺសត្វជ្រូកជាច្រើនក្បាលបានឈឺងាប់ នៅតាមភូមិ ដូចជានៅភូមិគោកក្រូច ភូមិអំពិល និងនៅភូមិកោះក្របៅ ជាដើម។ ប្រធានការិយាល័យកសិកម្មស្រុកក្រឡាញ់ លោក តែ គឹមខួង មានប្រសាសន៍ថា ពេលបច្ចុប្បន្ន ជំងឺកំពុងរាតត្បាតសត្វជ្រូកជាច្រើនក្បាលនៅឃុំចំនួន ៦ ដូចជាឃុំកំពង់ថ្កូវ ឃុំសែនសុខ ឃុំក្រូចគរ ស្រណាល ឃុំសំបួរ និងឃុំក្រឡាញ់។ លោក តែ គឹមខួង បញ្ជាក់ថា បើទោះបីជាសត្វជ្រូកនៅតាមឃុំជាច្រើននៃស្រុករបស់លោកកំពុងទទួលរងជំងឺរាតត្បាតក៏ដោយ ក៏លោកមិនទាន់ចាត់ទុកថា វាមានសភាពខ្លាំងក្លាដូចស្រុកជីក្រែង នៅឡើយទេ៖ ។ អ្នកជំនាញផ្នែកកសិកម្មដដែលពន្យល់ថា ជំងឺប្រភេទនេះ មិនទាន់ឈានដល់កម្រិតនៃជំងឺត្រចៀកខៀវទេ។ ជំងឺនេះ ពេលចាប់កើត វាធ្វើឱ្យសត្វជ្រូកមិនស៊ីចំណី ខ្លួនជ្រូកឡើងកម្ដៅខ្ពស់ ហើយធ្វើឱ្យសត្វជ្រូកទន់ជើង។ វាអាចឆ្លងពីសត្វជ្រូក ១ ទៅសត្វជ្រូក ១ទៀត តាមរយៈការរសាត់តាមខ្យល់ ការប៉ះពាល់ទឹកសំបោរគ្នា ការប៉ះពាល់ទឹកនោម និងលាមកជាដើម។ នៅស្រុកពួកចម្ងាយជាង ២០គីឡូម៉ែត្រភាគខាងលិច ពីទីរួមខេត្តសៀមរាប ក៏មានសត្វជ្រូកជាច្រើនក្បាលឈឺងាប់ជាបន្តបន្ទាប់ រយៈពេល ៣-៤ថ្ងៃមកហើយ។ ក៏ប៉ុន្តែនៅស្រុកអង្គរធំ ដែលជាស្រុកស្ថិតនៅចន្លោះខេត្តសៀមរាប និងស្រុកពួក គឺមិនទាន់មានជំងឺរាតត្បាតសត្វជ្រូកនៅឡើយទេ។ អភិបាលស្រុកអង្គរធំ លោក ឡុង រដ្ឋារក្ស មានប្រសាសន៍ថា បើទោះបីជាស្រុកជាច្រើននៅជុំវិញកំពុងមានជ្រូកកើតជំងឺងាប់ជាបន្តបន្ទាប់ក៏ដោយ ក៏ស្រុករបស់លោកមិនទាន់មានសត្វជ្រូកកើតជំងឺនៅឡើយទេ។ លោក ឡុង រដ្ឋារក្ស បញ្ជាក់ថា លោកបានកោះប្រជុំឱ្យអាជ្ញាធរ និងសមត្ថកិច្ចពាក់ព័ន្ធ ចុះផ្សព្វផ្សាយនិងអប់រំដល់ប្រជាពលរដ្ឋឱ្យប្រុងប្រយ័ត្នពីជំងឺសត្វជ្រូកនេះ៖ ។ ទាក់ទងករណីមន្ត្រីនៃមន្ទីរកសិកម្មខេត្តសៀមរាប ឱ្យដឹងថា នាយកដ្ឋានផលិតកម្មបសុព្យាបាល និងមន្ត្រីនៃមន្ទីរកសិកម្មខេត្ត កំពុងចុះបាញ់ថ្នាំសំអាតទ្រុងជ្រូក ដើម្បីទប់ស្កាត់ជំងឺឆ្លងនេះ ព្រមទាំងចាក់ថ្នាំឱ្យសត្វជ្រូក នៅតាមបណ្ដាស្រុកជាច្រើនរបស់ខេត្តសៀមរាប។ ចំណែកគ្រូពេទ្យឯកទេសខាងសុវត្ថិភាពចំណីអាហារ បានហៅជំងឺដែលរាតត្បាតសម្លាប់សត្វជ្រូកជាច្រើនរយក្បាលមកហើយនោះ ថាគឺជាប្រភេទជំងឺដែលអាចឆ្លងបានតែពីសត្វទៅសត្វគ្នាវាប៉ុណ្ណោះ ប៉ុន្តែមិនអាចចម្លងពីសត្វទៅមនុស្សបានទេ។ អនុប្រធានមន្ទីរសុខាភិបាល ខេត្តសៀមរាប ទទួលបន្ទុកសុវត្ថិភាពចំណីអាហារ លោក មួង ណារិន ពន្យល់ថា សាច់ជ្រូកដែលឈឺងាប់ជាច្រើននោះ បើសិនជាជ្រូកធំ គឺអាចយកទៅចម្អិនធ្វើជាម្ហូបអាហារបាន។ មន្ត្រីមន្ទីរសុខាភិបាលដដែលបញ្ជាក់ថា សាច់ជ្រូកដែលឈឺងាប់ទាំងនោះ មិនធ្វើឱ្យប៉ះពាល់ដល់សុខភាពប្រជាពលរដ្ឋទេ បើសិនជាគាត់យកទៅចម្អិនឱ្យឆ្អិនល្អ៖ ។ មន្ត្រីនៃមន្ទីរកសិកម្មខេត្តសៀមរាប បានឱ្យដឹងថា ចាប់តាំងតែពីសប្ដាហ៍មុន គឺជំងឺត្រចៀកខៀវបានរាតត្បាតទៅលើសត្វជ្រូក នៅស្រុកជីក្រែង ស្រុកសូទ្រនិគម ភាគខ្លះនៃក្រុងសៀមរាប ព្រមទាំងស្រុកពួក ដោយបានសម្លាប់សត្វជ្រូកអស់ចំនួនជាង ១.៣០០ក្បាល។ ចំណែកនៅឯស្រុកក្រឡាញ់ ចម្ងាយជាង ៧០គីឡូម៉ែត្រ ភាគខាងត្បូងឆៀងខាងលិចពីទីក្រុងសៀមរាប វិញ គឺជាករណីថ្មីបំផុតមួយទៀត ដែលសត្វជ្រូកជាច្រើនក្បាលកំពុងកើតជំងឺងាប់ជាបន្តបន្ទាប់៕
|
2015-09-10T18:40:00+07:00
|
rfa.org
|
https://www.rfa.org/khmer/news/health/many-pigs-die-in-siemreap-09102015072616.html
|
0e1499d5-28d0-4027-9567-c3a69c894fca
|
អ្នកផ្ទុកមេរោគអេដស៍នៅឃុំរកាជួបការលំបាកក្នុងជីវភាពរស់នៅ
|
ពលរដ្ឋដែលផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង មកដល់ពេលនេះបានបាត់បង់ជីវិតជាបន្តបន្ទាប់ចំនួន ១០នាក់ ក្នុងចំណោមអ្នកដែលផ្ទុកមេរោគអេដស៍ជិត ៣០០នាក់។ ចំណែកពលរដ្ឋដែលនៅរស់កំពុងលេបថ្នាំពន្យារអាយុជីវិតជារៀងរាល់ថ្ងៃ ហើយធ្វើឲ្យពួកគាត់មិនអាចចេញទៅធ្វើការងារឆ្ងាយពីផ្ទះសម្បែង ដើម្បីរកប្រាក់ចំណូលដោះស្រាយជីវភាពគ្រួសារបានដូចពេលមុននោះទេ។ តើពួកគាត់ជួបការលំបាកអ្វីខ្លះនៅក្នុងជីវិតរស់នៅប្រចាំថ្ងៃរយៈពេលជិតមួយឆ្នាំមកនេះ? ស្ថានភាពរស់នៅរបស់ប្រជាពលរដ្ឋដែលផ្ទុកមេរោគអេដស៍នៅឃុំរកា រយៈពេលជិតមួយឆ្នាំមកនេះ ពួកគាត់មួយចំនួនប្រកបរបរធ្វើស្រែធ្វើចម្ការ ដោះស្រាយជីវភាពគ្រួសារជាធម្មតា។ ប៉ុន្តែមនុស្សពេញកម្លាំងដែលធ្លាប់ចេញទៅស្វែងរកការងារធ្វើឆ្ងាយពីផ្ទះសម្បែង ដូចនៅប្រទេសថៃ ជាដើម ពួកគាត់មិនបានចេញទៅធ្វើការរយៈពេលយូរនៅទីនោះ ដូចកាលពីមុនមិនទាន់មានផ្ទុកមេរោគអេដស៍នោះទេ។ ប្រជាពលរដ្ឋដែលផ្ទុកមេរោគអេដស៍នៅភូមិរកា ម្នាក់ សុំមិនបញ្ចេញឈ្មោះ ថ្លែងឲ្យដឹងថា ចាប់ពីពាក់កណ្ដាលខែធ្នូ ឆ្នាំ២០១៤ រហូតមក គឺរស់នៅតែផ្ទះពុំបានចេញទៅធ្វើការងារឆ្ងាយពីភូមិស្រុកនោះទេ។ ពលរដ្ឋរូបនេះបន្តថា មូលហេតុដែលពុំបានចេញទៅណាឆ្ងាយពីផ្ទះសម្បែង ដោយសារជាប់រវល់ទៅជួបគ្រូពេទ្យស្ទើរជារៀងរាល់ខែ មើលថែជំងឺប្រចាំកាយរបស់ខ្លួនផង និងបញ្ហាសុខភាពមិនល្អ គ្មានកម្លាំងកំហែងធ្វើការងារធ្ងន់មិនកើតផង៖ ។ ប្រជាពលរដ្ឋដែលផ្ទុកមេរោគអេដស៍នៅឃុំរកា ជាច្រើនទៀតក៏ត្អូញត្អែរស្រដៀងគ្នាដែរ គឺចាប់តាំងពីផ្ទុកជំងឺអេដស៍ក្នុងខ្លួនមក ពិបាកក្នុងការទៅស្វែងរកការងារធ្វើឆ្ងាយពីផ្ទះដូចគ្នា។ អ្នកភូមិរកា ម្នាក់ទៀតលើកឡើងថា សព្វថ្ងៃរូបគាត់លេបថ្នាំពន្យារអាយុជីវិតតាមការណែនាំរបស់គ្រូពេទ្យជារៀងរាល់ថ្ងៃ ហើយត្រូវទៅជួបគ្រូពេទ្យញឹកញាប់ មិនអាចចេញទៅធ្វើការងារនៅប្រទេសថៃ បាននោះទេ។ ពលរដ្ឋនេះបន្តទៀតថា សព្វរស់នៅពឹងផ្អែកទៅលើកូនធ្វើការនៅប្រទេសថៃផង និងប្រាក់ឧបត្ថម្ភការអប់រំផ្ដល់កម្លាំងចិត្តម្ដងម្កាលពីសប្បុរសជន ក្នុង និងក្រៅស្រុក អាជ្ញាធរពាក់ព័ន្ធ និងអង្គការក្រៅរដ្ឋាភិបាលនានាផង។ ប៉ុន្តែទៅថ្ងៃអនាគតរូបគាត់ពុំដឹងថា សុខភាពទាំងផ្នែកផ្លូវចិត្ត និងផ្លូវកាយទៅយ៉ាងនោះទេ ពីព្រោះចាប់តាំងពីផ្ទុកមេរោគអេដស៍មក រវល់គិតពីសុខភាពរបស់ខ្លួន ហើយគ្មានកម្លាំងកំហែងចេញទៅធ្វើការងាររកប្រាក់ចំណូលដោះស្រាយជីវភាពគ្រួសារនោះទេ៖ ។ ប្រជាពលរដ្ឋដែលផ្ទុកមេរោគអេដស៍នៅឃុំរកា អំពាវនាវឲ្យក្រសួងសុខាភិបាល និងអង្គការពាក់ព័ន្ធនានា បន្តផ្ដល់ជំនួយជាថវិកា ជាពិសេសគឺថ្នាំពន្យារអាយុជីវិតឲ្យបានគ្រប់គ្រាន់ទៅដល់ពួកគាត់បន្តទៀត ដើម្បីជួយសម្រួលដល់ការរស់នៅរបស់ប្រជាពលរដ្ឋឲ្យមានសុខភាពប្រសើរឡើង៖ ។ ទាក់ទងនឹងបញ្ហានេះដែរ អនុប្រធានមន្ទីរសុខាភិបាលខេត្តបាត់ដំបង លោក ស៊ូ សានិត មានប្រសាសន៍ថា ក្រសួងសុខាភិបាល និងបន្តផ្ដល់ថ្នាំពន្យារអាយុជីវិតដល់ប្រជាពលរដ្ឋដែលផ្ទុកមេរោគអេដស៍នៅឃុំរកា រហូតអស់មួយជីវិត។ បើទោះជាថ្នាំពន្យារអាយុជីវិតដែលឧបត្ថម្ភប្រជាពលរដ្ឋអស់នៅឆ្នាំ២០១៧ ខាងមុខនេះក៏ដោយ គឺក្រសួងសុខាភិបាល និងស្វែងរកជំនួយជួយដល់ប្រជាពលរដ្ឋបន្តទៀត៖ ។ លោក ស៊ូ សានិត បន្តថា នៅឆ្នាំ២០១៦ ខាងមុខនេះ ខាងក្រសួងសុខាភិបាល នឹងបើកមន្ទីរពេទ្យបង្អែកកម្រិតទីមួយ ដែលអាចមានគ្រែសម្រាកព្យាបាលសុខភាពរបស់ប្រជាពលរដ្ឋនៅក្នុងឃុំរកា នោះតែម្ដង ព្រមទាំងទាក់ទងទៅខាងស្ថាប័នធារាសាស្ត្រមួយចំនួននៅក្នុងខេត្ត ដើម្បីធ្វើការអភិវឌ្ឍន៍ប្រព័ន្ធប្រឡាយទឹកឲ្យប្រជាពលរដ្ឋដែលផ្ទុកមេរោគអេដស៍ ដាំដុះផលដំណាំបានគ្រប់រដូវ ដោះស្រាយជីវភាពគ្រួសារ។ ទោះយ៉ាងនេះក្ដី ប្រធានអង្គការព្រះពុទ្ធសាសនា ដើម្បីអភិវឌ្ឍន៍ខេត្តបាត់ដំបង ដែលបានចុះតាមដានផ្ទាល់ដល់ប្រជាពលរដ្ឋតាមមូលដ្ឋាន លោក ប៉ក់ សុកជាតិ មានប្រសាសន៍ថា ប្រជាពលរដ្ឋដែលផ្ទុកមេរោគអេដស៍នៅឃុំរកា រហូតមកទល់ពេលនេះទទួលបានថ្នាំពន្យារអាយុជីវិតមានជាង ២២០នាក់ហើយ។ ទោះយ៉ាងនេះក្ដីលោកថា ពលរដ្ឋវ័យចាស់ជរាពួកគាត់មិនព្រមលេបថ្នាំពន្យារអាយុជីវិតនោះទេ ដោយហេតុថា នៅពេលដែលពួកគាត់លេបថ្នាំនោះម្ដងៗ ធ្វើទុកនៅក្នុងខ្លួនរបស់គាត់។ លោក ប៉ក់ សុកជាតិ៖ ។ កាលពីខែធ្នូ ឆ្នាំ២០១៤ កន្លងទៅ ប្រជាពលរដ្ឋដែលផ្ទុកមេរោគអេដស៍នាំគ្នាទៅជួសឈាមនៅមណ្ឌលសុខភាពឃុំរកា ស្រុកសង្កែ ខេត្តបាត់ដំបង ជាបន្តបន្ទាប់ ទើបមានការភ្ញាក់ផ្អើលពីការរីករាលដាលឆ្លងមេរោគអេដស៍របស់ភូមិរកាស្ទើរតែទាំងអស់។ អ្នកភូមិ និងមហាជនមានការសង្ស័យថា ការឆ្លងមេរោគអេដស៍នេះ ដោយសារការចាក់ថ្នាំរបស់គ្រូពេទ្យគ្មានវិជ្ជាជីវៈក្នុងភូមិម្នាក់។ បច្ចុប្បន្នគ្រូពេទ្យរូបនោះ ត្រូវបានតុលាការធ្វើការចោទប្រកាន់ចំនួន ៣ករណី ទី១ ប្រព្រឹត្តដោយចេតនាធ្វើឲ្យអ្នកដទៃឆ្លងមេរោគអេដស៍ ទី២ អំពើឃោរឃៅពាក់ព័ន្ធនឹងឃាតកម្ម និងបើកកន្លែងព្យាបាលសុខភាពដោយខុសច្បាប់។ អនុប្រធានមន្ទីរសុខាភិបាលខេត្តបាត់ដំបង ឲ្យដឹងថា ប្រជាពលរដ្ឋដែលផ្ទុកមេរោគអេដស៍នៅឃុំរកា គិតត្រឹមថ្ងៃទី៣ ខែកញ្ញា ឆ្នាំ២០១៥ មានអ្នកស្លាប់ចំនួន ១០នាក់ ក្នុងចំណោមប្រជាពលរដ្ឋចំនួន ២៩០នាក់៕
|
2015-09-07T16:15:00+07:00
|
rfa.org
|
https://www.rfa.org/khmer/news/health/situation-of-hiv-infected-in-roka-battambang-09072015050919.html
|
54b8e5e2-ee7a-4241-8bb3-260f0d4e5c48
|
ជ្រូកឈឺងាប់ជាបន្តបន្ទាប់ដោយសារជំងឺត្រចៀកខៀវក្នុងស្រុកពីរនៅខេត្តសៀមរាប
|
ប្រជាពលរដ្ឋមួយចំនួនបានអះអាងថា មានសត្វជ្រូកចិញ្ចឹមរាប់ពាន់ក្បាល នៅស្រុកសូទ្រនិគម និងស្រុកជីក្រែង ខេត្តសៀមរាប បានងាប់ជាបន្តបន្ទាប់ និងជាច្រើនរយក្បាលទៀត កំពុងកើតមានជំងឺ បន្ទាប់ពីកើតមានចេញរោគសញ្ញាអុចៗពណ៌ក្រហមនៅខ្លួនរបស់វា។ បញ្ហានេះ ប្រជាពលរដ្ឋបានអំពាវនាវឲ្យអាជ្ញាធរពាក់ព័ន្ធ ចាត់វិធានការការពារ និងទប់ស្កាត់ឲ្យបានទាន់ពេល។ មន្ត្រីជំនាញផ្នែកបសុព្យាបាលនៃក្រសួងកសិកម្ម បានប្រកាសជាចំហថា មានករណីផ្ទុះជំងឺម្យ៉ាងហៅថាជំងឺត្រចៀកខៀវចំពោះសត្វជ្រូក នៅក្នុងស្រុកមួយចំនួននៃខេត្តសៀមរាប ដែលមន្ត្រីពាក់ព័ន្ធ កំពុងអនុវត្តសកម្មភាពកុំឲ្យរីករាលដាល។ ប្រធាននាយកដ្ឋានលទ្ធកម្ម និងបសុព្យាបាលនៃក្រសួងកសិកម្ម រុក្ខាប្រមាញ់ និងនេសាទ លោក តាន់ ផាន់ណារ៉ា មានប្រសាសន៍ថា លោកបានប្រកាសឲ្យមន្ត្រីជំនាញខេត្ត រៀបចំអនុវត្តទៅតាមគោលការណ៍ ដើម្បីការពារទប់ស្កាត់លើបញ្ហានេះហើយ។ លោកបញ្ជាក់ទៀតថា ប្រភពនៃជំងឺនេះ មិនមែនចម្លងមកពីប្រទេសជិតខាងនោះទេ ពីព្រោះប្រទេសថៃ ដែលនៅជាប់ព្រំដែនខេត្តនេះ មិនមានផ្ទុះជំងឺប្រភេទនេះឡើយ។ ទោះយ៉ាងណា លោកកំពុងមានការសង្ស័យ និងត្រូវការពេលវេលាតាមដានបន្តទៀតថា ជំងឺនេះអាចកើតឡើងដោយសារមានមេរោគនៅកន្លែងផ្ទុះជំងឺផ្ទាល់ ឬអាចមកពីការចាក់វ៉ាក់សាំងការពារជំងឺនានាពីអ្នកចិញ្ចឹមដោយខ្លួនឯង៖ ។ ការអះអាងនេះ បន្ទាប់ពីមានករណីជ្រូកងាប់ជាបន្តបន្ទាប់នៅស្រុកជីក្រែង ខេត្តសៀមរាប មុនដំបូងដែលមន្ត្រីបសុព្យាបាលខេត្ត បានយកវត្ថុវិភាគទៅមន្ទីរពិសោធន៍ជាតិ កាលពីថ្ងៃទី១៨ ខែសីហា។ របាយការណ៍ពីការិយាល័យលទ្ធកម្ម និងបសុព្យាបាល ខេត្តសៀមរាប ឲ្យដឹងថា នៅស្រុកជីក្រែង ជ្រូកឈឺមានជិត ២ពាន់ក្បាល (១.៧២៥ក្បាល) ក្នុងនោះបានងាប់ជិត ៦០០ក្បាល (៥៨៣ក្បាល) ខណៈព្យាបាលបានជាង ១ពាន់ក្បាល (១.៣២០ក្បាល) និងបាញ់ថ្នាំការពារជំងឺនៅផ្ទះពលរដ្ឋចំនួន ៥៥៧គ្រួសារ។ ចំណែកនៅស្រុកសូទ្រនិគម សត្វជ្រូកឈឺមានជិត ១ពាន់ក្បាល (៩៣៦ក្បាល) ហើយងាប់ជាង ៤០០ក្បាល (៤១៨ក្បាល) ព្យាបាលជាង ៧០០ក្បាល (៧២៩ក្បាល) និងបាញ់ថ្នាំសម្លាប់មេរោគនៅតាមផ្ទះពលរដ្ឋចំនួន ៣៧១គ្រួសារ។ ពលរដ្ឋនៅភូមិបេង ឃុំពង្រក្រោម ស្រុកជីក្រែង លោក ឌឿន នឿន ថ្លែងថា ជ្រូកពូជរបស់លោកចំនួន ៤ក្បាល ក៏បានងាប់ដោយវាមានចេញរោគសញ្ញាអុចៗពណ៌ក្រហមនៅលើដងខ្លួន និងក្អកក្អួត ដែលធ្វើឲ្យលោកខាតបង់ប្រាក់អស់ជាង ៣ពាន់ដុល្លារ៖ ។ ពលរដ្ឋដដែលអះអាងថា ជ្រូកដែលងាប់នោះ លោកបានយកធ្វើផ្អកទុកហូប និងលក់ដើម្បីទប់ទល់នឹងការខាតបង់។ ចំណែកជ្រូកណាដែលលោកឃើញសភាពជំងឺឈឺធ្ងន់ធ្ងរចេញស្នាមអុចក្រហមច្រើនពេក លោកបានកប់ចោល។ យ៉ាងណាក៏ដោយ ទាក់ទងបញ្ហានេះ លោកពុំទាន់ឃើញមន្ត្រីជំនាញពាក់ព័ន្ធ ចុះទៅដល់មូលដ្ឋានលោក ដើម្បីអន្តរាគមន៍ករណីផ្ទុះជំងឺនេះនៅឡើយទេ។ ឆ្លើយតបបញ្ហានេះ ប្រធានការិយាល័យលទ្ធកម្ម និងបសុព្យាបាលនៃមន្ទីរកសិកម្មខេត្តសៀមរាប លោក ព្រហ្ម វិច មានប្រសាសន៍ថា លោកបានកោះប្រជុំពេទ្យសត្វភូមិ អ្នកចិញ្ចឹមជ្រូក និងអ្នកធ្វើអាជីវកម្ម ចូលរួមក្នុងការងារអន្តរាគមន៍ការផ្ទុះជំងឺនេះនៅក្នុងស្រុកសូទ្រនិគម និងស្រុកជីក្រែង ដែលកំពុងផ្ទុះជំងឺផ្ទាល់។ លោកបញ្ជាក់ថា ជំងឺនេះមិនប៉ះពាល់ដល់សុខភាពមនុស្សនោះទេ ប៉ុន្តែវាអាចឆ្លងរវាងសត្វ និងសត្វ ដែលទាមទារឲ្យមានវិធានការទប់ស្កាត់ជាបន្ទាន់៖ ។ ជុំវិញការផ្ទុះជំងឺត្រចៀកខៀវ ដែលបណ្ដាលឲ្យជ្រូកឈឺងាប់នេះ មន្ត្រីជំនាញបញ្ជាក់ថា កិច្ចអន្តរាគមន៍នេះ កំពុងធ្វើទៅដល់ស្រុកចំនួនបីថែមទៀតដែលនៅជាប់គ្នានោះ គឺស្រុកស្វាយលើ ស្រុកបន្ទាយស្រី និងស្រុកប្រាសាទបាគង។ មន្ត្រីបសុព្យាបាលរំឭកថា ជំងឺត្រចៀកខៀវដែលកើតទៅលើសត្វជ្រូកនេះ នៅកម្ពុជា ធ្លាប់កើតមានម្ដងរួចមកហើយកាលពីឆ្នាំ២០០៩៕
|
2015-09-04T20:20:00+07:00
|
rfa.org
|
https://www.rfa.org/khmer/news/health/pigs-died-in-siemreap-09042015091445.html
|
213d8789-cfd5-4b0c-b17a-66ec36cba05c
|
វិធីអនាម័យប្រដាប់ភេទបុរស និងស្ត្រី
|
សុខភាពប្រដាប់ភេទមានទំនាក់ទំនងយ៉ាងសំខាន់ទៅនឹងសុខភាពទូទៅរបស់មនុស្សគ្រប់រូប មិនថាស្ត្រី និងបុរសនោះទេ។ ការថែទាំប្រដាប់ភេទឲ្យមានអនាម័យល្អ និងស្អាតជានិច្ច គឺជាមធ្យោបាយដ៏មានប្រសិទ្ធភាពមួយ ដើម្បីការពារលោកអ្នកមិនឲ្យប្រឈមមុខនឹងជំងឺកាមរោគ ជំងឺសើស្បែក និងជំងឺឆ្លងផ្សេងទៀត។ តើលោកអ្នកអាចសម្អាតប្រដាប់ប្រភេទដោយរបៀបណា ដើម្បីអាចជៀសផុតពីជំងឺផ្សេងៗ? ប្រដាប់ភេទស្ត្រី និងបុរសមិនមានអនាម័យល្អស្អាត និងការមានដៃគូរួមភេទច្រើន អាចនឹងក្លាយជាប្រភពនៃជំងឺកាមរោគ មានជាអាទិ៍ ប្រមេះទឹកបាយ ប្រមេះទឹកថ្លា សិរមាន់ ស្វាយ ជំងឺអេដស៍ និងជាប្រភពនៃជំងឺសើស្បែមានដូចជា ស្រែង កន្ទាលត្រអាក និងរមាស់ ជាដើម។ ប្រធានវិភាគកោសិកាមហារីកនៃមន្ទីរពេទ្យកាល់ម៉ែត អ្នកស្រីវេជ្ជបណ្ឌិត ហាវ មុនីរត្ន ពន្យល់ថា ចំពោះមនុស្សស្រីការសម្អាតប្រដាប់ភេទជារឿងសំខាន់ ដែលមិនត្រូវមើលរំលងនោះឡើយ។ ប្រព័ន្ធបន្តពូជរបស់ស្ត្រី ងាយប្រឈមមុខនឹងការឆ្លងនូវជំងឺផ្សេងៗ ហើយអាចនឹងរាលដាលដល់សុខភាពដទៃទៀតមានស្បូន ជាដើម។ បន្ថែមពីលើនេះ នៅពេលស្ត្រីចូលដល់វ័យមានរដូវ ឬហៅថាវ័យគ្រប់ការ ពេលនោះរាងកាយស្ត្រីមានការប្រែប្រួលខុសប្លែកពីធម្មតា ដែលទាមទារឲ្យមានការយកចិត្តទុកដាក់ជាចាំបាច់៖ «»។ ប្រធានគ្លីនិកសើស្បែកភ្នំពេញ និងជាសាស្ត្រាចារ្យនៅសាកលវិទ្យាល័យសុខាភិបាល លោកវេជ្ជបណ្ឌិត ថៃ គា បញ្ជាក់ថា ក្មេងស្រី និងស្ត្រីពេញវ័យ យ៉ាងហោចណាស់ត្រូវងូតទឹកក្នុងមួយថ្ងៃ ២ដង និងត្រូវជៀសវាងការប្រើប្រើប្រាស់ខោទ្រនាប់មិនស្អាត និងសើម ត្រូវបោកសម្អាត ហើយហាលខោខ្លី ក្រណាត់ កន្សែង និងក្រមាដែលលោកអ្នកប្រើប្រាស់ ឲ្យស្ងួតល្អ។ បើសិនជាអាច លោកអ្នកគួរអ៊ុតសម្លៀកបំពាក់ទាំងនោះ ដើម្បីសម្លាប់មេរោគ និងបាក់តេរីដែលតោងជាប់នឹងសាច់ក្រណាត់។ ទន្ទឹមនឹងនេះដែរ លោកអ្នកជ្រើសរើសសាច់ក្រណាត់កូតុងសុទ្ធៗ ដើម្បីងាយជក់ និងបឺតទឹក ឬញើសរបស់លោកអ្នក៖ «»។ ទស្សនាវដី្តសុខភាពនៃក្រសួងសុខាភិបាលកម្ពុជា បញ្ជាក់ថា ស្ត្រីក្រមុំ ឬមិនទាន់ឆ្លងកាត់ការរួមភេទ ត្រូវសម្អាតប្រដាប់ភេទដោយទឹកស្អាតធម្មតារៀងរាល់ក្រោយពេលបន្ទោបង់រួច និងមុនពេលចូលគេង ប៉ុន្តែមិនត្រូវលូកសម្អាតទៅដល់ខាងក្នុងនៃប្រដាប់ភេទនោះទេ ព្រោះប្រដាប់បន្តពូជស្ត្រី គឺតែងតែបញ្ចេញសារធាតុសម្រាប់សម្អាតផ្នែកខាងក្នុងដោយស្វ័យប្រវត្តិ។ ស្ត្រីដែលនៅក្រមុំ ឬនៅលីវ មិនគួរប្រើប្រាស់ទឹកអនាម័យលាងសម្អាតទេ ប៉ុន្តែអាចប្រើនៅពេលមានវេជ្ជបញ្ជាពីគ្រូពេទ្យ។ ប្រធានវិភាគកោសិកាមហារីកនៃមន្ទីរពេទ្យកាល់ម៉ែត អ្នកស្រីវេជ្ជបណ្ឌិត ហាវ មុនីរត្ន ពន្យល់ថា បើសិនលោកអ្នកប្រើប្រាស់ទឹកលាងសម្អាត ឬទឹកអនាម័យ លោកអ្នកអាចប្រើបានត្រឹមតែ ៣ដងប៉ុណ្ណោះក្នុងមួយសប្ដាហ៍ មិនអាចលើសពីនេះបានឡើយ៖ «»។ ឯកសារសុខភាពស្ដីពីទំនាក់ទំនងស្នេហា និងសុខភាពបន្តពូជនៃអង្គការស៊ីប៉ា (SIPAR) បញ្ជាក់ថា ស្ត្រីដែលមានប្ដី ឬឆ្លងកាត់ការរួមភេទ មុនពេលរួមភេទ លោកអ្នកត្រូវតែសម្អាតប្រដាប់ភេទឲ្យបានល្អ ដើម្បីបង្ការការចម្លងរោគតាមផ្លូវភេទ។ ជាការសហការគ្នា លោកអ្នកត្រូវតែនិយាយជាមួយស្វាមី ឬក៏ដៃគូរបស់ខ្លួនពីបញ្ហាអនាម័យនេះដែរ។ ផ្ទុយមកវិញ បើលោកអ្នកនាងសម្អាតតែម្នាក់ឯង ហើយភាគីម្ខាងទៀតមិនសម្អាត ជំងឺផ្សេងៗនៅតែប្រឈមមុខនឹងការកើតដដែល។ ម្យ៉ាងវិញក្នុងករណីមានជំងឺដែលបង្កដោយការរួមភេទ លោកអ្នកត្រូវតែព្យាបាលទាំងពីរនាក់ បើទោះបីជាភាគីខាងបុរស មិនមានរោគសញ្ញា ឬក៏មិនមានការឈឺចាប់អ្វីក៏ដោយ។ បើពុំនោះទេ លោកអ្នកទាំងពីរនឹងចម្លងឲ្យគ្នាទៅវិញទៅមកមិនមានថ្ងៃជាសះស្បើយនោះឡើយ។ តើបុរសត្រូវសម្អាតប្រដាប់ភេទឲ្យស្អាតដូចស្ត្រីដែរឬទេ? ប្រធានគ្លីនិកសើស្បែកភ្នំពេញ និងជាសាស្ត្រាចារ្យនៅសាកលវិទ្យាល័យសុខាភិបាល លោកវេជ្ជបណ្ឌិត ថៃ គា មានវេជ្ជបញ្ជាថា បុរសគ្រប់រូបមិនត្រូវធ្វេសប្រហែសដោយភាពខ្ជិលច្រអូស ឬគិតថាលិង្គរបស់ខ្លួនមិនងាយឆ្លងរោគ ហើយមិនសម្អាតឲ្យបានត្រឹមត្រូវនោះទេ។ ស្បែក និងចុងលិង្គ សុទ្ធតែជាកន្លែងដែលផ្ទុកនូវមេរោគ និងបាក់តេរី ពិសេសគន្លាក់នៃលិង្គតែម្តង។ នៅពេលបន្ទោបង់ម្តងៗ លោកអ្នកត្រូវលាត់លាងស្បែក និងសាច់លិង្គឲ្យបានស្អាត។ ប្រការមួយទៀតដែលលោកអ្នកអាចពិចារណាដែរនោះ គឺការកាត់ស្បែកនៃចុងលិង្គចេញ ព្រោះថា ស្បែកនៃចុងលិង្គអាចនឹងយារនៅពេលមានវ័យចាស់ ហើយនឹងក្លាយជាសម្បុកនៃជំងឺកាមរោគមានជាអាទិ៍ ជំងឺសិរមាន់ ប្រមេះទឹកបាយ ប្រមេះទឹកថ្លា និងស្វាយ ជាដើម៖ «»។ លោកវេជ្ជបណ្ឌិតបន្តថា ប្រដាប់ភេទរបស់បុរសជាភ្នាក់ងារចម្លងរោគទៅស្ត្រី ជាពិសេសបុរសដែលប្រឡូកការរួមភេទច្រើន និងគ្មានការពិនិត្យសុខភាពឲ្យបានទៀងទាត់ និងត្រឹមត្រូវ។ លោកអ្នកត្រូវលាងសម្អាតប្រដាប់ភេទជាដាច់ខាត មុនពេលរួមភេទ និងក្រោយពេលរួមភេទ។ គ្រូពេទ្យឯកទេសសើស្បែក កាមរោគ និងគ្រូពេទ្យផ្នែកមហារីក មានវេជ្ជបញ្ជាថា ជាប្រការការពារសុខភាពប្រដាប់ភេទរបស់ប្រិយមិត្តគ្រប់រូប លោកអ្នកនាងកញ្ញាអាចទៅពិនិត្យសុខភាពរៀងរាល់ ៦ខែ ឬ ១ឆ្នាំម្ដង ទោះមិនមានបញ្ហាអ្វីក៏ដោយ ពិសេសស្ត្រីត្រូវតែទៅពិនិត្យសុខភាពឲ្យបានទៀងទាត់ ក្រែងមានបញ្ហាមួយចំនួនដែលមិនស្ដែងចេញជារោគសញ្ញា។ ស្ត្រីគ្រប់រូបអាចថែទាំសម្អាតប្រដាប់ភេទផ្នែកខាងក្រៅ កុំឲ្យមានអាការៈរលាក ឬប៉ះទង្គិចអ្វីមួយ ពីព្រោះថា កន្លែងរលាក រលាត់ ឬស្នាមនៃរបួសនោះ នឹងអាចនាំឲ្យបាក់តេរីវាយលុករាតត្បាតទៅមាត់ស្បូន ដៃស្បូន ជាហេតុប្រឈមមុខនឹងការកើតជំងឺស្ត្រី ឬរោគស្ត្រី ជាអាទិ៍ ធ្លាក់ស ឬអាចកើតជាជំងឺមហារីកមាត់ស្បូន តាមរយៈការមានដៃគូច្រើន និងមិនមានអនាម័យស្អាតបាត៖ «»។ លោកអ្នកនាង ត្រូវមានការប្រុងប្រយ័ត្នក្នុងការជ្រើសរើសទឹកអនាម័យសម្រាប់សម្អាតប្រដាប់ភេទ ព្រោះថា ទឹកអនាម័យដែលគ្មានគុណភាព អាចបង្កជាបញ្ហាបាន។ ជាមធ្យោបាយល្អ នឹងអាចកាត់បន្ថយការចំណាយផងនោះ លោកអ្នកនាងគ្រាន់តែលាងប្រដាប់ភេទនឹងទឹកស្អាតធម្មតា ឬអាចប្រើប្រាស់សាប៊ូបានដែរ ប៉ុន្តែកុំដាក់ច្រើនពេក។ លោកអ្នកអាចជៀសវាងការខ្វះអនាម័យ ការមានដៃគូច្រើន និងការរួមភេទដោយមិនប្រើស្រោមអនាម័យ ព្រោះវានឹងក្លាយជាសត្រូវបំផ្លាញជីវិតលោកអ្នកគ្មានក្តីអាណិត។ លោកអ្នកនាង ត្រូវទៅជួបពិគ្រោះយោបល់នឹងគ្រូពេទ្យឯកទេសសើស្បែកកាមរោគ អេដស៍ នៅពេលសង្ស័យថា ខ្លួនមានបញ្ហាសើស្បែកនៃប្រដាប់ភេទ។ លោកអ្នកនាងកញ្ញាអាចជៀសវាងការទិញថ្នាំមកលេប ដោយគ្មានវេជ្ជបញ្ជាត្រឹមត្រូវ និងមិនត្រូវឆាប់ជឿការឃោសនានៃការលក់ថ្នាំដែលគ្មានការបញ្ជាក់ពីគ្រូពេទ្យដែលមានជំនាញច្បាស់លាស់ និងមិនមានការទទួលស្គាល់ពីក្រសួងសុខាភិបាល ជាដាច់ខាត៕
|
2015-09-03T14:43:00+07:00
|
rfa.org
|
https://www.rfa.org/khmer/program/health/To-Clean-up-Genital-of-Men-and-Women-09032015033812.html
|
6d83c66b-6216-49a1-8fc3-a3c4253f8fd6
|
អ្នកផ្ទុកមេរោគអេដស៍នៅឃុំរកាទី១០ស្លាប់
|
អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង ម្នាក់ទៀតបានស្លាប់ ដែលជាមនុស្សទី១០ ហើយ ក្នុងចំណោមអ្នកផ្ទុកមេរោគអេដស៍ជិត ៣០០នាក់។ កូនស្រីអ្នកស្លាប់ គឺអ្នកស្រី ប៊ិន លឿត ថ្លែងខណៈធ្វើបុណ្យសពនៅផ្ទះភូមិរកា កាលពីព្រឹកថ្ងៃទី១ ខែកញ្ញា ថា ម្ដាយរបស់គាត់បានស្លាប់កាលពីរសៀលថ្ងៃទី៣១ ខែ សីហា។ អ្នកស្រីបញ្ជាក់ថា ម្ដាយរបស់អ្នកស្រីឈ្មោះ ឆេង អឿន អាយុ ៧៩ឆ្នាំ បានស្លាប់បន្ទាប់ពីឈឺធ្ងន់ប្រមាណ ១០ថ្ងៃ៖ »។ អ្នកស្រីបន្តថា ម្ដាយអ្នកស្រីធ្វើតេស្តឈាមនៅមណ្ឌលសុខភាពឃុំរកា ឃើញមានមេរោគអេដស៍កាលពីខែមករា ឆ្នាំ២០១៥ កន្លងទៅ។ រហូតមកទល់ពេលនេះអ្នកដែលផ្ទុកមេរោគអេដស៍នៅឃុំរកា មានចំនួន ២៩០នាក់ ក្នុងចំណោមនោះស្លាប់ចំនួន ១០នាក់ គឺស្ត្រីចំនួន ៦នាក់ និងបុរស ៤នាក់៕
|
2015-09-01T16:50:00+07:00
|
rfa.org
|
https://www.rfa.org/khmer/news/health/10-HIV-infected-in-okra-commune-die-09012015054953.html
|
501cdee8-99e0-4aba-b811-e73ba4eaafcf
|
មន្ទីរពេទ្យគន្ធបុប្ផាប្រកាសពីការកើនឡើងនៃជំងឺគ្រុនឈាមលើកុមារ
|
ប្រធានមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ (Beat Richner) ប្រកាសលើបណ្ដាញទំនាក់ទំនងសង្គមហ្វេសប៊ុក (facebook) របស់លោកថា គិតត្រឹមខែសីហា ឆ្នាំ២០១៥ មានកុមារឈឺជាង ៨ម៉ឺននាក់ (៨០.១៩៣នាក់) មករកសេវាព្យាបាលនៅក្នុងផ្នែកពិគ្រោះជំងឺក្រៅ ពោលគឺមកយកថ្នាំព្យាបាល ហើយវិលទៅផ្ទះវិញ។ កុមារឈឺធ្ងន់មានប្រមាណជិត ២ម៉ឺននាក់ (១៥.៨៩៣នាក់) បានសម្រាកព្យាបាលនៅក្នុងមន្ទីរពេទ្យគន្ធបុប្ផា។ ក្នុងនោះ កុមារប្រមាណជាង ២ម៉ឺននាក់មានជំងឺគ្រុនឈាមធ្ងន់ធ្ងរ ដែលមានកំហាប់ឈាមខ្ពស់ ឬក៏ស្ថិតក្នុងសភាពអស់ជីពចរ។ កុមារដែលមានជំងឺរលាកស្រោមខួរ និងរលាកខួរក្បាលប្រមាណ ៣១០នាក់ ហើយកុមារដែលការវះកាត់ទូទៅមានជិត ២ពាន់ករណី (១.៧១០នាក់)។ បន្ថែមពីលើនេះ ស្ត្រីមានផ្ទៃពោះចំនួនជាង ១ពាន់នាក់ (១២.៩៦០នាក់) មកពិនិត្យតាមដានផ្ទៃពោះនៅផ្នែកសម្ភពនៃមន្ទីរពេទ្យគន្ធបុប្ផា ខេត្តសៀមរាប។ កុមារកម្ពុជា ដែលមានជំងឺគ្រុនឈាមធ្ងន់ធ្ងរនៅទូទាំងប្រទេសកម្ពុជា មានប្រមាណ ៩២% មកពិនិត្យព្យាបាលនៅមន្ទីរពេទ្យគន្ធបុប្ផា ហើយជំងឺទូទៅឈឺធ្ងន់ប្រមាណ ៨៥% ក្នុងនោះ ៨០% នៃកុមារមានជំងឺ គឺភាគច្រើនមកពីគ្រួសារទីទ័លក្រ។ មន្ទីរពេទ្យគន្ធបុប្ផា ក្នុងមួយថ្ងៃចំណាយថវិកាជាង ១២ម៉ឺនដុល្លារសហរដ្ឋអាមេរិក ហើយក្នុង ១ឆ្នាំ ចំណាយថវិកាជាង ៤២លានដុល្លារ។ មន្ទីរពេទ្យគន្ធបុប្ផា មានបុគ្គលិកទាំងអស់ ២.៥០០នាក់។ ក្នុងមួយថ្ងៃៗមានកុមារជាង ៣ពាន់នាក់ មករកសេវាព្យាបាលនៅមន្ទីរពេទ្យនេះ។ ប្រធានមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ ទទូចដល់រដ្ឋាភិបាលកម្ពុជា រដ្ឋាភិបាលស្វីស (Switzerland) និងសហគមន៍អឺរ៉ុប ឲ្យផ្តល់ជំនួយដល់មន្ទីរពេទ្យគន្ធបុប្ផា បើពុំនោះទេ មន្ទីរពេទ្យមួយនេះនឹងបាត់បង់វត្តមានពីទឹកដីកម្ពុជា ជាក់ជាមិនខាននៅពេលខាងមុខ៕
|
2015-09-01T11:05:00+07:00
|
rfa.org
|
https://www.rfa.org/khmer/news/health/Kuntha-Bopha-Announced-the-Malaria-increase-09012015000335.html
|
4d98f8fb-7d1c-46dc-b4cc-12e9a24d8e4f
|
ពលរដ្ឋនៅត្បូងឃ្មុំថាសកម្មភាពដឹកឈើប្រណីតចេញទៅវៀតណាមនៅតែបន្តកើតមាន
|
សកម្មភាពឈ្មួញដឹកឈើប្រណីតចេញទៅប្រទេសវៀតណាម តាមច្រកនានា នៅតាមព្រំដែនក្នុងខេត្តត្បូងឃ្មុំ នៅតែបន្តកើតមានឡើង។ ប្រជាពលរដ្ឋមានក្តីបារម្ភថា វាសនាព្រៃឈើខ្មែរនឹងវិនាស ប្រសិនបើមិនមានការទប់ស្កាត់ ឬមន្ត្រីពាក់ព័ន្ធបន្តបំពេញការងារដោយមិនមានតម្លាភាព។ ប្រជាពលរដ្ឋអះអាងថា រថយន្តដឹកឈើប្រណីតទាំងធំ ទាំងតូច សម្រុកដឹកឈើចេញទៅប្រទេសវៀតណាម ទាំងថ្ងៃ ទាំងយប់ ជារៀងរាល់ថ្ងៃ ប៉ុន្តែមន្ត្រីអាជ្ញាធរហាក់មិនសូវអើពើសោះ។ ពេលខ្លះរថយន្តដឹកឈើប្រណីតទាំងនោះក្រឡាប់ចេញឈើច្រើនសន្ធឹកសន្ធាប់ ក៏ប៉ុន្តែចុងក្រោយឈើទាំងនោះត្រូវដឹកចេញទៅប្រទេសវៀតណាម បានយ៉ាងស្រួលដដែល ដោយអាជ្ញាធរគ្រាន់តែបញ្ជាក់ថា ឈើនោះមានការអនុញ្ញាតត្រឹមត្រូវ។ ពលរដ្ឋនៅឃុំជាំក្រវៀន ដោយសុំមិនឱ្យបញ្ចេញឈ្មោះម្នាក់ ឱ្យដឹងថា លោកមិនបានដឹងទេតើឈើទាំងនោះស្របច្បាប់ ឬយ៉ាងណា ប៉ុន្តែលោកគ្រាន់តែបញ្ជាក់ថា រថយន្តដឹកឈើដោយមានខ្លះចំហ ឬគ្រប់តង់ជិតៗ បន្តសកម្មភាពគ្មានឈប់ឈរឡើយ ស្ទើរតែធ្វើឱ្យប្រជាពលរដ្ឋសម្រាន្តមិនលក់ទៀតផងនៅពេលយប់៖ «អ្នកភូមិខ្ញុំគេនាំគ្នាថាអ៊ីចេះ និយាយថាឃាត់ឈើ ទប់ស្កាត់ព្រៃឈើ ប៉ុន្តែធាតុពិតឈើនៅតែបន្តកាប់ដដែល»។ ច្រកព្រំដែននៅខេត្តត្បូងឃ្មុំ ដែលរថយន្តដឹកឈើប្រណីតពេញនិយមឆ្លងកាត់រួមមាន ច្រកជ្រៃឡើង នៅឃុំជាំក្រវៀន ច្រកទន្លេចាម ច្រកដូង ៧ដើម ច្រកបឹងជ្រោង ឃុំជើង ច្រកចាន់មូល ជាដើម។ ចំណែកឈើទាំងនោះវិញ ភាគខ្លះត្រូវបានគេដឹកពីខេត្តមណ្ឌលគិរី ខេត្តកំពង់ធំ ក្រចេះ ឬស្ទឹងត្រែង ដោយយកទៅស្តុកនៅទឹកដីវៀតណាម ក្បែរៗព្រំដែន។ យ៉ាងណាពលរដ្ឋមួយរូបទៀតនៅឃុំទន្លូង លោក ឈុន វុត្ថា លើងឡើងថា ប្រសិនឈើទាំងនោះស្របច្បាប់ ហេតុអ្វីមិនបង្ហាញជាសាធារណៈ ហើយប្រសិនបើឡានដឹកឈើនោះក្រឡាប់វិញ គឺពួកគេហាមឃាត់ពលរដ្ឋដាច់ខាតមិនឱ្យទៅជិត ចំណែកមន្ត្រីអាជ្ញាធរហាក់លាក់បាំងនៅពេលពួកគេចុះទៅបំពេញភារកិច្ចទៀតផង។ ជាក់ស្ដែង ឈើប្រណីតប្រភេទសុក្រំ មួយឡានធំ ដែលក្រឡាប់កាលពីថ្ងៃទី២៦ ខែសីហា ប៉ុន្តែចុងក្រោយឈើទាំងនោះ អាចឆ្លងដែនទៅប្រទេសវៀតណាម បានដដែល ក្រោមហេតុផលថា ឈើនោះស្របច្បាប់ ស្របពេលដែលអ្នកដឹកឈើមិនបានបង្ហាញលិខិតស្នាមអ្វីឡើយ ម្យ៉ាងចំនួនឈើដែលគេប្រាប់ គឺមិនស៊ីគ្នាជាមួយទំហំឡាននោះទេ៖ ។ លោកស្នើឱ្យរាជរដ្ឋាភិបាលគប្បីទប់ស្កាត់ការកាប់បំផ្លាញព្រៃឈើដើម្បីយកឈើទៅលក់ឱ្យបរទេសបន្តទៀត។ ជាងនេះ ត្រូវបញ្ឈប់ការផ្ដល់ដីសម្បទានសេដ្ឋកិច្ចឱ្យក្រុមហ៊ុនឯកជន ព្រោះវាអាចគ្រាន់តែហេតុផលដើម្បីកាប់បំផ្លាញព្រៃឈើស្របច្បាប់ប៉ុណ្ណោះ។ ទាក់ទងបញ្ហានេះនាយសង្កាត់រដ្ឋបាលព្រៃឈើមេមត់ លោក ទួត វុត្ថា មិនបានឆ្លើយយ៉ាងណាទេ ដោយលោកថា ជាប់ប្រជុំ។ ចំណែកអធិការស្រុកមេមត់ លោក ហុង គីមហឿន បញ្ជាក់ថា ខាងលោកមិនមានដែនសមត្ថកិច្ចលើបញ្ហានេះឡើយ។ យ៉ាងណាលោកអះអាងថា លោកមិនធ្លាប់ទទួលបានរបាយការណ៍ថា មានបទល្មើសឈើប្រណីតពីមន្ត្រីថ្នាក់ក្រោមរបស់ខ្លួនទេ។ កន្លងទៅពលរដ្ឋតែងលើកឡើងថា បទល្មើសឈើប្រណីតមួយចំនួនហាក់ទទួលបានការគាំពារពីអាជ្ញាធរមានសមត្ថកិច្ច ឬមន្ត្រីជំនាញ ដោយពួកគេចេះតែបង្កភាពងាយស្រួលដល់ការរកស៊ីរបស់ឈ្មួញទាំងនោះជាថ្នូរនឹងលាភសក្ការៈជំនួសវិញ។ ច្បាប់ព្រៃឈើមាត្រា ១០០ គឺបានចែងពីទោសទណ្ឌរបស់មន្ត្រីអាជ្ញាធរដែនដី មន្ត្រីនគរបាល ឬមន្ត្រីអាជ្ញាធរផ្សេងៗទៀត គឺត្រូវជាប់គុកពី ១ឆ្នាំ ទៅ ៥ឆ្នាំ និងពិនិត្យជាប្រាក់ពី ១០លានរៀលរហូតដល់ ១០០លានរៀល។ បទល្មើសទាំងនោះរួមមាន ធ្វើអន្តរាគមន៍ ឬផ្ដល់ការអនុញ្ញាតដោយផ្ទាល់ ឬប្រយោល ជួយដល់អាជីវកម្មព្រៃឈើ និងសកម្មភាពគ្រប់បែបយ៉ាងទាក់ទងបញ្ហាព្រៃឈើ។ គំរាមកំហែងមន្ត្រីជំនាញ ឬរារាំងដល់ការបំពេញភារកិច្ចរបស់មន្ត្រីរដ្ឋបាលព្រៃឈើជាដើម ប៉ុន្តែកន្លងមកច្បាប់នេះ មិនបានអនុវត្តលើមន្ត្រីទុច្ចរិតទាំងនោះទេ។ ទោះជាយ៉ាងណា សមាជិកក្រុមប្រឹក្សាខេត្តត្បូងឃ្មុំ មកពីគណបក្សសង្គ្រោះជាតិ លោក ស៊ូ យាន ហ៊ានអះអាងថា ឈើដែលឆ្លងកាត់ទៅប្រទេសវៀតណាម គឺជាឈើខុសច្បាប់ ព្រោះសកម្មភាពដឹកចេញរបស់ពួកគេធ្វើឡើងជាលក្ខណៈលួចលាក់។ លោកបន្តថា លោកធ្លាប់បានលើកឡើងបញ្ហានេះ ឱ្យអាជ្ញាធរខេត្តជួយទប់ស្កាត់តែគ្មានប្រយោជន៍ ក្រោមហេតុផលថា ឈើទាំងនោះគេមិនមែនកាប់នៅលើទឹកដីខេត្តត្បូងឃ្មុំ៖ ។ លោកឱ្យដឹងទៀតថា ករណីឈើប្រណីតឆ្លងកាត់នេះ អាចនឹងមានអំពើពុករលួយផង ទើបខាង លោកគ្រោងនឹងប្រមូលភស្តុតាងឱ្យបានច្រើនដើម្បីដាក់ទៅស្ថាប័នពាក់ព័ន្ធ ពិសេសរដ្ឋសភា និងអង្គភាពប្រឆាំងអំពើពុករលួយដើម្បីស៊ើបអង្កេតតែម្ដង៕
|
2015-08-28T16:55:00+07:00
|
rfa.org
|
https://www.rfa.org/khmer/news/health/logs-transported-to-vn-08282015055415.html
|
d64aeb1f-a0b1-46f6-84e7-371d03b98ad6
|
ជំងឺអំបៅអំបែក ឬរលាកត្រចៀក
|
ការយកសម្ភារៈមិនល្អមកត្បាល់ត្រចៀក មានជាអាទិ៍ រោមស្លាបមាន់ ឈើ សោម៉ូតូ ឬវត្ថុរឹងផ្សេងៗទៀតនោះ អាចធ្វើឲ្យត្រចៀកមានជំងឺអំបៅអំបែក ឬរលាកត្រចៀក។ ជាងនេះទៅទៀត ការបំបៅទឹកដោះគោកូនតូចដោយបណ្ដាលឲ្យទឹកដោះគោហៀរចូលត្រចៀក នឹងអាចឲ្យក្មេងនោះងាយប្រឈមនឹងជំងឺរលាកត្រចៀក ឬអំបៅអំបែក។ តើលោកអ្នកត្រូវប្រតិបត្តិដូចម្តេច ដើម្បីកុំឲ្យប្រឈមមុខនឹងការកើតជំងឺនេះ? តើជំងឺនេះអាចមានផលប៉ះពាល់អ្វីខ្លះដល់សរីរាង្គដទៃទៀត? អំបៅអំបែក គឺជាជំងឺមួយប្រភេទដែលកើតឡើងដោយសារមេរោគ និងបាក់តេរីដែលចូលទៅក្នុងត្រចៀក ហើយអាចបង្កឲ្យរលាកត្រចៀកផ្នែកក្នុង។ លោកអ្នកមិនត្រូវធ្វេសប្រហែសដោយបណ្តោយឲ្យកើតជំងឺអំបៅអំបែកនោះទេ ព្រោះជំងឺនេះអាចបង្កផលលំបាកជាច្រើនដល់សរីរាង្គដទៃទៀត ជាអាទិ៍ ច្រមុះ បំពង់ក សួត និងអាចបង្កគ្រោះថ្នាក់ដល់ស្រោមខួរក្បាលផងដែរ។ តើមានមូលហេតុអ្វីខ្លះ ដែលបណ្ដាលឲ្យកើតជំងឺអំបៅអំបែក? ការបណ្តោយឲ្យទឹកមិនស្អាតចូលត្រចៀក ការប្រើសម្ភារៈផ្សេងៗមកខ្វារ ឬឆ្កឹះត្រចៀកដែលបណ្ដាលឲ្យដាច់រលាត់ក្រដាសត្រចៀក។ បរិយាកាសរស់នៅមិនមានអនាម័យល្អ និងកន្លែងរស់នៅដែលសម្បូរដោយដីហុយ ឬបរិយាកាសជុំវិញសម្បូរដោយដីហុយ សុទ្ធតែជាហេតុដែលអាចបណ្ដាលឲ្យប្រឈមនឹងការកើតជំងឺអំបៅអំបែក ឬរលាកត្រចៀក។ ប្រធានគ្លីនិក ឃុន ឃាង និងបម្រើការងារនៅមន្ទីរពេទ្យអង្គឌួង លោកវេជ្ជបណ្ឌិត ឃុន ឃាង បញ្ជាក់ថា លោកអ្នកដែលប្រឈមមុខការកើតផ្ដាសាយញឹកញាប់ ក៏ជាហេតុផលចម្បងដែលបណ្ដាលឲ្យកើតជំងឺអំបៅអំបែកនេះដែរ។ ជំងឺនេះមិនអាចឆ្លងតាមរយៈខ្យល់ទេ ប៉ុន្តែអាចឆ្លងបានតាមរយៈការប៉ះពាល់នៃខ្ទុះរបស់អ្នកជំងឺ។ ម្យ៉ាងវិញទៀត ភាគច្រើនអ្នកដែលប្រឈមមុខនឹងកើតជំងឺអំបៅអំបែក គឺកុមារ៖ «»។ លោកវេជ្ជបណ្ឌិតបន្តថា ជំងឺអំបៅអំបែកចែកចេញជាពីរប្រភេទ គឺអំបៅអំបែកស្រួចស្រាល់ និងអំបៅអំបែករ៉ាំរ៉ៃ។ អំបៅអំបែកស្រួចស្រាល់ចំពោះកុមារមានអាការៈក្ដៅខ្លួនតិចតួច ឬអាចក្ដៅខ្លាំង ឈឺក្បាល អស់កម្លាំង ហឹងត្រចៀក និងឈឺត្រចៀក។ បើមេរោគចូលរយៈពេលចាប់ពី ៣ថ្ងៃឡើងទៅ អាចនឹងមានខ្ទុះហូរចេញពីត្រចៀកមកខាងក្រៅ។ លោកវេជ្ជបណ្ឌិតបន្តថា អាការៈនេះច្រើនកើតញឹកញាប់ទៅលើក្មេងអាយុចាប់ពី ២ឆ្នាំទៅ ៣ឆ្នាំ។ ចំណែកអំបៅអំបែករ៉ាំរ៉ៃវិញ លោកអ្នកអាចមានអាការៈឈឺក្បាល ហូរខ្ទុះចេញពីត្រចៀករយៈពេលយូរញឹកញាប់ ឬក៏ហូរមិនឈប់។ គេអាចសម្គាល់បានតាមរយៈការហិតក្លិននៃខ្ទុះដែលហូរចេញមកក្រៅ។ បើធុំក្លិនឆ្អាបល្មម ឬធម្មតា គឺស្ថិតនៅក្នុងលក្ខខណ្ឌរ៉ាំរ៉ៃសាមញ្ញ ហើយអាចព្យាបាលបាន៖ «»។ របាយការណ៍សុខភាពពិភពលោក ពន្យល់ថា បើអំបៅអំបែករ៉ាំរ៉ៃក្លាយជារ៉ាំរ៉ៃធ្ងន់ធ្ងរ មានស្ដែងចេញជាខ្ទុះដែលហូរចេញមកខាងក្រៅ ហើយធុំក្លិនស្អុយខ្លាំង។ សញ្ញានេះអាចរាលដាលឈានដល់ខួរក្បាល ហើយបណ្ដាលឲ្យអ្នកជំងឺស្លាប់បាន។ បន្ថែមពីលើនេះ លោកអ្នកមិនត្រូវឲ្យទឹកមិនស្អាតចូលត្រចៀកជាដាច់ខាត ព្រោះវាអាចវិវឌ្ឍទៅជាជំងឺរលាកស្រោមខួរក្បាល និងមិនងាយនឹងព្យាបាលបាន ហើយអាចលោកអ្នកស្តាប់អ្វីលែងឮ។ និស្សិតនៃសាកលវិទ្យាល័យឯកជនមួយ គឺកញ្ញា ធីដា និយាយថា កាលពីក្មេងកញ្ញាធ្លាប់កើតជំងឺនេះតែក្នុងរយៈពេលខ្លី ប៉ុន្តែមិត្តភ័ក្ដិរបស់កញ្ញាម្នាក់កើតជំងឺអំបៅអំបែករហូតមានជាហូរខ្ទុះ និងមានក្លិនស្អុយ៖ «»។ មធ្យោបាយការពារល្អប្រសើរដើម្បីអាចជៀសវាងមិនឲ្យកើតជំងឺអំបៅអំបែក ឬរលាកត្រចៀក លោកអ្នកអាចជូតសម្អាតត្រចៀកឲ្យមានអនាម័យល្អ និងការពារកុំឲ្យទឹកមិនស្អាតចូលត្រចៀក និងជៀសវាងយកវត្ថុរឹងដែលមិនស្អាតទៅរុកត្បាល់ ឬខ្វារត្រចៀក៖ «»៕
|
2015-08-27T15:25:00+07:00
|
rfa.org
|
https://www.rfa.org/khmer/program/health/Ear-Effection-Middle-08272015041233.html
|
f16cc7bf-f634-4178-ac0c-e6d7087e1d5c
|
ពលរដ្ឋធ្វើដំណើរតាមច្រកទ្វារអន្តរជាតិប៉ោយប៉ែតត្អូញរឿងស្អុយក្លិនសំរាម
|
គំនរសំរាមនៅក្រោមស្ពានមិត្តភាពខ្មែរ-ថៃ នៃច្រកទ្វារអន្តរជាតិប៉ោយប៉ែត ខេត្តបន្ទាយមានជ័យ បានជះក្លិនស្អុយប៉ះពាល់យ៉ាងខ្លាំងដល់ភ្ញៀវទេសចរ និងអ្នកធ្វើដំណើរចេញចូលតាមច្រកអន្តរជាតិនេះជាប្រចាំ ហើយអាជ្ញាធរពុំទាន់មានវិធានការបោសសំអាតនៅឡើយ។ ប្រជាពលរដ្ឋអំពាវនាវឲ្យប្រធានមន្ទីរបរិស្ថានខេត្តបន្ទាយមានជ័យ និងមន្ត្រីពាក់ព័ន្ធ រៀបចំសណ្ដាប់ធ្នាប់បោសសំអាតបរិស្ថានក្រោមស្ពាននោះ និងនៅតាមដងផ្លូវជាតិលេខ៥ ក្រុងឲ្យបានស្អាត ដើម្បីកុំឲ្យប៉ះពាល់សុខភាព និងអារម្មណ៍របស់អ្នកធ្វើដំណើរ។ ប្រជាពលរដ្ឋមួយចំនួនដែលធ្វើដំណើរចេញចូលតាមច្រកទ្វារអន្តរជាតិប៉ោយប៉ែត ភាគច្រើនយើងសង្កេតឃើញពួកគាត់ នៅពេលធ្វើដំណើរទៅដល់ចំណុចគល់ស្ពាននោះ តែងយកដៃក្ដោបច្រមុះ និងត្អូញត្អែរស្រដៀងគ្នាថា មានក្លិនស្អុយពិបាកដកដង្ហើម។ ក្រុមអ្នករត់ម៉ូតឌុបនៅគល់ស្ពានច្រកទ្វារអន្តរជាតិប៉ោយប៉ែត និងអ្នកធ្វើដំណើរថ្លែងថា ក្លិនស្អុយគំនរសំរាមនៅក្រោមស្ពានមិត្តភាពខ្មែរ-ថៃ នៅក្រុងប៉ោយប៉ែត បានជះក្លិនអាក្រក់ប៉ះពាល់ដល់សតិអារម្មណ៍អ្នកធ្វើដំណើរអស់ជាច្រើនខែមកហើយ ពុំមានសមត្ថកិច្ចណាបោសសំអាត ឬទប់ស្កាត់រៀបចំឲ្យមានកន្លែងទុកដាក់សំរាមឲ្យបានស្អាត និងសមរម្យនោះទេ។ អ្នកដំណើរថ្លែងខណៈឈប់តាមចិញ្ចើមថ្នល់មុខកាស៊ីណូ នៅច្រកទ្វារអន្តរជាតិប៉ោយប៉ែត ទៀតថា អាជ្ញាធរពាក់ព័ន្ធមិនគួរបណ្ដោយឲ្យច្រកទ្វារអន្តរជាតិ ដែលជាតំបន់ធ្វើដំណើរចេញចូលរបស់ភ្ញៀវទេសចរណ៍ជាតិ និងអន្តរជាតិមានក្លិនស្អុយប៉ះពាល់ដល់សុខភាពនោះទេ៖ ។ វិទ្យុអាស៊ីសេរី ពុំអាចទាក់ទងប្រធានមន្ទីរបរិស្ថានខេត្តបន្ទាយមានជ័យ ដើម្បីអត្ថាធិប្បាយជុំវិញបញ្ហានេះបានទេ នៅថ្ងៃទី២៤ ខែសីហា ដោយលេខទូរស័ព្ទដែលលោកប្រើប្រាស់នោះ ត្រូវបានអ្នកទទួលឆ្លើយយ៉ាងខ្លីថា ច្រឡំលេខ ហើយបិទទូរស័ព្ទវិញ។ ប៉ុន្តែអភិបាលក្រុងប៉ោយប៉ែត លោក ង៉ោ ម៉េងជ្រួន មានប្រសាសន៍ថា កន្លងទៅអាជ្ញាធរក្រុងតែងធ្វើការបោសសំអាតតាមច្រកទ្វារអន្តរជាតិប៉ោយប៉ែតនោះជាប្រចាំ។ លោកបញ្ជាក់ថា គំនរសំរាមនៅក្រោមស្ពានច្រកទ្វារចេញចូលមិត្តភាពខ្មែរ-ថៃនោះ ជាកំហុសរបស់ប្រជាពលរដ្ឋទេ ដែលពួកគាត់ច្រើននាំគ្នាយកសំរាមបោះចោលពាសវាលពាសកាល បង្កការលំបាកដល់អាជ្ញាធរសំអាតនោះ៖ ។ យ៉ាងណាប្រជាពលរដ្ឋមួយចំនួននៅតែអះអាងថា ពួកគេក៏ចង់រួមចំណែកជាមួយសមត្ថកិច្ចធ្វើឲ្យក្រុងប៉ោយប៉ែត ស្រស់ស្អាតដែរ។ ប៉ុន្តែពួកគាត់បញ្ជាក់ថា សំរាមដែលជះក្លិនស្អុយតាមដងផ្លូវ និងក្រោមស្ពានច្រកទ្វារអន្តរជាតិប៉ោយប៉ែតនោះ ដោយសារអាជ្ញាធរមិនរៀបចំសណ្ដាប់ធ្នាប់ទុកដាក់ធុងសំរាមឲ្យបានល្អ ដើម្បីងាយស្រួលដល់ការទុកដាក់សំរាមរបស់ប្រជាពលរដ្ឋឡើយ៖ ។ ទាក់ទិននឹងបញ្ហានេះ លោក ង៉ោ ម៉េងជ្រួន មានប្រសាសន៍ ថា អាជ្ញាធរក៏ចង់ប្រើវិធានការក្ដៅផ្ដន្ទាទោសតាមផ្លូវច្បាប់ទៅលើប្រជាពលរដ្ឋណាដែលបោះកាកសំណល់ចោលពាសវាលពាសកាលតាមដងផ្លូវនោះដែរ ប៉ុន្តែដោយសារការយោគយល់អនុគ្រោះឲ្យប្រជាពលរដ្ឋទេ៖ ។ យ៉ាងណាក៏ដោយ បញ្ហាក្លិនស្អុយសំរាមនេះ បើយើងប្រៀបធៀបទៅប្រទេសថៃវិញ ដែលមានព្រំប្រទល់ជាប់គ្នានឹងក្រុងប៉ោយប៉ែតនោះ គឺមានលក្ខណៈខុសគ្នាដាច់ស្រឡះ។ នៅប្រទេសថៃ ទាំងការរៀបចំទុកដាក់សំរាម និងការរៀបចំសណ្ដាប់ធ្នាប់ច្រកចេញចូល និងនៅតាមដងផ្លូវគេរៀបចំបានល្អ ហើយពុំមានក្លិនស្អុយដូចនៅក្រុងប៉ោយប៉ែតនោះទេ។ នៅលើដងផ្លូវ និងកន្លែងលក់ដូរនានារបស់ថៃ មានធុងទុកដាក់សំរាមគ្រប់គ្រាន់ និងសណ្ដាប់ធ្នាប់ ដែលខុសពីខាងកម្ពុជា នៅលើដងផ្លូវពាសពេញដោយសំរាមធំក្លិនស្អុយ ដែលភ្ញៀវទេសចរលាន់មាត់ស្ទើរតែគ្រប់គ្នាអំពីបរិស្ថានមិនស្អាតនៃច្រកចេញចូលអន្តរជាតិនេះ។ ទាក់ទងនឹងបញ្ហានេះដែរ មន្ត្រីសម្របសម្រួលសមាគមការពារសិទ្ធិមនុស្សអាដហុក (ADHOC) ខេត្តបន្ទាយមានជ័យ លោក ស៊ុំ ច័ន្ទគា មានប្រសាសន៍ថា ក្លិនស្អុយគំនរសំរាមតាមដងផ្លូវ និងនៅក្រោមស្ពានច្រកទ្វារអន្តរជាតិប៉ោយប៉ែត នោះ ពុំមែនជាកំហុសរបស់ប្រជាពលរដ្ឋនោះទេ។ លោកបញ្ជាក់ថា ករណីនេះជាកំហុសរបស់អាជ្ញាធរពាក់ព័ន្ធទៅវិញទេ ដែលខ្វះការយកចិត្តទុកដាក់ និងថែរក្សាបរិស្ថានឲ្យបានត្រឹមត្រូវនោះ៖ ។ ក្លិនស្អុយគំនរសំរាម និងការខ្វះអនាម័យតាមដងផ្លូវជាតិលេខ៥ នៅក្រុងប៉ោយប៉ែត ចាប់ពីគល់ស្ពានមិតភាពខ្មែរ-ថៃ រហូតដល់ផ្សារកណ្ដាល គឺមានគំនរសំរាម និងក្លិនស្អុយតាមដងផ្លូវជានិច្ច។ ក្លិនស្អុយនេះពិសេសធំក្លិនកាន់តែខ្លាំងនៅពេលភ្លៀងធ្លាក់ និងមានរុយរោមច្រើន។ កង្វះអនាម័យ និងរៀបចំឲ្យមានសណ្ដាប់ធ្នាប់នេះ គឺជាឧបសគ្គរបស់អ្នកលក់ដូរដែរ ដែលភ្ញៀវទេសចរមិនចង់ស្នាក់នៅកម្សាន្តនៅក្រុងប៉ោយប៉ែត នៅពេលពួកគាត់ធ្វើដំណើរឆ្លងកាត់ ឬទៅកម្សាន្តនៅប្រទេសថៃ ថែមទាំងភ្ញៀវទេសចរបរទេសផង។ លោក ស៊ុំ ច័ន្ទគា ពន្យល់ថា បញ្ហាទាំងនេះបានប៉ះពាល់ដល់សតិអារម្មណ៍ជាខ្លាំងដល់អ្នកធ្វើដំណើរឆ្លងកាត់តាមដងផ្លូវនោះ ដែលអាជ្ញាធរពាក់ព័ន្ធគួរមានវិធានការបោសសំអាតឲ្យបានស្អាត ដើម្បីជាមុខមាត់ដល់ប្រទេសជាតិ៕
|
2015-08-26T17:55:00+07:00
|
rfa.org
|
https://www.rfa.org/khmer/news/health/bad-environment-at-poipet-08262015064907.html
|
d846c165-059b-44f9-9da3-7a7be0337709
|
តើជំងឺស្រែងជាអ្វី និងកើតលើមនុស្សវ័យណាខ្លះ?
|
ស្រែងជាជំងឺសើស្បែកមួយប្រភេទងាយឆ្លង ពិសេសនៅប្រទេសក្តៅហើយសើម។ ទោះបីជំងឺស្រែងងាយឆ្លង និងកើតក៏ដោយ ប៉ុន្តែជំងឺនេះមិនសូវបង្កគ្រោះថ្នាក់ដល់សុខភាពប៉ុន្មានទេ។ ម្យ៉ាងវិញទៀត នៅពេលកើតជំងឺស្រែង លោកអ្នកមិនចាំបាច់តមអាហារ ត្រី សាច់មាន់ សាច់ទានោះទេ។ តើជំងឺស្រែងជាអ្វី? តើមូលហេតុអ្វីខ្លះដែលបង្កឲ្យកើតជំងឺនេះ? ប្រជាពលរដ្ឋខ្មែរមិនថាអ្នកទីក្រុង ឬអ្នកជនបទនោះឡើយ សុទ្ធតែធ្លាប់ឆ្លងកាត់កើតជំងឺស្រែង។ ការរស់នៅមិនមានអនាម័យល្អ ភាពសើមជាប់ជានិច្ចនៅនឹងស្បែក និងការរងផលប៉ះពាល់ពីទឹកកខ្វក់ជាប្រចាំ មានជាអាទិ៍ ទឹកលូ ទឹកដក់នៅតាមដងផ្លូវ ជាដើម។ ជំងឺស្រែងជាទូទៅកើតនៅលើស្បែកក្រចក និងក្បាលរបស់មនុស្ស មិនថាជាកុមារ ឬមនុស្សធំឡើយ។ ប្រធានគ្លីនិកសើស្បែកភ្នំពេញ និងជាសាស្ត្រាចារ្យនៅសាកលវិទ្យាល័យវិទ្យាសាស្ត្រសុខាភិបាល លោកវេជ្ជបណ្ឌិត ថៃ គា ពន្យល់ថា៖ «»។ បុរសវ័យចំណាស់ម្នាក់ លោក សូ សុផាន់ និយាយថា លោកធ្លាប់កើតជំងឺស្រែងនេះដែរ គឺកើតនៅលើភ្លៅ។ ការកើតជំងឺស្រែងនេះ ដោយសារជារឿយៗ លោកស្លៀកខោសើមញឹកញាប់។ ម្យ៉ាងវិញទៀត ដោយសារនៅបន្ទប់ជួលរបស់លោកមិនមានខ្យល់ចេញចូលត្រឹមត្រូវ ហើយពេលមានភ្លៀងម្តងៗទឹកលិចចូលក្នុងបន្ទប់មានក្លិនស្អុយចេញពីលូ ហើយលោកតែងដើរកាត់ទឹកកខ្វក់ទាំងនោះស្ទើររាល់ថ្ងៃ។ កត្តាទាំងនេះ ជាហេតុផលចម្បងដែលជំរុញឲ្យស្បែករបស់លោករមាស់រាល់ថ្ងៃ អេះរាល់ថ្ងៃ ឬអាចនិយាយបានថា ការកើតជំងឺស្រែងនេះក្លាយជារឿងធម្មតារបស់លោកទៅហើយ៖ «»។ ទស្សនាវដី្តសុខភាពនៃក្រសួងសុខាភិបាល បញ្ជាក់ថា ការទទួលទានប្រចាំថ្ងៃមិនមានផលវិបាកអ្វីចំពោះអ្នកកើតជំងឺស្រែងនោះទេ។ ប្រការនេះ ហាក់ផ្ទុយស្រឡះពីពាក្យចចាមអារ៉ាមមួយដែលនិយាយថា កាលណាកើតជំងឺស្រែងហើយ មិនតម្រូវឲ្យញ៉ាំសាច់ទាសាច់មាន់ ឬសាច់កង្កែបជាដើម។ល។៖ «»។ ជំងឺស្រែងមិនឆ្លងតាមរយៈការដើរជិតគ្នា ឬមើលមុខគ្នាដូចពាក្យចចាមអារ៉ាមមួយចំនួន ពោលនោះទេ៖ «»។ លោកវេជ្ជបណ្ឌិតបន្តថា ជំងឺនេះច្រើនតែកើតលើអ្នកដែលប្រើប្រាស់ពពួកថ្នាំដែលអាចធ្វើឲ្យប្រព័ន្ធការពារខ្លួនចុះខ្សោយ មានជាអាទិ៍ ថ្នាំគ័រទីកូអ៊ីត ថ្នាំកក់តេយ៉ង់ ជាដើម។ អ្នកកើតជំងឺអេដស៍ ជំងឺរបេង អ្នកមានជំងឺតម្រងនោម និងអ្នកជំងឺទឹកនោមផ្អែម ជំងឺកាមរោគផ្សេងៗ លោកអ្នកអាចងាយប្រឈមមុខនឹងកើតជំងឺស្រែង ព្រោះថា ជំងឺទាំងនេះធ្វើឲ្យលោកអ្នកមានប្រព័ន្ធការពាររាងកាយខ្សោយ ជាហេតុជំរុញឲ្យលោកអ្នកងាយរងគ្រោះ ដោយសារជំងឺដែលកើតដោយមេរោគផ្សិត៖ «»។ តាមការសិក្សាស្រាវជ្រាវបង្ហាញថា ជំងឺស្រែងច្រើនកើតនៅត្រង់កន្លែងគន្លាក់ដែលស្បែកផ្អឹបគ្នា ហើយសើម ជាអាទិ៍នៅក្រលៀន ក្លៀក ចង្វែកគូថ ឬចន្លោះម្រាមដៃម្រាមជើង។ ចំពោះមនុស្សស្រីវិញ គេឃើញកើតមាននៅក្រោមសុដន់ និងកន្លែងផ្អឹបដទៃផ្សេងទៀត៖ «»។ ជំងឺស្រែងមិនមែនជាជំងឺដែលបង្កឲ្យមានគ្រោះថ្នាក់ខ្លាំងទេ។ នៅពេលកើតស្រែង អ្នកជំងឺច្រើនតែអេះ ហើយមេរោគនោះនឹងតោងជាប់នៅក្រចក ពេលយកដៃទៅអេះនៅកន្លែងផ្សេងទៀត វាអាចឆ្លងបាន។ តើជំងឺស្រែងនេះ ត្រូវព្យាបាលដូចម្តេចទើបអាចជាសះស្បើយបាន? តើលោកអ្នកគួរប្រើថ្នាំបុរាណខ្មែរដើម្បីព្យាបាល ឬយ៉ាងណា?៖ «»។ ដើម្បីអាចការពារមិនឲ្យកើតជំងឺស្រែង លោកអ្នកត្រូវអនាម័យខ្លួនប្រាណជាប្រចាំ ដោយត្រូវងូតទឹកសម្អាតខ្លួនជាមួយសាប៊ូ។ ក្រោយពេលងូតទឹក លោកអ្នកត្រូវជូតសម្អាតខ្លួនឲ្យស្ងួត។ ចំពោះលោកអ្នកដែលមានជំងឺទឹកនោមផ្អែម ជំងឺអេដស៍ ជំងឺរបេង និងជំងឺរ៉ាំរ៉ៃដទៃទៀត លោកអ្នកត្រូវធ្វើអនាម័យខ្លួនជាការចាំបាច់ និងត្រូវប្រយ័ត្នលើការប៉ះពាល់ផ្ទាល់នឹងអ្នកកើតជំងឺស្រែង ព្រោះវានឹងឆ្លង។ បន្ថែមពីលើនេះ លោកអ្នកត្រូវជៀសវាងការប្រើប្រាស់សម្ភារៈរួមគ្នា ដូចជា សារុង កន្សែង សាប៊ូដុំ សាប៊ូទឹក និងក្រមា ជាដើម។ ឯកសារវេជ្ជសាស្ត្របញ្ជាក់ថា លោកអ្នកមិនត្រូវសាកល្បងព្យាបាលជំងឺនេះដោយខ្លួនឯងទេ ព្រោះវាអាចមានជំងឺផ្សេងទៀតមកចូលរួមផ្សំ នាំឲ្យមានគ្រោះថ្នាក់ដល់សុខភាពស្បែកបាន។ ជាមធ្យោបាយល្អ លោកអ្នកដែលកើតជំងឺស្រែងនេះ ទោះបីជាតិចតួចក្ដី លោកអ្នកមិនត្រូវព្រងើយកន្តើយនោះឡើយ។ លោកអ្នកគួរប្រញាប់អញ្ជើញទៅប្រឹក្សាជាមួយគ្រូពេទ្យជំនាញ ដើម្បីធ្វើការពិនិត្យ និងព្យាបាលឲ្យបានច្បាស់លាស់៕
|
2015-08-20T15:57:00+07:00
|
rfa.org
|
https://www.rfa.org/khmer/program/health/dermatophytosis-08202015045246.html
|
c6ad4488-1c65-4405-8ff2-4eecb145ad72
|
គ្រូពេទ្យនៃមន្ទីរពេទ្យរុស្ស៊ីផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃ
|
ក្រុមគ្រូពេទ្យឯកទេសផ្នែកជំងឺភ្នែក នៃមន្ទីរពេទ្យមិត្តភាពខ្មែរ-សូវៀត ហៅមន្ទីរពេទ្យរុស្ស៊ី ជូនដំណឹងថា នៅមន្ទីរពេទ្យនេះ នឹងបន្តផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃ រយៈពេល ៤ថ្ងៃទៀត គឺចាប់ពីថ្ងៃអង្គារ ទី១៨ ដល់ថ្ងៃសុក្រ ទី២១ សីហា។ គ្រូពេទ្យផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត សាលី ធារិទ្ធ មានប្រសាសន៍ថា កម្មវិធីឥតបង់ថ្លៃនេះ គឺមិនកំណត់អាយុអ្នកជំងឺទេ ដោយសហការជាមួយវេជ្ជបណ្ឌិតឯកទេសជំងឺបាតភ្នែកមកពីប្រទេសអូស្ត្រាលី។ លោកអំពាវនាវដល់អ្នកជំងឺដែលមានបញ្ហាភ្នែក ជាពិសេសអ្នកជំងឺទឹកនោមផ្អែម ឲ្យរួសរាន់មកទទួលសេវានេះ៕
|
2015-08-18T11:55:00+07:00
|
rfa.org
|
https://www.rfa.org/khmer/news/health/doctors-to-give-free-eyes-treatment-08182015004915.html
|
c2cfdeb0-73be-46fe-a17a-f78cdde54d1f
|
ពលរដ្ឋស្នើរដ្ឋាភិបាលរៀបចំកន្លែងរង់ចាំនៅខាងក្រៅមន្ទីរពេទ្យគន្ធបុប្ផា
|
អ្នកជំងឺមកពីខេត្តផ្សេងៗដែលមករកសេវាព្យាបាលនៅមន្ទីរពេទ្យគន្ធបុប្ផា ក្នុងក្រុងភ្នំពេញ ត្រូវអង្គុយរង់ចាំនៅខាងក្រៅមន្ទីរពេទ្យដែលគ្មានកៅអីទេ ឬបង់សម្រាប់អង្គុយរង់ចាំឡើយ ប៉ុន្តែមានត្រឹមតែតង់បីបួនសម្រាប់ជ្រកម្លប់តែប៉ុណ្ណោះ។ ប្រជាពលរដ្ឋ ស្នើសុំដល់រដ្ឋាភិបាលឲ្យបង្កើតបង់ ឬកន្លែងអង្គុយជូនពួកគាត់ ដើម្បីសម្រួលដល់ការអង្គុយរង់ចាំ។ ឆ្លើយតបនឹងការស្នើសុំនេះ មន្ត្រីជាន់ខ្ពស់របស់សាលាក្រុងភ្នំពេញ សន្យាថានឹងដោះស្រាយបញ្ហានេះជូនប្រជាពលរដ្ឋដែលមករកសេវាព្យាបាលនៅមន្ទីរពេទ្យគន្ធបុប្ផា។ នេះជាសំឡេងរបស់ប៉ូលិសដែលប្រចាំការនៅមន្ទីរពេទ្យគន្ធបុប្ផា ប្រកាសប្រាប់អ្នកជំងឺទាំងអស់ឲ្យឈរជាជួរ តាមលេខរៀងពេលចូលមន្ទីរពេទ្យ។ ជារៀងរាល់ថ្ងៃ មានអ្នកជំងឺជាកុមារ និងស្ត្រីមានផ្ទៃពោះមករកសេវាព្យាបាលនៅមន្ទីរពេទ្យគន្ធបុប្ផា មិនក្រោម ៣.០០០នាក់ឡើយ។ អ្នកជំងឺដែលមករកការព្យាបាលនៅមន្ទីរពេទ្យនេះមកពីគ្រប់ទិសទី រួមទាំងប្រជាពលរដ្ឋដែលរស់នៅទីក្រុងភ្នំពេញផង។ អ្នកជំងឺខ្លះមានកូនខ្ចីទើបតែកើតមិនទាន់បានមួយខែផង ខ្លះជាមនុស្សចាស់ កុមារា កុមារីជាច្រើន មុននឹងចូលទៅខាងក្នុងមន្ទីរពេទ្យ ត្រូវតែអង្គុយរង់ចាំ គឺតាមរបងនៃមន្ទីរពេទ្យគន្ធបុប្ផា ដើម្បីចាប់លេខឈរតម្រង់ជួរចូលទៅខាងក្នុងមន្ទីរពេទ្យ។ ប្រជាពលរដ្ឋទាំងនោះ គឺត្រូវអង្គុយលើការ៉ូឡាដែលប្រឡាក់សុទ្ធតែដីក្រោមតង់ និងដើមឈើជុំវិញមន្ទីរពេទ្យនេះ។ ស្ត្រីវ័យចំណាស់ម្នាក់ លោកស្រី រឿន មាស និយាយថា ការអង្គុយចាំនៅខាងក្រៅមន្ទីរពេទ្យ មិនមានបញ្ហាទេសម្រាប់រូបលោកស្រី ប៉ុន្តែកូនលោកស្រីក្តៅ និងមិនមានកន្លែងសម្រាប់ហូបបាយ ដោយត្រូវហូបបាយនៅលើការ៉ូឡាផ្ទាល់នឹងដី។ លើសពីនេះ ធូលីហើរហោះតាមកម្លាំងខ្យល់ដែលបក់ និងស្រូបផ្សែងដែលចេញពីម៉ូតូឡានដែលបើកទៅវិញទៅមកជុំវិញមន្ទីរពេទ្យគន្ធបុប្ផា ហើយពិបាករកកន្លែងបន្ទោបង់ណាស់។ ការរង់ចាំនេះ មិនបានធ្វើឲ្យលោកស្រីអន់ចិត្តនឹងមន្ទីរពេទ្យគន្ធបុប្ផា ទេ។ លោកស្រីអាចរង់ចាំ និងអត់ធន់នឹងកម្តៅបាន ដោយមិនអន់ចិត្ត ព្រោះមានតែមន្ទីរពេទ្យនេះទេដែលលោកស្រីជឿទុកចិត្ត និងអាចជួយសម្រួលដល់ជីវភាពនៃការចំណាយក្នុងគ្រួសាររបស់លោកស្រីបានថែមទៀត។ លោកស្រីបន្តថា រដ្ឋាភិបាលកម្ពុជា គួរយកពេលស្វែងយល់ទុក្ខវេទនារបស់ប្រជាពលរដ្ឋផង។ ជាតិមនុស្សមិនអាចគេចផុតពីជំងឺ ពេលឈឺត្រូវការពេទ្យដើម្បីព្យាបាល និងសង្គ្រោះជីវិតពីរណ្ដៅមរណៈ ប៉ុន្តែមិនគួររង់ចាំតែការជួយពីមន្ទីរពេទ្យគន្ធបុប្ផា នោះទេ ព្រោះមន្ទីរពេទ្យគន្ធបុប្ផា សព្វថ្ងៃកំពុងប្រឈមនឹងការខ្វះខាតលុយសម្រាប់ផ្គត់ផ្គង់ការព្យាបាលជំងឺ។ លោកស្រីបញ្ចេញមតិថា រដ្ឋាភិបាលរបស់ លោក ហ៊ុន សែន គួរខ្នះខ្នែងសម្រួល និងគិតគូរជូនប្រជាពលរដ្ឋ។ ផ្ទៃមុខស្រពោនអមនឹងញើសហូរធ្លាក់ចុះមិនអាចឃាត់បាន ស្ត្រីវ័យចំណាស់ម្នាក់ទៀតលើកឡើងថា រដ្ឋាភិបាលក្រោមការដឹកនាំរបស់លោកនាយករដ្ឋមន្ត្រី ហ៊ុន សែន ត្រូវតែគិតគូរឡើងវិញនូវវិស័យសុខាភិបាល។ សុខភាពជារឿងចម្បងដែលមនុស្សម្នាក់ត្រូវការយកចិត្តទុកដាក់ និងមានសេវាព្យាបាលល្អ ហើយមានប្រសិទ្ធភាព។ លោកស្រីស្នើដល់សាលាក្រុងភ្នំពេញ និងរដ្ឋាភិបាលកម្ពុជា គួរជួយសម្រួលជាកន្លែងអង្គុយដល់ប្រជាជន ដែលមករកសេវាព្យាបាលជំងឺនៅមន្ទីរពេទ្យគន្ធបុប្ផា។ មិនមែនយកតង់ពីរបីផ្ទាំងមកដាក់ជុំវិញ ហើយសរសេរថា ជាអំណោយដ៏ថ្លៃថ្លារបស់សម្ដេចអគ្គមហាសេនាតេជោ ហ៊ុន សែន និងលោកជំទាវនោះទេ គួរណាស់ចេះខ្មាសគេផង៖ ។ លោកស្រីមានមតិថា ប៊េត រីច្ឆនឺរ (Beat Richner) ជាជនបរទេសមែន តែគាត់បានជួយជីវិតខ្មែររាប់លាននាក់ ហើយកុមារដែលមានជំងឺគ្រប់ប្រភេទដែលមកព្យាបាលនៅមន្ទីរពេទ្យនេះ គឺមានឱកាសជាសះស្បើយគួរជាទីទុកចិត្ត។ អង្គុយលើដីក្រោមមេឃកណ្ដាលថ្ងៃក្តៅហែងទាំងគេទាំងខ្ញុំ នរណាមិនក្តៅ តែដើម្បីកូនទោះត្រូវធ្វើអ្វីក៏សុខចិត្តដែរ។ លោក ទូច អ៊ុន មានស្រុកកំណើតនៅខេត្តកំពង់ស្ពឺ បានយកកូនប្រុសមានអាយុ ៦ឆ្នាំម្នាក់មកចាក់ថ្នាំការពាររលាកស្រោមខួរ និយាយថា កូនរបស់លោកបីនាក់ហើយគឺជីវិតពឹងលើមន្ទីរពេទ្យគន្ធបុប្ផា និងមិនដែលអស់លុយដោយសារការព្យាបាលជំងឺទេ។ គុណបំណាច់របស់មន្ទីរពេទ្យនេះចំពោះរូបលោក គ្មានអ្វីថ្លែង ហើយមិនដឹងថាសងវិញដោយរបៀបណា? ប៉ុន្តែក៏មានផលវិបាកដែរ គឺពិបាកដោយសារគ្មានកន្លែងអង្គុយរង់ចាំ និងគ្មានបន្ទប់ទឹកសម្រាប់បត់ជើងតូចជើងធំសោះ នៅពេលរង់ចាំខាងក្រៅ ទម្រាំចាប់លេខបាន មុននឹងគ្រូពេទ្យអនុញ្ញាតឲ្យយកកូនទៅពិនិត្យព្យាបាល។ លោកពិតចង់ណាស់ឲ្យរដ្ឋាភិបាល ធ្វើបង់សម្រាប់អង្គុយចាំ បន្ទប់ទឹកសម្រាប់បន្ទោបង់ និងរោងសម្រាប់ជ្រក ព្រោះថា ពេលមេឃភ្លៀងម្តងៗពិបាកណាស់ គឺពិបាកដោយសារគ្មានកន្លែងសម្រាប់ជ្រកទឹកភ្លៀង៖ ។ ឆ្លើយតបនឹងការស្នើសុំនេះ អ្នកនាំពាក្យសាលាក្រុងភ្នំពេញ លោក ឡុង ឌីម៉ង់ អះអាងថា សាលាក្រុងភ្នំពេញនឹងដោះស្រាយជូនប្រជាពលរដ្ឋនូវកន្លែងសម្រាប់រង់ចាំនៅក្រៅមន្ទីរពេទ្យគន្ធបុប្ផា។ លោកបញ្ជាក់ថា ខណ្ឌដូនពេញកំពុងសិក្សា ហើយការសិក្សានេះនឹងមានដំណោះស្រាយក្នុងពេលឆាប់ៗ។ មន្ត្រីអង្គការសង្គមស៊ីវិល និងប្រជាពលរដ្ឋលើកឡើងថា រដ្ឋាភិបាលត្រូវគោរពពាក្យសន្យា និងដោះស្រាយនូវកន្លែងសម្រាប់ប្រជាពលរដ្ឋអង្គុយរង់ចាំត្រឹមត្រូវ ដោយជៀសវាងការសន្យាខ្យល់។ របាយការណ៍ធនាគារពិភពលោក (World Bank) បង្ហាញថា ប្រជាជនកម្ពុជា មានប្រមាណជាង ១៥លាននាក់។ ប្រជាជនជាង ៣លាននាក់មានជីវភាពក្រីក្រ ហើយជាង ៨លាននាក់មានជីវភាពជិតក្រ។ របាយការណ៍ដដែលបង្ហាញថា កុមារកម្ពុជា ប្រហែល ៤២% ដែលមានអាយុក្រោមប្រាំឆ្នាំ គឺកង្វះអាហារូបត្ថម្ភ ហើយពាក់កណ្ដាលនៃប្រជាជនកម្ពុជា មិនទាន់មានបង្គន់អនាម័យប្រើប្រាស់ត្រឹមត្រូវ។ មាត្រា៧២ នៃរដ្ឋធម្មនុញ្ញកម្ពុជា ចែងថា សុខភាពរបស់ប្រជារាស្ត្រត្រូវបានធានា។ រដ្ឋយកចិត្តទុកដាក់ដល់ការពារជំងឺ និងព្យាបាលជំងឺ។ ប្រជារាស្ត្រក្រីក្រ ត្រូវបានទទួលពិនិត្យរោគដោយឥតបង់ថ្លៃនៅតាមមន្ទីរពេទ្យ គិលានដ្ឋាន និងមន្ទីរសម្ភពសាធារណៈ។ រីឯមាត្រា៧៣ ចែងថា រដ្ឋយកចិត្តទុកដាក់ចំពោះកុមារ និងមាតា។ រដ្ឋរៀបចំឲ្យមានទារកដ្ឋាន និងជួយឧបត្ថម្ភនារីដែលមានកូនច្រើនក្នុងបន្ទុក ហើយឥតទីពឹង។ រៀងរាល់ថ្ងៃ មន្ទីរពេទ្យគន្ធបុប្ផា មានកុមារជាង ៣.០០០នាក់ ត្រូវបានពិនិត្យព្យាបាល។ កុមារទាំងនោះភាគច្រើនមានជំងឺធ្ងន់ស្មើប្រមាណ ៨៥% ហើយកុមារដែលមានជំងឺគ្រុនឈាម ៩២% បានទៅរកការព្យាបាលនៅមន្ទីរពេទ្យគន្ធបុប្ផា។ ប្រធានរដ្ឋបាលនៃមន្ទីរពេទ្យគន្ធបុប្ផា លោក មាស សារិទ្ធ ប្រាប់ថា ក្នុងមួយថ្ងៃមន្ទីរពេទ្យគន្ធបុប្ផា ចំណាយលុយលើការព្យាបាលប្រមាណ ១២ម៉ឺនដុល្លារ ហើយមួយឆ្នាំចំណាយប្រមាណជាង ៤២លានដុល្លារ។ មន្ទីរពេទ្យគន្ធបុប្ផា ចាប់ផ្ដើមប្រកាសរកជំនួយពីសប្បុរសជននៅប្រទេសកម្ពុជា ចាប់តាំងពីពាក់កណ្ដាលឆ្នាំ២០១៣ មក។ ប្រធានមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ បានទទូចដល់រដ្ឋាភិបាលកម្ពុជា រដ្ឋាភិបាលស្វីស និងសហគមន៍អឺរ៉ុប សូមឲ្យផ្ដល់ជំនួយជាចាំបាច់ដល់មន្ទីរពេទ្យគន្ធបុប្ផា សម្រាប់ការព្យាបាលរយៈពេល ១០ឆ្នាំទៅមុខទៀត។ បើពុំនោះសោតទេ មន្ទីរពេទ្យមួយនេះនឹងបាត់បង់វត្តមានពីទឹកដីកម្ពុជា នៅពេលខាងមុខឆាប់ៗនេះជាក់ជាមិនខាន៕
|
2015-08-17T17:40:00+07:00
|
rfa.org
|
https://www.rfa.org/khmer/news/health/people-calls-for-waiting-place-at-kantha-bopha-hospital-08172015062922.html
|
44c391e0-9335-49d5-ae5b-c5935bbcc3cd
|
មន្ត្រីកាំកុងត្រូលខេត្តព្រះសីហនុចុះចាប់ចាហួយនិងតំណាប់ដូងផលិតនៅវៀតណាម
|
មន្ត្រីសាខាកាំកុងត្រូលខេត្តព្រះសីហនុ បើកយុទ្ធនាការរឹបអូសចាហួយ និងតំណាប់ដូង ម៉ាក ថាញ់ប៊ីញ (Thanh Binh) ផលិតនៅប្រទេសវៀតណាម ដែលមានផ្ទុកសារធាតុនាំឲ្យប៉ះពាល់សុខភាពអ្នកទទួលទានពីក្រុមអាជីវករលក់ដូរនៅតាមផ្សានានា ទូទាំងខេត្តទេសចរណ៍មួយនេះ យកទៅបំផ្លាញចោល។ មន្ត្រីជំនាញខេត្តនេះ ក៏បានអំពាវនាវដល់អាណាព្យាបាល ពិសេសក្រុមអាជីវករនៅទូទាំងប្រទេស ពិសេសខេត្តព្រះសីហនុ មិនត្រូវនាំចូលប្រភេទចាហួយដូង និងតំណាប់ដូង មានសរសេរអក្សរវៀតណាម កម្ពុជា និងឡាវ មានឈ្មោះ ថាញ់ ប៊ីញ បន្តទៀត ព្រោះនាំឲ្យប៉ះពាល់ដល់សុខភាពមនុស្សធ្ងន់ធ្ងរ។ ប្រធានសាខាកាំកុងត្រូល ខេត្តព្រះសីហនុ លោក ម៉ាង ស៊ីណេត មានប្រសាសន៍ថា យុទ្ធនាការចុះឆែកឆេរ ឬពិនិត្យមុខទំនិញចាហួយ និងតំណាប់ដូង ម៉ាក ថាញ់ ប៊ីញ នាំចូលពីប្រទេសវៀតណាម នៅតាមទីផ្សារប៉ុន្មានថ្ងៃមកនេះ សមត្ថកិច្ចបានរកឃើញ និងរឹបអូសមុខទំនិញទាំងនេះបានរាប់រយកញ្ចប់យកទៅរក្សាទុក និងត្រៀមកប់ ឬដុតកម្ទេចចោល។ លោកបន្តថា គិតមកដល់ថ្ងៃទី១៤ ខែសីហា នេះ មន្ត្រីកាំកុងត្រូលខេត្តព្រះសីហនុ បានបន្តរឹបអូសចាហួយដូង និងតំណាប់ដូង ម៉ាក ថាញ់ ប៊ីញ មានសរសេរជាអក្សរខ្មែរ វៀតណាម និងឡាវ ដាក់លើកញ្ចប់ ដាក់លក់នៅតាមផ្សារមួយចំនួន មានផ្សារលើ និងផ្សារពាណិជ្ជកម្មជាដើម ដោយរកឃើញមុខទំនិញទាំងនេះជាច្រើនកញ្ចប់ទៀត។ លោក ម៉ាង ស៊ីណេត បញ្ជាក់ថា យុទ្ធនាការនេះ មន្ត្រីជំនាញលោកបានអនុវត្តទៅតាមការចង្អុលបង្ហាញរបស់ថ្នាក់ដឹកនាំ ព្រោះរកឃើញថា មុខទំនិញនេះមានសារធាតុនាំឲ្យប៉ះពាល់ដល់សុខភាពអ្នកទទួលទានធ្ងន់ធ្ងរ៖ ។ ផ្ដើមពីផលប៉ះពាល់នេះ លោក ម៉ាង ស៊ីណេត បានអំពាវនាវដល់អាណាព្យាបាល ក្រុមអាជីវករនៅទូទាំងប្រទេស ពិសេសអាជីវករខេត្តព្រះសីហនុ ត្រូវឈប់នាំចូល ឬទិញចាហួយដូង និងតំណាប់ដូង ម៉ាក ថាញ់ ប៊ីញ ផលិតនៅប្រទេសវៀតណាម តទៅទៀត។ បន្ថែមលើនេះ លោក ឃុន បូរ៉េត អនុប្រធានសាខាកាំកុងត្រូល ខេត្តព្រះសីហនុ ដែលបានដឹកនាំមន្ត្រីជំនាញចុះតាមគោលដៅតាមផ្សារមួយចំនួន មានផ្សារលើ និងផ្សារពាណិជ្ជកម្មជាដើម នៅថ្ងៃសុក្រ ទី១៤ ខែសីហា មានប្រសាសន៍ថា យុទ្ធនាការចាប់យកចាហួយដូង និងតំណាប់ដូង ម៉ាក ថាញ់ ប៊ីញ នាំចូលពីវៀតណាមពេលនេះ ដោយសារមុខទំនិញប្រភេទនេះ មានផលប៉ះពាល់ធ្ងន់ធ្ងរដល់សុខភាពអ្នកទទួលទាន។ មានដូចជារាករូសភ្លាមៗក្រោយទទួលទានជាដើម។ ផ្ដល់បទសម្ភាសន៍ដល់វិទ្យុអាស៊ីសេរី ពេលចុះត្រួតពិនិត្យទំនិញនៅទីប្រជុំជនផ្សារលើ ខេត្តព្រះសីហនុ លោក ឃុន បូរ៉េត បញ្ជាក់ថា ដោយពិនិត្យឃើញផលអវិជ្ជមាននៃប្រភេទចាហួយ និងតំណាប់ដូងម៉ាក ថាញ់ ប៊ីញ ទើបថ្នាក់ដឹកនាំស្ថាប័នខ្លួនប្រកាសឲ្យមន្ត្រីជំនាញរឹបអូសប្រភេទមុខទំនិញនេះយកទៅកម្ទេចចោល៖ ។ ត្រង់ចំណុចនេះ លោក ឃុន សាវឿន មន្ត្រីអង្កេតអង្គការលីកាដូ ខេត្តព្រះសីហនុ ហាក់មិនសូវមានជំនឿទៅលើយុទ្ធនាការចុះពិនិត្យគុណភាពទំនិញរបស់មន្ត្រីជំនាញស្ថាប័នកាំកុងត្រូលនាមូលដ្ឋាននេះទេ។ ប៉ុន្តែលោកស្នើឲ្យថ្នាក់ដឹកនាំស្ថាប័នកាំកុងត្រូល ត្រូវទប់ស្កាត់ការនាំចូលមុខទំនិញគ្មានគុណភាពនៅតាមព្រំដែនប្រទេសវៀតណាម ឬប្រទេសជិតខាងកម្ពុជា មានប្រសិទ្ធភាពជាងចុះរឹបអូសតាមទីផ្សារ។ ជាងនេះទៀត មន្ត្រីកាំកុងត្រូលនៅតាមច្រកព្រំដែន ក៏ត្រូវពិនិត្យអំពីគុណភាព ឬកាលបរិច្ឆេទប្រើប្រាស់រាល់មុខទំនិញនីមួយៗ ឲ្យបានត្រឹមត្រូវជាមុន មុននឹងអនុញ្ញាតឲ្យនាំចូលពីប្រទេសជិតខាងចូលមកកម្ពុជា។ លោក ឃុន សាវឿន៖ ។ ទោះយ៉ាងណា លោក ម៉ាង ស៊ីណេត ប្រធានសាខាកាំកុងត្រូលខេត្តព្រះសីហនុ បានឲ្យដឹងថា មន្ត្រីជំនាញស្ថាប័នខ្លួន នឹងចុះអនុវត្តជាប្រចាំនៅតាមផ្សារ ឬទីប្រជុំជននានា ដើម្បីពិនិត្យរាល់មុខទំនិញខូចគុណភាព ឬ ចាហួយ និងតំណាប់ដូង ម៉ាក ថាញ់ ប៊ីញ ដែលប៉ះពាល់ដល់សុខភាពមនុស្ស ជាបន្តបន្ទាប់ទៀតនៅថ្ងៃខាងមុខ៕
|
2015-08-14T17:40:00+07:00
|
rfa.org
|
https://www.rfa.org/khmer/news/health/vietnamese-products-seized-08142015063021.html
|
6991ec76-6eed-4654-954f-9752996e732d
|
ការថែរក្សាធ្មេញមិនឱ្យប្រឈមមុខនឹងជំងឺផ្សេងៗ
|
មនុស្សម្នាក់ៗមានឱកាសដុសធ្មេញបានពីរដងក្នុងមួយជីវិត គឺចាប់ពីចន្លោះអាយុ ៦ខែ ទៅ ៣ឆ្នាំ ដែលមានទាំងអស់ ២០ធ្មេញ សម្រាប់កុមារតូចដែលគេហៅថា ការដុះធ្មេញព្រៃ។ រីឯធ្មេញស្រុកវិញ ចាប់ផ្ដើមដុះចន្លោះពីអាយុ ៦ឆ្នាំ ទៅ ១៨ឆ្នាំ ដែលមានទាំងអស់ចំនួន ៣២ធ្មេញ។ ធ្មេញមុខងារយ៉ាងសំខាន់សម្រាប់ទំពាចំណីអាហារមុននឹងលេបចូលទៅក្នុងពោះ។ ចុះបើសិនគ្មានការថែទាំត្រឹមត្រូវទេនោះ តើធ្មេញអាចប្រឈមមុខនឹងជំងឺអ្វីខ្លះ? តើអាហារប្រភេទណាដែលលោកអ្នកគួរទទួលទានដើម្បីឱ្យធ្មេញមានសុខភាពល្អ? ឯកសារសុខភាពធ្មេញបញ្ជាក់ថា នៅពេលលោកអ្នកមិនបានដុសសម្អាតធ្មេញទៀងទាត់ និងត្រឹមត្រូវទេនោះ កម្ទេចអាហារដែលជាប់តាមជើងធ្មេញនឹងកកជាសំអេក។ ការជាប់សំអេក ឬហៅថា អាចម៍ធ្មេញ តាមជើងធ្មេញនឹងអាចក្លាយទៅជាផ្ទាំងកំបោរដែលជាជម្រកមេរោគ។ ទន្ទឹមនឹងនេះដែរ បើកម្ទេចអាហារនោះមានជាតិផ្អែម ហើយស្អិតខ្លាំងវានឹងផ្សំជាមួយមេរោគរួចបម្លែងក្លាយជាជាតិអាស៊ីដ ជាហេតុបង្កឱ្យធ្មេញប្រឈមមុខនឹងការកើតជំងឺផ្សេងៗ ដូចជារលាកអញ្ចាញធ្មេញ និងពុកធ្មេញ។ ប្រធានមន្ទីរព្យាបាលធ្មេញឯកទេស លោកទន្តបណ្ឌិត ហ៊ុយ ប៉ូលីន មានប្រសាសន៍ថា ធ្មេញមានសុខភាពល្អអាចជួយឱ្យផ្ទៃមុខពេញស្អាតហើយញញឹមបានយ៉ាងស្រស់។ ធ្មេញមានសុខល្អអាចទំពាអាហារបានម៉ដ្ឋល្អមានរសជាតិឆ្ងាញ់ និងជួយឱ្យរាងកាយមានសុខភាពប្រសើរ។ លើសពីនេះទៅទៀត ធ្មេញមានសុខភាពល្អ គឺមិនមានបញ្ហាក្លិនមាត់នោះទេ ហើយថែមទាំងជួយបង្កើនភាពងាយស្រួលក្នុងការបញ្ចេញសំឡេងឱ្យបានយ៉ាងច្បាស់ល្អ។ លោកវេជ្ជបណ្ឌិត ហ៊ុយ ប៉ូលីន៖ ។ លោកទន្តបណ្ឌិតបន្តថា ក្រោយពេលទទួលទានអាហាររួច លោកអ្នកត្រូវប្រញាប់ដុសសម្អាតធ្មេញឱ្យទៀតទាត់ និងមិនត្រូវយកឈើចុះចូលចន្លោះនៃធ្មេញនោះជាដាច់ខាត ព្រោះធ្វើឱ្យឆាប់ខួច និងងាយជាប់កាកសំណល់អាហារក្នុងចន្លោះនោះដែលហេតុធ្វើឱ្យប្រឈមមុខកើតជំងឺពុកធ្មេញ ឬដង្កូវស៊ីធ្មេញ។ ប៉ុន្តែលោកអាចប្រើខ្សែសម្រាប់ទាក់កម្ទេចអាហារជំនួសឈើចាក់ធ្មេញ។ របាយការណ៍អង្គការសុខភាពពិភពលោក ពន្យល់ថា ការទទួលទានអាហារដែលសម្បូរដោយជាតិផ្អែម ហើយស្អិតខ្លាំងជាប់នឹងធ្មេញដោយមិនបានសម្អាតចន្លោះពីមួយម៉ោងឡើងទៅ វាអាចនឹងផ្សំជាមួយមេរោគរួចនឹងបម្លែងទៅជាជាតិអាស៊ីដ។ ជាតិអាស៊ីដធ្វើឱ្យកាចាធ្មេញលោកអ្នកងាយពុក ហើយវាអាចពុកមួយស្រទាប់ម្តងៗ រហូតពុកដល់ភ្លុកធ្មេញ ដែលជាហេតុធ្វើឱ្យលោកអ្នកមានអារម្មណ៍ស្រៀវ ឬសង្កៀរ ពេលប៉ះធាតុក្ដៅ ឬត្រជាក់ខ្លាំង។ ពេលភ្លុកធ្មេញពុកជាហេតុដែលបណ្ដាលឱ្យពុកដល់បណ្ដូលធ្មេញពេលនោះ ទើបលោកអ្នកមានអារម្មណ៍ថា ឈឺចាប់ខ្លាំងគ្រប់ពេលវេលា។ កាលណាធ្មេញពុកដល់បណ្ដូលធ្មេញ ហើយវាធ្វើឱ្យមានបូសនៅខាងចុងឫសធ្មេញ និងហើមអញ្ចាញធ្មេញ។ ទន្ទឹមនឹងដែរ ប្រធានគ្លីនិកព្យាបាលកោះកេរ្តិ៍ អ្នកស្រីទន្តបណ្ឌិត ខូយ រ៉ានីន ពន្យល់ថា ការជាប់កម្ទេចអាហារតាមជើងធ្មេញ គឺអាចក្លាយជាផ្ទាំងកំបោរដែលជាជម្រកនៃមេរោគជាហេតុធ្វើឱ្យមានជំងឺរលាកអញ្ចាញធ្មេញ ឬហៅថា រាក់ស៊ីធ្មេញ។ អ្នកស្រីទន្តបណ្ឌិតបន្ថែមថា ផ្ទាំងកំបោរដែលកើតមកពីសំអេកធ្មេញនឹងធ្វើឱ្យខូចអញ្ចាញ ហើយបន្ទាប់មកបំផ្លាញឆ្អឹងរណ្ដៅធ្មេញរួចធ្វើឱ្យធ្មេញងាយសណ្ដក រង្គើ និងងាយជ្រុះ។ សៀវភៅស្ដីពីការថែទាំធ្មេញនៃអង្គការស៊ីប៉ា សរសេរថា សំអេកធ្មេញកើតឡើងពីសំណល់អាហារដែលកកជាប់ និងរុំព័ទ្ធនៅតាមធ្មេញ និងចន្លោះធ្មេញ។ លោកអ្នកអាចសម្អាតកម្ទេចអាហារជាប់ធ្មេញដោយវិធីសាមញ្ញបំផុត គឺគ្រាន់តែដុសសម្អាតធ្មេញឱ្យបានត្រឹមត្រូវក្រោយពេលទទួលទានអាហារ។ តើលោកអ្នកគួរដុស និងលាងសម្អាតមាត់ធ្មេញដូចម្ដេចដើម្បីត្រូវតាមក្បួនខ្នាតវេជ្ជសាស្ត្រ? អង្គការសុខភាពពិភពលោកបានណែនាំថា លោកអ្នកត្រូវតែដុសធ្មេញមុនពេលចូលដំណេក ដើម្បីកាត់បន្ថយការប្រមូលផ្តុំមេរោគដែលជាប់នឹងធ្មេញ។ លោកអ្នកដុសធ្មេញក្រោយពេលទទួលអាហារ។ ប៉ុន្តែមិនត្រូវដុសធ្មេញមុនពេលទទួលទានអាហារនោះទេ ព្រោះកាកសំណល់អាហារនៅតែប្រឡាក់ដដែល។ ការដុសធ្មេញត្រូវជ្រើសរើសច្រាសដុសធ្មេញដែលមានសរសៃតូច និងទន់ល្មម ដើម្បីងាយស្រួលលូកទៅដល់ធ្មេញក្រោយ ហើយត្រូវជ្រើសរើសថ្នាំដុសធ្មេញដែលជាតិភ្លុយរ៉ាយ ព្រោះថា ជាតិភ្លុយរ៉ាយ ជួយឱ្យកាចាធ្មេញរឹងមាំ ហើយធន់នឹងជាតិអាស៊ីដ។ ជាងនេះទៅទៀត លោកអ្នកអាចប្ដូរច្រាស់ដុសយ៉ាងហោចណាស់រៀងរាល់ពីរ ទៅបីខែម្តង។ លោកអ្នកអាចទៅជួបគ្រូពេទ្យដើម្បីពិនិត្យ និងសម្អាតធ្មេញយ៉ាងតិចពីរដងក្នុងមួយឆ្នាំ ក្នុងហេតុផលការពារកុំកើតជំងឺផ្សេងៗ។ បន្ថែមពីលើនេះ លោកអាចជៀសវាងទម្លាប់មិនល្អមួយចំនួន ដូចជាការប្រើធ្មេញដើម្បីខាំបើកគម្របដប ឬការខាំផ្តាច់ខ្សែនានា ព្រោះវាជាហេតុធ្វើធ្មេញលោកអ្នកងាយប្រេះស្រាំ ឬរបួស។ លោកអ្នកត្រូវតែជៀសវាងការជក់បារី ការទំពាអាហារជាប់ប្រចាំ ពិសេសអាហារផ្អែមហើយស្អិតព្រោះងាយធ្វើឱ្យធ្មេញពុក។ សៀវភៅស្ដីពីការថែទាំធ្មេញនៃអង្គការស៊ីប៉ា បញ្ជាក់ថា ការទំពាម្លូ ស្លា ការចុកថ្នាំ នឹងក្លាយជាហេតុផលចម្បងដែលធ្វើឱ្យរលាកអញ្ចាញធ្មេញ ធ្មេញមានពណ៌លឿង ឬពណ៌ត្នោត និងអាចប្រឈមមុខកើតជំងឺពងបែកក្នុងមាត់។ បុរសវ័យចំណាស់ម្នាក់ដែលជាអតីតគ្រូបង្រៀន លោក សៀង សេរីរ័ត្ន ចែករលែករំលែកបទពិសោធន៍ថា កាលពីសម័យមុនមិនមានថ្នាំដុសធ្មេញនោះទេ ម្ល៉ោះហើយប្រជាជនខ្មែរខ្លះដុសធ្មេញដោយដីខ្សាច់ ឬដៃជាដើម។ លោក សៀង សេរីរ័ត្ន៖ ។ ពាក់ព័ន្ធបញ្ហានេះ អ្នកស្រីទន្តបណ្ឌិត ខូយ រ៉ានីន មានប្រសាសន៍ឆ្លើយតបថា ការដែលយកខ្សាច់មកដុសធ្មេញវាអាចធ្វើឱ្យធ្មេញឆាប់សឹករេចរឹល និងអាចប្រឈមមុខនឹងការសណ្ដកធ្មេញផងដែរ។ ទន្តបណ្ឌិត ខូយ រ៉ានីន៖ ។ តើអ្នកគួរទទួលទានអាហារប្រភេទណាទើបអាចជួយឱ្យធ្មេញមានសុខភាពល្អ? ឯកសារសុខភាពមាត់ធ្មេញរបស់ក្រសួងសុខាភិបាលកម្ពុជា បញ្ជាក់ថា អាហារដែលល្អសម្រាប់សុខភាពធ្មេញមានដូចជា ស្ពៃក្ដោប ត្រសក់ ប៉េងប៉ោះ ផ្សិតចំបើង ការ៉ុត និងដំឡូងបារាំង ។ល។ ម្យ៉ាងទៀត លោកអ្នកក៏អាចទទួលទានទឹកដោះគោផ្លែឈើ ទឹក ត្រី ស៊ុត និងសាច់គោជាដើម ព្រោះអាហារទាំងនេះ សម្បូរដោយជាតិប្រូតេអ៊ីន និងជាតិកាល់ស្យូម។ ប៉ុន្តែផ្ទុយមក លោកអ្នកត្រូវផ្អាក ឬឈប់ទទួលទានអាហារដែលនាំទុក្ខដល់ធ្មេញ។ អាហារដែលអាចបំផ្លាញសុខភាពធ្មេញ គឺប្រភេទអាហារ ឬភេសជ្ជៈណាដែលមានជាតិស្ករច្រើន ហើយស្អិត។ អាហារទាំងនោះមានជាអាទិ៍ នំកង ស្ករគ្រាប់ ចេកឆឹង និងប្រភេទនំ និងបង្អែមដែលមានជាតិផ្អែមខ្លាំង។ ទន្តបណ្ឌិតជាច្រើនលើកឡើងថា ដើម្បីអាចថែទាំសុខភាពធ្មេញឱ្យល្អប្រសើរ លោកអ្នកគួរតែទៅជួបគ្រូពេទ្យដែលមានឯកទេសធ្មេញឱ្យបានយ៉ាងហោចណាស់ពីរដងក្នុងមួយឆ្នាំ ដើម្បីឱ្យគ្រូពេទ្យសម្អាតកំបោរដែលជាប់ធ្មេញ។ លោកអ្នកគួរជៀសវាងភាពខ្ជិលច្រអូស និងមិនត្រូវអូសបន្លាយពេលវេលាដោយគេចវេះ មិនដុសសម្អាតធ្មេញមុនចូលគេង និងក្រោយទទួលទានអាហារជាដាច់ខាត ព្រោះវានឹងក្លាយជាប្រភពនៃជំងឺធ្មេញទៅថ្ងៃក្រោយ។ នៅពេលកាចាធ្មេញ និងអញ្ចាញធ្មេញមានជំងឺ លោកអ្នកត្រូវប្រញាប់ទៅជួបពិភាក្សានឹងគ្រូពេទ្យដែលមានឯកទេសធ្មេញត្រឹមត្រូវដើម្បីកុំឱ្យធ្មេញខូចខាតកាន់តែខ្លាំងថែមទៀត។ លោកអ្នកក៏គួរជៀសវាងទៅជួបជាងធ្មេញជាដាច់ខាត ព្រោះជាងធ្មេញគ្មានជំនាញច្បាស់លាស់នោះទេ។ មន្ត្រីក្រសួងសុខាភិបាលម្នាក់អះអាងថា ជាងធ្មេញគ្រាន់តែទទួលបានចំណេះដឹងតិចតួចស្ដីពីធ្មេញ តាមរយៈការធ្វើការជាមួយគ្រូពេទ្យដែលមានឯកទេសធ្មេញតែប៉ុណ្ណោះ ប៉ុន្តែមិនបានបញ្ចប់ការសិក្សាថ្នាក់ទន្តសាស្ត្រ ឬគ្រូពេទ្យ ហើយគ្មានការទទួលគុណភាព និងសមត្ថភាពពីក្រសួងសុខាភិបាល និងក្រសួងអប់រំនោះឡើយ៕
|
2015-08-14T16:50:00+07:00
|
rfa.org
|
https://www.rfa.org/khmer/program/health/how-to-take-care-teeth-08142015054919.html
|
7c2cd7b4-06c2-4150-9931-13e4bc3e4e2e
|
ពលរដ្ឋ៖ មន្ទីរពេទ្យគន្ធបុប្ផាគឺជាមន្ទីរពេទ្យទេវតា
|
ប្រជាពលរដ្ឋកម្ពុជា ទាំងចាស់ទាំងក្មេងលើកឡើងថា មន្ទីរពេទ្យគន្ធបុប្ផា គឺជាមន្ទីរពេទ្យដែលពលរដ្ឋជឿទុកចិត្ត និងផ្ដល់តម្លៃជាងគេ។ ពលរដ្ឋខ្មែររាប់ពីអ្នកដែលមានជីវភាពក្រីក្រ រហូតដល់អ្នកមានទ្រព្យសម្បត្តិស្ដុកស្ដម្ភ សុទ្ធតែធ្លាប់ឆ្លងកាត់យកកូនទៅព្យាបាលនៅមន្ទីរនេះ។ ភាពជឿជាក់នេះហើយ ជាហេតុបណ្ដាលឱ្យមានការកើនឡើងនៃអ្នកជំងឺដែលរកសេវាព្យាបាលឥតគិតថ្លៃនៅមន្ទីរពេទ្យគន្ធបុប្ផា នេះ។ ទន្ទឹមគ្នានេះដែរ ប្រធាននិងជាស្ថាបនិកមន្ទីរពេទ្យ លោក ប៊េត រីច្ឆនឺរ (Beat Richner) កំពុងប្រកាសស្វែងរកជំនួយពីគ្រប់មជ្ឈដ្ឋានដើម្បីទ្រទ្រង់ដំណើរការមន្ទីរពេទ្យ។ ពលរដ្ឋកម្ពុជា អះអាងថា មន្ទីរពេទ្យគន្ធបុប្ផា គឺជាមន្ទីរពេទ្យទេវតាដែលជួយសង្គ្រោះកុមារឱ្យផុតពីក្តីស្លាប់ និងបានជួនកាត់បន្ថយភាពក្រីក្រកម្ពុជា។ ឪពុករបស់កុមារម្នាក់ដែលយកកូនមកសម្រាកព្យាបាលនៅមន្ទីរពេទ្យគន្ធបុប្ផា លោក ប៉ោ រិទ្ធ និយាយថា កូនរបស់លោកកើតជំងឺរលាកទងសួត ហើយបានមកសម្រាកព្យាបាលនៅមន្ទីរពេទ្យគន្ធបុប្ផា រយៈពេលពីរថ្ងៃហើយ។ លោកអះអាងថា មុនមកមន្ទីរពេទ្យគន្ធបុប្ផា លោកបាននាំកូនទៅមន្ទីរបង្អែកខេត្តព្រៃវែង ជិតមួយសប្ដាហ៍ ប៉ុន្តែមិនបានធូរស្បើយសោះ។ ហាក់មិនសូវទុកចិត្តលោកគ្រូពេទ្យនៅខេត្តព្រៃវែង និងមិនសូវមានលុយផងនោះ លោកក៏ប្រញាប់ប្រញាល់មកមន្ទីរពេទ្យគន្ធបុប្ផា តែម្ដង។ មានសម្បុរខ្មៅស្រអែម សក់ក្រញាញ់ ដៃជើងធំៗ និយាយបណ្ដើរ ញ៉ាំបាយប្រអប់នឹងដៃបណ្ដើរនៅក្រោមដើមឫស្សីនៃមន្ទីរពេទ្យគន្ធបុប្ផា៣ លោក ប៉ោ រិទ្ធ លើកឡើងថា លោកសូមអរគុណគ្រូពេទ្យដែលបានយកចិត្តទុក្ខដាក់ព្យាបាលកូនលោក៖ ។ បុរសវ័យចំណាស់ម្នាក់ផ្សេងទៀតមកពីខេត្តកំពង់ឆ្នាំង លោក ធឿន មានមតិថា បើគ្មានមន្ទីរពេទ្យគន្ធាបុប្ផា ទេនោះ លោកគិតថា កូនរបស់លោកប្រាកដជាស្លាប់មិនខាន។ ជាបុរសម្នាក់ដែលមានបទពិសោធន៍ដ៏សែនល្វីងជូរចត់ក្នុងជីវិត ដែលម្ដាយឪពុកគ្រប់រូបមិនអាចបំភ្លេចបាននោះ គឺការបាត់បង់កូនជាទីស្រឡាញ់របស់លោកដោយសារការព្យាបាលរបស់គ្រូពេទ្យមិនមានប្រសិទ្ធភាព។ និយាយដល់ការព្យាបាលគ្មានប្រសិទ្ធភាពដែលបណ្ដែតបណ្ដោយឱ្យស្លាប់កូនរបស់លោកនោះ។ ទឹកមុខប្រែស្រពោន កែវភ្នែកឡើងក្រហម ដង្ហើមដកយ៉ាងធំ ហាក់មានទុក្ខពន់ប្រមាណទោះបីពិពណ៌នាប្រាប់យ៉ាងណាក៏មិនអាចមានអ្នកយល់អារម្មណ៍បែបនេះបានដែរ។ កែវភ្នែកសម្លឹងមើលទៅដើមឈើនៅវត្តភ្នំបណ្ដើរ មាត់និយាយប្រាប់វិទ្យុអាស៊ីសេរី បណ្ដើរថា គ្រូពេទ្យស្រុកខ្មែរភាគច្រើនគិតតែពីលុយ មិនខ្វល់ពីជីវិតក្មេងសោះ។ លោកបន្ថែមថា កុមារកម្ពុជា មិនអាចបាត់បង់វត្តមានមន្ទីរពេទ្យគន្ធបុប្ផា បាននោះឡើយ៖ រីឯស្ត្រីកូនខ្ចីម្នាក់ ដែលមានអាយុប្រហែងជាង ២០ឆ្នាំ មកពីខេត្តព្រៃវែង និងទើបបានសម្រាលកូនបានត្រឹម ១៩ថ្ងៃ លោកស្រី រស្មី រៀបរាប់ថា ក្រោយពេលសម្រាលកូនរួច លោកស្រីមិនមានទឹកដោះសម្រាប់បំបៅកូនតូច ម្ល៉ោះហើយមានតែយកទឹកដោះគោមកជំនួសទឹកដោះដំបូងរបស់ខ្លួន។ ផ្ទៃមុខមានស្នាមជាំ ក្បាលពាក់មួកក្រណាត់ រុំដោយក្រមាដើម្បីការពារសុខភាពខ្លួនដែលទើបសម្រាលកូនរួច។ ទោះបីខ្លួនទើបតែសម្រាលកូនរួចក៏ដោយចុះ តែម្ដាយវ័យក្មេងរូបនេះហាក់មិនសូវគិតគូរពីខ្លួនឯងប៉ុន្មានទេ។ ញើសហូរប្រណាំងនឹងការនិយាយពីស្ថានភាពជំងឺកូនរបស់លោកស្រីដែលបន្ទោបង់មិនចេញសោះ។ បើសិនមិនមានមន្ទីរពេទ្យគន្ធបុប្ផា ទេ កូនលោកស្រីប្រហែលមិនអាចមានឱកាសដកដង្ហើមដង្ហោយជួបមុខម៉ែនោះទេ៖ ។ ដោយមន្ទីរពេទ្យគន្ធបុប្ផា បានជួយសង្គ្រោះជីវិតកុមារកម្ពុជា ច្រើនហួសពីការគិតនោះ តន្ត្រីករ និងជាគ្រូបង្រៀនផ្នែកតន្ត្រីម្នាក់ លោក យ៉ង ពៅ បាននិពន្ធចម្រៀងមួយបទដើម្បីថ្លែងអរគុណចំពោះមន្ទីរពេទ្យគន្ធបុប្ផា មានចំណងជើងថា គន្ធបុប្ផាមហាសន្ដោស។ ចម្រៀងបទមួយនេះ មានការគាំទ្រយ៉ាងច្រើនពីអ្នកប្រើប្រាស់បណ្ដាញសង្គមហ្វេសប៊ុក (Facebook)។ រៀងរាល់ថ្ងៃមន្ទីរពេទ្យគន្ធបុប្ផា មានកុមារជាង ៣.០០០នាក់ ត្រូវបានពិនិត្យព្យាបាល។ កុមារឈឺធ្ងន់ជាង ៤០០នាក់ វះកាត់ចំនួន ៧៥ករណី ហើយមានស្ត្រីមានផ្ទៃជាង ៥០០នាក់មកសម្រាលកូននៅមន្ទីរគន្ធបុប្ផា។ ដោយកុមារទាំងនោះភាគច្រើន មានជំងឺធ្ងន់ដែលស្នើប្រមាណ ៨៥% ហើយក្នុងនោះ កុមារដែលមានជំងឺគ្រុនឈាម ៩២% បានទៅរកការព្យាបាលនៅមន្ទីរពេទ្យគន្ធបុប្ផា។ គិតត្រឹមថ្ងៃព្រហស្បតិ៍ ទី៦ ខែសីហា ឆ្នាំ២០១៥ វេលាម៉ោង ៦ព្រឹក មានកុមារឈឺធ្ងន់ចំនួន ១.០៧១នាក់ និងស្ត្រីឆ្លងទន្លេរួចចំនួន ១៨៨នាក់ កំពុងសម្រាកក្នុងមន្ទីរគន្ធបុប្ផា។ ស្ថាបនិកមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ បានសរសេរលិខិតសំណូមពរជាសាធារណៈមួយកាលពីថ្ងៃទី១៤ ខែកក្កដា ទៅកាន់សហគមន៍អឺរ៉ុប ដោយលោកស្នើឱ្យសហគមន៍អឺរ៉ុបផ្ដល់ជំនួយ ៥០% នៃជំនួយសរុបដែលសហគមន៍អឺរ៉ុបគ្រោងនឹងផ្ដល់ដល់រដ្ឋាភិបាលកម្ពុជា សម្រាប់ការអភិវឌ្ឍ។ តាមគេហទំព័រសហគមន៍អឺរ៉ុបបង្ហាញថា សហគមន៍អឺរ៉ុបបានផ្ដល់ជំនួយចំនួន ៤១០លានអឺរ៉ូ ដែលស្នើប្រមាណជាង ៥០០លានដុល្លារអាមេរិក សម្រាប់ឆ្នាំ២០១៤-២០២០។ អ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ និយាយថា លោកមិនដឹងពីចំនួនថវិកាសម្រាប់គាំទ្រវិស័យសុខាភិបាលនោះឡើយ។ យ៉ាងណាក៏ដោយ បើតាមមន្ត្រីម្នាក់ក្នុងក្រសួងសុខាភិបាល ដែលសុំមិនបញ្ចេញឈ្មោះអះអាងថា ក្នុងមួយឆ្នាំៗក្រសួងសុខាភិបាលមានលុយជាង ១៦០លានដុល្លារដើម្បីទ្រទ្រង់វិស័យនេះ។ រាជរដ្ឋាភិបាលកម្ពុជា ចូលរួមផ្ដល់ថវិកាចំនួន ៣លានដុល្លារ និងរដ្ឋាភិបាលស្វីស ៤លានដុល្លារប៉ុណ្ណោះ ក្នុងមួយឆ្នាំដល់មន្ទីរពេទ្យគន្ធបុប្ផា។ ទន្ទឹមនឹងនេះដែរ ៨៥% នៃថវិកាប្រចាំឆ្នាំគឺបានមកពីអំណោយសប្បុរសធម៌របស់ប្រជាជនស្វីស តាមរយៈការលេងវីយោឡុង របស់លោកវេជ្ជបណ្ឌិត ប៊េត រីច្ឆនឺរ។ ប្រធានមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ បានទទួលដល់រដ្ឋាភិបាលកម្ពុជា រដ្ឋាភិបាលស្វីស និងសហគមន៍សូមឱ្យផ្ដល់ជំនួយជាចាំបាច់ដល់មន្ទីរពេទ្យគន្ធបុប្ផា សម្រាប់ការព្យាបាលរយៈពេល ១០ឆ្នាំទៅមុខទៀត។ បើពុំនោះសោតទេ មន្ទីរពេទ្យមួយនេះនឹងបាត់បង់វត្តមានពីទឹកដីកម្ពុជា នៅពេលខាងមុខឆាប់ៗនេះជាក់ជាមិនខាន។ មន្ទីរពេទ្យគន្ធបុប្ផា ក្នុងឆ្នាំ២០១៥ មានលុយចំនួន ៤៥លានដុល្លារអាមេរិកសម្រាប់ផ្គត់ផ្គង់ការព្យាបាល។ មន្ទីរពេទ្យគន្ធបុប្ផា មានបុគ្គលិកទាំងអស់ ២.៥០០នាក់។ បុគ្គលិកម្នាក់ៗមិនអាចមានសិទ្ធិធ្វើកន្លែងនៅមន្ទីរពេទ្យផ្សេងនោះឡើយ។ ប្រជាពលរដ្ឋកម្ពុជា ទទូចដល់រដ្ឋាភិបាលកម្ពុជា ត្រូវតែគិតគូរឡើងវិញនូវជំនួយ ៣លានដុល្លារដែលបានផ្ដល់ជូនមន្ទីរពេទ្យនេះ។ ដោយពលរដ្ឋស្នើឱ្យបង្កើនការជួយឱ្យបានច្រើនជាងនេះ។ ប្រជាពលរដ្ឋនិយាយថា ស្រុកខ្មែរអ្នកខ្លះជិះរហូតដល់ទិញរថយន្ត រ៉ល រ៉យ និង ប៊ី.អឹម.ដាប់ប៊ែលយូ (Rolls Royce and BMW) និងមានឧកញ៉ាជាង ៧០០នាក់។ ពលរដ្ឋនិយាយថា បើឧកញ៉ាម្នាក់ៗផ្ដល់លុយត្រឹម ២០០ដុល្លារក្នុង១ខែ ក៏អាចចូលរួមសម្រាលការចំណាយរបស់មន្ទីរពេទ្យគន្ធបុប្ផា បានខ្លះដែរ។ ប៉ុន្តែផ្ទុយមកវិញ ម្នាក់ចាយលុយរាប់រយដុល្លារក្នុងមួយថ្ងៃៗ ដើម្បីផឹកស៊ី ចិញ្ចឹមស្រីក្មេង ខណៈរូបលោកវេជ្ជបណ្ឌិត ប៊េត រីច្ឆនឺរ កំពុងព្យាយាមរកប្រាក់ដោយលំបាក ដើម្បីជួយព្យាបាលកុមារ និងស្ត្រីមានផ្ទៃពោះដែលជាអ្នកជំងឺក្រក្រីរាប់រយនាក់នៅកម្ពុជា៕
|
2015-08-10T15:05:00+07:00
|
rfa.org
|
https://www.rfa.org/khmer/news/health/Kuntakbopha-hospital-is-heaven-for-patients-08102015034741.html
|
0888038a-fc7c-45c6-8671-a3e86ade2acc
|
មន្ត្រីជំនាញបើកយុទ្ធនាការអប់រំនិងណែនាំអ្នកលក់នំចំណីដល់កុមារតាមសាលារៀន
|
មន្ត្រីសាលាខេត្ត និងមន្ត្រីស្ថាប័នកាំកុងត្រូល ខេត្តព្រះសីហនុ បើកយុទ្ធនាការចុះពិនិត្យការលក់ដូរនំចំណី ឬចំណីអាហារនៅតាមសាលារៀននានា ក្នុងខេត្តទេសចរណ៍មួយនេះ ប្រយោជន៍ដើម្បីទប់ស្កាត់ការលក់ដូរម្ហូបអាហារគ្មានគុណភាព ឬផុតកំណត់ប្រើប្រាស់។ យុទ្ធនាការនេះ ទទួលបានការគាំទ្រពីអ្នកគ្រប់គ្រងសាលា និងលោកគ្រូ អ្នកគ្រូ ដែលមានរបរលក់ចំណីអាហារជូនកុមារនៅក្នុងបរិវេណសាលានីមួយៗ។ បន្ទាប់ពីទទួលបានព័ត៌មានតាមប្រព័ន្ធផ្សព្វផ្សាយ ឬបណ្ដាញសង្គមហ្វេសប៊ុក (Facebook) ជាដើម បានបង្ហាញថា មានកុមារតូចៗ នៅតាមសាលាមួយចំនួនក្នុងប្រទេសកម្ពុជា បានពុលចំណីអាហារដែលត្រូវគេដាក់លក់ដូរនៅក្នុងបរិវេណសាលារួចមក ថ្នាក់ដឹកនាំខេត្តព្រះសីហនុ និងមន្ត្រីជំនាញសាខាកាំកុងត្រូល ខេត្តនេះ បានបញ្ជូនមន្ត្រីជំនាញចុះត្រួតពិនិត្យរាល់ការលក់នំចំណីនៅតាមសាលានានា ដើម្បីទប់ស្កាត់ការលក់ចំណីអាហារគ្មានគុណភាព ឬហួសពេលវេលាប្រើប្រាស់។ ប្រធានសាខាកាំកុងត្រូល ខេត្តព្រះសីហនុ លោក ម៉ាង ស៊ីណេត មានប្រសាសន៍ថា ការចុះពិនិត្យ និងការណែនាំការលក់នំចំណីដល់លោកគ្រូ អ្នកគ្រូ នៅតាមសាលាទូទាំងខេត្តព្រះសីហនុ ពេលនេះ ក៏នឹងបន្តចុះអប់រំដល់កុមារដោយបោះជាខិត្តប័ណ្ណផ្សព្វផ្សាយ ឬចាក់វីដេអូ អប់រំដល់កុមារនៅតាមសាលានានា អំពីផលប៉ះពាល់នៃការទទួលទាននំចំណីគ្មានគុណភាព ឬហួសកំណត់ប្រើប្រាស់នៅថ្ងៃអនាគត។ ទោះយ៉ាងណា លោកថា ជាជំហានដំបូងនេះ មន្ត្រីជំនាញកាំកុងត្រូលខេត្តនេះ បានបើកយុទ្ធនាការចុះពិនិត្យនិងរឹបអូស ឬណែនាំជាជំហានដំបូងដល់អ្នកលក់ដូរ ឬលោកគ្រូ អ្នកគ្រូ ដែលលក់នំចំណីដែលគ្មានអនាម័យ និងខូចគុណភាពជាមុនសិន មុននឹងឈានដល់មានវិធានការតាមផ្លូវច្បាប់នៅពេលខាងមុខ។ បញ្ហានេះដែរ លោក គឹម លីដា អនុប្រធានសាខាកាំកុងត្រូល ខេត្តព្រះសីហនុ ដែលបានបញ្ជាដឹកនាំកម្លាំងជំនាញចុះតាមសាលាមួយចំនួនក្នុងក្រុងទេសចរណ៍មួយនេះ មានសាលាបឋមសិក្សា ហ៊ុន សែន ក្រុង អនុ និងវិទ្យាល័យ ហ៊ុន សែន មិត្តភាពជាដើម។ លោកបានឲ្យដឹងពីគោលបំណងចុះពិនិត្យការលក់នំចំណីក្នុងបរិវេណសាលា គឺមានបំណងអប់រំអំពីផលអវិជ្ជមាន ដោយសារការលក់ដូរនំចំណីគ្មានគុណភាព ឬគ្មានស្លាកសញ្ញាប្រើប្រាស់ត្រឹមត្រូវនាំឲ្យប៉ះពាល់ដល់សុខភាពកុមារ។ លោក គឹម លីដា៖ ។ ផ្ដើមពីបញ្ហានេះ លោក គឹម លីដា អនុប្រធានសាខាកាំកុងត្រូល ខេត្តព្រះសីហនុ បានស្នើដល់អាណាព្យាបាល ពិសេសលោកគ្រូ អ្នកគ្រូ នៅតាមសាលានានា ត្រូវចូលរួមគិតពីសុខភាពកុមារឲ្យបានទាំងអស់គ្នា និងមិនត្រូវលក់ដូរនំចំណី៖ ។ ឆ្លើយតបការអំពាវនាវរបស់មន្ត្រីជំនាញត្រួតពិនិត្យចំណីអាហារ ឬសាខាកាំកុងត្រូល ខេត្តព្រះសីហនុ លោក ហង់ អន នាយកសាលាបឋមសិក្សា ហ៊ុន សែន ក្រុង បានចាត់ទុកការចុះពិនិត្យ ឬផ្ដល់ការអប់រំពីសារសំខាន់នៃការលក់នំចំណីរបស់មន្ត្រីជំនាញកាំកុងត្រូល ពេលនេះថា មានសារសំខាន់ដល់អ្នកលក់ និងកុមារតូចៗក្នុងការជ្រើសយកប្រភេទចំណីអាហារដែលមានគុណភាពដើម្បីទទួលទាន។ អ្នកគ្រប់គ្រងសាលារូបនេះបានស្នើដល់អាណាព្យាបាល ឬអ្នកលក់ដូរនំចំណីគ្រប់ប្រភេទ ត្រូវពិនិត្យមើលទៅលើកាលបរិច្ឆេទនៃមុខទំនិញនីមួយៗឲ្យបានត្រឹមត្រូវ៖ ។ ស្រដៀងគ្នាដែរ អ្នកស្រី ទុយ បូរ បង្រៀននៅសាលាបឋមសិក្សា ហ៊ុន សែន ក្រុង ក៏បានគាំទ្រយុទ្ធនាការរបស់មន្ត្រីជំនាញកាំកុងត្រូល ដែលបានចុះអប់រំ ឬណែនាំអ្នកលក់នៅតាមសាលារៀន ឲ្យយកចិត្តទុកដាក់អំពីគុណភាពចំណីអាហារ ដើម្បីចូលរួមថែរក្សាសុខភាពកុមារឲ្យបានទាំងអស់គ្នា៖ ។ ចំណែកអាណាព្យាបាល និងជាគ្រូបង្រៀនម្នាក់ លោក ហែម ហុម ក៏បានសំណូមពរឲ្យមន្ត្រីជំនាញកាំកុងត្រូល ត្រូវអនុវត្តសកម្មភាព យុទ្ធនាការចុះពិនិត្យគុណភាពចំណីអាហាររបស់ខ្លួនតាមសាលា ឬទីផ្សារនានា ឲ្យបានជាប្រចាំនៅទូទាំងខេត្តព្រះសីហនុ។ លោកចាត់ទុកយុទ្ធនាការនេះថា បានផ្តល់សារសំខាន់ដល់សុខភាពពលរដ្ឋ ពិសេសកុមារតូចៗ។ លោកបញ្ជាក់ថា កន្លងមករូបលោកហាក់មិនសូវចាប់អារម្មណ៍ទៅនឹងស្លាកសញ្ញា ឬកាលបរិច្ឆេទទៅលើមុខទំនិញដែលដាក់លក់នៅលើទីផ្សារនោះទេ ប៉ុន្តែពេលនេះលោកបានយល់ និងយកទៅផ្សព្វផ្សាយបន្តដល់អាណាព្យាបាលផ្សេងទៀត៖ ។ ដោយឡែក លោក កាំង វិចិត្រ នាយករងវិទ្យាល័យ ហ៊ុន សែន មិត្តភាព មានប្រសាសន៍ថា នឹងបំផុសឲ្យគ្រូបង្រៀនក្នុងសាលានេះយកចិត្តទុកដាក់មុននឹងទិញប្រភេទមុខម្ហូប នំចំណី ឬទិញចំណីអាហារលក់បន្តធ្វើយ៉ាងឲ្យប្រាកដថា ចំណីអាហារទាំងនោះមានគុណភាព និងមានស្លាកសញ្ញា ឬមានកាលបរិច្ឆេទប្រើប្រាស់បានត្រឹមត្រូវ៖ ។ ត្រង់ចំណុច លោក គឹម លីដា អនុប្រធានសាខាកាំកុងត្រូល ខេត្តព្រះសីហនុ ក៏បានអំពាវនាវទៅដល់អាណាព្យាបាល ឬគ្រូបង្រៀននៅតាមសាលា ឬតាមក្រុមគ្រួសារនីមួយៗ ត្រូវចូលរួមពិនិត្យអំពីគុណភាពចំណីអាហារ ដើម្បីសុខភាពកុមារមានសុខភាពល្អទាំងអស់គ្នា។ ជាងនេះ ក៏ស្នើដល់មនុស្សគ្រប់រូប បើសិនមានទំនិញ ឬចំណីអាហារហួសកាលបរិច្ឆេទប្រើប្រាស់ ត្រូវផ្ដល់ព័ត៌មានមកកាន់ស្ថាប័នកាំកុងត្រូល ខេត្តព្រះសីហនុ ដើម្បីមានវិធានការតាមផ្លូវច្បាប់៖ ។ ទាក់ទិនយុទ្ធនាការនេះ លោក ឃុន សាវឿន មន្ត្រីអង្កេតអង្គការលីកាដូ ខេត្តព្រះសីហនុ បានស្នើដល់មន្ត្រីជំនាញកាំកុងត្រូល ត្រូវបើកឲ្យបានជាប្រចាំ និងមានវិធានការផាកពិន័យឲ្យបានធ្ងន់ធ្ងរទៅលើអ្នកនាំចូល ឬលក់ដូរចំណីអាហារហួសពេលវេលាប្រើប្រាស់ ឬខូចគុណភាពជាដើម៖ ។ មន្ត្រីសិទ្ធិមនុស្សដែលតែងដើរចេញចូលក្នុងទីផ្សារដើម្បីទិញបន្លែត្រីសាច់ យកមកចម្អិនជាអាហារប្រចាំថ្ងៃនៅតាមផ្សារមួយចំនួន នាខេត្តព្រះសីហនុ បានអះអាងថា មានបន្លែត្រីសាច់មួយចំនួនអាចទិញយកទៅរក្សាទុកមានរយៈពេលយូរ ហើយមិនស្វិតក្រៀម ឬរុយមិនហ៊ានរោមជាដើម។ ទោះយ៉ាងណា លោក ម៉ាង ស៊ីណេត ប្រធានសាខាកាំកុងត្រូល ខេត្តព្រះសីហនុ បានឲ្យដឹងថា មន្ត្រីជំនាញខេត្តនេះ បានធ្វើសកម្មភាពចុះឆែក ឬពិនិត្យតាមផ្សានានាអំពីគុណភាព ឬកាលបរិច្ឆេទប្រើប្រាស់មុខទំនិញផ្សេងៗជាប្រចាំ និងមាន ៤ដងក្នុង១ខែ។ លោកថា សកម្មភាពត្រួតពិនិត្យទំនិញខូចគុណភាព នៅតាមទីផ្សារនានា គឺមិនទាន់ឈានដល់ផាកពិន័យដល់ម្ចាស់ទីតាំង ឬផ្សារទាំងនោះទេ ដោយបានណែនាំ ឬអប់រំជាជំហានដំបូងទៅលើម្ចាស់ទីតាំងមានកំហុសឆ្គង ប៉ុន្តែបើម្ចាស់ទីតាំងនីមួយៗ នៅបន្តលក់ដូរចំណីអាហារហួសកាលបរិច្ឆេទប្រើប្រាស់ ឬខូចគុណភាពមិនស្ដាប់ តាមការណែនាំទេ នឹងឈានដល់មានវិធានការតាមផ្លូវច្បាប់នៅថ្ងៃអនាគត៕
|
2015-08-09T15:50:00+07:00
|
rfa.org
|
https://www.rfa.org/khmer/news/health/food-quality-selling-in-class-checked-in-sihanoukville-08092015043648.html
|
e040e01f-4ee3-4d3c-b8aa-5802c0483ad3
|
វិធីការពារមិនឲ្យកើតជំងឺឫសដូងបាត
|
វេជ្ជបណ្ឌិតជំនាញផ្នែកជំងឺឫសដូងបាត ពន្យល់ថា ការអង្គុយយូរដោយមិនបានបន្លាស់ទី ការទទួលទានសុរាច្រើន ការញ៉ាំអាហារច្រើនរហូតទាល់តែហល់ និងអ្នកដែលធាត់ខ្លាំង សុទ្ធតែអាចប្រឈមមុខនឹងការកើតជំងឺឫសដូងបាត។ ឯកសារសុខភាពស្ដីពីជំងឺឫសដូងបាត បញ្ជាក់ថា ការហាត់ប្រាណឲ្យបានទៀងទាត់ និងការទទួលទានបន្លែផ្លែឈើដែលសម្បូរដោយជាតិសរសៃ ដែលធ្វើឲ្យលាមកទន់ និងការទទួលទានទឹកច្រើន គឺជាមធ្យោបាយល្អអាចការពារមិនឲ្យកើតជំងឺឫសដូងបាត បាន។ សូមស្តាប់កិច្ចសម្ភាសន៍របស់ លោក សិរីមុនី ជាមួយនឹងលោកវេជ្ជបណ្ឌិត ហួរ ឌី ស្ដីពីរបៀបការពារមិនឲ្យកើតជំងឺឫសដូងបាត ដូចតទៅ៖
|
2015-08-06T15:15:00+07:00
|
rfa.org
|
https://www.rfa.org/khmer/program/health/Hemorrhoid-Defend-08062015041318.html
|
fd1c7907-b28d-4cfa-9670-572d00fb5a91
|
ក្រុមបុរសស្រឡាញ់ភេទដូចគ្នាប្រឈមមុខខ្ពស់នឹងការកើតជំងឺអេដស៍
|
មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគនៃក្រសួងសុខាភិបាល និងអង្គការសង្គមស៊ីវិល បង្ហាញអត្រានៃការកើតជំងឺអេដស៍ក្នុងប្រទេសកម្ពុជា ធ្លាក់ចុះក្នុងចំណោមស្ត្រីមានផ្ទៃពោះ ប៉ុន្តែក្រុមបុរសស្រឡាញ់បុរសនៅតែប្រឈមមុខខ្ពស់ដដែលក្នុងការផ្ទុកមេរោគថ្មី។ ទន្ទឹមនឹងនេះ មន្ត្រីសង្គមស៊ីវិលលើកទឹកចិត្តក្រុមបុរសស្រឡាញ់បុរសដែលលាក់មុខ ឲ្យទៅធ្វើតេស្តឈាមដើម្បីរកមេរោគអេដស៍ និងដើម្បីទប់ស្កាត់ជំងឺមួយនេះ។ របាយការណ៍មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគនៃក្រសួងសុខាភិបាល បង្ហាញថា ក្រុមបុរសស្រឡាញ់បុរសនៅតែជាក្រុមប្រឈមមុខខ្ពស់នឹងការកើតជំងឺអេដស៍នៅឡើយ គឺប្រមាណជា ៧០០នាក់ ក្នុងចំណោមក្រុមបុរសស្រឡាញ់បុរសជាង ៣ម៉ឺននាក់ ស្មើ ២,៣ភាគរយ។ ដោយឡែកសម្រាប់ស្ត្រីមានផ្ទៃពោះមានការធ្លាក់ចុះមកត្រឹម ០,២៨ភាគរយ ក្នុងឆ្នាំ២០១៤ ដែលមានន័យថា លែងបញ្ហាទៀតហើយ។ ប្រធានអង្គការខាណា (Khana) លោក ជួប សុខចំរើន មានប្រសាសន៍ថា ក្រុមបុរសស្រឡាញ់បុរស និងក្រុមស្រីស្រស់ ឬក្រុមភេទទីបីមួយចំនួន មិនហ៊ានទៅរកសេវាធ្វើតេស្តឈាមរកមេរោគអេដស៍ ព្រោះពួកគេមានការខ្មាសអៀន និងរងការរិះគន់ពីសង្គម។ ក្រុមបុរសស្រឡាញ់បុរស និងក្រុមស្រីស្រស់ ក៏ជាធនធានដ៏មានសារសំខាន់ក្នុងការចូលរួមអភិវឌ្ឍន៍សង្គមជាតិដែរ។ ម្ល៉ោះហើយបើពួកគាត់មិនចេញមុខ ឬសង្គមមិនទទួលស្គាល់ មានន័យថា គឺជាការបិទសិទ្ធិសេរីភាព ហើយនឹងអាចបាត់បង់ធនធានមនុស្សមួយចំណែកក្នុងប្រទេសកម្ពុជា។ លោកបន្តថា ដើម្បីគាំពារឱ្យពួកគាត់ហ៊ានទៅធ្វើតេស្តឈាមរកមេរោគអេដស៍ គឺមានតែបង្កើតក្រុមមិត្តអប់រំមិត្ត ក្រុមបុរសស្រឡាញ់ និងក្រមស្រីស្រស់ដូចគ្នាទេ ទើបជាមធ្យោបាយល្អ និងទទួលបានការជឿជាក់។ លោក ជួប សុខចំរើន៖ ។ លោកបន្ថែមថា ការប្រឈមច្រើន ការកើតជំងឺអេដស៍ដោយសារក្រុមបុរសស្រឡាញ់បុរស និងក្រុមស្រីស្រស់ រួមភេទដោយមិនប្រើស្រោមអនាម័យ និងគ្មានទឹករំអិល មានដៃគូច្រើន និងការប្រើប្រាស់គ្រឿងញៀនដោយចាក់ម្ជុលរួមគ្នាជាដើម។ អ្នកប្រឹក្សាយោបល់ផ្នែកសុខភាពនៅអង្គការរ៉ាក់ (RHAC) និងជាក្រុមស្រីស្រស់ផងដែរនោះ កញ្ញា ដារ៉េត និយាយថា នៅក្នុងប្រទេសកម្ពុជា នៅតែមានការរើសអើងក្រុមស្រីស្រស់ និងក្រុមបុរសស្រឡាញ់បុរសណាស់។ ក្រុមស្រីស្រស់ពិបាករកការងារធ្វើដោយក្រុមហ៊ុនភាគច្រើនរើសអើង និងមានរោងចក្រខ្លះសរសេរបម្រាមថា ហាមខ្ទើយដាក់ពាក្យធ្វើការក៏មាន។ កញ្ញាលើកឡើងថា ប្រជាពលរដ្ឋកម្ពុជា ជាពិសេសរដ្ឋាភិបាលត្រូវតែផ្ដល់ឱកាសដល់ក្រុមបុរសស្រឡាញ់បុរស និងក្រុមស្រីស្រស់ឱ្យបានទទួលបានភាពស្មើគ្នា មិនថា ការងាររដ្ឋ ឬឯកជននោះឡើយ។ កញ្ញា ដារ៉េត៖ ។ កញ្ញាលើកបន្តថា ក្រុមស្រីស្រស់ និងក្រុមបុរសស្រឡាញ់បុរសត្រូវតែហ៊ានប្រឈមនឹងការពិត និងត្រូវចេះការពារខ្លួនឯងពីជំងឺអេដស៍តាមរយៈការប្រើស្រោមអនាម័យពេលរួមភេទ និងត្រូវទៅធ្វើតេស្តឈាមរកមេរោគអេដស៍ បើសង្ស័យថា ខ្លួនមានផ្ទុកជំងឺអេដស៍។ ទាក់ទង់នឹងបញ្ហានេះ ប្រធានមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគនៃក្រសួងសុខាភិបាល លោកវេជ្ជបណ្ឌិត លី ពេញស៊ុន ឆ្លើយតបថា ក្រុមបុរសស្រឡាញ់បុរស និងក្រុមស្រីស្រស់ គួរហ៊ានលើកឡើងនូវបញ្ហានានា ដែលខ្លួនប្រឈម ជាពិសេសបញ្ហាសុខភាព។ ជំងឺអេដស៍នឹងក្លាយឃាតកលាក់មុខបើគាត់មិនទៅធ្វើតេស្តឈាមដើម្បីរុករកមេរោគអេដស៍ទេនោះ។ ការសិក្សានៅក្នុងឆ្នាំ២០១៤ បង្ហាញថា ក្រុមបុរសស្រឡាញ់បុរសមានចំនួនជាង ៣ម៉ឺននាក់ទូទាំងប្រទេសកម្ពុជា ដែលក្នុងនោះ ៥២,៦ភាគរយ រស់នៅទីប្រជុំជន និង ៤៧,៤ភាគរយ រស់នៅជនបទ។ ចំនួនក្រុមបុរសស្រឡាញ់បុរសនេះមានកើនឡើងបើធៀបទៅឆ្នាំ២០០៨ ដែលមានប្រមាណជាង ២ម៉ឺននាក់៕
|
2015-08-05T17:05:00+07:00
|
rfa.org
|
https://www.rfa.org/khmer/news/health/msm-get-high-risk-of-hiv-effected-08052015054851.html
|
af3965f1-d6ac-4cad-9ed3-eb029ec347f7
|
ប្រធានមន្ទីរពេទ្យគន្ធបុប្ផាបារម្ភពីកង្វះជំនួយខណៈក្មេងចូលសម្រាកមន្ទីរពេទ្យកើនឡើង
|
ក្នុងអំឡុងពេញមួយខែកក្កដា ឆ្នាំ២០១៥ នេះ ចំនួនកុមារមានជំងឺធ្ងន់ៗបានចូលសម្រាកព្យាបាលនៅមន្ទីរពេទ្យគន្ធបុប្ផា ច្រើនជាងខែកក្កដា ឆ្នាំ២០១៤ គឺកើនឡើងដល់ទៅ ៣០%។ បញ្ហានេះជាក្ដីកង្វល់ដល់ស្ថិរភាពមន្ទីរពេទ្យដែលកំពុងត្រូវការជំនួយបន្ថែម ដើម្បីឲ្យមន្ទីរពេទ្យនេះអាចបន្តដំណើរការតទៅមុខទៀត សម្រាប់ការងារមនុស្សធម៌ព្យាបាលជំងឺដោយឥតគិតថ្លៃសម្រាប់កុមារក្រីក្រ។ ប្រធាននិងជាស្ថាបនិកនៃមន្ទីរពេទ្យគន្ធបុប្ផា បានអំពាវនាវដល់សហគមន៍អន្តរជាតិ រួមទាំងរដ្ឋាភិបាលប្រទេសស្វីស និងរដ្ឋាភិបាលកម្ពុជា ជាថ្មីទៀត ឲ្យចាប់អារម្មណ៍នៅបណ្ដាឆ្នាំខាងមុខ ស្របពេលដែលលោកអាចនឹងអស់លទ្ធភាពស្វែងរកលុយសម្រាប់ផ្គត់ផ្គង់មន្ទីរពេទ្យនេះ។ ប្រធាននិងជាស្ថាបនិកនៃមន្ទីរពេទ្យគន្ធបុប្ផា លោកវេជ្ជបណ្ឌិត ប៊េត រីច្ឆនឺរ (Beat Richner) បានសរសេរលើទំព័របណ្ដាញសង្គមផ្លូវការរបស់លោកថា ក្នុងខែកក្កដា ឆ្នាំ២០១៥ មានកុមារឈឺធ្ងន់ៗចំនួនជិត ១៤.០០០នាក់ បានចូលសម្រាកក្នុងមន្ទីរពេទ្យ។ ក្នុងករណីកុមារទាំងនោះ មានកុមារឈឺធ្ងន់ធ្ងរដោយជំងឺគ្រុនឈាមជាង ២.០០០នាក់ ដែលកើនជាងខែកក្កដា ឆ្នាំ២០១៤ ដល់ទៅជាង ១ពាន់នាក់ ស្មើជាង ៣០%។ លោកអំពាវនាវថា នេះជារឿងពិត ដែលលោកព្រួយបារម្ភនៅបណ្ដាឆ្នាំខាងមុខដែលនឹងមកដល់ នៅពេលដែលលោកនឹងពុំអាចរកលុយបាន ៨៥% នៃថវិកាទ្រទ្រង់មន្ទីរពេទ្យតទៅទៀតបាន។ វិទ្យុអាស៊ីសេរី មិនអាចទាក់ទងអ្នកនាំពាក្យក្រសួងសុខាភិបាល លោកវេជ្ជបណ្ឌិត លី សូវ៉ាន់ បានទេនៅថ្ងៃទី៤ ខែសីហា ដោយលោកមិនលើកទូរស័ព្ទ។ ពលរដ្ឋរស់នៅសង្កាត់ទួលសង្កែ អ្នកស្រី តាំង សុធា ដែលមានកូនកំពុងព្យាបាលជំងឺនៅមន្ទីរពេទ្យគន្ធបុប្ផា ថ្លែងថា គាត់អរគុណមន្ទីរពេទ្យនេះដែលបានជួយសង្គ្រោះកូនគាត់ស្របពេលដែលអ្នកស្រីពុំមានលទ្ធភាពគ្រប់គ្រាន់យកកូនទៅព្យាបាលនៅមន្ទីរពេទ្យផ្សេង៖ ។ មន្ទីរពេទ្យគន្ធបុប្ផា ត្រូវបានប្រជាពលរដ្ឋខ្មែរទទួលស្គាល់ថា ជាមន្ទីរពេទ្យដែលយកចិត្តទុកដាក់លើជីវិតកុមារជាធំ និងព្យាបាលជំងឺមានប្រសិទ្ធភាពដោយមិនយកថ្លៃសេវាព្យាបាល។ ជារៀងរាល់ថ្ងៃប្រជាពលរដ្ឋមកពីគ្រប់ទិសទីយកកូនចៅទៅតម្រៀបជាជួរ ដោយចាប់លេខបានចូលសម្រាកព្យាបាល និងយកថ្នាំពីមន្ទីរពេទ្យនេះ។ ក្រៅពីបង្ហាញចំនួនកើនឡើងនៃអ្នកជំងឺទៅរកសេវាព្យាបាលជំងឺនៅក្នុងមន្ទីរពេទ្យនេះ។ កន្លងទៅលោកវេជ្ជបណ្ឌិត ប៊េត រីច្ឆនឺរ ធ្លាប់សរសេររិះគន់នៅលើបណ្ដាញហ្វេសប៊ុក (Facebook) បុករបស់លោកដោយលើកជាសំណួរថា ហេតុអ្វីបានជាពលរដ្ឋកម្ពុជាខ្លះមានខ្លាំងម្ល៉េះ រហូតដល់ទិញរថយន្ត រ៉លរ៉យ និង ប៊ី.អឹម.ដាប់ប៊ែលយូ (Rolls Royce and BMW) នៅខណៈរូបលោកកំពុងព្យាយាមរកប្រាក់ដោយលំបាក ដើម្បីជួយព្យាបាលអ្នកជំងឺកម្ពុជា នៅក្នុងមន្ទីរពេទ្យ។ របាយការណ៍មន្ទីរពេទ្យគន្ធបុប្ផា បានឲ្យដឹងថា នៅខែកក្កដា ឆ្នាំ២០១៥ មានកុមារឈឺជិត ៧ម៉ឺននាក់ បានពិនិត្យព្យាបាលនៅក្នុងផ្នែកពិគ្រោះជំងឺខាងក្រៅ។ មានការវះកាត់ទូទៅជិត ២ម៉ឺននាក់។ ឆ្នាំ២០១៥ ថវិកាចំណាយមន្ទីរពេទ្យមានចំនួន ៤៣លានដុល្លារអាមេរិក។ មន្ទីរពេទ្យគន្ធបុប្ផា បានដំណើរការតាំងពីឆ្នាំ១៩៩២ មក។ រៀងរាល់ឆ្នាំរដ្ឋាភិបាលកម្ពុជា បានផ្ដល់ជំនួយទឹកប្រាក់ចំនួន ២លានដុល្លារ និងរដ្ឋាភិបាលប្រទេសស្វីស (Switzerland) ចំនួន ៣លានដុល្លារក្រៅពីនោះប្រធានមន្ទីរពេទ្យ គឺលោក ប៊េត រីច្ឆនឺរ ជនជាតិស្វីស ជាអ្នកស្វែងរកថវិកាពីសប្បុរសជន តាមរយៈការប្រគំតន្ត្រីសប្បុរសធម៌ផ្ទាល់ខ្លួនរបស់លោកដើម្បីទ្រទ្រង់នូវការចំណាយសម្រាប់មន្ទីរពេទ្យនេះ៕
|
2015-08-05T10:05:00+07:00
|
rfa.org
|
https://www.rfa.org/khmer/news/health/director-of-unthinkable-hospital-concern-about-budget-shortage-08042015230443.html
|
7726aefc-fb35-4b6d-9932-1d464dbd6362
|
បទសម្ភាសន៍៖ ជំងឺគ្រុនឈាមកើតឡើងច្រើនករណីនៅខេត្តកំពង់ឆ្នាំង
|
ជំងឺគ្រុនឈាម គឺជាជំងឺមួយដែលភាគច្រើនកើតលើកុមារតូចៗ នៅរដូវវស្សា ចន្លោះពីខែឧសភា ដល់ខែតុលា ដែលមានភ្លៀងធ្លាក់បង្កឲ្យកើតមានមូសច្រើន។ តួលេខរបស់ក្រសួងសុខាភិបាលរយៈពេល ៧ខែ ក្នុងឆ្នាំ២០១៥ នៅខេត្តកំពង់ឆ្នាំង មានអ្នកកើតជំងឺគ្រុនឈាមចំនួន ១៩៦ករណី ក្នុងនោះស្លាប់ម្នាក់។ ប៉ុន្តែប្រធានមន្ទីរសុខាភិបាលខេត្ដកំពង់ឆ្នាំង បញ្ជាក់ថា រយៈពេល ៧ខែ ដើមឆ្នាំ២០១៥ សេវាសុខាភិបាលក្នុងខេត្ដទទួលបានអ្នកជំងឺគ្រុនឈាមតែចំនួន ៦៦ករណី ពុំមានអ្នកស្លាប់ទេ។ ចំនួននេះបានកើនឡើងច្រើនបើប្រៀបធៀបរយៈពេលដូចគ្នា កាលពីឆ្នាំ២០១៤ ដែលមាន ២៤ករណី និងគ្មានអ្នកស្លាប់ដូចគ្នា។ សូមអញ្ជើញស្ដាប់បទសម្ភាសន៍របស់លោក ជិន ជេដ្ឋា ជាមួយលោកវេជ្ជបណ្ឌិត ប្រាក់ វ៉ុន ប្រធានមន្ទីរសុខាភិបាលខេត្ដកំពង់ឆ្នាំង ស្ដីពីវិធានការទប់ស្កាត់ជំងឺគ្រុនឈាមដូចតទៅ៖
|
2015-08-04T12:02:00+07:00
|
rfa.org
|
https://www.rfa.org/khmer/news/health/interview-dengue-fever-08042015005707.html
|
231b2b1b-377b-419a-8b07-1152b9f3c7dd
|
ជីវិតជនពិការភ្នែកប្រកបរបរម៉ាស្សាឬសម្រួលសរសៃ
|
មុខរបរម៉ាស្សា ឬសម្រួលសរសៃ កំពុងពេញនិយមនៅកម្ពុជា ខណៈមនុស្សជាច្រើនបានយល់ពីតម្លៃនៃការសម្រួលសរសៃ ហើយចូលទៅព្យាបាលសរសៃដែលចុករោយសាច់ដុំ ត្បៀតសម្ពាធឈាម និងកប់សរសៃ ជាដើម។ នៅក្នុងចំណោមទីតាំងម៉ាស្សាក្នុងទីក្រុងភ្នំពេញ មានកន្លែងតិចណាស់ដែលជនពិការភ្នែកជាអ្នកជួយម៉ាស្សា ឬសម្រួលសរសៃជូនអតិថិជន។ ប្រើដៃទាំងពីរប្រឹងសង្កត់លើស្មាអតិថិជន បុរសស្លៀកពាក់ខោអាវឈុតពណ៌ទឹកសមុទ្រ មានស្នាមអ៊ុតយ៉ាងស្អាត ឈ្មោះ សែម ប្រុស ឲ្យដឹងថា គាត់ប្រកបរបរម៉ាស្សា ១០ឆ្នាំហើយ។ លោក សែម ប្រុស បានផ្អាកម៉ាស្សា ហើយដើរទៅក្រោយបន្ទប់ហាក់ដូចមនុស្សភ្នែកភ្លឺ ដែលមើលឃើញជណ្ដើរ ឬតុ កៅអី គ្រែ ដែលនៅពីមុខកន្លែងគាត់ដើរឆ្ពោះទៅនោះ។ លោករៀបរាប់ពីការងារម៉ាស្សានោះថា មិននឿយខ្លាំងទេ ប៉ុន្តែឈឺមេដៃបន្តិច ព្រោះប្រឹងចុចឲ្យចំសរសៃរបស់ភ្ញៀវដែលកប់ ឬត្បៀត។ លោកថា គាត់អាចឈរម៉ាស្សាបាន ៧ម៉ោងក្នុង ១ថ្ងៃ៖ ។ លោក សែម ប្រុស ឲ្យដឹងថា គាត់រៀនបច្ចេកទេសម៉ាស្សា ឬសម្រួលសរសៃនេះពីគ្រូនៅអង្គការម៉ារីណុល។ លោកថា គ្រូ ២នាក់បានខិតខំពន្យល់គាត់ឲ្យចាប់សាច់ដុំចំកន្លែងដែលភ្ញៀវកប់សរសៃ ឬកន្លែងដែលភ្ញៀវចុករោយខ្លាំង។ គឺបង្រៀនឲ្យគាត់ចាប់ត្រូវសាច់ដុំដងខ្លួន ស្មា ដៃ ជើង ជាដើម ធ្វើយ៉ាងណាឲ្យភាពតានតឹងនៅក្នុងខ្លួនភ្ញៀវ បានធូរទាំងអារម្មណ៍ ទាំងការឈឺចាប់៖ ។ លោក សែម ប្រុស ឲ្យដឹងទៀតថា គាត់ពិការភ្នែកពីអាយុ ១២ឆ្នាំ។ ក្រោយពីគាត់ជាពីជំងឺកញ្ជ្រឹល គាត់បានទៅឃ្វាលគោហាលខ្យល់ ធ្វើឲ្យភ្នែកគាត់ក្តៅខ្លាំង។ ម្តាយគាត់ទិញថ្នាំមកបន្តក់ឲ្យ បន្ទាប់មកភ្នែកគាត់ក៏ងងឹតរហូតមក។ លោកបន្តថា គាត់មានអាយុ ៣២ឆ្នាំហើយ គាត់មានភរិយាភ្នែកងងឹតដូចគាត់ដែរ និងមានកូន ២នាក់ ប្រុសមួយ ស្រីមួយ ដែលកំពុងតែរៀននៅសាលាបឋមសិក្សា៖ ។ ស្ត្រីពិការភ្នែក ឈ្មោះ លី ស្រីរ័ត្ន ជាភរិយាប្រកបរបរម៉ាស្សាដែរ ឲ្យដឹងថា កាលពីអាយុ ១៦ឆ្នាំ គាត់ចេះតែស្រវាំងមើលអ្វីមិនសូវច្បាស់។ កន្លះឆ្នាំក្រោយមក ភ្នែកមើលលែងឃើញ គ្រូពេទ្យប្រាប់ថា ជំងឺទឹកដក់បាតភ្នែកដំណាក់កាលចុងក្រោយហួសការព្យាបាលហើយ។ បច្ចុប្បន្ន គាត់ប្រកបរបរម៉ាស្សានេះទាំង ២នាក់ប្ដីប្រពន្ធ ដើម្បីចិញ្ចឹមកូនប្រុសស្រីឲ្យមានអាហារហូបគ្រប់គ្រាន់ និងជំរុញឲ្យពួកគេរៀនចប់ថ្នាក់បរិញ្ញាបត្រ ដើម្បីលើកស្ទួយកម្រិតជីវភាពគ្រួសារ។ លោកស្រីបន្តថា របរម៉ាស្សាជនពិការភ្នែកនេះ ត្រូវបានភ្ញៀវដែលចូលទៅឲ្យពួកគាត់ជួយសម្រួលការឈឺចាប់ក្នុងសរសៃ ឬអស់កម្លាំងជាដើម ផ្តល់កិត្តិយសឲ្យពួកគាត់ ដោយមិនបានមើលងាយ ឬរើសអើងជនពិការទេ មិនតែប៉ុណ្ណោះ ភ្ញៀវភាគច្រើនបានផ្តល់លុយក្រៅសេវា (លុយធីប) ជួយពួកគាត់ទៀត៖ ។ លោកស្រីបន្ថែមថា អតិថិជនខ្លះគាត់ចុកដៃជើង ត្បៀតសម្ពាធឈាម លោកស្រីគ្រាន់តែយកដៃទៅស្ទាប អាចដឹងថាវាមានសភាពខុសពីធម្មតា ដូច្នេះការធ្វើម៉ាស្សាមិនមែនចេះតែចុក ឬច្របាច់នោះទេ ទាល់តែចេះជំនាញដែរ ទើបភ្ញៀវចូលចិត្តឲ្យគាត់ម៉ាស្សា។ លោកស្រីថា គាត់ជ្រើសរើសយកការងារម៉ាស្សានេះ គឺមិនចង់យកពិការភាពដើរសុំលុយនាំឲ្យខូចសណ្ដាប់ធ្នាប់សាធារណៈទេ ព្រោះរបរម៉ាស្សាបានជួយឲ្យក្រុមគ្រួសារគាត់ ទទួលបានចំណូលគ្រាន់បើ បើធៀបនឹងបងប្អូនដែលធ្វើកម្មករ និងអ្នកធ្វើស្រែ៖ ។ បន្ថែមលើភរិយាកំពុងលើកឡើងនោះ លោក សែម ប្រុស អះអាងថា ប្អូនស្រីភ្លោះជាមួយគាត់បានបោះបង់ការធ្វើស្រែនៅឃុំជាងទង ស្រុកត្រាំកក់ ខេត្តតាកែវ មកធ្វើកម្មកររោងចក្រកាត់ដេរ ប៉ុន្តែពួកគេត្អូញថា មិនអាចសល់ប្រាក់ឲ្យកូន ៣នាក់បានរៀនប្រសើរឡើយ៖ ។ នាយកប្រតិបត្តិនៃអង្គការជនពិការកម្ពុជា លោក ងិន សៅរ័ត្ន ថ្លែងថា អង្គការនេះមិនមានចំនួនតួលេខជាក់លាក់អំពីជនពិការភ្នែក ដែលប្រកបរបរម៉ាស្សាថាមានចំនួនប៉ុន្មាននាក់ទេ។ លោកថា ពួកគេចេះជំនាញម៉ាស្សា ហើយបានបង្រៀនគ្នាបន្ត រួចសហការគ្នាបើកមុខរបរម៉ាស្សាតាមផ្ទះ ដោយពួកគេប្រឹងប្រែងរកចំណូលចិញ្ចឹមជីវិត មិនរង់ចាំឲ្យគេចិញ្ចឹម ឬចាំតែលើកដៃសុំទានឡើយ៖ ។ ម្ចាស់ហាងម៉ាស្សាចាប់សរសៃដោយជនពិការភ្នែក អ្នកស្រី នួន ស៊ីថុន ឲ្យដឹងថា មានជនពិការភ្នែក ១០នាក់ ក្នុងនោះស្រី ៣នាក់ សុទ្ធតែជំនាញម៉ាស្សា និងសម្រួលសរសៃបម្រើជូនអតិថិជនចាប់ពីម៉ោង ៧ព្រឹក ដល់ម៉ោង ១០យប់។ តម្លៃម៉ាស្សាក្នុង ១ម៉ោងចន្លោះពី ៣ដុល្លារកន្លះ ទៅ ៤ដុល្លារកន្លះ តាមការប្រើម៉ាស៊ីនត្រជាក់ ឬកង្ហារនៅពេលចូលទៅបន្ទប់ម៉ាស្សា៕
|
2015-08-03T17:10:00+07:00
|
rfa.org
|
https://www.rfa.org/khmer/news/health/hand-massage-by-blind-08032015060038.html
|
a93ccbbd-1ec0-4301-b40f-740addfedc66
|
មន្ទីរពេទ្យមិត្តភាពខ្មែរ-សូវៀតនឹងព្យាបាលជំងឺភ្នែកដោយឥតគិតថ្លៃនៅថ្ងៃទី៣-៤សីហា
|
ក្រុមគ្រូពេទ្យឯកទេសផ្នែកជំងឺភ្នែក នៃមន្ទីរពេទ្យមិត្តភាពខ្មែរ-សូវៀត ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃ រយៈពេល ២ថ្ងៃ គឺនៅថ្ងៃច័ន្ទ ទី៣ និងថ្ងៃអង្គារ ទី៤ សីហា នេះ។ គ្រូពេទ្យផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត សាលី ធារិទ្ធ មានប្រសាសន៍ថា ការពិនិត្យ និងព្យាបាលជំងឺភ្នែកឥតបង់ថ្លៃនេះ គឺមិនរើសប្រភេទជំងឺទេ៖ ។ លោកវេជ្ជបណ្ឌិត សាលី ធារិទ្ធ បញ្ជាក់បន្ថែមថា កម្មវិធីនេះមិនកំណត់អាយុអ្នកជំងឺទេ។ ដោយឡែកនៅថ្ងៃទី១៧ ដល់ថ្ងៃទី២១ ខែសីហា ដដែល មន្ទីរពេទ្យមិត្តភាពខ្មែរ-សូវៀត សហការជាមួយវេជ្ជបណ្ឌិតឯកទេសជំងឺបាតភ្នែកមកពីប្រទេសអូស្ត្រាលី ក៏នឹងផ្ដល់សេវាពិនិត្យព្យាបាលជំងឺបាតភ្នែកដែរ ជាពិសេសអ្នកជំងឺទឹកនោមផ្អែម។ លោកអំពាវនាវដល់អ្នកជំងឺដែលមានបញ្ហាភ្នែក ឲ្យរួសរាន់មកទទួលសេវានេះ៕
|
2015-08-02T19:50:00+07:00
|
rfa.org
|
https://www.rfa.org/khmer/news/health/Khmer-Soviet-Friendship-hospital-doctors-to-give-free-eyes-treatment-08022015084754.html
|
58ce2ce6-ec10-44d4-94f2-d012d876c127
|
សង្គមស៊ីវិលជំរុញឲ្យក្រុមហ៊ុនកសាងប្រឡាយទឹកឲ្យត្រីផ្លាស់ទីមុនបិទទន្លេសេសាន
|
សមាជិកអង្គការសម្ព័ន្ធទន្លេកម្ពុជា ជំរុញឲ្យក្រុមហ៊ុនពន្លឿនការកសាងប្រឡាយទឹក ដើម្បីឲ្យត្រីផ្លាស់ទី មុនពេលបិទទន្លេសេសានទាំងស្រុង។ ការស្នើនេះ ធ្វើឡើងស្របពេលដែលទំនប់វារីអគ្គិសនីសេសានក្រោមពីរ កសាងសម្រេចបានជាង ៣០ភាគរយ ហើយក្រុមហ៊ុននៅមិនទាន់កំណត់ពេលជាក់លាក់ពីគម្រោង និងយន្តការនៃការកសាងប្រឡាយទឹកដើម្បីធានាពីការបន្លាស់ទីរបស់ត្រី។ សមាជិកនៃអង្គការសម្ព័ន្ធទន្លេកម្ពុជា កាលពីថ្ងៃទី៣១ ខែកក្កដា អំពាវនាវឲ្យរដ្ឋាភិបាល និងគ្រប់ភាគីពាក់ព័ន្ធ យកចិត្តទុកដាក់ត្រួតពិនិត្យពីសកម្មភាពគម្រោងកសាងប្រឡាយទឹករបស់ក្រុមហ៊ុនទំនប់វារីអគ្គិសនីសេសានក្រោមពីរ។ ការអំពាវនាវនេះ ធ្វើឡើងស្របពេលដែលគម្រោងកសាងទំនប់វារីអគ្គិសនីសេសានក្រោមពីរ កំពុងដំណើរការសាងសង់រួចរាល់នៅចុងឆ្នាំ២០១៧ នឹងបិទទន្លេទាំងស្រុង ធ្វើឲ្យប៉ះពាល់ធ្ងន់ធ្ងរដល់ដំណើរការបន្លាស់ទីរបស់ត្រី។ មន្ត្រីសម្របសម្រួលអង្គការបណ្តាញទន្លេបី លោក មៀច មាន រកឃើញថា នៅពេលដែលទំនប់បិទទាំងស្រុង ត្រីមិនអាចបន្លាស់ទីឡើងទៅទន្លេផ្នែកខាងលើដើម្បីពងកូន ហេតុនេះចាំបាច់ឲ្យការកសាងប្រឡាយទឹកដែលជាច្រកផ្លូវសម្រាប់ត្រីឡើងចុះ ឬក៏បន្លាស់ទីបាន។ លោកថា ការកសាងប្រឡាយទឹកសម្រាប់ការបន្លាស់ទីរបស់ត្រី ធ្វើយ៉ាងណាតម្រូវឲ្យមានអ្នកជំនាញផ្នែកជលផលសិក្សាឲ្យលម្អិត ដែលធានាថា ត្រីទាំងតូចទាំងធំអាចបន្លាស់ទីបាន។ លោក មៀច មាន បារម្ភថា នៅពេលត្រីបន្លាស់ទីប្រែប្រួលទៅតាមអាកាសធាតុ និងរដូវកាល៖ ។ តំណាងក្រុមហ៊ុនកសាងទំនប់វារីអគ្គិសនីសេសានក្រោមពីរ លោក អ៊ុំ រ៉េត មិនផ្ដល់អធិប្បាយចំពោះបញ្ហានេះទេ ដោយលោកថា បញ្ហានេះជាការទទួលខុសត្រូវរបស់ជនជាតិចិន ខាងបច្ចេកទេសផ្នែកគ្រប់គ្រងបរិស្ថាន។ អ្នកនាំពាក្យសាលាខេត្តស្ទឹងត្រែង និងជាអភិបាលរងខេត្ត លោក ដួង ពៅ មានប្រសាសន៍ថា អាជ្ញាធរជលផល រួមទាំងអ្នកមន្ត្រីជំនាញ បានសិក្សា និងវាយតម្លៃពីយុទ្ធសាស្ត្រកាត់បន្ថយផលប៉ះពាល់រួចរាល់ហើយ តែអ្វីដែលអាចកែតម្រូវបាន គេនឹងកែប្រែទាក់ទិនការកសាងប្រឡាយទឹកនោះ។ លោកថា អាជ្ញាធរខេត្តបានជ្រើសយកលក្ខណៈកសាងប្រឡាយទឹកដែលមានលក្ខណៈបច្ចេកទេសសុក្រឹតមួយ ដែលធានាពីបទដ្ឋានច្បាស់លាស់ ដើម្បីបម្រើឲ្យការងារបច្ចេកទេសទាំងមូល៖ ។ កាលពីថ្ងៃទី២៧ ខែកក្កដា ប្រធានផ្នែកបច្ចេកទេសនៃទំនប់វារីអគ្គិសនីសេសានក្រោមពីរ ជាជនជាតិចិន លោក មួ វ៉ុនផេង (Mou Wonpeng) ប្រាប់វិទ្យុអាស៊ីសេរី ថា ផែនការរៀបចំប្រឡាយទឹកធ្វើឡើងតាមអូរចាស់ជាប់ពីទន្លេរំលងទំនប់វារីអគ្គិសនីជាច្រើនគីឡូម៉ែត្រ។ លោកថា ប្រឡាយទឹកត្រូវកសាងទទឹងប្រវែង ១០ម៉ែត្រ។ តែយ៉ាងណា លោកមិនកំណត់ពេលជាក់លាក់កសាងប្រឡាយទឹកនេះនៅឡើយទេ ក៏ប៉ុន្តែលោកថា គម្រោងនេះនឹងដំណើរការឆាប់ៗខាងមុខ។ អង្គការអភិរក្សធនធានជលផលពិភពលោក ដែលមានមូលដ្ឋាននៅសហរដ្ឋអាមេរិក ក៏ធ្លាប់ជំរុញឲ្យក្រុមហ៊ុនសាងសង់ទំនប់វារីអគ្គិសនីសេសានក្រោមពីរ បង្កើតប្រព័ន្ធចរន្តទឹករំលងទំនប់វារីអគ្គិសនី ដើម្បីឲ្យត្រីគ្រប់ប្រភេទផ្លាស់ទីបានមុនពេលទន្លេត្រូវបិទ៕
|
2015-08-01T15:20:00+07:00
|
rfa.org
|
https://www.rfa.org/khmer/news/health/sesan2-dam-08012015040952.html
|
82501a9c-2b00-4318-985d-f07a2ea688f5
|
មន្ត្រីកាំកុងត្រូលខេត្តព្រះសីហនុពិនិត្យគុណភាពនំចំណីនៅតាមសាលារៀន
|
មន្ត្រីសាខាកាំកុងត្រូលខេត្តព្រះសីហនុ បើកយុទ្ធនាការចុះពិនិត្យគុណភាព និងកាលបរិច្ឆេទនៃការប្រើប្រាស់មុខទំនិញអាហារហូបចុក ឬនំចំណី ដែលលក់ដូរតាមសាលារៀនមួយចំនួន ដើម្បីរួមចំណែកថែរក្សាសុខភាពកុមារ។ បញ្ហានេះ មន្ត្រីសង្គមស៊ីវិល ស្នើឲ្យមន្ត្រីជំនាញកាំកុងត្រូល ត្រូវបន្តរឹតបន្តឹង និងដាក់ពិន័យចំពោះអាជីវករ ឬអ្នកលក់ដូរនំចំណី និងបន្លែត្រីសាច់មានសារធាតុគីមី ឬគ្មានកាលបរិច្ឆេទប្រើប្រាស់ ជាដើម។ យុទ្ធនាការចុះត្រួតពិនិត្យគុណភាពទំនិញ ឬកាលបរិច្ឆេទលើចំណីអាហារដែលដាក់លក់នៅតាមសាលារៀន របស់មន្ត្រីសាខាកាំកុងត្រូលខេត្តព្រះសីហនុ កាលពីព្រឹកថ្ងៃទី៣០ ខែកក្កដា កើតឡើងក្រោយពេលមានសិស្សសាលា ឬកុមារតូចៗមួយចំនួននៅតាមខេត្តខ្លះ បានពុលចំណីអាហារដែលនាំចូលពីក្រៅប្រទេសដោយគ្មានគុណភាព ឬហួសកំណត់ប្រើប្រាស់រួចមក។ ប្រធានសាខាកាំកុងត្រូលខេត្តព្រះសីហនុ លោក ម៉ាង ស៊ីណេត មានប្រសាសន៍ថា យុទ្ធនាការនេះ មន្ត្រីជំនាញរបស់លោក បានបែងចែកគោលដៅចុះត្រួតពិនិត្យនៅតាមសាលារៀនទាំងក្នុងទីប្រជុំជន និងសាលានៅតាមស្រុកនានា ជាដើម។ យុទ្ធនាការនេះ ក៏បានស្នើឲ្យអ្នកគ្រប់គ្រង ឬលោកគ្រូអ្នកគ្រូនៅតាមសាលារៀននីមួយៗ ចូលរួមសហការជាមួយស្ថាប័នកាំកុងត្រូលដោយមិនត្រូវឲ្យមានទំនិញ ឬនំចំណីគ្មានកាលបរិច្ឆេទ ឬហួសកាលបរិច្ឆេទប្រើប្រាស់ មានដាក់លក់តាមសាលារៀនទៀតទេ។ លោក ស៊ីណេត បន្ថែមថា យុទ្ធនាការត្រួតពិនិត្យទំនិញខូចគុណភាពនៅតាមសាលាពេលនេះ មន្ត្រីជំនាញរបស់លោក នឹងចុះអនុវត្តជាប្រចាំដូចភ្លៀងរលឹម បន្ថែមលើការចុះពិនិត្យទំនិញ ឬចំណីត្រីសាច់ដែលគេដាក់លក់នៅលើទីផ្សារ ឬផ្សារទំនើប ជាដើម។ យុទ្ធនាការនេះទទួលបានការសាទរ និងគាំទ្រពីនាយកសាលា គ្រូបង្រៀន អាណាព្យាបាល និងមន្ត្រីសង្គមស៊ីវិលជាដើមនាខេត្តព្រះសីហនុ។ នាយិកាសាលាបឋមសិក្សា ជា ស៊ីម ខេត្តព្រះសីហនុ អ្នកស្រី ឆេង ផាត បានបង្ហាញការគាំទ្រ និងសហការជាមួយមន្ត្រីកាំកុងត្រូល នៅពេលក្រុមមន្ត្រីស្ថាប័ននេះបានចុះធ្វើការងារ ឬណែនាំអ្នកលក់នំចំណីដល់បរិវេណសាលារបស់ខ្លួន។ នាឱកាសនោះ អ្នកស្រីក៏បានផ្តល់ឱកាសឲ្យមន្ត្រីកាំកុងត្រូល ធ្វើបទបង្ហាញអំពីផលអវិជ្ជមាន និងផលប៉ះពាល់សុខភាព ជូនលោកគ្រូអ្នកគ្រូដើម្បីជួយផ្សព្វផ្សាយបន្ត។ អនុប្រធានសាខាកាំកុងត្រូលខេត្តព្រះសីហនុ លោក ស៊ិន សុផន ដែលបានដឹកនាំមន្ត្រីជំនាញចុះពិនិត្យនំចំណី ឬមុខទំនិញផ្សេងៗ ដែលដាក់លក់ក្នុងបរិវេណសាលាបឋមសិក្សា ជា ស៊ីម ក៏បានសំណូមពរដល់ក្រុមអាជីវករ ឬអាណាព្យាបាល ពិសេសគ្រូបង្រៀន ត្រូវយកចិត្តទុកដាក់ទៅលើគុណភាពអាហារហូបចុក ឬនំចំណីនៅតាមសាលារៀងៗខ្លួន ដើម្បីរក្សាសុខភាពកូនចៅនាថ្ងៃអនាគត៖ ។ លោកបន្តថា តាមការចុះពិនិត្យជាក់ស្តែងរបស់មន្ត្រីកាំកុងត្រូលខេត្តព្រះសីហនុ ទាំងទំនិញដែលដាក់លក់នៅលើទីផ្សារ ឬតាមសាលារៀនជាដើម បានរកឃើញមានមុខទំនិញជាគ្រឿងភេសជ្ជៈកំប៉ុង ឬអាហារបន្លែត្រីសាច់ ជាដើម បានហួសកាលបរិច្ឆេទប្រើប្រាស់ និងមានសារធាតុគីមីជាដើម។ ទាក់ទិនបញ្ហានេះ លោក ឃុន សាវឿន មន្ត្រីអង្កេតអង្គការលីកាដូ (Licadho) ខេត្តព្រះសីហនុ ប្រកាសគាំទ្រចំពោះសកម្មភាពរបស់មន្ត្រីកាំកុងត្រូល បានចុះពិនិត្យគុណភាពទំនិញ ឬចំណីអាហារនៅលើទីផ្សារ និងតាមសាលារៀនពេលនេះ។ ប៉ុន្តែមន្ត្រីរូបនេះ ស្នើឲ្យមន្ត្រីជំនាញស្ថាប័ននេះ ត្រូវអនុវត្តការងារឲ្យបានជាប្រចាំ និងជៀសឲ្យផុតពីអំពើពុករលួយផ្សេងៗ ដែលអាចនឹងកើតមាននៅក្នុងយុទ្ធនាការដ៏មានសារប្រយោជន៍នេះ។ ជាងនេះ លោកក៏ស្នើដល់មន្ត្រីជំនាញ ត្រូវដាក់ពិន័យឲ្យបានធ្ងន់ធ្ងរចំពោះម្ចាស់ទីតាំង ឬផ្សារទាំងឡាយណាដែលដាក់លក់ទំនិញហួសពេលវេលាប្រើប្រាស់ ឬទំនិញមានសារធាតុគីមី មិនស្តាប់តាមការណែនាំរបស់មន្ត្រីជំនាញ៖ ។ ត្រង់ចំណុចនេះ លោក ម៉ាង ស៊ីណេត ប្រធានសាខាកាំកុងត្រូលខេត្តព្រះសីហនុ បានអះអាងថា មន្ត្រីជំនាញរបស់លោកមិនទាន់ឈានដល់ធ្វើការផាកពិន័យអាជីវករ ឬអ្នកលក់ដូរមុខទំនិញមានសារធាតុគីមីនៅតាមផ្ទះ ឬតាមផ្សារនោះទេ ប៉ុន្តែជាជំហានដំបូង គឺបានត្រឹមចុះអប់រំឲ្យអ្នកលក់ទំនិញ ឬបន្លែត្រីសាច់ ត្រូវមានគុណភាព និងមិនហួសកាលបរិច្ឆេទប្រើប្រាស់។ បើមិនដូច្នេះទេ អាចនឹងរងការផាកពិន័យផ្សេងៗ ដែលអាចនឹងកើតមានឡើងនាថ្ងៃអនាគត៕
|
2015-07-30T17:25:00+07:00
|
rfa.org
|
https://www.rfa.org/khmer/news/health/product-quality-checking-in-preahsihanouk-07302015061500.html
|
ae01e711-2f99-44d4-9869-5a74f6831421
|
ការពន្យារកំណើតតាមបែបធម្មជាតិ
|
ការពន្យារកំណើតមានច្រើនប្រភេទ ដូចជា ការពន្យារកំណើតដោយប្រើថ្នាំលេប ថ្នាំចាក់ ដាក់កង ការប្រើប្រាស់ស្រោមអនាម័យ និងការពន្យារកំណើតតាមធម្មជាតិ។ អ្នកជំនាញសុខភាពស្ត្រីអះអាងថា ការពន្យារកំណើតតាមធម្មជាតិ គឺមិនមានផលប៉ះពាល់ចំពោះសុខភាពស្ត្រី និងបុរសនោះទេ។ អ្នកជំនាញសុខភាពស្ត្រី លើកឡើងថា ការពន្យារតាមបែបធម្មជាតិ អាចប្រឈមនឹងការមានកូនដោយចៃដន្យ បើសិនជាស្ត្រីនោះមករដូវមិនទៀងទាត់ ឬប្រសិនបើបុរសដែលជាដៃគូដកលិង្គរបស់ខ្លួនមិនទាន់ទេនោះ។ សូមស្តាប់កិច្ចសម្ភាសន៍របស់ លោក សិរីមុនី ជាមួយ អ្នកស្រីវេជ្ជបណ្ឌិត សុខ ទៀង ប្រធានមន្ទីរសម្រាកកម្ពុជា ស្ដីពីការពន្យារកំណើតតាមបែបធម្មជាតិដូចតទៅ៖
|
2015-07-30T16:30:00+07:00
|
rfa.org
|
https://www.rfa.org/khmer/program/health/Natural-Reproductive-Health-07302015051352.html
|
ba20b4ef-b0f2-4241-a19a-46577864569e
|
អ្នកជំនាញកសិកម្មបារម្ភពីសុខភាពមនុស្សដោយសារកសិករប្រើប្រាស់ជីគីមីនិងថ្នាំពុល
|
ក្រសួងកសិកម្ម រុក្ខាប្រមាញ់ និងនេសាទ រួមជាមួយអ្នកជំនាញរបស់អង្គការក្រៅរដ្ឋាភិបាល បានរៀបចំធ្វើវេទិកាថ្នាក់ជាតិមួយ ស្ដីពីគ្រោះថ្នាក់ដោយសារការប្រើជីគីមី និងថ្នាំពុលនៅក្នុងវិស័យកសិកម្ម ចាប់ពីថ្ងៃអង្គារ ទី២៨ ដល់ថ្ងៃទី២៩ កក្កដា។ វេទិកាថ្នាក់ជាតិដែលកំពុងប្រព្រឹត្តទៅនៅក្នុងខេត្តសៀមរាប នេះ គឺមានក្រុមអ្នកជំនាញមកពីច្រើនមជ្ឈដ្ឋាន ព្រមទាំងប្រជាកសិករមកពីខេត្តសៀមរាប ខេត្តកំពង់ធំ ខេត្តកំពង់ចាម និងខេត្តព្រះវិហារ ចូលរួម។ អ្នកជំនាញផ្នែកកសិកម្មមកពីអង្គការក្រៅរដ្ឋាភិបាល ឲ្យដឹងថា បច្ចុប្បន្ននេះ កសិករខ្មែរបាននាំគ្នាប្រើប្រាស់ជីគីមី និងថ្នាំពុលទៅលើស្រូវ និងដំណាំជាច្រើនប្រភេទទៀតកាន់តែច្រើនឡើងៗ។ ការប្រើប្រាស់ជីគីមី និងថ្នាំពុលនៅតាមទីវាលកសិកម្មនេះ កំពុងធ្វើឲ្យក្រុមអ្នកជំនាញខាងការពារបរិស្ថាន និងសុវត្ថិភាពចំណីអាហារ ព្រួយបារម្ភចំពោះការប៉ះពាល់សុខភាពសាធារណៈ ដែលជាអ្នកប្រើប្រាស់ទូទៅ ព្រមទាំងប៉ះពាល់ដល់ជីវិតសត្វចម្រុះទៀតផង។ នាយកការពារបរិស្ថាន និងសុខភាពនៃមជ្ឈមណ្ឌលសិក្សា និងអភិវឌ្ឍន៍កសិកម្មកម្ពុជា សេដាក (CEDAC) គឺលោក គាម មករាឌី។ លោកមានប្រសាសន៍ក្នុងពេលដែលអញ្ជើញចូលរួមវេទិកាថ្នាក់ជាតិ ស្ដីពីបទដ្ឋានគតិយុត្តិការប្រើប្រាស់ និងការធ្វើពាណិជ្ជកម្មភ្នាក់ងារជីវសាស្ត្រ ប៊ីស៊ីអេ (BCA) ក្នុងវិស័យកសិកម្មនៅខេត្តសៀមរាប នៅថ្ងៃអង្គារ ទី២៨ ខែកក្កដា ថា ប្រទេសកម្ពុជា បច្ចុប្បន្ន ដែលមានប្រជាពលរដ្ឋសរុបជាង ១៥លាននាក់ គឺ ៨៥% ជាកសិករ ហើយក្នុងចំណោមកសិករទាំងនោះ គឺពី ៧០% ទៅ ៨០% កំពុងធ្វើកសិកម្មដោយប្រើជីគីមី និងថ្នាំពុលកសិកម្ម។ លោក គាម មករាឌី បញ្ជាក់ទៀតថា តាមការសិក្សា គឺរកឃើញកសិករប្រមាណពី ៧០%-៨០% បានប្រើជីគីមី និងថ្នាំពុលកសិកម្មទៅលើស្រូវនៅរដូវវស្សា ចំណែកឯស្រែប្រាំងវិញ គឺបានប្រើប្រាស់ជីគីមីរហូតដល់ទៅ១០០%។ មន្ត្រីអង្គការដដែលឲ្យដឹងថា ទាំងជីគីមី និងថ្នាំពុលកសិកម្ម គឺនឹងបង្កឲ្យមានគ្រោះថ្នាក់ដូចគ្នាដល់អ្នកប្រើប្រាស់ និងអ្នកទទួលទានចំណីអាហារ៖ ។ ក្រសួងកសិកម្ម រុក្ខាប្រមាញ់ និងនេសាទ កំពុងព្រួយបារម្ភចំពោះបញ្ហាធ្វើកសិកម្មដោយប្រើជីគីមី និងថ្នាំពុលនេះ ពីព្រោះថា វាមិនត្រឹមតែធ្វើឲ្យប៉ះពាល់ដល់សុខភាពមនុស្សទេ គឺវាក៏បានគំរាមកំហែងទៅដល់ជីវិតសត្វ និងបរិស្ថានធម្មជាតិដែរ។ អគ្គនាយករងនៃអគ្គនាយកដ្ឋានផ្សព្វផ្សាយកសិកម្ម លោក ប្រាក់ ជាថូ មានប្រសាសន៍ថា ថ្វីត្បិតតែពេលនេះការប្រើប្រាស់ជីគីមី និងថ្នាំពុលនៅក្នុងវិស័យកសិកម្មកម្ពុជា មិនទាន់ដល់កម្រិតប្រកាសអាសន្នក៏ដោយ ក៏វាកំពុងបង្កឲ្យមានការប៉ះពាល់ដល់បរិស្ថានធម្មជាតិ និងសត្វដែលមានប្រយោជន៍មួយចំនួន ដូចជាត្រី កង្កែប ជាដើម គឺងាប់ជាបន្តបន្ទាប់៖ ។ អ្នកជំនាញខាងគម្រោងកសិចំណីអាហារនៃអង្គការ ជី.អាយ.ហ្សិត (GIZ) អាល្លឺម៉ង់ លោក ក្លូឌឺស ប្រេដេហឺត (Cluadius Bredehoeft) បានថ្លែងថា លោកសូមគាំទ្រដល់ក្រសួងកសិកម្ម ក្នុងកិច្ចការកាត់បន្ថយការប្រើប្រាស់ជីគីមី និងថ្នាំពុល ហើយលោកក៏លើកទឹកចិត្តកសិករខ្មែរ ឲ្យផលិតដំណាំធម្មជាតិ ក្នុងគោលបំណងការពារសុខភាពសាធារណៈ ការពារបរិស្ថាន ព្រមទាំងឲ្យផលិតផលមានគុណភាពល្អ និងមានតម្លៃនៅក្នុងទីផ្សារក្នុងស្រុក និងផ្សារអន្តរជាតិផង៕
|
2015-07-28T16:55:00+07:00
|
rfa.org
|
https://www.rfa.org/khmer/news/health/agriculture-expert-concern-on-people-health-by-chemical-fertilizers-07282015054346.html
|
bb1fbb70-c483-4310-b4e0-693da4552075
|
គ្រួសារគ្រូពេទ្យដែលរងការចោទពីបទចម្លងមេរោគអេដស៍នៅឃុំរកាអំពាវនាវរកយុត្តិធម៌
|
សាច់ញាតិគ្រូពេទ្យដែលប្រជាពលរដ្ឋចោទប្រកាន់ថា ចាក់ថ្នាំចម្លងមេរោគអេដស៍អ្នកភូមិរាប់រយនាក់នៅឃុំរកា ស្រុកសង្កែ ខេត្តបាត់ដំបង អំពាវនាវឲ្យតុលាការខេត្ត និងមន្ត្រីពាក់ព័ន្ធ ពន្លឿនស៊ើបអង្កេតបញ្ចប់សំណុំរឿងក្ដីឲ្យបានឆាប់ ដើម្បីស្វែងរកយុត្តិធម៌ឲ្យគ្រូពេទ្យដែលនៅជាប់ឃុំឃាំងនោះ ព្រោះថា ក្រុមគ្រួសារគ្រូពេទ្យនេះគ្មានទីពឹងនោះទេ។ ប៉ុន្តែមន្ត្រីតុលាការបញ្ជាក់ថា ចៅក្រមស៊ើបសួរ កំពុងដំណើរលើសំណុំរឿងនេះ។ សាច់ញាតិគ្រូពេទ្យដែលជាប់ពន្ធនាគារនៅខេត្តបាត់ដំបង កំពុងព្រួយបារម្ភអំពីអនាគតរបស់សមាជិកក្នុងក្រុមគ្រួសារ និងទន្ទឹងរង់ចាំដំណើរការជំនុំជម្រះក្ដីសំណុំរឿងនេះពីតុលាការប្រកបដោយភាពសុក្រឹត និងយុត្តិធម៌ ពីព្រោះថា គ្រូពេទ្យជាប់ពន្ធនាគារអស់ជាច្រើនខែមកហើយ។ ប្រពន្ធគ្រូពេទ្យដែលរងការចោទប្រកាន់ថាចម្លងមេរោគអេដស៍នៅឃុំរកា ស្រុកសង្កែ ខេត្តបាត់ដំបង អ្នកស្រី យូម ចិន្តា អង្គុយថ្លែងនៅខាងមុខផ្ទះបងប្អូន ខណៈលាក់ខ្លួននៅក្រុងបាត់ដំបង ថា ប្ដីរបស់អ្នកស្រីជាមនុស្សមានចិត្តមេត្តាធម៌ក្នុងការព្យាបាលអ្នកជំងឺតាមភូមិ ដោយមិនគិតពីប្រាក់កម្រៃជាធំនោះឡើយ។ អ្នកស្រីអះអាងថា ប្ដីរបស់អ្នកស្រីព្យាបាលអ្នកជំងឺក្នុងភូមិជាង ២០ឆ្នាំ ពុំមានបន្សល់ទ្រព្យសម្បត្តិអ្វីជាដុំកំភួន ដើម្បីដើរលេងហ៊ឺហាសប្បាយនោះទេ គឺមានម៉ូតូចាស់ៗចំនួន ២គ្រឿងសម្រាប់ធ្វើដំណើរ និងផ្ទះមួយខ្នងប្រក់ដំបូងស័ង្កសីទំហំប្រមាណ ៤គុណនឹង ១៥ម៉ែត្រ ព្រមទាំងដីស្រែបន្តិចបន្តួចនៅតំបន់ទីដាច់ស្រយាលនៃឃុំរកា។ អ្នកស្រីស្នើឲ្យតុលាការខេត្តបាត់ដំបង និងមន្ត្រីពាក់ព័ន្ធ ធ្វើការស៊ើបអង្កេតរកយុត្តិធម៌ដល់លោកគ្រូពេទ្យ យ៉ែម ជ្រិន ដែលជាប្ដីរបស់អ្នកស្រីឲ្យបានឆាប់ ដើម្បីសម្រួលដល់ការរស់នៅរបស់សមាជិកក្រុមគ្រួសារគាត់ ដែលពឹងតែលើគ្រូពេទ្យរូបនេះក្នុងការរកចំណូលផ្គត់ផ្គង់គ្រួសារ៖ ។ កាលពីខែធ្នូ ឆ្នាំ២០១៤ កន្លងទៅ សាលាដំបូងខេត្តបាត់ដំបង ចោទប្រកាន់គ្រូពេទ្យ យ៉ែម ជ្រិន ចំនួន ៣ករណី គឺទី១ ប្រព្រឹត្តដោយចេតនាធ្វើឲ្យអ្នកដទៃឆ្លងមេរោគអេដស៍។ ទី២ អំពើឃោរឃៅពាក់ព័ន្ធនឹងឃាតកម្ម និងទី៣ បើកកន្លែងព្យាបាលជំងឺដោយពុំមានច្បាប់អនុញ្ញាតពីក្រសួងសុខាភិបាល។ រហូតមកទល់ពេលនេះ គ្រូពេទ្យរូបនោះត្រូវបានតុលាការឃុំខ្លួននៅពន្ធនាគារខេត្តជាង ៧ខែហើយ ប៉ុន្តែមិនទាន់ធ្វើការជំនុំជម្រះនៅឡើយទេ។ ការចោទប្រកាន់នេះ បន្ទាប់ពីប្រជាពលរដ្ឋរាប់រយនាក់ទៅពិនិត្យឈាមនៅមណ្ឌលសុខភាពឃុំរកា ហើយរកឃើញមេរោគអេដស៍។ ក្រោយមក សមត្ថកិច្ចខេត្តបាត់ដំបង និងមន្ត្រីជំនាញពាក់ព័ន្ធ បានចុះស្រាវជ្រាវនៅផ្ទះគ្រូពេទ្យនោះ រកឃើញវត្ថុសង្ស័យមួយចំនួន ហើយបានបញ្ជូនគ្រូពេទ្យដែលគ្មានវិជ្ជាជីវៈរូបនោះទៅតុលាការធ្វើការសាកសួរ និងចោទប្រកាន់តែម្ដង។ សព្វថ្ងៃ ក្រុមគ្រួសាររបស់គ្រូពេទ្យរូបនេះរស់នៅទាំងភ័យខ្លាច រហូតដល់ប្រពន្ធ និងកូនរបស់គាត់មួយចំនួន រត់គេចខ្លួនទៅស្នាក់នៅផ្ទះបងប្អូននៅឯក្រុងបាត់ដំបង ទៀតផង។ អ្នកស្រីបន្តថា ដោយសារតែរឿងចាក់ថ្នាំចម្លងមេរោគអេដស៍នៅឃុំរកា នោះ ធ្វើឲ្យកូនៗរបស់គាត់ជាច្រើននាក់មានការខ្មាសអៀន ពុំហ៊ានចូលសាលារៀននោះទេ ហើយមួយចំនួនបានបោះបង់សាលារៀនទាំងក្មេងវ័យ ដោយសារពុំហ៊ានប្រឈមមុខនឹងការរើសអើងពីមិត្តភ័ក្ដិ៖ ។ ឆ្លើយតបនឹងបញ្ហានេះ ប្រធានតុលាការខេត្តបាត់ដំបង លោក ជា វណ្ណៈ មានប្រសាសន៍ថា ចៅក្រមស៊ើបសួរកំពុងដុតដៃដុតជើងធ្វើការស៊ើបអង្កេតជុំវិញរឿងក្ដីរបស់គ្រូពេទ្យនេះហើយ។ ទោះជាយ៉ាងនេះក្ដី លោកពុំបានបញ្ជាក់អំពីពេលវេលាច្បាស់លាស់ ដើម្បីបើកសវនាការជំនុំជម្រះសំណុំរឿងនេះនៅឡើយទេ៖ ។ ទោះជាយ៉ាងនេះក្ដី មេធាវីការពារក្ដីរបស់ចុងចោទ គឺលោក ឯម សុវណ្ណ មានប្រសាសន៍ថា សំណុំរឿងនេះ តុលាការមានសិទ្ធិពន្យារពេលនៃការឃុំខ្លួនកូនក្ដីរបស់លោកបន្តទៅមុខទៀតច្រើនបំផុតចំនួន ១៨ខែ។ លោកបញ្ជាក់ថា មូលហេតុដែលតុលាការមិនទាន់ធ្វើការស៊ើបអង្កេតចប់សព្វគ្រប់នៅឡើយ ដោយសាររឿងក្ដីនេះមានជនរងគ្រោះច្រើន ដែលចៅក្រមស៊ើបសួរត្រូវការពេលវេលាក្នុងការស៊ើបអង្កេត ដើម្បីឲ្យបានច្បាស់លាស់ ហើយថានឹងបញ្ចប់ក្នុងពេលឆាប់ៗខាងមុខនេះ៖ ។ ទាក់ទងនឹងបញ្ហានេះដែរ មន្ត្រីស៊ើបអង្កេតនៃអង្គការលីកាដូ (Licadho) ខេត្តបាត់ដំបង លោក រ៉ាន់ វណ្ណចន មានប្រសាសន៍ថា បើទោះជាតុលាការមានសិទ្ធិក្នុងការពន្យារពេលធ្វើការឃុំខ្លួនចុងចោទក៏ដោយ ប៉ុន្តែតុលាការត្រូវដំណើរការក្ដីសំណុំរឿងនេះឲ្យបានឆាប់ និងប្រកបដោយភាពសុក្រឹតយុត្តិធម៌ដល់ប្រជាពលរដ្ឋទាំងសងខាង ដើម្បីជាគំរូដល់ប្រជាពលរដ្ឋដទៃទៀតដែលប្រកបអាជីពពេទ្យ និងអ្នកនិយមប្រើប្រាស់សេវាព្យាបាលជំងឺតាមផ្ទះនៅក្នុងសង្គមបច្ចុប្បន្ន៖ ។ រហូតមកទល់ពេលនេះ អ្នកផ្ទុកមេរោគអេដស៍នៅឃុំរកា ស្រុកសង្កែ ខេត្តបាត់ដំបង មានចំនួនជិត ៣០០នាក់ ក្នុងនោះអ្នកស្លាប់ចំនួន ៨នាក់។ នៅគ្រាដែលភរិយាគ្រូពេទ្យជាប់ចោទពីបទចម្លងមេរោគអេដស៍ ត្អូញត្អែរពីបញ្ហាប្រឈមជីវភាពលំបាកគ្មានទីពឹងនេះ ក្រុមគ្រួសាររងគ្រោះរាប់រយគ្រួសារដែលឆ្លងជំងឺអេដស៍នេះ ក៏ទាមទាររកយុត្តិធម៌ជូនអ្នកផ្ទុកមេរោគអេដស៍ និងប្រឈមនឹងស្ថានភាពលំបាកពីបញ្ហាជីវភាពដូចគ្នា ដែលពួកគាត់មិនអាចទៅប្រកបរបរបានដូចកាលពីមុន៕
|
2015-07-27T17:35:00+07:00
|
rfa.org
|
https://www.rfa.org/khmer/news/health/doctor-family-in-roka-commune-07272015063130.html
|
b703549d-1a69-4b0b-8835-11fe5b66facd
|
ជំងឺមហារីកមាត់ស្បូន
|
ជំងឺមហារីកមាត់ស្បូនជាជំងឺកាចសាហាវ ហើយឈរនៅលំដាប់លេខ១ និងមហារីកសុដន់លេខ២។ ស្ត្រីកម្ពុជា អត្រាអ្នកកើត និងអ្នកស្លាប់ដោយសារជំងឺទាំងពីរនេះ មានការកើនឡើងពីមួយឆ្នាំទៅមួយឆ្នាំ។ ទន្ទឹមនឹងនេះដែរ មន្ទីរពេទ្យកាល់ម៉ែត មានយុទ្ធនាការពិនិត្យសុខភាពមាត់ស្បូន និងសុដន់ដល់ស្ត្រីនៅកម្ពុជា មានរយៈពេល ១ខែ គិតចាប់ពីថ្ងៃទី២២ ខែកក្កដា ដល់ថ្ងៃទី២២ ខែសីហា ឆ្នាំ២០១៥។ យុទ្ធនាការនេះ នឹងផ្តល់ជូននូវសេវាពិនិត្យសុខភាពមាត់ស្បូនជូនដល់ស្ត្រីក្រីក្រចំនួន ៣០០នាក់ និងពិនិត្យសុដន់ចំនួន ២០០នាក់ដោយឥតគិតថ្លៃ។ សម្រាប់ការពិនិត្យសុខភាពមាត់ស្បូន គឺសម្រាប់ស្ត្រីដែលរៀបការរួចអាយុចន្លោះពី ៣០ឆ្នាំ ដល់ ៥០ឆ្នាំ។ ហើយចំពោះការពិនិត្យសុដន់វិញ គឺស្ត្រីគ្រប់វ័យអាចចូលរួមពិនិត្យបាន ពិសេសអ្នកមានរោគសញ្ញានៅនឹងសុដន់ ឬមានប្រវត្តិគ្រួសារធ្លាប់កើតជំងឺនេះ។ សូមស្តាប់បទសម្ភាសន៍របស់លោក សិរីមុនី ជាមួយ អ្នកស្រីវេជ្ជបណ្ឌិត ហាវ មនីរត្ន ស្ដីពីជំងឺមហារីកមាត់ស្បូនដូចតទៅ៖
|
2015-07-23T12:38:00+07:00
|
rfa.org
|
https://www.rfa.org/khmer/program/health/Cervical-Cancer-07232015013425.html
|
b6d7d380-75b2-4a00-b11a-20a3c3ee16bc
|
យុទ្ធនាការពិនិត្យសុខភាពមាត់ស្បូននិងសុដន់ដល់ស្ត្រីដោយឥតគិតថ្លៃនៅពេទ្យកាល់ម៉ែត
|
មន្ទីរពេទ្យកាល់ម៉ែត នឹងបើកយុទ្ធនាការពិនិត្យសុខភាពមាត់ស្បូននិងសុដន់ ដល់ស្ត្រីដោយឥតគិតថ្លៃរយៈពេលមួយខែគឺចាប់ នៅថ្ងៃទី២២ កក្កដា ដល់ថ្ងៃទី២២ សីហា។ យុទ្ធនាការនេះធ្វើឡើងក្នុងគោលបំណងចូលរួមប្រយុទ្ធប្រឆាំង និងជំងឺមហារីក បង្កើនចំណេះដឹងពីការពារជំងឺមហារីកមាត់ស្បូន និងសុដន់។ ប្រធានផ្នែកវិភាគជំងឺមហារីកប្រចាំមន្ទីរពេទ្យកាល់ម៉ែត លោកស្រីវេជ្ជបណ្ឌិត ហាវ មនីរត្ន បានឱ្យដឹងនៅថ្ងៃទី២១ កក្កដាថា នេះជាលើកទី៧ ហើយដែលមន្ទីរពេទ្យកាល់ម៉ែត រៀបចំយុទ្ធនាការប្រយុទ្ធប្រឆាំងនឹងជំងឺមហារីក។ លោកស្រីបន្តថា ក្នុងចំណោមមហារីកទាំងអស់ដែលកើតឡើងលើស្ត្រីកម្ពុជា មហារីកមាត់ស្បូនឈរនៅលំដាប់លេខ១ និងមហារីកសុដន់លេខ២ ហើយអត្រាអ្នកកើត និងអ្នកស្លាប់លើស្ត្រីកម្ពុជា ដោយសារជំងឺទាំងពីរនេះ មានការកើនឡើងពីមួយឆ្នាំទៅមួយឆ្នាំ។ ប្រធានផ្នែកវិភាគជំងឺមហារីកប្រចាំមន្ទីរពេទ្យកាល់ម៉ែត រូបនេះ ឲ្យដឹងទៀតថា ស្ថិតិរបស់អង្គការសុខភាពពិភពលោក បង្ហាញថា កម្ពុជាគឺជាប្រទេសដែលមានអត្រាកើត និងស្លាប់ដោយសារជំងឺមហារីកមាត់ស្បូនច្រើនជាងគេបំផុត នៅក្នុងតំបន់អាស៊ីអាគ្នេយ៍។ ហើយក្នុងនោះ ចំនួនអ្នកកើតជំងឺមហារីកមាត់ស្បូន មានប្រមាណជាង១៥០០ នាក់ក្នុងមួយឆ្នាំ ហើយស្ត្រីប្រមាណ៦០ភាគរយ បានបាត់បង់ជីវិតជារៀងរាល់ឆ្នាំដោយសារជំងឺនេះ។ អ្នកស្រីសង្ឃឹមថាយុទ្ធនាការនេះ នឹងជាចំណែកផ្សព្វផ្សាយ ចូលរួមប្រឆាំងការរីករាលដាលនៃជំងឺទាំងពីរនេះ។«» យុទ្ធនាការពិនិត្យសុខភាពមាត់ស្បូន និងសុដន់ដល់ស្ត្រីនៅកម្ពុជាមានរយៈពេល១ខែនេះ នឹងផ្ដល់នូវសេវាពិនិត្យសុខភាពមាត់ស្បូន ជូនដល់ស្ត្រីក្រីក្រចំនួន៣០០នាក់ និងពិនិត្យសុដន់ចំនួន២០០ នាក់ ដោយឥតគិតថ្លៃ។ លក្ខខ័ណ្ឌនៃការចូលរួមពិនិត្យសុខភាព សម្រាប់ការពិនិត្យសុខភាពមាត់ស្បូន គឺសម្រាប់ស្ត្រីដែលរៀបការរួចមានអាយុចន្លោះពី៣០ ដល់ ៥០ឆ្នាំ។ ហើយចំពោះការពិនិត្យសុដន់វិញ គឺស្ត្រីគ្រប់វ័យអាចចូលរួមពិនិត្យបាន ពិសេសអ្នកមានរោគសញ្ញានៅនឹងសុដន់ ឬមានប្រវត្តិគ្រួសារធ្លាប់កើតជំងឺនេះ៕
|
2015-07-21T16:03:00+07:00
|
rfa.org
|
https://www.rfa.org/khmer/news/health/cancer-treatment-by-free-at-Calmette-07212015044721.html
|
ea26e822-1098-49d6-bea1-ece0f8accaba
|
វិស័យសុខាភិបាលរងការរិះគន់ថាគុណភាពព្យាបាលជំងឺស្ថិតលើបបូរមាត់
|
ពេលវេលាពីរឆ្នាំកន្លងមកនេះ ប្រជាពលរដ្ឋជាម្ចាស់ឆ្នោតមិនទាន់ភ្លេចកម្មវិធីនយោបាយរបស់គណបក្សប្រជាជនកម្ពុជា នោះឡើយដែលមានចំនួន ១១ចំណុចសំខាន់ៗ ក៏ប៉ុន្តែក្នុងចំណោមសារនយោបាយទាំង ១១ចំណុចនោះ គឺមានចំណុចមួយដែលប្រជាពលរដ្ឋចាប់អារម្មណ៍ គឺគណបក្សនេះសន្យាថា នឹងធ្វើកំណែទម្រង់ការផ្ដល់សេវាសាធារណៈឲ្យបានប្រសើរឡើង និងធានាផ្តល់សេវាសុខភាពសាធារណៈជូនប្រជាពលរដ្ឋគ្រប់មជ្ឈដ្ឋានប្រកបដោយសមធម៌ គ្មានការរើសអើង និងផ្តល់ជំនឿទុកចិត្ត។ ប៉ុន្តែពលរដ្ឋនិយាយថា វិស័យសុខាភិបាលកម្ពុជា គ្រូពេទ្យគ្មានការទទួលខុសត្រូវ និងខ្វះក្រមសីលធម៌ដោយយកលុយជាធំ មិនខ្វល់ពីទុក្ខលំបាករបស់អ្នកជំងឺ។ មន្ត្រីសង្គមស៊ីវិលលើកឡើងថា ប្រាក់ខែតិច និងអំពើពុករលួយ គឺជាដើមចមចម្បងដែលជំរុញឲ្យគ្រូពេទ្យមិនយកចិត្តទុកដាក់ក្នុងការព្យាបាលជំងឺ។ ការមិនយកចិត្តទុកដាក់នេះហើយ ជាហេតុជំរុញឲ្យការព្យាបាលជំងឺមិនសូវមានប្រសិទ្ធភាព និងមិនមានភាពស្មើគ្នា។ យុវជនបីនាក់ដែលមានសម្លៀកបំពាក់ចាស់ៗ និងរហែកផងនោះ ឈរនៅខាងជើងអគារនៃមន្ទីរពេទ្យមួយនៅក្រុងភ្នំពេញ រៀបរាប់ពីការមិនយកចិត្តទុកដាក់ក្នុងការព្យាបាលជំងឺរបស់គ្រូពេទ្យនៅក្នុងមន្ទីរពេទ្យនោះ។ យុវជនម្នាក់ក្នុងចំណោមយុវជនពីរនាក់ ដែលរងរបួសជាទម្ងន់ដោយសារគេវ៉ៃ និងកាប់ចំក្បាលបែកជាដំណំ ក្រោយពេលចេញពីរាំកម្សាន្តនៅក្លឹបមួយក្នុងក្រុងភ្នំពេញ។ យុវជនម្នាក់នេះមានទឹកមុខស្លេកស្លាំង ក្បាលបែកខាងឆ្វេងប្រហែងមួយចំអាម អាវប្រឡាក់ដោយឈាម មុខហើម និងដៃរបួសផងនោះ បង្ហាញពីអារម្មណ៍មិនពេញចិត្តចំពោះគ្រូពេទ្យដែលមិនគិតពីអាយុជីវិតរបស់ខ្លួន តែបែរគិតតែពីលុយ។ យុវជនរូបនេះបន្តថា មិនគួរណាប្រព័ន្ធសុខាភិបាលកម្ពុជា សម័យតេជោសែន ហើយ ប៉ុន្តែបែរជាក្រុមគ្រូពេទ្យរដ្ឋមួយចំនួនគិតពីលុយសំខាន់ជាងអាយុជីវិតមនុស្សទៅវិញ។ ថ្លែងដោយមិនបញ្ចេញឈ្មោះ យុវជនរូបនេះបន្តថា លោកបានមកដេកនៅមន្ទីរពេទ្យព្រះកុសុមៈ តាំងតែពីម៉ោង ៣ទៀបភ្លឺ។ គ្រូពេទ្យបានត្រឹមរាប់ស្នាមរបួសមួយថ្នេរ ពីរថ្នេរ បីថ្នេរ ប៉ុន្តែមិនព្រមដេរសោះ នៅស្របពេលដែលលោកវិលមុខ និងហូរឈាមរហូតដល់សន្លប់។ លោកបន្ថែមថា ព្រឹកឡើងដឹងខ្លួន ក្បាលបែកនៅតែបែក គ្មាននរណាដេរ បានត្រឹមតែព្យួរសេរ៉ូមមួយផ្លោកតែប៉ុណ្ណោះ៖ ។ អ្នកឃ្លាំមើលសង្គម លោកបណ្ឌិត កែម ឡី លើកឡើងថា វិស័យសុខាភិបាល គឺជាវិស័យអាទិភាព ព្រោះថា កើតជាមនុស្សនរណាក៏ចេះឈឺដែរ ហើយពេលមានជំងឺ ឬមានគ្រោះថ្នាក់ដល់សុខភាព មនុស្សត្រូវការគ្រូពេទ្យដើម្បីព្យាបាល។ លោកនិយាយបន្តថា ផ្ទុយមកវិញ បើសិនអ្នកជំងឺទៅដល់មន្ទីរពេទ្យហើយ បែរជាគ្មានការយកចិត្តទុកដាក់ពីគ្រូពេទ្យក្នុងការជួយសង្គ្រោះទេនោះ ប្រហែលមកពីហេតុផលមួយចំនួន ដូចជា ទីមួយ គ្រូពេទ្យមិនគោរពតាមក្រមសីលធម៌វិជ្ជាជីវៈជាគ្រូពេទ្យ ដោយគិតរឿងលុយសំខាន់ជាជាងការជួយមនុស្ស។ ទី២ ប្រហែលដោយសារប្រាក់ខែគ្រូពេទ្យតិចពេក ម្ល៉ោះមានតែឆ្លៀតឱកាសរកក្រៅ ក្រែងបានលុយគ្រាន់ទុកពេលព្រឹក និងទី៣ ឆ្លុះបញ្ចាំងឲ្យឃើញថា រដ្ឋបាលគ្រប់គ្រងបច្ចុប្បន្នមានតែអំណាច តែគ្មានសមត្ថភាពប្រើមនុស្សឲ្យចំគោលដៅនោះទេ៖ ។ លោកបន្តថា ដើម្បីអាចពង្រឹងគុណភាពវិស័យសុខាភិបាលបាន រដ្ឋមន្ត្រីក្រសួងសុខាភិបាល និងរដ្ឋាភិបាលកម្ពុជា ត្រូវតែលើកទឹកចិត្តគ្រូពេទ្យគ្រប់ជំនាញទាំងអស់ គឺលើកទឹកចិត្តតាមរយៈការផ្តល់ប្រាក់ខែឲ្យបានច្រើន គឺយ៉ាងតិច ៥០០ដុល្លារក្នុងមួយខែ និងផ្តល់តួនាទីសម្រាប់មនុស្សមានសមត្ថភាព មិនមែនលើកតែកូនចៅខ្លួនឯងឲ្យឡើងធ្វើធំនោះឡើយ។ ម្យ៉ាងវិញទៀត ក្រសួងសុខាភិបាល ត្រូវពង្រឹងក្រមសីលធម៌គ្រូពេទ្យ និងវិន័យក្នុងមន្ទីរពេទ្យ ដោយយកអ្នកជំងឺជាធំមិនគិតតែពីដុល្លារ។ លោកបន្តថា គ្រូពេទ្យនៅកម្ពុជា មែនទែនទៅមានសមត្ថភាពមិនចាញ់ប្រទេសជិតខាងឡើយ ព្រោះគ្រូពេទ្យជំនាញជាច្រើនសុទ្ធតែបញ្ចប់ការសិក្សាមកពីក្រៅប្រទេសដូចគ្នា។ ឆ្លើយតបនឹកការលើកឡើងនេះ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង មានប្រសាសន៍ថា វិស័យសុខាភិបាល គឺមានការផ្លាស់ប្ដូរច្រើនណាស់នាពេលបច្ចុប្បន្ន បើប្រៀបធៀបទៅនឹងអតីតកាល។ លោកបន្តថា សព្វថ្ងៃកម្ពុជា មានមណ្ឌលសុខភាពគ្រប់តំបន់ទាំងអស់ ហើយក៏មានគ្រូពេទ្យបម្រើការគ្រប់ពេលវេលា ហើយគ្រូពេទ្យសុទ្ធតែទទួលបានការបណ្តុះបណ្តាលត្រឹមត្រូវពីសាកលវិទ្យាល័យផ្នែកសុខាភិបាល។ លោកបន្ថែមថា កម្ពុជា កំពុងពង្រឹងគុណភាពព្យាបាលជំងឺ ដើម្បីប្រកួតប្រជែងនឹងប្រទេសដទៃក្នុងតំបន់អាស៊ាន៖ ។ រីឯបញ្ហាជនបរទេសមួយចំនួនដែលមកបើកគ្លីនិកនៅស្រុកខ្មែរ ហើយដណ្ដើមការងារខ្មែរ និងរហូតគ្លីនិករបស់ជនបរទេសខ្លះមិនទទួលខុសត្រូវ ចំពោះការព្យាបាលរបស់ខ្លួន ហើយថែមទាំងបណ្ដែតបណ្តោយឲ្យអ្នកជំងឺស្លាប់ទៀតនោះ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល មានប្រសាសន៍ថា ជារឿងបុគ្គលទេ។ លោកបន្តថា គ្រូពេទ្យទាំងអស់ដែលជាជនបរទេសចង់មកធ្វើការ ឬបើកគ្លីនិកនៅកម្ពុជា បាន លុះត្រាណាចុះក្នុងបញ្ជីវិជ្ជាជីវៈគ្រូពេទ្យនៅក្រសួងសុខាភិបាល ជាមុនសិន ទើបមានសិទ្ធិធ្វើការ និងបើកគ្លីនិកបាន។ ហាក់ផ្ទុយឆ្ងាយពីការពន្យល់របស់ លោក ម៉ម ប៊ុនហេង រដ្ឋមន្ត្រីក្រសួងសុខាភិបាល មន្ត្រីក្រសួងសុខាភិបាលម្នាក់ដែលបម្រើការនៅនាយកដ្ឋានមួយនៃក្រសួងសុខាភិបាល ដែលជាកូនចៅរបស់ លោក ម៉ម ហ៊ុនហេង នោះ ថ្លែងប្រាប់វិទ្យុអាស៊ីសេរី ថា ប្រព័ន្ធសុខាភិបាលសព្វថ្ងៃ គឺអន់ណាស់។ លោកបន្តថា គ្រប់មន្ទីរសុខាភិបាល នាយកដ្ឋានផ្សេងៗ គឺដាក់តែកូនចៅខ្លួនឯងឲ្យធ្វើការ ឬបើពុំនោះសោតទេ គឺពុករលួយពេញហ្នឹង ដូចជាគ្មានគិតពីប្រជាពលរដ្ឋជាធំទេ៖ ។ លោកបន្តថា ភាគច្រើននៃផែនការរបស់ក្រសួងសុខាភិបាល មានតែនៅលើក្រដាស ប៉ុន្តែការអនុវត្តផ្ទុយស្រឡះពីគម្រោង។ ម្យ៉ាងវិញទៀត សម្រាប់មណ្ឌលសុខភាព ឬមន្ទីរពេទ្យដែលនៅខេត្តឆ្ងាយ គឺសិស្សដែលបញ្ចប់ពីការសិក្សា មិនប្រាថ្នាទៅឡើយ។ មិនប្រាថ្នាចង់ទៅ ដោយហេតុផលមួយចំនួន ដូចជា ទីមួយប្រាក់ខែតិច និងមិនអាចឆ្លៀតឱកាសរកស៊ីក្រៅបាន។ ទន្ទឹមនឹងនេះដែរ ប្រធានមណ្ឌលសុខភាពជង្រុក ស្ថិតនៅឃុំជង្រុក ស្រុកគងពិសី ខេត្តកំពង់ស្ពឺ លោកវេជ្ជបណ្ឌិត ឆាយ វ៉ាន់នឿន មានប្រសាសន៍ថា សព្វថ្ងៃមណ្ឌលសុខភាពជង្រុក ខ្វះថ្នាំពេទ្យសម្រាប់ព្យាបាល ហើយគ្រែសម្រាប់អ្នកជំងឺស្នាក់នៅក៏មិនមានត្រឹមត្រូវតាមបច្ចេកទេសវេជ្ជសាស្ត្រដែរ។ លោកបន្តថា បន្ទប់មួយសម្រាប់ប្រជុំផង សម្រាប់ពិគ្រោះជំងឺផង រីឯអគារមណ្ឌលសុខភាពទាំងមូលវិញចាស់ទ្រុឌទ្រោមអស់ ហើយបង្អួចត្រូវបានលោកបងកណ្ឌៀរស៊ីគ្មានប្រណី ដោយមិនដឹងថា ថ្ងៃណារដ្ឋាភិបាលផ្តល់អគារថ្មីសម្រាប់អ្នកជំងឺស្នាក់នៅនោះទេ៖ ។ លោកវេជ្ជបណ្ឌិត ក៏ទទូចឲ្យរដ្ឋាភិបាលគិតគូរឡើងវិញ ចំពោះមណ្ឌលសុខភាពមួយនេះ ដោយលោកស្នើដល់រដ្ឋាភិបាល សូមផ្តល់ថ្នាំពេទ្យឲ្យគ្រប់គ្រាន់សម្រាប់ព្យាបាលអ្នកជំងឺ និងផ្តល់អគារថ្មីសម្រាប់ការព្យាបាលជំងឺ។ បើតាមទិដ្ឋភាពជាក់ស្តែងនៃការលើកឡើងរបស់អ្នកជំងឺ និងគ្រូពេទ្យមួយចំនួន អាចឆ្លុះឲ្យឃើញថា សេចក្តីប្រកាសស្ដីពីកម្មវិធីនយោបាយរបស់គណបក្សប្រជាជនកម្ពុជា ដើម្បីកសាង និងការពារមាតុភូមិឆ្នាំ២០១៣-២០១៨ ចំណុចទី៥ ដែលកំណត់ថា ប្រជាជនម្នាក់ៗទទួលបានពីរដ្ឋប្រកបដោយសមធម៌នូវផលប្រយោជន៍ខាងសេដ្ឋកិច្ច សង្គមកិច្ច វប្បធម៌ អប់រំ សុខាភិបាល និងសេវាសាធារណៈផ្សេងៗទៀត មិនទាន់បានអនុវត្តនៅឡើយទេ។ លើសពីនេះទៅទៀត សេចក្តីប្រកាសនៅចំណុចទី៦ របស់គណបក្សប្រជាជនកម្ពុជា បានកំណត់ដែរថា នឹងលើកកម្ពស់ការផ្តល់សេវាសាធារណៈគ្រប់ផ្នែកនៅគ្រប់ថ្នាក់ជូនប្រជាជន និងគ្រប់មជ្ឈដ្ឋានឲ្យបានកាន់តែប្រសើរឡើងទាំងគុណភាព ប្រសិទ្ធភាព វិសាលភាពដែលនៅកៀកជាមួយប្រជាជន និងទទួលបានការជឿទុកចិត្ត ក៏គណបក្សកាន់អំណាចមិនទាន់បានអនុវត្តបាននោះដែរ។ មន្ត្រីសង្គមស៊ីវិល និងប្រជាពលរដ្ឋលើកឡើងថា គ្រប់គណបក្សនយោបាយទាំងអស់ ត្រូវតែគោរពពាក្យសន្យារបស់ខ្លួន។ ពលរដ្ឋកម្ពុជា លើកឡើងថា ឲ្យតែពេលបោះឆ្នោត គណបក្សនយោបាយតែងសន្យាថានឹងធ្វើអ្វីៗគ្រប់យ៉ាងជូនប្រជាជន តែដល់ពេលឈ្នះឆ្នោត ហាក់ដូចជាមិនធ្វើតាមសន្យារបស់ខ្លួន ដូចសុភាសិតខ្មែរពោលថា ដល់ត្រើយសើយគូថ។ ប្រជាពលរដ្ឋ និងមន្ត្រីសង្គមស៊ីវិលសង្កត់ធ្ងន់ថា រដ្ឋាភិបាលកម្ពុជា របស់ លោក ហ៊ុន សែន ត្រូវតែគិតគូរឲ្យបានគ្រប់ជ្រុងជ្រោយក្នុងការអភិវឌ្ឍ ជាពិសេសវិស័យសុខាភិបាល និងការដំឡើងប្រាក់ខែគ្រូពេទ្យឲ្យបានសមរម្យដើម្បីរស់ស្រួលនឹងគេ នៅស្របពេលដែលទំនិញគ្រប់មុខឡើងថ្លៃ។ លើសពីនេះទៅទៀត ពលរដ្ឋបន្ថែមថា សភាបានអនុម័តថវិកាជាតិសម្រាប់វិស័យសុខាភិបាលមានចំនួនច្រើនក្នុងចំណោមវិស័យមួយចំនួនទៀតក្ដី តែវិស័យសុខាភិបាលនៅតែជាបញ្ហាប្រឈមនៅឡើយ៕
|
2015-07-21T15:05:00+07:00
|
rfa.org
|
https://www.rfa.org/khmer/news/health/health-treatment-quality-07212015035617.html
|
4f4c4217-cd10-4e2c-ada8-724afb12ba8d
|
ពលរដ្ឋខេត្តកំពង់ឆ្នាំងបារម្ភពីសុខភាពបង្កដោយសិប្បកម្មផលិតទូកស្មាច់
|
ប្រជាពលរដ្ឋ និងមន្ត្រីរាជការរស់នៅភូមិស្រែព្រីង ក្រុងកំពង់ឆ្នាំង ខេត្តកំពង់ឆ្នាំង ត្អូញត្អែរពីបញ្ហាក្លិនកាវភាយចេញពីរោងសិប្បកម្មផលិតទូកស្មាច់ ឬបាឡាជ័រ បណ្ដាលឲ្យប៉ះពាល់ដល់សុខភាព។ ប៉ុន្តែម្ចាស់អាជីវកម្មបញ្ជាក់ថា ការផលិតទូកស្មាច់នេះមានលិខិតអនុញ្ញាតត្រឹមត្រូវ ចេញដោយមន្ទីរឧស្សាហកម្ម និងសិប្បកម្ម ហើយមានមន្ត្រីជំនាញចុះពិនិត្យការផលិតជាប្រចាំ។ ក្រុមគ្រូបង្រៀន និងពលរដ្ឋប្រមាណ ១០គ្រួសារ ក្នុងចំណោមអ្នកភូមិស្រែព្រីង ជាច្រើនគ្រួសារទៀត កំពុងប្រឈមនឹងបញ្ហាផ្លូវដង្ហើមធ្ងន់ធ្ងរ ដោយសារធាតុគីមី និងក្លិនកាវភាយចេញពីរោងសិប្បកម្មឋិតនៅក្បែរផ្ទះរបស់ពួកគាត់។ អ្នកភូមិអះអាងថា ក្រុមពលរដ្ឋធ្លាប់នាំគ្នាផ្ដិតមេដៃប្ដឹងអាជីវកម្មនេះម្ដងហើយកាលពីឆ្នាំ២០១៤ តែអាជ្ញាធរមិនសូវអើពើ ហើយអ្នកភូមិក៏ទ្រាំរស់នៅបែបនេះមកដល់សព្វថ្ងៃ។ កំពុងអង្គុយលើគ្រែក្នុងផ្ទះចម្ងាយប្រហែល ៣០ម៉ែត្រពីរោងសិប្បកម្មក្នុងទឹកមុខស្លេកស្លាំង គឺអ្នកស្រី ភា រ័ត្ន មានប្រសាសន៍នៅថ្ងៃទី១៨ ខែកក្កដា ថា រូបគាត់ទើបរលូតកូន ហើយក្លិនកាវភាយមកចំម្ដងៗធ្វើឲ្យលំបាកដកដង្ហើមស្ទើរដាច់ខ្យល់។ អ្នកស្រីក៏បារម្ភខ្លាំងដែរទាក់ទងនឹងបញ្ហាទាស់សរសៃខ្ចី ដោយក្លិនកាវភាយចេញពីរោងសិប្បកម្ម ប៉ុន្តែរាល់ថ្ងៃ អ្នកស្រីតែងតែផឹកស្រាបន្សាំខ្លួន៖ ។ ចំណែក អ្នកស្រី អ៊ុក សុផល បញ្ជាក់ថា អ្នករស់នៅជិតខាងគាត់មិនអាចដោះស្រាយបញ្ហាអ្វីបានក្រៅពីសួរគ្នាទៅវិញទៅមក និងត្អូញត្អែរពីក្លិនកាវ។ អ្នកស្រីថា ក្លិនកាវបានភាយចំផ្ទះអ្នកភូមិជាច្រើនខ្នង ហើយក្លិននេះលំបាកទ្រាំសម្រាប់អ្នកមានជំងឺ ឬមនុស្សចាស់កម្លាំងខ្សោយ។ ចំពោះគ្រួសារអ្នកស្រី បានព្យាយាមបើកកង្ហារនៅក្នុងផ្ទះ ដើម្បីឲ្យក្លិនកាវដែលភាយចូលក្នុងផ្ទះនោះចេញទៅក្រៅវិញ៖ ។ ទាក់ទងបញ្ហានេះ ស្ត្រីពីរនាក់ជាម្ចាស់អាជីវកម្ម ដែលបដិសេធមិនផ្ដល់បទសម្ភាសន៍ និងប្រាប់ឈ្មោះបង្ហើបថា សិប្បកម្មនេះបានកែសម្រួលដាក់កង្ហារបឺតខ្យល់ឡើងលើ និងបាំងប៉ាតង់ជុំវិញរោងជិតល្អ ដែលមិនសូវជះក្លិនចេញក្រៅឡើយ។ យ៉ាងណា ម្ចាស់អាជីវកម្មនេះរំលឹកថា កាលពីឆ្នាំទៅ មានម្ចាស់ផ្សេងដោយប្រើកម្លាំងកម្មករជាង ២០នាក់ ដើម្បីផលិតទូកជាច្រើនគ្រឿងក្នុង ១ថ្ងៃៗ ប៉ុន្តែបច្ចុប្បន្ន ក្រុមនេះបានចេញទៅធ្វើកន្លែងផ្សេង ហើយគាត់ជាម្ចាស់ក្រោយនេះ ផលិតទូកជាលក្ខណៈគ្រួសារក្នុង ១ថ្ងៃបានមួយ ឬពីរប៉ុណ្ណោះ ចំណែកការផលិតទៀតសោត ក៏ត្រឹមត្រូវទៅតាមការណែនាំរបស់មន្ត្រីជំនាញ។ វិទ្យុអាស៊ីសេរី មិនអាចទាក់ទងប្រធានមន្ទីរឧស្សាហកម្ម និងសិប្បកម្មខេត្តកំពង់ឆ្នាំង លោក ទិត្យ ណាន ដើម្បីសុំការអត្ថាធិប្បាយបន្ថែមជុំវិញបញ្ហានេះបានទេ នៅថ្ងៃទី១៨ ខែកក្កដា ប៉ុន្តែយោងតាមលិខិតបញ្ជាក់ចុះថ្ងៃទី២៦ ខែធ្នូ ឆ្នាំ២០១៤ ដោយប្រធានមន្ទីរ លោក ទិត្យ ណាន ម្ចាស់សិប្បកម្មឈ្មោះ ហោ ចាន់ឌី បានចុះបញ្ជីត្រឹមត្រូវក្រោមច្បាប់ស្ដីពីការគ្រប់គ្រងរោងចក្រ និងសិប្បកម្មរួចហើយ៕
|
2015-07-19T16:55:00+07:00
|
rfa.org
|
https://www.rfa.org/khmer/news/health/villager-concern-on-their-health-effected-by-boat-producing-07192015064606.html
|
5462ebd7-2ce4-4607-92cd-dda84ae8a421
|
នាយកអង្គការស្នាមញញឹមកម្ពុជាអំពាវនាវឲ្យពលរដ្ឋនាំកុមារមាត់ឆែបមកព្យាបាល
|
នាយកអង្គការស្នាមញញឹមកម្ពុជា អំពាវនាវដល់ពលរដ្ឋនៅខេត្តផ្សេងៗ និងជាប់ខេត្តព្រៃវែង ឲ្យនាំយកកុមារដែលមានបញ្ហាមាត់ និងក្រអូមឆែប ឬពិការមុខមាត់ ដៃជើងដោយរលាកភ្លើងជាដើម មកព្យាបាលដោយឥតគិតថ្លៃ។ ការអំពាវនាវរបស់នាយកប្រតិបត្តិអង្គការស្នាមញញឹមកម្ពុជា លោកវេជ្ជបណ្ឌិត ម៉ុក ធាវី នៅពេលនេះដោយសារតែ មកដល់ល្ងាចថ្ងៃទី១៧ កក្កដា ហើយ អ្នកជំងឺដែលបានចុះឈ្មោះត្រូវវះកាត់មានចំនួន ១៣នាក់។ ការព្យាបាលនេះមានរយៈពេល ៣ថ្ងៃ ចាប់ពីថ្ងៃទី១៨ ដល់ថ្ងៃទី២០ ខែកក្កដា នៅមន្ទីរពេទ្យខេត្តព្រៃវែង ដោយទទួលអ្នកជំងឺតិចបំផុត ៣០នាក់។ យ៉ាងណាក៏ដោយ អង្គការស្នាមញញឹមកម្ពុជា នឹងរៀបចំការវះកាត់ដូចគ្នានេះជាទ្រង់ទ្រាយធំបន្ថែមទៀត នាមន្ទីរពេទ្យមិត្តភាពខ្មែរ-សូវៀត ហៅពេទ្យរុស្សី នៅខែកញ្ញា ឆ្នាំ២០១៥៕
|
2015-07-17T20:55:00+07:00
|
rfa.org
|
https://www.rfa.org/khmer/news/health/Free-operation-of-cleft-children-07172015095736.html
|
481a03a8-c6d9-405a-b80b-fa88e62b19da
|
ជំងឺភ្នែកក្រហម
|
គ្រូពេទ្យជំនាញសុខភាពភ្នែកពន្យល់ថា ការយកទឹកម្លូ និងទឹកនោម មកលុបមុខនៅពេលភ្នែកកើតជំងឺភ្នែកក្រហម អាចបណ្ដាលឲ្យយើងប្រឈមនឹងរលាក និងកើតជំងឺភ្នែកធ្ងន់ធ្ងរ ដែលបណ្ដាលមកពីមេរោគក្នុងទឹកនោម និងទឹកម្លូ។ ទន្ទឹមនឹងនេះដែរ ការពាក់វ៉ែនតាការពារពន្លឺថ្ងៃនៅពេលកើតជំងឺភ្នែកក្រហម គឺជាមធ្យោបាយល្អក្នុងការការពារភ្នែកពីពន្លឺព្រះអាទិត្យ និងការពារដីហុយចូលភ្នែក។ ជំងឺភ្នែកក្រហមជាជំងឺភ្នែកម្យ៉ាងដែលងាយកើតចំពោះប្រជាជនកម្ពុជា។ ការងាយកើតជំងឺនេះ ដោយសារការរស់នៅរបស់ប្រជាជនយើងមិនសូវមានអនាម័យល្អប្រសើរ ក្នុងការថែទាំភ្នែកឲ្យបានត្រឹមត្រូវ និងដោយសារតែពួកគាត់ឧស្សាហ៍ញីភ្នែកនៅពេលរមាស ឬមានធូលីចូលភ្នែក ជាដើម។ ១. តើមានមូលហេតុចម្បងអ្វីខ្លះ ដែលបង្កឲ្យកើតជំងឺភ្នែកក្រហម? ២. ប្រជាពលរដ្ឋកម្ពុជា មានជំនឿថា ជំងឺភ្នែកក្រហមគ្រាន់តែមើលគ្នាក៏អាចឆ្លងបានដែរ? ៣. ពីមុនយើងសង្កេតឃើញថា នៅពេលឈឺភ្នែកក្រហម ប្រជាជនខ្មែរយកទឹកម្លូ និងទឹកនោមមកលុបមុខ ដោយគាត់គិតថា អាចព្យាបាលការឈឺភ្នែកក្រហមបាន។ តើពិតឬទេដែលថា ជំងឺភ្នែកក្រហមអាចព្យាបាលជាដោយទឹកម្លូ និងទឹកនោម? ៤. តើការពាក់វ៉ែនតាខ្មៅការពារភ្នែកនៅពេលដែលប្រជាជនកើតជំងឺភ្នែកក្រហម ជាជម្រើសប្រសើរសម្រាប់ការពារភ្នែកនៅពេលកើតជំងឺភ្នែកក្រហមឬទេ? ៥. តើអាចព្យាបាលដោយខ្លួនឯងតាមរយៈការទៅទិញថ្នាំលេប ឬថ្នាំបន្តក់ពីឱសថស្ថានមកប្រើដែរឬទេ? ៦. តើត្រូវធ្វើដូចម្ដេច ដើម្បីការពារកុំឲ្យកើតជំងឺភ្នែកក្រហម? សូមអញ្ជើញលោកអ្នកនាង ស្តាប់កិច្ចសម្ភាសរបស់ លោក សិរីមុនី ជាមួយ លោកចក្ខុបណ្ឌិត ហេង ច្រាង ជាប្រធានគ្លីនិកភ្នែកប្រសិទ្ធ និងជាប្រធានអគារភ្នែកនៃមន្ទីរព្រះកេតុមាលា ស្ដីពីការព្យាបាលជំងឺភ្នែកក្រហមដូចតទៅ៖
|
2015-07-16T16:21:00+07:00
|
rfa.org
|
https://www.rfa.org/khmer/program/health/Conjunctive-07162015050622.html
|
494127a4-9ef0-4703-9d83-a120a90a5db2
|
កម្ពុជាត្រៀមដាក់រូបភាពនិងសារព្រមានអំពីគ្រោះថ្នាក់សុខភាពយ៉ាងតិច៥០%នៅលើកញ្ចប់បារី
|
កម្ពុជាត្រៀមដាក់រូបភាព និងសារព្រមានអំពីគ្រោះថ្នាក់សុខភាពយ៉ាងតិច ៥០% នៅលើកញ្ចប់បារី។ មន្ត្រីជំនាញខាងសុខភាពឱ្យដឹងថា រូបភាពនឹងជួយកាត់បន្ថយអ្នកជក់បារី និងប្រើប្រាស់ថ្នាំជក់នៅកម្ពុជា ដែលនៅតែមានចំនួនច្រើននៅឡើយ។ មន្ត្រីអង្គការចលនា ដើម្បីសុខភាពកម្ពុជា និងអង្គការសុខភាពពិភពលោក រួមគ្នាធ្វើសន្និសីទសារព័ត៌មានបង្ហាញអំពីការត្រៀមរបស់កម្ពុជា ក្នុងការអនុវត្តវិធានការដាក់សារព្រមានធំៗ អំពីគ្រោះថ្នាក់បណ្ដាលពីការប្រើប្រាស់ផលិតផលថ្នាំជក់ លើកញ្ចប់បារី។ នាយកអង្គការចលនា ដើម្បីសុខភាពកម្ពុជា លោកវេជ្ជបណ្ឌិត មុំ គង់ មានប្រសាសន៍ នៅថ្ងៃទី១៤ កក្កដា ថា វិធានការនេះ គឺជាការអនុវត្តតាមកាតព្វកិច្ចតម្រូវក្នុងមាត្រា ១១ នៃអនុសញ្ញាអន្តរជាតិស្ដីពីការត្រួតពិនិត្យថ្នាំជក់ បន្ទាប់ពីប្រទេសកម្ពុជា ចូលជាសមាជិក នៅឆ្នាំ២០០៥។ លោកវេជ្ជបណ្ឌិត មុំ គង់៖ ។ លោកវេជ្ជបណ្ឌិតបង្ហាញលទ្ធផលស្រាវជ្រាវថា ប្រជាពលរដ្ឋកម្ពុជាជាង ៩០% គាំទ្រឱ្យរដ្ឋាភិបាលដាក់សារព្រមានធំៗ លើកញ្ចប់បារី អំពីគ្រោះថ្នាក់ពីការប្រើប្រាស់ផលិតផលថ្នាំជក់គ្រប់ប្រភេទ។ បច្ចុប្បន្ននេះ ប្រទេសជាង ៧០ នៅលើពិភពលោក មានសារព្រមានសុខភាពជារូបភាពធំៗ នៅលើកញ្ចប់បារី ឬថ្នាំជក់ ក្នុងនោះក៏មានប្រទេសអាស៊ាន ៧ ក្នុងចំណោមប្រទេសអាស៊ានទាំង ១០។ លោកវេជ្ជបណ្ឌិត មុំ គង់ ឱ្យដឹងថា ប្រទេសអាស៊ាន ៣ ដែលមិនទាន់បានដាក់សារព្រមានជារូបភាពលើកញ្ចប់បារី គឺប្រទេសកម្ពុជា មីយ៉ាន់ម៉ា និងប្រទេសឡាវ ដោយសារប្រទេសទាំងនេះ កំពុងរៀបចំច្បាប់ជាតិសម្រាប់ត្រួតពិនិត្យផលិតផលថ្នាំជក់។ ប្រទេសកម្ពុជា ទើបតែចេញច្បាប់ស្ដីពីការត្រួតពិនិត្យថ្នាំជក់ កាលពីខែឧសភា។ មាត្រា ១០ នៃច្បាប់ស្ដីពីការត្រួតពិនិត្យផលិតផលថ្នាំជក់ តម្រូវឱ្យក្រុមហ៊ុនផលិតផលបារីក្នុងស្រុក និងក្រុមហ៊ុននាំចូលបារីពីបរទេស បោះពុម្ពសារព្រមានសុខភាពជារូបភាព និងជាភាសាខ្មែរលើផ្ទៃសំខាន់ទាំងពីរនៃកញ្ចប់ផលិតផលថ្នាំជក់គ្រប់ប្រភេទ ដែលសារព្រមានសុខភាពជារូបភាព ត្រូវមានទំហំយ៉ាងតិច ៥០%។ មន្ត្រីអង្គការសុខភាពពិភពលោក លោកវេជ្ជបណ្ឌិត យ៉ិល ដារ៉ាវុធ បញ្ជាក់បន្ថែមថា ក្រោយការចូលជាសមាជិកនៃអនុសញ្ញាអន្តរជាតិ ប្រទេសកម្ពុជា ធ្លាប់ចេញអនុក្រឹត្យស្ដីពីការដាក់សារព្រមានជាអក្សរទំហំ ៣០% នៅលើកញ្ចប់ផលិតផលថ្នាំជក់នៅឆ្នាំ២០០៩។ ពេលនេះ ប្រទេសកម្ពុជា នៅរង់ចាំអនុក្រឹត្យមួយទៀត ដែលព្រាងដោយក្រសួងសុខាភិបាល ស្ដីពីការដាក់សារព្រមានជារូបភាពធំនៅលើកញ្ចប់បារី។ លោកវេជ្ជបណ្ឌិត យ៉ិល ដារ៉ាវុធ៖ ។ មេធាវីនៃកម្មវិធីត្រួតពិនិត្យថ្នាំជក់រាជធានីភ្នំពេញ លោកមេធាវី កែវ សុខគា ថ្លែងថា សារព្រមានសុខភាពជារូបភាពដែលមានទំហំធំ ត្រូវបានពិភពលោកទទួលស្គាល់ថា មានសារប្រយោជន៍ក្នុងការបង្ការកុមារកុំឱ្យចាប់ផ្ដើមជក់បារី និងជំរុញឱ្យអ្នកជក់បារីលះបង់ទម្លាប់ជក់។ លោកបន្តថា សារព្រមានសុខភាពជារូបភាពសមស្របសម្រាប់ពលរដ្ឋកម្ពុជា៖ ។ មន្ត្រីខាងសុខភាពទាំងនេះយល់ស្របគ្នាថា ច្បាប់ដែលចេញកាលពីខែឧសភា គឺជាភាពវិជ្ជមានលើកទីមួយ លើការត្រួតពិនិត្យថ្នាំជក់ ហើយអនុក្រឹត្យស្ដីពីសារព្រមានជារូបភាពធំៗ និងច្បាស់ៗ លើកញ្ចប់បារី អាចឈានទៅកាត់បន្ថយអត្រាស្លាប់របស់ប្រជាពលរដ្ឋ ដែលបណ្ដាលមកពីការជក់បារី ហើយក៏ជាវិធានការអប់រំដ៏មានប្រសិទ្ធភាពបំផុត ដែលរាជរដ្ឋាភិបាលចំណាយតិចបំផុតក្នុងការអនុវត្តន៍៕
|
2015-07-14T20:15:00+07:00
|
rfa.org
|
https://www.rfa.org/khmer/news/health/Cam-to-put-health-warining-photo-on-cigarette-pack-07152015000841.html
|
fe12f197-05d8-4adb-a87a-1a5ae7b52a42
|
គ្រូពេទ្យមណ្ឌលសុខភាពមួយនៅបន្ទាយមានជ័យរងការចោទថាមិនប្រចាំការព្យាបាល
|
ប្រជាពលរដ្ឋមួយចំនួនរស់នៅស្រុកភ្នំស្រុក ខេត្តបន្ទាយមានជ័យ ចោទប្រកាន់គ្រូពេទ្យនៅមណ្ឌលសុខភាពមួយនៃស្រុកនេះ ថាមិនយកចិត្តទុកដាក់នៅប្រចាំការក្នុងមណ្ឌលសុខភាព មើលថែប្រជាពលរដ្ឋនោះទេ ដោយយកពេលវេលាទៅមើលអ្នកជំងឺតាមភូមិយកកម្រៃផ្ទាល់ខ្លួនទៅវិញ។ ទាក់ទងនឹងបញ្ហានេះ ប្រធានមណ្ឌលសុខភាពទទួលស្គាល់ថា គ្រូពេទ្យពិតជាមើលថែប្រជាពលរដ្ឋមិនបានដិតដល់ប្រាកដមែន ប៉ុន្តែបញ្ហានេះ ដោយសារមណ្ឌលសុខភាពមានគ្រូពេទ្យមិនគ្រប់គ្រាន់។ ប្រជាពលរដ្ឋនៅស្រុកភ្នំស្រុក មិនពេញចិត្តទៅនឹងសកម្មភាពរបស់ក្រុមគ្រូពេទ្យមណ្ឌលសុខភាពនេះ ថាជាកាយវិការមួយគិតតែពីផលប្រយោជន៍របស់ខ្លួនហួសហេតុ ដោយមិនខ្វល់ពីទុក្ខលំបាកប្រជាពលរដ្ឋក្រីក្រនោះទេ។ ក្រុមប្រជាពលរដ្ឋរស់នៅឃុំស្ពានស្រែង ស្រុកភ្នំស្រុក ខេត្តបន្ទាយមានជ័យ អះអាងនៅថ្ងៃទី១៤ កក្កដា ថា គ្រូពេទ្យប្រចាំនៅមណ្ឌលសុខភាពស្ពានស្រែង ស្រុកភ្នំស្រុក មិនយកចិត្តទុកដាក់មើលថែអ្នកជំងឺក្នុងមណ្ឌលសុខភាព ឲ្យបានទៀងទាត់នោះទេ ដោយយកពេលវេលាក្នុងម៉ោងការងាររដ្ឋ ទៅប្រកបអាជីវកម្មមើលថែអ្នកជំងឺតាមផ្ទះ យកកម្រៃផ្ទាល់ខ្លួនទៅវិញ។ អ្នកភូមិអំពាវនាវសុំឲ្យប្រធានមន្ទីរសុខាភិបាលខេត្តបន្ទាយមានជ័យ និងមន្ត្រីពាក់ព័ន្ធ ជំរុញឲ្យគ្រូពេទ្យប្រចាំការក្នុងមណ្ឌលសុខភាពស្ពានស្រែង ២៤ម៉ោង ដើម្បីមើលថែសុខភាពប្រជាពលរដ្ឋនៅទីជនបទឲ្យបានទៀងទាត់៖ ។ ឆ្លើយតបនឹងបញ្ហានេះ ប្រធានមណ្ឌលសុខភាពស្ពានស្រែង លោក ឈើត ស្វិត ទទួលស្គាល់ថា គ្រូពេទ្យពិតជាពុំបានប្រចាំការក្នុងមណ្ឌលសុខភាព មើលថែប្រជាពលរដ្ឋឲ្យបានទៀងទាត់ប្រាកដមែន ប៉ុន្តែលោកអះអាងថា មូលហេតុដែលគ្រូពេទ្យប្រចាំការក្នុងមណ្ឌលសុខភាពមិនបានទៀងទាត់នោះ ដោយសារមណ្ឌលសុខភាពទើបតែសាងសង់ថ្មី ហើយម្យ៉ាងទៀតមានគ្រូពេទ្យរដ្ឋចំនួន ៣នាក់ ដែលមិនគ្រប់គ្រាន់សម្រាប់មើលថែដល់អ្នកជំងឺនោះ៖ ។ ទោះយ៉ាងនេះក្ដី មន្ត្រីសម្របសម្រួលនៃសមាគមការពារសិទ្ធិមនុស្សអាដហុក (Adhoc) ខេត្តបន្ទាយមានជ័យ លោក ស៊ុំ ច័ន្ទគា មានប្រសាសន៍ថា គ្រូពេទ្យប្រចាំការក្នុងមណ្ឌលសុខភាពជារឿងសំខាន់ណាស់ដល់ប្រជាពលរដ្ឋ ដែលមានជីវភាពក្រីក្រនៅតាមទីជនបទ ដើម្បីព្យាបាលដល់អ្នកជំងឺនោះ ប៉ុន្តែលោកអះអាងថា នៅតាមមណ្ឌលសុខភាពដាច់ស្រយាលជាច្រើននៅខេត្តបន្ទាយមានជ័យ គ្រូពេទ្យមិនបានប្រចាំការដិតដល់ថែទាំអ្នកជំងឺនោះទេ គឺច្រើនយកឱកាសទៅព្យាបាលអ្នកជំងឺរកប្រាក់កម្រៃនៅខាងក្រៅវិញ៖ ។ មណ្ឌលសុខភាពស្ពានស្រែង បើកដំណើរការប្រមាណ ៣ខែមកហើយ មានគ្រូពេទ្យទាំងអស់ ៤នាក់ ដែលគ្របដណ្ដប់ភូមិចំនួន៦ នៃឃុំស្ពានស្រែង ស្រុកភ្នំស្រុក ខេត្តបន្ទាយមានជ័យ និងមានប្រជាពលរដ្ឋប្រមាណជាង ៤.៣០០នាក់៕
|
2015-07-14T19:30:00+07:00
|
rfa.org
|
https://www.rfa.org/khmer/news/health/villager-in-banteaymeanchey-complain-commune-health-center-07142015082254.html
|
c820a6d6-1239-41cf-8c6b-1e7ced4438e3
|
អង្គការស្នាមញញឹមកម្ពុជាផ្ដល់ការវះកាត់មាត់ឆែបដល់កុមារដោយឥតគិតថ្លៃ
|
អង្គការស្នាមញញឹមកម្ពុជា និងមន្ទីរពេទ្យខេត្តព្រៃវែង សហការផ្ដល់ការវះកាត់ជូនកុមារ មាត់ឆែប ក្រអូមឆែប ដោយឥតគិតថ្លៃ ចាប់ពីថ្ងៃទី១៧ ដល់ថ្ងៃទី២០ ខែកក្កដា ឆ្នាំ២០១៥។ អង្គការស្នាមញញឹមកម្ពុជាប្រកាសជ្រើសរើស កុមារចំនួន៣០រូប ដែលមានបញ្ហាមាត់ឆែប ក្រអូមឆែប ឲ្យមកទទួលការវះកាត់នៅមន្ទីរពេទ្យខេត្តព្រៃវែង ចាប់ពីថ្ងៃជូនដំណឹងនេះតទៅ។ កម្មវិធីនេះ បានការឧបត្ថម្ភពីអង្គការស្មាយអាស៊ានប្រទេសសិង្ហបុរី៕
|
2015-07-13T18:25:00+07:00
|
rfa.org
|
https://www.rfa.org/khmer/news/health/Smile-Cambodia-offer-free-treatment-of-cleft-07132015072512.html
|
633f571e-eb17-4149-b5aa-ceb9f238c270
|
ផលប៉ះពាល់ចំពោះស្ត្រី និងកុមារនៅទីជនបទដោយសារគ្រោះរាំងស្ងួត
|
ប្រជាពលរដ្ឋនៅតាមសហគមន៍តាមបណ្ដាខេត្តមួយចំនួន អះអាងថា តំបន់របស់ពួកគេកំពុងជួបគ្រោះរាំងស្ងួត ធ្វើឲ្យប្រភពទឹករីងស្ងួតហួតហែង។ ខ្វះទឹកស្អាតប្រើប្រាស់ ជាទូទៅមានផលប៉ះពាល់ខ្លាំងទៅលើស្ត្រី និងកុមារ។ យ៉ាងណា មន្ត្រីជំនាញផ្នែកស្ត្រី និងបញ្ហាប្រែប្រួលអាកាសធាតុឲ្យដឹងថា នេះជាបញ្ហាសកល ហើយកម្ពុជា កំពុងប្រឹងប្រែងរកមធ្យោបាយដោះស្រាយ។ ស្ត្រីមេផ្ទះជាច្រើនរូបក្នុងខេត្តមួយចំនួនដែលជួបគ្រោះរាំង ស្ងួត កំពុងជួបការលំបាកក្នុងជីវភាពរស់នៅប្រចាំថ្ងៃនៅពេលដែលប្រភពទឹក ក្បែរៗផ្ទះបានរីងស្ងួត។ ស្ត្រីវ័យកណ្ដាលម្នាក់រស់នៅក្នុងឃុំក្រាំងឡង ស្រុកគងពិសី ខេត្តកំពង់ស្ពឺ លើកឡើងថា ប្រភពទឹកជាច្រើនក្នុងឃុំបានរីងស្ងួត បើទោះជារដូវវស្សាត្រូវកំណត់ថាបានចូលមកដល់ហើយក៏ដោយក្ដី។ ស្ត្រីដដែលបញ្ជាក់ថា រូបគាត់ដែលទទួលខុសត្រូវផ្គត់ផ្គង់ចំណីអាហារក្នុងគ្រួសារ និងមិនចង់ខាតបង់ថវិកា គាត់បានត្រូវទៅរកទឹកមកប្រើប្រាស់នៅទីឆ្ងាយៗពីភូមិ៖ «»។ ចំណែក អ្នកស្រី សំ ឆូយ រស់នៅភូមិអូរដូង ក្នុងឃុំម្សាក្រង ស្រុកស្ទោង ខេត្តកំពង់ធំ មានប្រសាសន៍ថា ភាពរាំងស្ងួតបានយាយីតំបន់គាត់រស់នៅរយៈពេល ៣ឆ្នាំមកហើយ។ គាត់ត្រូវចំណាយប្រាក់ច្រើន ដើម្បីទិញទឹកប្រើប្រាស់ប្រចាំថ្ងៃ។ អ្នកស្រីបន្តថា ពុំមានទឹក អ្នកស្រីពុំអាចដាំដំណាំរួមផ្សំផ្សេងៗ ដើម្បីជួយជីវភាពគ្រួសារបានឡើយ៖ «»។ មិនខុសគ្នានឹងស្ត្រីមេផ្ទះទាំងនេះទេ ស្ត្រីនៅក្នុងតំបន់ជួបគ្រោះរាំងស្ងួតមួយចំនួនទៀត ក៏ត្អូញត្អែរដូចគ្នានេះដែរ។ នៅក្នុងសេចក្ដីជូនដំណឹងមួយកាលពីខែឧសភា របស់ក្រសួងធនធានទឹក និងឧតុនិយម បានបញ្ជាក់ថា ភ្លៀងធ្លាក់តិចតួចនៅក្នុងខែឧសភា និងមិថុនា ហើយភ្លៀងធ្លាក់ច្រើនអាចនឹងចាប់ផ្ដើមពីខែកក្កដា។ ទាក់ទិននឹងផលប៉ះពាល់ចំពោះស្ត្រីពីភាពរាំងស្ងួតនេះ អ្នកស្រី ស៊ីវណ្ណ បុទម រដ្ឋលេខាធិការក្រសួងកិច្ចការនារី និងជាសមាជិកគណៈកម្មាធិការជាតិគ្រោះមហន្តរាយ មានប្រសាសន៍ថា ស្ត្រី និងកុមារជាអ្នករងប៉ះពាល់ផ្ទាល់ពីការប្រែប្រួលធាតុអាកាស ជាពិសេសគឺគ្រោះទឹកជំនន់ និងភាពរាំងស្ងួតនេះឯង។ អ្នកស្រីបន្តថា ស្ត្រីត្រូវទទួលបន្ទុកធ្ងន់ក្នុងការធានាផ្គត់ផ្គង់ម្ហូបអាហារ និងទឹកសម្រាប់គ្រួសារ៖ «»។ ស្របគ្នានេះ ពួកគេ ជាពិសេសកុមារ ប្រឈមនឹងជំងឺដង្កាត់ផ្សេងៗពីការគ្រោះធម្មជាតិទាំងនោះ៖ «»។ នៅក្នុងការប៉ាន់ប្រមាណពីយេនឌ័រ និងការប្រែប្រួលធាតុអាកាស និងគ្រប់គ្រងគ្រោះមហន្តរាយ ដែលចងក្រងដោយក្រសួងកិច្ចការនារី ឲ្យដឹងថា ប្រែប្រួលធាតុអាកាសបានគំរាមកំហែងដោយផ្ទាល់លើមុខរបរចិញ្ចឹមជីវិត របស់ពលរដ្ឋ ធនធានធម្មជាតិ ជាពិសេសអ្វីដែលស្ត្រីធ្លាប់អាស្រ័យផល មិនមែនត្រឹមតែរយៈពេលខ្លីទេ ថែមទាំងអាចមានរយៈពេលវែងផង។ រដ្ឋលេខាធិការក្រសួងកិច្ចការនារី អ្នកស្រី ស៊ីវណ្ណ បុទម បន្តថា គ្រោះធម្មជាតិដែលប៉ះពាល់ធ្ងន់ធ្ងរ នឹងរុញច្រានឲ្យពលរដ្ឋធ្លាក់ក្នុងភាពក្រីក្រកាន់តែខ្លាំង។ យ៉ាងណា អ្នកស្រីបញ្ជាក់ថា រដ្ឋាភិបាលកំពុងជួយដោះស្រាយបញ្ហានេះ៖ «»។ យ៉ាងនេះក្ដី អ្នកស្រី ស៊ីវណ្ណ បុទម នៅមិនទាន់មានតួលេខជាក់លាក់ពីទំហំនៃផលប៉ះពាល់ពីគ្រោះរាំងស្ងួត នៅដើមរដូវវស្សាឆ្នាំនេះនៅឡើយ។ ក្នុងផែនការអភិវឌ្ឍន៍ជាតិឆ្នាំ២០១៤-២០១៨ បានដាក់នូវចំណុចដែលធានានូវការឆ្លើយតបនឹងយេនឌ័រ ក្នុងនោះរួមមាន បង្កើនភាពបន្សាំនឹងការប្រែប្រួលអាកាសធាតុ បន្ថយផលប៉ះពាល់ផ្នែកសុខភាពលើស្ត្រី និងកុមារ ជាពិសេសអំឡុងគ្រោះរាំងស្ងួត បង្កើនចំណេះដឹងពីវិធានការ ធានានិរន្តរភាពធនធានធម្មជាតិ និងការពារបរិស្ថាន ជាដើម។ យ៉ាងណា ស្ថាប័នជំនាញទើបតែអាចចាប់ផ្ដើមកិច្ចការមួយចំនួន ទាក់ទងនឹងគោលនយោបាយនេះ។ រដ្ឋលេខាធិការក្រសួងកិច្ចការនារី អ្នកស្រី ស៊ីវណ្ណ បុទម មានប្រសាសន៍ថា ក្រសួងអ្នកស្រីកំពុងត្រៀមរៀបចំវគ្គបណ្ដុះបណ្ដាលគ្រូបង្គោល លើផ្នែកផ្សព្វផ្សាយចំណេះដឹងដល់ស្ត្រីនៅតាមសហគមន៍ឲ្យចេះបន្សាំ ខ្លួននឹងបញ្ហាអាកាសធាតុ៖ «»។ ក្រុមគ្រូបង្គោលដែលមកពីគ្រប់ខេត្តក្រុងទាំងនោះ នឹងចុះទៅតាមសហគមន៍ ដើម្បីអប់រំផ្សព្វផ្សាយបន្តទៀត៕
|
2015-07-13T14:45:00+07:00
|
rfa.org
|
https://www.rfa.org/khmer/news/health/The-impact-of-drought-on-women-in-rural-area-07132015033731.html
|
dd3ea81c-2b76-4ac0-84fe-9365b4be1a64
|
វិធីថែទាំស្បែកទារកទើបកើត
|
លោកវេជ្ជបណ្ឌិតជំនាញខាងស្បែក ពន្យល់ថា ការលាបម្សៅ ឬលាបច្រើនលើស្បែករបស់ទារក អាចប្រឈមនឹងជំងឺសើស្បែកផ្សេងៗ។ អ្នកជំនាញសុខភាពស្បែកបន្ថែមថា ស្បែករបស់ទារក គឺពិតជាមានសភាពទន់ និងងាយរងការប៉ះស្បែក ម្ល៉ោះហើយម្តាយគ្រប់រូប ត្រូវមានការប្រុងប្រយ័ត្នក្នុងការប្រើប្រាស់ផលិតផលសម្រាប់ថែទាំស្បែក។ ជាការពិតណាស់ ស្បែកល្អទន់ល្មើយដូចស្បែកទារក ជាអ្វីដែលមនុស្សម្នាក់ៗប្រាថ្នាចង់បាន ប៉ុន្តែក្រៅពីឃ្លាមួយនេះ យើងឃើញថា ស្បែកទារកមានលាក់កំបាំងនូវបញ្ហាសើស្បែកជាច្រើន។ ស្បែកទារកទន់ល្អតែងាយរងគ្រោះ កើតជំងឺសើស្បែកណាស់។ ជំងឺទាំងនោះរួមមាន រលាក កន្ទួល រមាស់ និងកន្ទាលត្រអាក ជាដើម។ ដើម្បីយល់កាន់តែច្បាស់ស្ដីពីការថែទាំស្បែករបស់ទារក សូមអញ្ជើញលោកអ្នកនាងស្តាប់កិច្ចសម្ភាសន៍របស់ លោក សិរីមុនី ជាមួយ លោកវេជ្ជបណ្ឌិត ថៃ គា ស្ដីពីការថែទាំស្បែករបស់ទារកដូចតទៅ៖
|
2015-07-09T16:12:00+07:00
|
rfa.org
|
https://www.rfa.org/khmer/program/health/How-to-look-after-Baby-Skin-07092015050801.html
|
b43033e8-9edd-4cdb-aeac-3e598eca7abd
|
អ្នកភូមិក្រាំងឡងខេត្តកំពង់ស្ពឺខ្វះទឹកស្អាតប្រើប្រាស់
|
ការខ្វះខាតទឹកស្អាតសម្រាប់ប្រើប្រាស់ ក្លាយជាកង្វល់ចម្បងរបស់ពលរដ្ឋនៅភូមិក្រាំងឡង ឃុំជង្រុក ខេត្តកំពង់ស្ពឺ។ ប្រជាពលរដ្ឋប្រមាណជិត ៤០០គ្រួសារ លើកឡើងថា ការខ្វះខាតទឹកស្អាតប្រើប្រាស់នេះ ព្រោះប្រជាជនគ្មានអណ្ដូងទឹក និងគ្មានស្រះទឹកត្រឹមត្រូវ ដែលអ្នកជំនាញសុខភាពព្រួយបារម្ភពីការឆ្លងជំងឺផ្សេងៗពីការប្រើប្រាស់ទឹកមិនស្អាតនោះ។ ទន្ទឹមនឹងនេះដែរ អាជ្ញាធរ និងរដ្ឋាភិបាល មិនបានយកចិត្តទុកដាក់ចំពោះពួកគាត់ឡើយ។ អភិបាលខេត្តកំពង់ស្ពឺ សន្យាថានឹងជួយដោះស្រាយទឹកស្អាតជូនពលរដ្ឋទាំងនោះ។ ស្ត្រីវ័យចំណាស់ម្នាក់ដែលមានសម្បុរស្រអែម សក់ត្រឹមក អមនឹងអាវសពាក់លើខ្លួន រៀបរាប់យ៉ាងស្មោះអស់ពីចិត្តពីជីវិតប្រចាំថ្ងៃ ដែលខ្វះខាតទឹកស្អាតក្នុងការប្រើប្រាស់។ សព្វថ្ងៃ គ្រួសាររបស់គាត់មានសុទ្ធតែស្រីៗ ហើយមានតែរូបគាត់ទេដែលជាអ្នករែកទឹកសម្រាប់ប្រើប្រចាំថ្ងៃ។ លោកស្រី សោភា ទឹកមុខប្រែស្រពោននៅពេលនិយាយពីការស្នើសុំអណ្ដូងទឹក និងស្រះទឹកពីរដ្ឋាភិបាល។ មុខប្រែស្រពោន ព្រោះគាត់និយាយថា រដ្ឋាភិបាលហាក់មិនបានខ្វល់ខ្វាយបញ្ហាអត់ទឹកនៅក្នុងភូមិរបស់គាត់នោះទេ។ ការខ្វះអណ្ដូងទឹក និងស្រះទឹកប្រើប្រាស់នេះ គឺស្ថិតនៅភូមិក្រាំងឡង ឃុំជង្រុក ស្រុកគងពិសី ខេត្តកំពង់ស្ពឺ។ ស្ត្រីវ័យចំណាស់ម្នាក់ទៀត លោកស្រី ឡេង និយាយថា សព្វថ្ងៃ គាត់ និងអ្នកភូមិដទៃទៀត ទិញទឹកគេយកមកប្រើប្រាស់ក្នុងមួយឡានពី ៥ ទៅ ៧ម៉ឺនរៀល ដោយមួយឡានប្រើបានពី ៣ ទៅ ៤ថ្ងៃប៉ុណ្ណោះ។ លោកស្រីបន្តថា កង្វះទឹកប្រើប្រាស់នេះ ដោយសារក្នុងភូមិរបស់គាត់មិនមានអណ្ដូងទឹក និងមិនមានស្រះសម្រាប់ទុកទឹកនៅពេលមានភ្លៀងធ្លាក់៖ ។ យ៉ាងណាក៏ដោយ នៅក្នុងភូមិក៏មានស្រះដែរ ដោយស្រះខ្លះអត់ទឹកសូម្បីមួយដំណក់ និងខ្លះទៀតមានទឹកតិចតួចមិនអាចប្រើការបាន ព្រោះល្អក់វ៉ល់ មើលមិនយល់ ទទួលទានមិនកើត។ អនុប្រធានភូមិក្រាំងឡង លោក ធូ តុប មានប្រសាសន៍ថា នៅភូមិក្រាំងឡង មានប្រជាជនជិត ៤០០នាក់។ លោកបន្តថា កន្លងមកអ្នកភូមិក៏ធ្លាប់ស្នើដល់រដ្ឋាភិបាល ឲ្យជួយដោះស្រាយបញ្ហាទឹកស្អាតប្រើប្រាស់នេះដែរ ប៉ុន្តែលទ្ធផលបានត្រឹមពាំនាំ តែមិនមានដំណោះស្រាយនោះទេ។ លោកបន្តថា ពលរដ្ឋនៅទីនេះមិនចង់បានអ្វីក្រៅពីទឹកស្អាតសម្រាប់ប្រើប្រាស់ប្រចាំថ្ងៃនោះឡើយ។ ម្ល៉ោះហើយ សូមរដ្ឋាភិបាលគោរពតាមការសន្យារបស់ខ្លួន ដែលឃោសនានៅពេលបោះឆ្នោត ថានឹងជួយដោះស្រាយជូនប្រជាពលរដ្ឋ៖ ។ ឆ្លើយតបនឹងការទទូចស្នើសុំអណ្ដូងទឹក និងស្រះទឹកសម្រាប់ប្រើប្រាស់នេះ អភិបាលខេត្តកំពង់ស្ពឺ លោក កង ហ៊ាង មានប្រសាសន៍ថា លោកទើបតែទទួលបានព័ត៌មាននេះតាមរយៈការសម្ភាសរបស់វិទ្យុអាស៊ីសេរី។ តែយ៉ាងនេះក្ដី កង្វះទឹកស្អាតប្រើប្រាស់របស់ប្រជាពលរដ្ឋនៅឃុំជង្រុក ភូមិក្រាំងឡង អភិបាលខេត្តកំពង់ស្ពឺ លោក កង ហ៊ាង សន្យាថានឹងជួយដោះស្រាយជូនប្រជាពលរដ្ឋ។ ទន្ទឹមនឹងនេះដែរ លោកក៏សូមឲ្យសប្បុរសជនដែលមានលទ្ធភាពជួយដល់ប្រជាពលរដ្ឋនៅទីនោះផង៖ ។ ការមិនមានទឹកស្អាតប្រើប្រាស់នេះ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍ថា ការប្រើប្រាស់ទឹកមិនស្អាត ប្រជាពលរដ្ឋអាចប្រឈមនឹងជំងឺឆ្លងជាច្រើនដូចជា ជំងឺរាករូស រាកមួល រលាកពោះវៀន ហើយស្បែកនឹងប្រឈមនឹងជំងឺកមរមាស់ និងងាយកើតជំងឺកន្ទាលត្រអាក។ លោកវេជ្ជបណ្ឌិតបន្ថែមថា ដើម្បីអាចជៀសផុតពីជំងឺតម្កាត់ផ្សេងៗ ប្រជាពលរដ្ឋត្រូវដាំទឹក ឬក៏ចម្រោះទឹកឲ្យល្អមុននឹងទទួលទាន៖ ។ ប្រជាពលរដ្ឋប្រមាណជិត ៤០០នាក់នៅភូមិក្រាំងឡង ឃុំជង្រុក ស្រុកគងពិសី ទទូចដល់អាជ្ញាធរខេត្តកំពង់ស្ពឺ និងរដ្ឋាភិបាលកម្ពុជា លោក ហ៊ុន សែន សូមយល់ពីការលំបាករបស់ពលរដ្ឋដែលមិនមានទឹកសម្រាប់ប្រើ និងសូមពន្លឿនក្នុងការដោះស្រាយការខ្វះខាតទឹកស្អាតសម្រាប់ប្រើប្រាស់ប្រចាំថ្ងៃ។ ពលរដ្ឋទាំងនោះ ស្នើដល់សប្បុរសជនដែលមានលទ្ធភាព ឲ្យជួយដោះស្រាយអណ្ដូងទឹក និងស្រះទឹក ដើម្បីជាមធ្យោបាយបង្កើនភាពងាយស្រួលក្នុងការរស់នៅប្រចាំថ្ងៃរបស់ពួកគាត់៕
|
2015-07-07T12:26:00+07:00
|
rfa.org
|
https://www.rfa.org/khmer/news/health/kranglang-villager-in-kampongspeu-lack-water-07072015011444.html
|
622b3e96-21d7-4183-bc1c-5f85119655d5
|
ពលរដ្ឋនៅក្រោមតំបន់ទំនប់សេសានក្រោម២នៅស្ទឹងត្រែងកើតមានជំងឺរមាស់ខុសធម្មតា
|
ប្រជាពលរដ្ឋរស់នៅភូមិភ្លុក ឃុំភ្លុក ស្រុកសេសាន ខេត្តស្ទឹងត្រែង អំពាវនាវសុំឲ្យមន្ត្រីសុខាភិបាលចុះព្យាបាល និងស្រាវជ្រាវពីមូលហេតុដែលធ្វើឲ្យអ្នកកើតជំងឺរមាស់ច្រើនគ្រួសារ។ អ្នកភូមិសង្ស័យថា ការប្រើប្រាស់ទឹកទន្លេគឺជាប្រភពនាំឲ្យអ្នកភូមិកើតជំងឺនេះ។ ការអំពាវនាវនេះធ្វើឡើងបន្ទាប់ពីអ្នកភូមិច្រើនគ្រួសារកើតមានជំងឺរមាស់ពីម្នាក់ទៅម្នាក់ប្រមាណពីរខែកន្លងទៅ ក៏ប៉ុន្តែមិនមានមន្ត្រីអាជ្ញាធរ ឬមន្ត្រីសុខាភិបាលយកចិត្តទុកដាក់បញ្ហានេះឡើយ។ ប្រជាពលរដ្ឋភូមិភ្លុក លោក ហៅ ម៉ៃ រៀបរាប់ថា រហូតបច្ចុប្បន្នអ្នកភូមិមិនតិចជាង ២០ភាគរយក្នុងចំណោមគ្រួសារអ្នកភូមិសរុបកើតមានជំងឺរមាស់ មិនដឹងហេតុផល។ អ្នកភូមិសង្ស័យទៅលើការប្រើប្រាស់ទឹកទន្លេដែលមានសភាពល្អក់ថា ជាកត្តាធ្វើឲ្យអ្នកភូមិកើតមានជំងឺចម្លែកនេះ។ លោកកត់សំគាល់ថា បច្ចុប្បន្នការសាងសង់ទំនប់សេសានក្រោម២ នៅតំបន់ខ្សែទឹកខាងលើភូមិ បានធ្វើឲ្យគុណភាពទឹកកាន់តែល្អក់ ហេតុនេះអ្នកភូមិមួយចំនួនបានបោះបង់មិនចុះមុជទឹកទន្លេដូចធម្មតា ហើយប្រើប្រាស់ទឹកអូរ និងទឹកភ្លៀងសំអាតខ្លួនជំនួសទឹកទន្លេវិញ។ លោក ហៅ ម៉ៃ៖ ។ ផ្ទុយពីការអះអាងរបស់ពលរដ្ឋនេះ មេឃុំភ្លុក លោក ទួន ថាំង បដិសេធថា មិនមានសេចក្ដីរាយការណ៍ណាមួយបញ្ជាក់ថា អ្នកភូមិកំពុងរកការរាលដាលជំងឺរមាស់នេះទេ។ លោកទទួលស្គាល់ថា អាចមានអ្នកភូមិពីរបីគ្រួសារកើតមានជំងឺនេះ ក៏ប៉ុន្តែមិនបណ្ដាលមកពីគុណភាពទឹកទន្លេអ្វីនោះទេ។ យ៉ាងណាលោកអះអាងថា នឹងសាកសួរនៅមន្ត្រីភូមិឲ្យពិនិត្យមើលសេចក្ដីរាយការណ៍នេះ៖ ។ មន្ត្រីអង្គការទន្លេបីដែលបានចុះទៅដល់តំបន់អ្នកភូមិកើតមានជំងឺរមាស់នេះ បានថតរូបអ្នកភូមិពីរបីគ្រួសារដែលកើតមានជំងឺ ក្នុងនោះអ្នកខ្លះប្រើប្រាស់ថ្នាំពេទ្យឯកជនព្យាបាលបានជាសះស្បើយ និងខ្លះទៀតនៅបន្តប្រើប្រាស់ថ្នាំព្យាបាលនៅឡើយ។ មន្ត្រីសម្របសម្រួលអង្គការទន្លេបី លោក មៀច មាន ចាត់ទុកជំងឺរមាស់រាតត្បាត អ្នកភូមិគឺមកពីកត្តាគុណភាពទឹកទន្លេមិនល្អដែលអ្នកភូមិប្រើប្រាស់។ លោកកត់សំគាល់ថា បទពិសោធន៍ប៉ុន្មានឆ្នាំកន្លងទៅ ខណៈការសាងសង់ទំនប់វារីអគ្គិសនីនៅប្រទេសវៀតណាម ខ្សែទឹកខាងលើទន្លេសេសាន ក៏អ្នកភូមិខ្លះនៅស្រុកអណ្ដូងមាស ខេត្តរតនគិរី មុជទឹកទន្លេ ជាពិសេសកុមារកើតមានជំងឺរមាស់នេះដូចគ្នា៖ ។ យ៉ាងណាក្តី ប្រធានមន្ទីរសុខាភិបាល ខេត្តស្ទឹងត្រែង លោក អ៊ុង សូវៀត បញ្ជាក់ថា លោកទទួលបានព័ត៌មាននេះ និងបានចាត់មន្ត្រីសុខាភិបាលចុះអង្កេតករណីនេះហើយ។ លោកថា លទ្ធផលអង្កេតនឹងបង្ហាញថា មកពីបញ្ហាទឹក ឬយ៉ាងណា៖ ។ ប្រជាពលរដ្ឋភូមិភ្លុក ដែលកើតមានជំងឺរមាស់ មិនបានដឹងថា តើមានអ្នកភូមិជាក់លាក់ប៉ុន្មាននាក់នោះទេ ដែលកើតមានជំងឺនេះ ក៏ប៉ុន្តែអ្នកភូមិព្រួយបារម្ភខ្លាចជំងឺនេះកើតរាលដាលកាន់តែច្រើនដែលធ្វើឲ្យប៉ះពាល់សុខភាព និងជីវភាពរស់នៅរបស់ពលរដ្ឋ៕
|
2015-07-04T16:55:00+07:00
|
rfa.org
|
https://www.rfa.org/khmer/news/health/stungtreng-villagers-got-itchy-disease-07042015055133.html
|
a7d49fe7-7f9d-4602-9c42-bea3972aeb03
|
សារសំខាន់នៃអាហារពេលព្រឹក
|
ការទទួលទានអាហារ គឺជារឿងដ៏សំខាន់សម្រាប់មនុស្សម្នាក់ៗត្រូវតែយកចិត្តទុកដាក់ទាំងជីជាតិ និងអនាម័យ។ ប្រជាពលរដ្ឋខ្មែរជាទម្លាប់ទទួលទានអាហារបីពេលក្នុងមួយថ្ងៃ គឺពេលព្រឹក ថ្ងៃត្រង់ និងពេលយប់។ អ្នកជំនាញខាងសុខភាព លើកទឹកចិត្តដល់ប្រជាពលរដ្ឋឲ្យទទួលទានអាហារពេលព្រឹក និងថ្ងៃត្រង់ឲ្យបានទៀងទាត់ ហើយជាអាហារដែលសម្បូរដោយវីតាមីន និងសារជាតិចិញ្ចឹមផ្សេងៗទៀត។ តាមការស្រាវជ្រាវមួយរបស់ទស្សនាវដី្តជីវជាតិសហរដ្ឋអាមេរិក បង្ហាញថា ១៨% នៃបុរស និង ១៣% នៃស្ត្រីមានវ័យចាប់ពី ៣៥ឆ្នាំទៅ ៤៤ឆ្នាំ មានទម្លាប់មិនទទួលទានអាហារពេលព្រឹក នៅពេលដែលអ្នកវិទ្យាសាស្ត្របង្ហាញថា អាហារពេលព្រឹកមានសារសំខាន់ចំពោះសុខភាព។ សំណួរទី១៖ បើសិនជាប្រជាពលរដ្ឋខ្មែរយើងគាត់មិនទទួលទានអាហារពេលព្រឹក តើពួកគាត់អាចនឹងមានផលមិនល្អអ្វីខ្លះចំពោះសុខភាព? សំណួរទី២៖ ការទទួលទានអាហារពេលព្រឹករបស់ប្រជាពលរដ្ឋខ្មែរ ជាធម្មតាពេលទៅដល់ហាងគាត់តែងកុម្ម៉ង់គុយទាវ មី ជាដើម។ ខ្ញុំចង់ដឹងថា តើគុយទាវ ឬក៏មីហ្នឹង ផ្តល់ប្រយោជន៍ដល់សុខភាពល្អប្រសើរឬទេ? សូមអញ្ជើញលោកអ្នកនាងស្តាប់ លោក សិរីមុនី សម្ភាសលោកវេជ្ជបណ្ឌិត កែវ មួយស្រួយ ស្ដីពីប្រយោជន៍នៃអាហារពេលព្រឹកដូចតទៅ៖
|
2015-07-02T17:43:00+07:00
|
rfa.org
|
https://www.rfa.org/khmer/program/health/important-of-breakfast-07022015063829.html
|
f959f913-d6e1-4599-85f1-1f976a25a858
|
កុមារកម្ពុជាប្ដេជ្ញាចូលរួមទប់ស្កាត់ជំងឺគ្រុនឈាម
|
មន្ត្រីក្រសួងសុខាភិបាលអះអាងនៅថ្ងៃប្រារព្ធទិវាជំងឺគ្រុនឈាម ២៩ មិថុនា ថា ករណីជំងឺគ្រុនឈាមនៅកម្ពុជា ក្នុងឆ្នាំ២០១៥ នេះ កើនឡើងបើប្រៀបធៀបនឹងឆ្នាំ២០១៤។ ប៉ុន្តែអត្រានេះគឺទាបជាងប្រទេសដទៃទៀតក្នុងតំបន់អាស៊ាន រួមមាន ថៃ វៀតណាម ជាដើម។ កុមារជាច្រើននាក់ក្នុងដៃកាន់ក្រដាស និងបដាព័ត៌មានស្តីពីកិច្ចការពារជំងឺគ្រុនឈាម ប្រកបដោយទឹកមុខញញឹមយ៉ាងស្រស់ ប៉ុន្តែហាក់មានក្តីបារម្ភនឹងការឆ្លងជំងឺគ្រុនឈាម។ ទិវាគ្រុនឈាមឆ្នាំនេះ កុមារា កុមារី ជាច្រើនចូលរួមដើម្បីឈ្វេងយល់ស្តីពីប្រភពនៃការឆ្លងជំងឺគ្រុនឈាម និងការការពារ ហើយថែមទាំងស្រែកប្ដេជ្ញាចិត្តចូលរួមកម្ចាត់ជំងឺគ្រុនឈាមពីកម្ពុជា។ របាយការណ៍ក្រសួងសុខាភិបាលបង្ហាញថា កុមារកម្ពុជា ៣នាក់ ស្លាប់ដោយសារជំងឺគ្រុនឈាមក្នុងរយៈពេល ៦ខែ ដើមឆ្នាំ២០១៥។ ទិន្ន័យដដែលបង្ហាញទៀតថា ឆ្នាំ២០១៥ កម្ពុជា មានករណីជំងឺគ្រុនឈាមចំនួន ១.៣៤៦ករណី គឺទាបជាងប្រទេសជិតខាង ដែលវៀតណាម មានជំងឺគ្រុនឈាមជាង ៣ពាន់ករណី និងម៉ាឡេស៊ី ជាង ១ម៉ឺនករណី។ ទិវាជាតិប្រយុទ្ធជំងឺគ្រុនឈាមឆ្នាំនេះ ប្រធានបទស្តីពី "ការប្រយុទ្ធនឹងជំងឺគ្រុនឈាមផ្ដើមចេញពីគ្រួសារអ្នក" នៅសាលាបឋមសិក្សាភ្នំពេញថ្មី រាជធានីភ្នំពេញ។ គ្រូបង្រៀននៅសាលាបឋមសិក្សាភ្នំពេញថ្មី អ្នកគ្រូ ហេង មានប្រសាសន៍ថា អ្នកគ្រូតែងបង្រៀនកូនសិស្សឲ្យចេះការពារជំងឺគ្រុនឈាមតាមរយៈការគេងក្នុងមុង ពាក់អាវដៃវែងគ្រប់ពេល មិនត្រូវលេងក្នុងទីងងឹត និងបើសង្ស័យថាមានជំងឺគ្រុនឈាម ឪពុកម្ដាយត្រូវប្រញាប់បញ្ជូនកូនទៅមន្ទីរពេទ្យ។ កុមារីម្នាក់ដែលធ្លាប់កើតជំងឺគ្រុនឈាមនិយាយថា ប្អូនធ្លាប់កើតជំងឺគ្រុនឈាម កាលពីអាយុ ១០ឆ្នាំ ដោយប្អូនចូលចិត្តដើរលេងច្រើន និងមិនគេងក្នុងមុង៖ ។ ប្រធានកម្មវិធីជាតិប្រយុទ្ធនឹងជំងឺគ្រុនឈាមប្រចាំកម្ពុជា លោកវេជ្ជបណ្ឌិត លាង ឫទ្ធា មានប្រសាសន៍ថា ការកើនឡើងនៃជំងឺគ្រុនឈាមឆ្នាំនេះ ដោយសារពលរដ្ឋនៅពេលដែលសង្ស័យថា មានជំងឺគ្រុនឈាមបានមករកសេវាព្យាបាលជំងឺគ្រុនឈាមនៅមណ្ឌលសុខភាពតាមស្រុកនីមួយៗ ដែលជាដំណោះស្រាយសម្រាប់ក្រសួងសុខាភិបាលអាចសរុបទិន្នន័យងាយស្រួល។ លោកបន្ថែមថា ក្នុងចំណោមមនុស្ស ១ពាន់នាក់ មានអ្នកកើតជំងឺគ្រុនឈាម ចំនួន ៦នាក់។ លោកបញ្ជាក់ថា ខេត្តដែលប្រឈមនឹងជំងឺគ្រុនឈាមខ្លាំងជាងគេ គឺកំពង់ចាម សៀមរាប កណ្តាល ភ្នំពេញ បន្ទាយមានជ័យ កំពង់ធំ ព្រៃវែង និងកពង់ស្ពឺ។ លោកវេជ្ជបណ្ឌិតបន្តថា ដើម្បីអាចទប់ស្កាត់ជំងឺគ្រុនឈាមបានពលរដ្ឋកម្ពុជា ត្រូវចូលរួមទាំងអស់គ្នា ជាពិសេសឪពុកម្ដាយ លោកគ្រូ អ្នកគ្រូ និងការចូលរួមរបស់សហគមន៍។ លោកវេជ្ជបណ្ឌិត លាង ឫទ្ធា៖ ។ លោកវេជ្ជបណ្ឌិត លាង ឫទ្ធា បន្តថា ក្រុមមនុស្សងាយឆ្លងជំងឺគ្រុនឈាម គឺកុមារមានអាយុចន្លោះពី ៣ ដល់ ៧ឆ្នាំ មានកម្រិតខ្ពស់។ ជំងឺគ្រុនឈាមឆ្លងតាមរយៈសត្វមូសខ្លាញីខាំ ដែលចូលចិត្តខាំយើងនៅពេលថ្ងៃ និងកន្លែងងងឹត ហើយមូសខ្លាញីកើតចេញពីដង្កូវទឹក។ ទន្ទឹមនឹងនេះដែរ ជំងឺគ្រុនឈាមនៅកម្ពុជា មានសភាពប្រែប្រួលតាមរដូវ ដោយមានកម្រិតចម្លងខ្ពស់នៅរដូវវស្សា គឺនៅចន្លោះខែមិថុនា ដល់ខែសីហា។ ជំងឺគ្រុនឈាមនៅឆ្នាំ២០១៥ នេះគិតត្រឹមសប្តាហ៍ ទី២៣ មានចំនួន ១.៣៤៦ករណី និងស្លាប់ ៣នាក់ បើប្រៀបនឹងរយៈពេលដូចគ្នាក្នុងឆ្នាំ២០១៤ មានចំនួន ៧៩៨ករណី និងស្លាប់ ៤នាក់៕
|
2015-06-30T11:15:00+07:00
|
rfa.org
|
https://www.rfa.org/khmer/news/health/cam-children-vow-to-stop-dengue-06302015000435.html
|
c23cddbc-e1b0-4295-a0a1-dc8211651269
|
មន្ទីរពេទ្យរុស្ស៊ីផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃរយៈពេល៥ថ្ងៃ
|
ក្រុមគ្រូពេទ្យឯកទេសផ្នែកជំងឺភ្នែក នៃមន្ទីរពេទ្យមិត្តភាពខ្មែរ-សូវៀត ឬហៅថាមន្ទីរពេទ្យរុស្ស៊ី ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃ រយៈពេល ៥ថ្ងៃ គឺចាប់ពីថ្ងៃច័ន្ទ ទី២៩ ខែមិថុនា ដល់ថ្ងៃសុក្រ ទី៣ ខែកក្កដា។ គ្រូពេទ្យផ្នែកជំងឺភ្នែកនៅមន្ទីរពេទ្យមិត្តភាពខ្មែរ-សូវៀត អ្នកស្រីវេជ្ជបណ្ឌិត ឱ ធីតា មានប្រសាសន៍ថា ការពិនិត្យ និងព្យាបាលជំងឺភ្នែកឥតបង់ថ្លៃនេះ គឺសហការជាមួយវេជ្ជបណ្ឌិតឯកទេសជំងឺភ្នែកមកពីប្រទេសអូស្ត្រាលី៖ ។ អ្នកស្រីវេជ្ជបណ្ឌិតបញ្ជាក់ថា កម្មវិធីនេះមិនកំណត់អាយុអ្នកជំងឺទេ ប៉ុន្តែអ្នកជំងឺទឹកដក់ក្នុងភ្នែកច្រើនកើតចំពោះមនុស្សចាស់។ អ្នកស្រីអំពាវនាវដល់អ្នកជំងឺដែលមានជំងឺភ្នែក ឲ្យរួសរាន់មកទទួលសេវានេះ៕
|
2015-06-29T11:35:00+07:00
|
rfa.org
|
https://www.rfa.org/khmer/news/health/Khmer-Soviet-Friendship-hospital-doctors-to-give-free-eyes-surgery-06292015003037.html
|
b8611f8a-21f1-4e53-8126-5a3ce956cf4e
|
យុវជនជំរុញឲ្យអនុម័តសេចក្ដីព្រាងច្បាប់កំណត់អាយុក្រោម២១ឆ្នាំមិនឲ្យផឹកគ្រឿងស្រវឹង
|
យុវជនកម្ពុជា ជំរុញឲ្យរដ្ឋសភាអនុម័តសេចក្តីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹង។ មន្ត្រីសង្គមស៊ីវិលនិយាយថា រដ្ឋាភិបាលត្រូវតែពង្រឹងការអនុវត្តច្បាប់ស្ដីពីការត្រួតពិនិត្យផលិតផលគ្រឿងស្រវឹងឲ្យមានប្រសិទ្ធភាព និងមានតម្លាភាពក្រោយពេលច្បាប់នេះចេញជាធរមាន ព្រោះថា គ្រោះថ្នាក់ចរាចរណ៍ដែលកើតមានជារៀងរាល់ថ្ងៃ ធ្វើឲ្យមនុស្សស្លាប់មួយចំនួននោះ បណ្ដាលមកពីអ្នកសេពគ្រឿងស្រវឹង។ អ្នកជំនាញផ្នែកសុខភាពពន្យល់ថា ស្រា គឺជាប្រភពនៃជំងឺ និងធ្វើឲ្យស្មារតីទទួលខុសត្រូវថយចុះ។ យុវនិស្សិតកម្ពុជា លើកឡើងថា បើសិនជារដ្ឋសភាអនុម័តសេចក្ដីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹងមែននោះ វាអាចកាត់បន្ថយការទទួលទានស្រារបស់ប្រជាជនខ្មែរ។ យុវនិស្សិតទាំងនោះលើកបន្តថា ស្រាគឺជាប្រភពនៃបញ្ហាសង្គម ដូចជាគ្រោះថ្នាក់ចរាចរណ៍ បង្កើតជាក្រុមបងតូចបងធំ ចោរលួច ចោរឆក់ និងបង្កឲ្យមានអំពើហិង្សាក្នុងគ្រួសារ ដែលហេតុធ្វើឲ្យប្រជាជនកម្ពុជា កាន់តែក្រីក្រ ពិការ និងស្លាប់ ដោយសារគ្រោះថ្នាក់ចរាចរណ៍កាន់តែកើនឡើងពីមួយឆ្នាំទៅមួយឆ្នាំ៖ ។ កាលពីថ្ងៃទី៨ មិថុនា ក្រសួងសុខាភិបាល បានដាក់សេចក្តីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹងទៅលោកនាយករដ្ឋមន្ត្រី ហ៊ុន សែន សុំបុរេប្រទានដើម្បីក្លាយជាប្រធាននៃកិច្ចប្រជុំអន្តរក្រសួង ដើម្បីអាចពិភាក្សានូវសេចក្តីព្រាងច្បាប់នេះបន្តទៀត។ យុវតីនិស្សិតដែលសិក្សានៅសាកលវិទ្យាល័យភូមិន្ទភ្នំពេញ ផ្នែកគីមីវិទ្យា កញ្ញា លីកា លើកឡើថា នៅពេលដែលមានច្បាប់ស្ដីពីការត្រួតពិនិត្យផលិតផលគ្រឿងស្រវឹងហើយនោះ សូមមន្ត្រីអ្នកអនុវត្តន៍ច្បាប់ អនុវត្តដោយមានតម្លាភាព ប្រសិទ្ធភាព និងមិនត្រូវយកច្បាប់ធ្វើជាដាវអាជ្ញាសឹកសម្រាប់រកលុយចូលហោប៉ៅនោះទេ៖ ។ បេក្ខជនបណ្ឌិតផ្នែកនយោបាយ ព្រះគុណម្ចាស់ ឆាត សុឆេត មានសង្ឃដីការថា ការទទួលទានស្រាក្នុងព្រះពុទ្ធសាសនាត្រូវហាមឃាត់។ ហាមឃាត់មិនឲ្យហូបស្រា ព្រោះស្រាអាចធ្វើឲ្យមនុស្សវង្វេងស្មារតី និងបាត់បង់តម្លៃមនុស្សជាតិ។ ម្យ៉ាងវិញទៀត ព្រះពុទ្ធហាមបរិស័ទទាំងអស់ មិនថាជាប្រជាជនធម្មតា មន្ត្រីរាជការ ស្ដេច ឬព្រះសង្ឃនោះឡើយ៖ ។ ព្រះគុណម្ចាស់ ឆាត សុឆេត បន្តថា ព្រះពុទ្ធសាសនា គឺជាសាសនារបស់រដ្ឋ។ ដូច្នេះ ពលរដ្ឋអ្នកកាន់ព្រះពុទ្ធសាសនាត្រូវតែវៀរចាកការហូបស្រា ហើយងាកមកធ្វើសេចក្តីល្អសម្រាប់សង្គមវិញ។ លោកវេជ្ជបណ្ឌិតជំនាញក្រពះ ពោះវៀន ថ្លើម និងឫសដូងបាត ដោយបញ្ចប់ការសិក្សាមកពីប្រទេសបារាំង លោកវេជ្ជបណ្ឌិត លាន សុភ័ក្ត្រ ពន្យល់ថា ការហូបស្រាបណ្ដាលឲ្យប្រជាជនប្រឈមនូវជំងឺជាច្រើន ដូចរលាកថ្លើម ក្រិនថ្លើម រលាកក្រពះ និងខាតបង់ថវិកាគ្រួសារ៖ ។ ប្រធានមជ្ឈមណ្ឌលប្រជាពលរដ្ឋ ដើម្បីអភិវឌ្ឍន៍ និងសន្តិភាព លោក យង់ គិមអេង លើកឡើងថា ការមិនទប់ស្កាត់ការផ្សព្វផ្សាយផលិតផលគ្រឿងស្រវឹងឲ្យមានប្រសិទ្ធភាព ការមិនដំឡើងតម្លៃលើពន្ធផលិតផលគ្រឿងស្រវឹង ការមិនផ្សព្វផ្សាយពីផលប៉ះពាល់ចំពោះសុខភាពដែលបណ្ដាលមកពីគ្រឿងស្រវឹងឲ្យទូលំទូលាយ និងការផ្តល់អាជ្ញាប័ណ្ណដល់ក្លឹបបៀរហ្គាឌិនឲ្យរីកដុះដាលដូចផ្សិត គឺជាកត្តាបណ្ដាលឲ្យកើនឡើងនៃផលិតផលគ្រឿងស្រវឹងនៅកម្ពុជា។ ដូច្នេះ កម្ពុជា ត្រូវមានច្បាប់ស្ដីពីការត្រួតពិនិត្យផលិតផលគ្រឿងស្រវឹង ហើយត្រូវតែកំណត់អាយុប្រជាជនក្នុងការទទួលទានគ្រឿងស្រវឹង៖ ។ របាយការណ៍មជ្ឈមណ្ឌលប្រជាពលរដ្ឋ ដើម្បីអភិវឌ្ឍន៍ និងសន្តិភាព បង្ហាញថា ប្រជាជនកម្ពុជា ទទួលបានព័ត៌មានស្ដីពីស្រា ៣៩% តាមរយៈទូរទស្សន៍ ៣៦% តាមរយៈវិទ្យុ និង ១៧% តាមរយៈផ្ទាំងប៉ាណូ និងការចែកខិត្តប័ណ្ណតាមដងផ្លូវ និងតាមរយៈកាសែត ទស្សនាវដី្ត និងតាមបណ្ដាញទំនាក់ទំនងសង្គម ជាដើម។ អ្នកនាំពាក្យទីស្ដីការគណៈរដ្ឋមន្ត្រី លោក ផៃ ស៊ីផាន អះអាងថា ច្បាប់ស្ដីពីការត្រួតពិនិត្យផលិតផលគ្រឿងស្រវឹង មិនទាន់មកដល់ទីស្ដីការគណៈរដ្ឋមន្ត្រីនៅឡើយនោះទេ។ ទន្ទឹមនឹងការយឺតយ៉ាវនៃការអនុម័តច្បាប់ស្ដីពីការត្រួតពិនិត្យផលិតផលគ្រឿងស្រវឹងនេះ ប្រជាពលរដ្ឋ សិស្សនិស្សិត និងមន្ត្រីអង្គការសង្គមស៊ីវិល ទទូចឲ្យរដ្ឋាភិបាល លោក ហ៊ុន សែន ត្រូវតែប្រញាប់អនុម័តសេចក្តីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹង ដើម្បីអាចទប់ស្កាត់ការចរាចរផលិតផលគ្រឿងស្រវឹងនៅកម្ពុជា។ ជំពូក៩ មាត្រា៣៣ នៃសេចក្តីព្រាងច្បាប់ស្ដីពីការត្រួតពិនិត្យផលិតផលគ្រឿងស្រវឹង ចែងថា អំពើលក់ ឬចែកចាយផលិតផលគ្រឿងស្រវឹងគ្រប់ប្រភេទដល់ជនដែលមានអាយុក្រោម ២១ឆ្នាំ ស្ត្រីមានគភ៌ ការបើគភ៌នោះត្រូវបានគេឃើញជាក់ស្តែង ឬការបើខ្លួនបានដឹង ឬជនស្ថិតនៅក្រោមស្ថានភាពស្រវឹងមិនអាចគ្រប់គ្រងខ្លួនឯងបាន ត្រូវផ្ដន្ទាទោសដាក់ពន្ធនាគារពី ៦ថ្ងៃទៅ ១ខែ និងពិន័យជាប្រាក់ពី ១សែន ទៅ ១លានរៀល។ របាយការណ៍គណៈកម្មាធិការជាតិសុវត្ថិភាពចរាចរណ៍ផ្លូវគោកឆ្នាំ២០១៣ បង្ហាញថា មានករណីគ្រោះថ្នាក់ចរាចរណ៍ជាង ៤ពាន់ករណី និងមានជនរងគ្រោះជាង ១ម៉ឺននាក់។ ក្នុងនោះអ្នកស្លាប់ដោយសារគ្រោះថ្នាក់ចរាចរណ៍ប្រមាណជិត ២ពាន់នាក់ និងខាតបង់ថវិកាសរុបទាំងអស់ប្រមាណជាង ៣០០លានដុល្លារ៕
|
2015-06-22T15:14:00+07:00
|
rfa.org
|
https://www.rfa.org/khmer/news/health/Cambodian-Under-21-Years-Can-Not-Drink-Beer-and-Wine-06222015041121.html
|
b4c66510-8ca8-4876-9cef-5812eb004ac9
|
អាជ្ញាធរជាតិចាត់ទុកអត្រាឆ្លងមេរោគអេដស៍នៅកម្ពុជាថានៅតែមានតួលេខខ្ពស់
|
ជំងឺអេដស៍នៅតែជាបញ្ហាប្រឈមនៅប្រទេសកម្ពុជា។ ទន្ទឹមគ្នានឹងការរំពឹងថា តួលេខនឹងថយចុះទៀត ទាំងអាជ្ញាធរជាតិប្រយុទ្ធនឹងជំងឺអេដស៍ និងអង្គការស្ថាប័នដែលធ្វើការពាក់ព័ន្ធនឹងជំងឺអេដស៍នៅកម្ពុជា នៅតែព្រួយពីការឆ្លងថ្មីនៅពេលខាងមុខ។ អាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល នៅតែចាត់ទុកអត្រាឆ្លងមេរោគអេដស៍នៅកម្ពុជា ថាជាតួលេខខ្ពស់នៅឡើយ បើទោះជាបច្ចុប្បន្នបានថយចុះមកនៅ ០,៦%។ អគ្គលេខាធិការអាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល លោក តែង គន្ធី មានប្រសាសន៍ថា តួលេខអត្រាឆ្លងនេះ គឺក្នុងចំណោមពលរដ្ឋចន្លោះពី ១៥ ទៅ ៤៩ឆ្នាំ៖ ។ លោកឲ្យដឹងថា ចាប់តាំងពីអត្រាប្រមាណ ២% នៅឆ្នាំ១៩៩៨ ធ្លាក់មកនៅ ០,៦% ពេលនេះ គឺបន្ទាប់ពីអាជ្ញាធរ និងអង្គការស្ថាប័នពាក់ព័ន្ធនៅប្រទេសកម្ពុជា ប្រឹងប្រែងធ្វើអន្តរាគមន៍ប្រយុទ្ធនឹងជំងឺនេះ។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង សង្ឃឹមថា ប្រទេសកម្ពុជា នឹងអាចកាត់បន្ថយការឆ្លងថ្មីបានទាំងស្រុងនៅត្រឹមឆ្នាំ២០២០ ទោះជាជួបឧបទ្ទវហេតុនៅឃុំរកា ស្រុកសង្កែ ខេត្តបាត់ដំបង ដែលមានអ្នកភូមិឆ្លងមេរោគអេដស៍ដោយសារការប្រើប្រាស់ម្ជុលចាក់ថ្នាំមិនមានអនាម័យត្រឹមត្រូវ។ អង្គការមិនមែនរដ្ឋាភិបាល ដែលធ្វើការទាក់ទងនឹងជំងឺអេដស៍ធំជាងគេនៅកម្ពុជា ហៅថា អង្គការ ខាណា (KHANA) ក៏បានបញ្ចេញរបាយការណ៍ជោគជ័យរបស់ខ្លួនដែរ ទាក់ទងនឹងការប្រយុទ្ធនឹងជំងឺអេដស៍រយៈពេល ១៥ឆ្នាំកន្លងមកនេះ។ ទន្ទឹមគ្នានឹងពេលដែលកម្ពុជា រំពឹងថា នឹងអាចលុបបំបាត់មិនឲ្យមានអត្រាឆ្លងថ្មីនៅត្រឹមឆ្នាំ២០២០ នាយកប្រតិបត្តិអង្គការ ខាណា លោក ជួប សុខចំរើន ព្រួយបារម្ភថា នឹងមិនអាចបានជោគជ័យទេ លុះត្រាតែអ្នកពាក់ព័ន្ធទាំងអស់ផ្លាស់ប្ដូរកម្មវិធីយុទ្ធសាស្ត្រថ្មី ប្រឹងប្រែងខ្លាំង និងលឿនជាងមុន ព្រោះក្រុមឆ្លងថ្មី គឺជាក្រុមលាក់មុខ៖ ។ មកដល់ពេលនេះ អង្គការ ខាណា សហការជាមួយអង្គការដៃគូអនុវត្តន៍ចំនួន៣៩ នៅខេត្តរាជធានីចំនួន២២ ដើម្បីផ្ដល់សេវាសុខភាពគុណភាពដល់ក្រុមប្រឈមមុខខ្ពស់ និងអ្នករស់នៅជាមួយមេរោគអេដស៍។ ចំនួននេះ គឺស្មើ ៧០% នៃចំនួនប៉ាន់ស្មានសរុបថ្នាក់ជាតិ ដែលបានទទួលសេវាថែទាំ គាំទ្រ និងការអប់រំបង្ការមេរោគអេដស៍ និងជំងឺអេដស៍ពីអង្គការ ខាណា និងអង្គការដៃគូ។ លោក ជួប សុខចំរើន ផ្ដល់អនុសាសន៍ដល់យុទ្ធសាស្ត្រថ្មីដូចជា ត្រូវពន្លឿនការឆ្លើយតប និងមានលក្ខណៈវាងវៃជាងមុន ត្រូវពង្រីកការធ្វើតេស្ដឈាមឲ្យទូលំទូលាយ និងត្រូវសម្របសម្រួលរវាងអ្នកផ្ដល់សេវាព្យាបាលទាំងអស់ឲ្យបានលឿន។ អគ្គលេខាធិការអាជ្ញាធរជាតិប្រយុទ្ធនឹងជំងឺអេដស៍ នៃក្រសួងសុខាភិបាល លោក តែង គន្ធី ឲ្យដឹងថា នៅកម្ពុជា បច្ចុប្បន្ននេះ មានកន្លែងផ្ដល់សេវាធ្វើតេស្ដឈាមរកមេរោគអេដស៍ដោយស្ម័គ្រចិត្ត និងឥតគិតថ្លៃប្រមាណ ១៣០កន្លែង។ លោកបញ្ជាក់ថា បញ្ហាសំខាន់ គឺការស្ម័គ្រចិត្តធ្វើតេស្ដឈាមរបស់អ្នកប្រឈម។ ទាំង លោក តែង គន្ធី និងលោក ជួប សុខចំរើន ថ្លែងថា នៅពេលនេះ ការធ្វើតេស្ដឈាមមានដល់ទីកន្លែងសម្រាប់អ្នកដែលមិនចង់ចេញមុខ គឺតាមរយៈបណ្ដាញមិត្តអប់រំមិត្ត។ អាជ្ញាធរជាតិ និងអង្គការស្ថាប័នប្រយុទ្ធនឹងជំងឺអេដស៍ ព្រួយបារម្ភខ្លាំងចំពោះក្រុមប្រឈមការឆ្លងមេរោគអេដស៍លាក់មុខ។ លោក ជួប សុខចំរើន ប៉ាន់ប្រមាណថា ក្នុងចំណោមអ្នករស់នៅមានមេរោគអេដស៍ទូទាំងប្រទេសសរុបជាង ៧ម៉ឺន ៤ពាន់នាក់ (៧៤.៨៩៦) មានជាង ២ម៉ឺននាក់នៅលាក់មុខ ដែលមិនបានទទួលសេវា និងការព្យាបាល។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ឲ្យដឹងថា ជាង ៧ម៉ឺន ៤ពាន់នាក់ (៧៤.៨៩៦) នេះ គឺមានអ្នករស់នៅជាមួយមេរោគអេដស៍ជិត ៦ម៉ឺននាក់ (៥៧.០៨១) ដែលក្រសួងបានផ្ដល់ថ្នាំប្រឆាំងមេរោគអេដស៍ និងជំងឺឱកាសនិយម។ ចំនួននេះ គឺស្មើ ៧៦% នៃអ្នករស់នៅមានមេរោគអេដស៍សរុបនៅទូទាំងប្រទេស៕
|
2015-06-22T11:38:00+07:00
|
rfa.org
|
https://www.rfa.org/khmer/news/health/National-AIDS-Authority-AIDS-infect-still-high-06222015003303.html
|
36ecbd9a-3e5d-4c6d-8dc3-8dc1f9270de8
|
នាយកដ្ឋានប្រយុទ្ធនឹងជំងឺឆ្លងបញ្ជាក់ថាមិនមានជំងឺមើស (MERS) នៅកម្ពុជាទេ
|
នាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល បញ្ជាក់ថា ក្រសួងនៅពុំទាន់រកឃើញករណីជំងឺផ្លូវដង្ហើមមជ្ឈិមបូព៌ា ឬហៅថា មើស (MERS) នៅព្រះរាជាណាចក្រកម្ពុជា ទេ រហូតមកដល់ថ្ងៃទី១៨ មិថុនា។ ដោយឡែកនៅថ្ងៃដដែល ក្រសួងសុខាភិបាលនៃប្រទេសថៃ ប្រកាសថា ខ្លួនរកឃើញករណីជំងឺមើសទីមួយ នៅថ្ងៃទី១៨ មិថុនា។ រដ្ឋមន្ត្រីក្រសួងសុខាភិបាលថៃ ឲ្យដឹងថា មានមនុស្ស ៥៩នាក់ទៀតកំពុងឋិតនៅក្នុងការតាមដាន ក្នុងនោះក៏មានសាច់ញាតិរបស់អ្នកជំងឺ ៣នាក់ផង។ នៅពេលទទួលបានព័ត៌មានពីប្រទេសថៃ ប្រធាននាយកដ្ឋានប្រយុទ្ធនឹងជំងឺឆ្លងកម្ពុជា លោកវេជ្ជបណ្ឌិត លី សូវ៉ាន់ មានប្រសាសន៍ថា មន្ត្រីជំនាញកំពុងតាមដានសុខភាពលើអ្នកដំណើរឆ្លងកាត់តាមច្រកអន្តរជាតិនានាតាមតំបន់ព្រំដែន។ ប៉ុន្តែករណីទីមួយនៅប្រទេសថៃ នេះ មិនមែនមានប្រភពនៅប្រទេសថៃ ទេ៖ ។ ស្ថានការណ៍នៅប្រទេសកូរ៉េខាងត្បូង ពេលនេះ បានរកឃើញករណីជំងឺផ្លូវដង្ហើមមជ្ឈិមបូព៌ា (MERS) ចំនួន ១៦២ករណីហើយ ហើយក្នុងចំនួននេះ មានអ្នកជំងឺ ២១នាក់បានស្លាប់។ ក្រៅពីនេះ មានអ្នកដែលបានប៉ះពាល់អ្នកជំងឺ មើស ចំនួន ៦.៥០៨នាក់ផ្សេងទៀត ត្រូវបានគេដាក់ឲ្យនៅដាច់ដោយឡែកពីគេ ក្រោមការតាមដានស្ថានភាពសុខភាព។ មានន័យថា អ្នកទាំងនេះ ត្រូវបានគេដាក់ឲ្យនៅក្នុងផ្ទះ ឬក្នុងមន្ទីរពេទ្យ ដោយមិនឲ្យជួបអ្នកដទៃ ដើម្បីបង្ការការចម្លងទៅអ្នកផ្សេងទៀត។ ដើម្បីបង្ការការឆ្លងជំងឺនេះ នាយកដ្ឋានប្រយុទ្ធនឹងជំងឺឆ្លង ណែនាំឲ្យពលរដ្ឋរក្សាអនាម័យឲ្យបានខ្ជាប់ខ្ជួន ដោយលាងដៃញឹកញាប់ និងមិនត្រូវប៉ះពាល់អ្នកជំងឺផ្លូវដង្ហើមចម្លែក។ ប្រសិនបើមានជំងឺផ្លូវដង្ហើមនៅក្នុងគ្រួសារ ឬក្នុងភូមិ សូមទាក់ទងទៅលេខ ១១៥ ឬ ០១២ ៤៨៨ ៩៨១ និងលេខ ០៨៩ ៦៦៩ ៥៦៧៕
|
2015-06-18T18:10:00+07:00
|
rfa.org
|
https://www.rfa.org/khmer/news/health/Health-Ministry-confirms-no-mers-case-in-Cambodia-06182015065813.html
|
a8ded388-c331-45ff-ace5-1fd41c788fdf
|
អ្នកផ្ទុកមេរោគអេដស៍ទី៩នៅឃុំរកាស្លាប់
|
អ្នកផ្ទុកមេរោគអេដស៍នៅភូមិរកា ស្រុកសង្កែ ខេត្តបាត់ដំបង បានស្លាប់ ៩នាក់ហើយ ក្នុងចំណោមប្រជាពលរដ្ឋដែលឆ្លងមេរោគអេដស៍ជិត ៣០០នាក់។ ស្ត្រីជាកូនប្រសានៃសព អ្នកស្រី ហ៊ន ជន ថ្លែងខណៈធ្វើបុណ្យសពនៅភូមិរកា នៅថ្ងៃទី១៦ ខែមិថុនា ថា ឪពុកក្មេកគាត់ដែលស្លាប់នោះមានអាយុ ៧៦ឆ្នាំ។ ស្ត្រីរូបនេះថ្លែងបន្តដោយសម្ដីមួយៗថា កាលពីដើម ពោលគឺនៅមុនពេលមានផ្ទុកមេរោគអេដស៍ ឪពុកក្មេកគាត់ពុំមានជំងឺប្រចាំកាយធ្ងន់ធ្ងរនោះទេ ហើយគាត់អាចធ្វើការងារបានជាធម្មតា៖ ។ សៀវភៅតាមដានសុខភាពបង្ហាញថា សាកសពដែលស្លាប់នោះ មានប្រវត្តិធ្វើតេស្តឈាមនៅមណ្ឌលសុខភាពរកា ហើយឃើញមេរោគអេដស៍កាលពីថ្ងៃទី១៨ ខែធ្នូ ឆ្នាំ២០១៤ កន្លងទៅ។ អនុប្រធានមន្ទីរសុខាភិបាលខេត្តបាត់ដំបង លោក ស៊ូ សានិត មានប្រសាសន៍ថា មនុស្សទី៩ ដែលស្លាប់នោះ ពុំមែនស្លាប់ដោយសារតែមានមេរោគអេដស៍នោះទេ គឺគាត់មានផ្ទុកមេរោគរបេងប្រចាំកាយជាយូរមកហើយ៕
|
2015-06-16T16:20:00+07:00
|
rfa.org
|
https://www.rfa.org/khmer/news/health/9th-hiv-infected-die-06162015051931.html
|
4e52b728-4f5c-4d21-b677-f02028ff9fa5
|
ពលរដ្ឋនៅឃុំចំការលើខេត្តស្ទឹងត្រែងជួបបញ្ហាគ្មានទឹកស្អាតប្រើប្រាស់
|
ពលរដ្ឋនៅឃុំចំការលើ ស្រុកថាឡាបរិវ៉ាត់ ខេត្តស្ទឹងត្រែង កំពុងជួបបញ្ហាខ្វះទឹកស្អាតប្រើប្រាស់ ដោយសារតំបន់នោះពិបាកក្នុងការជីកអណ្ដូងយកទឹក មួយវិញទៀត អណ្ដូងមួយចំនួនដែលជីករួច កំពុងរងការខូចខាតបូមយកទឹកមិនបាន។ អាជ្ញាធរឃុំ ស្រុក ទទួលស្គាល់បញ្ហានេះ និងអះអាងថា កំពុងរកវិធីដោះស្រាយ។ ក្រុមអ្នកភូមិក្មេង ចាស់ ប្រុសស្រី បន្តគ្នាឱនចុះ ងើបឡើង ដើម្បីដងទឹកចេញពីក្នុងរណ្ដៅតូចៗ មានជម្រៅជាងមួយម៉ែត្រ និងមុខកាត់មូលៗទំហំជាងកន្លះម៉ែត្រ យកទៅប្រើប្រាស់។ នៅក្បែរៗនឹងរណ្ដៅតូចៗទាំងនោះ មានដងអូរដែរ ប៉ុន្តែប្រភពទឹកទាំងនោះកំពុងរីងហួតហែង មានតែទឹកកខ្វក់ លាយឡំនឹងល្បាប់ភក់ ដែលមិនអាចអោយគេដងយកទៅប្រើប្រាស់បានឡើយ។ ការដែលពលរដ្ឋយកទឹកពីរណ្ដៅតូចៗនេះមកប្រើប្រាស់បានក្លាយទៅជារឿងសាមញ្ញទៅហើយ។ ចំណែកអ្នកជំនាញផ្នែកសុខភាពព្យាករថា ក្រុមពលរដ្ឋកំពុងប្រឈមបញ្ហាសុខភាព ព្រោះប្រភពទឹកបែបនោះ ពោរពេញដោយមេរោគ និងសារធាតុពុលផ្សេងៗ។ លោក ហឹម ឃឹត ជាពលរដ្ឋរស់នៅភូមិរំដេង ឃុំចំការលើ ស្រុកថាឡាបរិវ៉ាត់ ដងទឹកម្ដងមួយផ្តិលៗ ចាកចូលក្នុងប៊ីដុងទឹក និយាយទាំងសំឡេងដោយរដឺនៗថា ទឹកនេះលោកយកទៅងូតផង និងផឹកផង។ ពលរដ្ឋរូបនេះឲ្យដឹងទៀតថា ទឹកនេះលោកមិនចម្អិនឡើយ គឺយកទៅផឹកតែម្ដង។ លោក ហឹម ឃឹត បន្ថែមថា មូលហេតុដែលក្រុមពលរដ្ឋនាំគ្នាមកប្រើប្រាស់ទឹករណ្ដៅ ព្រោះអណ្ដូងស្នប់ខូចគ្មានអ្នកជួសជុល ហើយអណ្ដូងប្រើប្រាស់បានបែរជាហួតគ្មានទឹក៖ ។ ចំណែកលោកស្រី ម៉ៅ ស៊ីម ដែលកំពុងដងទឹកយកបោកខោអាវ និយាយថា ក្នុងមួយថ្ងៃលោកស្រីត្រូវដងទឹកពីរដង គឺពេលព្រឹក និងពេលល្ងាច ទើបបានទឹកប្រើប្រាស់គ្រប់គ្រាន់។ លោកស្រីនិយាយថា កន្លែងប្រជាពលរដ្ឋធ្លាប់ទៅ អាជ្ញាធរឃុំឲ្យជីកអណ្ដូងដែរ ប៉ុន្តែមិនទាន់ឃើញមានឆ្លើយតបនៅឡើយ៖ ។ ក្នុងឃុំចំការលើនេះ មានពលរដ្ឋបីភូមិស្មើនឹងជិត ៥០០គ្រួសារ ដែលកំពុងដោយខ្វះខាតទឹកស្អាតប្រើប្រាស់។ អាជ្ញាធរកំពុងព្រួយបារម្ភរឿងនេះ ព្រោះតែពេលនេះ ផលដំណាំរបស់ពួកគេស្វិតក្រៀមងាប់ជាបណ្តើរៗ គ្មានទឹកស្រោចស្រព ចំពេលទឹកស្ទឹង បឹងបួ កំពុងរីងខះ ហើយភ្លៀងដើមឆ្នាំក៏មិនទាន់មានទៀត។ មេឃុំចំការលើ លោក ព្រះ ហែម ថ្លែងថា នៅក្នុងកិច្ចប្រជុំនៅថ្ងៃទី១៥ ខែមិថុនា លោកនឹងលើកបញ្ហាពលរដ្ឋខ្វះទឹកស្អាតរាយការណ៍ទៅភាគីជំនាញពាក់ព័ន្ធ។ មេឃុំថ្លែងទៀតថា នៅក្នុងឃុំរបស់លោក កង្វះទឹកប្រើប្រាស់ កំពុងចោទជាបញ្ហាខ្លាំង ព្រោះអណ្ដូងខ្លះជីកហើយគ្មានទឹក ហើយនៅរយៈពេលនេះ អណ្ដូងភាគច្រើនកំពុងខូចខាតទៀតផង៖ ។ របាយការណ៍របស់អង្គការយូនីសេហ្វ (UNICEF) ឆ្នាំ២០១៤ បង្ហាញថា ប្រជាពលរដ្ឋកម្ពុជា ៦,៣លាននាក់ នៅពុំទាន់មានទឹកស្អាតប្រើប្រាស់នៅទ្បើយទេ។ ពលរដ្ឋដែលប្រឈមទាំងនោះរស់តាមទីជនបទ ដែលមានជីវភាពក្រីក្រ។ កង្វះទឹកស្អាតប្រើប្រាស់ និងអនាម័យមូលដ្ឋាន បានធ្វើឲ្យកុមារចំនួន ៤១ភាគរយនៃប្រជាពលរដ្ឋសរុបប្រឈមនឹងការឆ្លងជំងឺផ្សេងៗ ដែលចម្លងតាមទឹក។ បញ្ហានេះនាំឱ្យមានការបាត់បង់ជីវិត និងប្រាក់កាសប្រមាណ ១៤៦លានដុល្លារជារៀងរាល់ឆ្នាំនៃផលិតផលសរុបក្នុងស្រុក (GDP) របស់ប្រទេសកម្ពុជា។ ការទទួលបានទឹកស្អាត និងអនាម័យមូលដ្ឋាន ត្រូវបានអង្គការនេះលើកឡើងថា គឺជាសិទ្ធិរបស់មនុស្សគ្រប់រូបគួរទទួលបាន។ មន្ត្រីផ្នែកធនធានទឹកនៃមន្ទីរអភិវឌ្ឍន៍ជនបទខេត្តស្ទឹងត្រែង សយ គា ឲ្យដឹងថា ភូមិសាស្ត្រនៅឃុំចំការលើ ជាតំបន់ពិបាករកប្រភពទឹកដើម្បីជីកអណ្ដូង។ លោក សយ គា ថា ផែនការនៅឆ្នាំ២០១៦ ពេលខាងមុខ លោកមានគម្រោងស្នើថវិកាដើម្បីជីកស្រះជូនពលរដ្ឋប្រើប្រាស់៖ ។ មន្ត្រីនៃមន្ទីរអភិវឌ្ឍន៍ជនបទឲ្យដឹងថា មន្ទីរបានត្រឹមជួសជុលអណ្ដូងខូចដោយផ្ដល់អ្នកបច្ចេកទេសសម្រាប់ការជួសជុលប៉ុណ្ណោះ។ ចំណែកថវិកាទិញគ្រឿងបន្លាស់គឺក្រុមពលរដ្ឋជាអ្នកទទួលបន្ទុក។ អាជ្ញាធរឲ្យថា នៅក្នុងខេត្តស្ទឹងត្រែង មានឃុំចំនួនពីរជួបបញ្ហាខ្លះទឹកស្អាតប្រើប្រាស់ គឺឃុំចំការលើ និងឃុំអន្លង់ជ្រៃ។ មន្ត្រីសម្របសម្រួលនៃសមាគមការពារសិទ្ធិមនុស្សអាដហុក (Adhoc) ប្រចាំខេត្តស្ទឹងត្រែង លោក ហូ សំអុល រិះគន់ថា អាជ្ញាធរខេត្តជាប់ដងទន្លេមេគង្គនេះពុំសូវបានគិតគូរអំពីប្រព័ន្ធគ្រប់គ្រងនោះទេ។ លោកថា នៅក្នុងខេត្តនេះ តែងជួបបញ្ហាទឹកប្រើប្រាស់ ឬទឹកស្អាតស្ទើរគ្រប់តំបន់៖ «នៅទីជនបទអ៊ីចឹង យើងមិនចង់បានជាអាងទឹកអីទេ គ្រាន់តែចង់ឲ្យពួកគាត់មានអណ្ដូងឲ្យពួកគាត់ប្រើប្រាស់គ្រប់គ្រាន់»។ នាយកគ្រប់គ្រងគេហទំព័រសុខភាពកម្ពុជា (HealthCambodia.com) លោកវេជ្ជបណ្ឌិត លី ចេងហ៊ុយ ឲ្យដឹងថា ប្រភពទឹកដែលក្រុមពលរដ្ឋឃុំចំការលើ កំពុងប្រើប្រាស់នេះ ប្រឈមនឹងមានសារធាតុគីមី និងមេរោគ។ លោកវេជ្ជបណ្ឌិតស្នើឲ្យស្ថាប័នមានសមត្ថកិច្ច យកទឹកនោះទៅពិនិត្យ និងត្រូវផ្ដល់សម្ភារៈចម្រោះទឹកស្អាតដល់ពលរដ្ឋជាដើម៖ ។ វេជ្ជបណ្ឌិតប្រាប់ពីវិធីងាយៗមួយចំនួនដែលពលរដ្ឋអាចបង្ការខ្លួនឯងបាន គឺត្រូវយកទឹកដាក់ហាលថ្ងៃពីមួយម៉ោងទៅពីរម៉ោង ដើម្បីបំបាត់សារធាតុគីមីខ្លះ និងអាចសម្លាប់មេរោគបានមួយចំនួន៕
|
2015-06-16T15:15:00+07:00
|
rfa.org
|
https://www.rfa.org/khmer/news/health/streng-villagers-lack-clean-water-06162015040607.html
|
7be45e86-ee09-4a03-9bfe-67c659c0b492
|
ឈាមរបស់អ្នកស្ម័គ្រចិត្តមិនទាន់គ្រប់តាមតម្រូវការ
|
មន្ត្រីជំនាញលើកឡើងថា ឈាមរបស់អ្នកស្ម័គ្រចិត្តបរិច្ចាគនៅមិនទាន់មានចំនួនគ្រប់គ្រាន់តាមតម្រូវការប្រើប្រាស់របស់មន្ទីរពេទ្យនៅឡើយទេ បើធៀបទៅនឹងតម្រូវការឈាមនៅក្នុងប្រទេសកម្ពុជា។ នាយកមជ្ឈមណ្ឌលជាតិផ្តល់ឈាម ស្នើឲ្យសាធារណជនចូលរួមបរិច្ចាគឈាមដោយស្ម័គ្រ និងត្រូវជឿជាក់ថា ឈាមបរិច្ចាគនោះមិនត្រូវបានអ្នកណាយកទៅលក់ដូរទេ។ អំណោយឈាមស្ម័គ្ររបស់មហាជនទូទៅនៅតែមិនទាន់គ្រប់គ្រាន់ ខណៈដែលអ្នកដែលមន្ទីរពេទ្យខែត្រទូទាំងប្រទេស ត្រូវការឈាម ១៥០ប្លោកក្នុងមួយថ្ងៃ និងមន្ទីរពេទ្យនៅភ្នំពេញ ត្រូវការឈាម ១០០ប្លោកក្នុងមួយថ្ងៃ។ ថ្លែងក្នុងឱកាសប្រារព្ធទិវាពិភពលោកនៃអ្នកបរិច្ចាគឈាមថ្ងៃទី១៤ ខែមិថុនា លោកវេជ្ជបណ្ឌិត ហុក គឹមចេង នាយកមជ្ឈមណ្ឌលជាតិផ្ដល់ឈាម ឲ្យដឹងថា សព្វថ្ងៃនេះ មជ្ឈមណ្ឌលជាតិផ្តល់ឈាមជួបការលំបាកក្នុងការផ្គត់ផ្គងឈាមដោយសារតែអ្នកស្ម័គ្របរិច្ចាគឈាមពុំមានចំនួនគ្រប់គ្រាន់ និងទៀងទាត់។ លោកបន្តថា មជ្ឈមណ្ឌលជាតិផ្តល់ឈាមត្រូវការពេលវេលាច្រើនទៀតដើម្បីអាចទទួលបានអំណោយឈាមស្ម័គ្រចិត្តមួយរយភាគរយ៖ ។ សាធារណជនមួយចំនួននៅសង្ស័យថា ឈាមដែលសប្បុរសជនបានផ្ដល់អំណោយឈាម ត្រូវគេយកទៅលក់ដូរ។ ទោះបែបនេះក្តី លោកវេជ្ជបណ្ឌិត ហុក គឹមចេង នាយកមជ្ឈមណ្ឌលជាតិផ្ដល់ឈាម អះអាងម្ដងហើយម្ដងទៀតថា ពុំមានករណីនេះកើតឡើងឡើយ។ អ្នកស្រី មិត្ត ស៊ីណាត ដែលធ្លាប់បានទទួលអំណោយឈាមស្ម័គ្រចិត្តចំពេលកូនរបស់ស្រីត្រូវការឈាមក្នុងពេលវះកាត់នោះ ប្រាប់ថា អំណោយឈាមស្មើនឹងការសង្គ្រោះអាយុជីវិតកូនរបស់លោកស្រី៖ ។ កន្លងមកមជ្ឈមណ្ឌលជាតិផ្ដល់ឈាម តែងតែធ្វើយុទ្ធនាការណ៍ផ្សេងដើម្បីទទួលបានអំណោយឈាមពីសប្បុរសជននានា ប៉ុន្តែអ្នកស្ម័គ្របរិច្ចាគឈាមស្ម័គ្រចិត្តមានត្រឹមតែ ៣៥ភាគរយនៃឈាមសរុប។ កញ្ញា ប៉ា នារី គេងនៅលើគ្រែកំពុងផ្ដល់ឈាមស្ម័គ្រចិត្តនៅមន្ទីរពេទ្យព្រះអង្គឌួង និយាយថា កញ្ញាធ្លាប់មានបងប្អូនឈឺត្រូវការឈាមទើបដឹងថា ឈាមមានសារសំខាន់សម្រាប់អ្នកត្រូវការ។ កញ្ញា ប៉ា នារី ដែលធ្លាប់ផ្ដល់ឈាម ៩ដងមកហើយនោះ និយាយទៀតថា ឈាមតែងតែបាត់បង់រាល់ថ្ងៃ ទោះកញ្ញាមិនផ្ដល់ក៏គងនឹងបាត់បង់ដែរ៖ ។ ទិវាពិភពលោកនៃអ្នកបរិច្ចាគឈាមដែលប្រារព្ធនៅថ្ងៃទី១៤ ខែមិថុនា ជាខួបលើកទី១២ ដើម្បីថ្លែងអំណរគុណ និងលើកទឹកចិត្តដល់អ្នកដែលបានស្ម័គ្រចិត្តផ្ដល់ឈាម។ អ្នកចូលរួមភាគច្រើនជាយុវជនប្រមាណ ១.០០០នាក់ ភាគច្រើនបានស្ម័គ្រចិត្តផ្ដល់ឈាមនៅនឹងកន្លែងតែម្ដង ដែលស្ថិតនៅក្នុងបរិវេណមន្ទីរពេទ្យព្រះអង្គឌួង នារាជធានីភ្នំពេញ។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង លើកទឹកឲ្យសាធារណជនទូទៅចូលរួមបរិច្ចាគឈាមស្ម័គ្រចិត្ត។ លោកថា ឈាមជាជីវិត ការផ្ដល់ឈាមជាការសង្គ្រោះជីវិតមនុស្ស៕
|
2015-06-14T14:50:00+07:00
|
rfa.org
|
https://www.rfa.org/khmer/news/health/blood-donation-day-06142015034738.html
|
aa411bc0-81de-4746-9a91-d8b0b599b124
|
វិធីការពារជំងឺផ្លូវដង្ហើមមជ្ឈិមបូព៌ា ឬហៅថា មឺស
|
ជំងឺផ្លូវដង្ហើមមជ្ឈិមបូព៌ា ឬហៅកាត់ជាភាសាអង់គ្លេសថា មឺស (MERS) ដែលកំពុងផ្ទុះជាថ្មីនៅប្រទេសកូរ៉េ ហើយពិភពលោកកំពុងព្រួយបារម្ភ។ អ្នកវិទ្យាសាស្ត្រ និងវេជ្ជបណ្ឌិតជំនាញផ្នែកសុខភាព មិនទាន់រកឃើញប្រភពជាក់លាក់នៃការចម្លងជំងឺផ្លូវដង្ហើមមជ្ឈិមបូព៌ានៅឡើយទេ។ ម្យ៉ាងវិញទៀត ជំងឺផ្លូវដង្ហើមមជ្ឈិមបូព៌ានេះ មិនទាន់មានវ៉ាក់សាំងការពារ ហើយការព្យាបាលក៏មិនទាន់មានភាពច្បាស់លាស់នោះដែរ។ ជំងឺផ្លូវដង្ហើមមជ្ឈិមបូព៌ា បានសម្លាប់ប្រជាជនកូរ៉េ ៧នាក់ មានករណីថ្មីសរុបចំនួន ៩៥ករណី និងដាក់អ្នកប៉ះពាល់ជាមួយនឹងអ្នកជំងឺដោយផ្ទាល់ចំនួន ២.៣៦១នាក់ឲ្យនៅដោយឡែកពីគេ និងកំពុងតាមដានសុខភាព។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ បញ្ជាក់ថា ជំងឺផ្លូវដង្ហើមមជ្ឈិមបូព៌ា មានប្រភពពីប្រទេសអារ៉ាប៊ីសាអ៊ូឌីត (Saudi Arabia) ស្ថិតក្នុងឧបទ្វីបមជ្ឈិមបូព៌ា។ លោកបន្តថា ការដែលផ្ទុះជំងឺនេះនៅប្រទេសកូរ៉េ គឺដោយសារបុរសអ្នកជំនួញជនជាតិកូរ៉េ ត្រឡប់មកពីការធ្វើជំនួញនៅឧបទ្វីបមជ្ឈិមបូព៌ា។ ទាក់ទងនឹងជំងឺផ្លូវដង្ហើមមជ្ឈិមបូព៌ា លោកវេជ្ជបណ្ឌិត លី សូវ៉ាន់ ពន្យល់ថា៖ «»។ លោកវេជ្ជបណ្ឌិតលើកឡើងថា ជំងឺផ្លូវដង្ហើមមជ្ឈិមបូព៌ា មានប្រភពពីឧបទ្វីបមជ្ឈិមបូព៌ា ហើយអ្នកវិទ្យាសាស្ត្រសង្ស័យថា ជំងឺនេះឆ្លងសត្វប្រចៀវ ទៅសត្វអូដ្ឋ ឆ្លងពីសត្វអូដ្ឋ ទៅសត្វព្រៃដទៃទៀត ហើយបន្ទាប់មក ឆ្លងទៅមនុស្ស និងពីមនុស្សទៅមនុស្សតាមរយៈការប៉ះពាល់ដោយផ្ទាល់៖ «»។ បើមានការសង្ស័យថាមានករណីជំងឺផ្លូវដង្ហើមមជ្ឈិមបូព៌ានៅក្នុងប្រទេសកម្ពុជា សូមទាក់ទងទូរស័ព្ទលេខ០១២ ៤៨៨ ៩៨១ និងលេខ០៨៩ ៦៦៩ ៥៦៧។ យោងតាមរបាយការណ៍អង្គការសុខភាពពិភពលោកបានឲ្យដឹងថា ជំងឺផ្លូវដង្ហើមមជ្ឈិមបូព៌ា មានចំនួន ១.១៨៨ករណី ដែលក្នុងនោះមាន ៤៤៤ករណីបានស្លាប់៕
|
2015-06-11T16:10:00+07:00
|
rfa.org
|
https://www.rfa.org/khmer/program/health/mers-protection-06112015050811.html
|
a6bcd877-4ad6-4657-bfe4-e6f7c5ad3220
|
មន្ទីរពេទ្យរុស្ស៊ីនឹងពិនិត្យព្យាបាលនិងវះកាត់ជំងឺត្រចៀកច្រមុះបំពង់កដោយឥតបង់ថ្លៃ
|
មន្ទីរពេទ្យមិត្តភាពខ្មែរ-សូវៀត ឬហៅថា មន្ទីរពេទ្យរុស្ស៊ី ជូនដំណឹងថា ក្រុមគ្រូពេទ្យឯកទេសនឹងផ្ដល់ការពិនិត្យ ព្យាបាល និងវះកាត់ជំងឺត្រចៀក ច្រមុះ បំពង់ក ដោយឥតបង់ថ្លៃចាប់ពីថ្ងៃច័ន្ទ ទី៨ ខែមិថុនា នេះ។ សេចក្ដីជូនដំណឹងរបស់នាយកមន្ទីរពេទ្យមិត្តភាពខ្មែរ-សូវៀត លោកសាស្ត្រាចារ្យ ងី ម៉េង ឲ្យដឹងថា កម្មវិធីពិនិត្យព្យាបាល និងវះកាត់ឥតបង់ថ្លៃនេះ មានរយៈពេល ៥ថ្ងៃ គឺចាប់ពីថ្ងៃច័ន្ទ ទី៨ ដល់ថ្ងៃសុក្រ ទី១២ មិថុនា៕
|
2015-06-07T20:23:00+07:00
|
rfa.org
|
https://www.rfa.org/khmer/news/health/Khmer-Soviet-Friendship-Hospital-to-give-free-Ear-Nose-and-Throat-surgery-06072015091031.html
|
059f9c42-25eb-4b91-aeb8-92fdef2049d7
|
ពលរដ្ឋខេត្តស្វាយរៀងត្អូញត្អែរពីបញ្ហាប៉ះពាល់សុខភាពដោយសារផ្លូវហុយដី
|
ពលរដ្ឋខេត្តស្វាយរៀង ត្អូញត្អែរផ្លូវលំក្រាលខ្សាច់សមួយខ្សែ គឺផ្លូវលេខ១០ ពីទីរួមខេត្តស្វាយរៀង ឆ្ពោះទៅទីរួមស្រុករមាសហែក ចម្ងាយប្រហែល ៤០គីឡូម៉ែត្រខូចខាត និងមានដីហុយខ្លាំង។ ការត្អូញត្អែរនេះ ដោយសារតែពលរដ្ឋរស់នៅតាមដងផ្លូវ រួមទាំងអ្នកធ្វើចរាចរ កំពុងប្រឈមបញ្ហាសុខភាពធ្ងន់ធ្ងរ ដោយសារតែធូលីដីហុយខ្លាំង។ ក្រុមពលរដ្ឋនៅតំបន់នោះអះអាងថា កូនចៅរបស់គាត់មានជំងឺផ្លូវដង្ហើម រលាកសួត ទំនងជាមកពីធូលីដីនេះ។ ពលរដ្ឋរស់នៅស្រុកចំនួន៣ គឺស្រុកស្វាយជ្រំ ស្រុករំដួល និងស្រុករមាសហែក អំពាវនាវឲ្យរដ្ឋាភិបាល និងអង្គការមិនមែនរដ្ឋាភិបាល ជួយជួសជុលផ្លូវខូចខាត ធ្វើឲ្យដីហុយប៉ះពាល់ដល់សុខភាពរបស់ពួកគាត់ និងអ្នកធ្វើដំណើរឆ្លងកាត់។ ពលរដ្ឋចាត់ទុកថា បញ្ហាដីហុយខ្លាំងនេះបង្កជាគុណវិបត្តិធ្ងន់ធ្ងរ ដែលអាចប្រឈមនឹងគ្រោះថ្នាក់ចរាចរណ៍ ធ្វើឲ្យប្រឡាក់សម្លៀកបំពាក់ និងប្រឈមបញ្ហាសុខភាព ជាដើម។ ពលរដ្ឋមានទីលំនៅជាប់ផ្លូវនេះក្នុងស្រុកស្វាយជ្រំ រួមទាំងស្រុករមាសហែក បារម្ភដូចៗគ្នាថា បើរដ្ឋាភិបាលមិនកសាងផ្លូវនេះទេ នឹងបង្កផលប៉ះពាល់ដល់ជីវិតរស់នៅពលរដ្ឋរាប់ពាន់នាក់ ដែលធ្វើដំណើរ រួមទាំងសិស្សានុសិស្សទៅសាលារៀងរាល់ថ្ងៃ៖ ។ ពលរដ្ឋរស់នៅឃុំមុខដា ស្រុករមាសហែក មានទីលំនៅជាប់ផ្លូវនេះ លោក មាស សាន ថ្លែងថា នៅពេលមានរថយន្តធ្វើដំណើរម្តងៗ ធូលីដីហុយចូលផ្ទះលោកដូចជាប្រឡាក់ចានឆ្នាំង ភួយ ខ្នើយ រួមទាំងសម្ភារៈនៅក្នុងផ្ទះ ជាដើម។ លោកបន្តថា អ្វីដែលលោកបារម្ភចម្បងនោះ គឺកូនៗរបស់លោកដែលកំពុងសិក្សា ធ្វើដំណើរទៅសាលាឆ្ងាយជាង ២គីឡូម៉ែត្រពីផ្ទះ ធ្វើដំណើររាល់ថ្ងៃ មួយថ្ងៃៗប្រឡាក់ធូលីដី។ សមាជិកក្រុមប្រឹក្សាស្រុកស្វាយជ្រំ លោក ស៊ុំ ម៉ារ៉ា ឲ្យដឹងនៅថ្ងៃទី៣១ ឧសភា ថា មុនបោះឆ្នោត តំណាងរាស្ត្រក្រុមប្រឹក្សាទាំងអស់ បានអនុម័តរួចរាល់ហើយក្នុងការកសាងផ្លូវនេះ ដែលជាគម្រោងថវិការបស់ក្រសួងអភិវឌ្ឍន៍ជនបទ ប៉ុន្តែមុនពេលបោះឆ្នោតជាតិនៅឆ្នាំ២០១៣ បែរជាអាជ្ញាធរខេត្តអះអាងថា ផ្លូវនេះធ្វើដោយគណបក្សកាន់អំណាចទៅវិញ។ លោកបន្តថា គម្រោងត្រូវបានអាក់ខានអំឡុងពេលដែលសំឡេងឆ្នោតគណបក្សកាន់អំណាច និងគណបក្សសង្គ្រោះជាតិ ប្រហាក់ប្រហែលគ្នា។ បន្ថែមពីលើនេះទៀត លោកអំពាវនាវឲ្យក្រុមបណ្ដាគណបក្សនយោបាយទាំងអស់ ចូលរួមអភិវឌ្ឍប្រទេសជាតិកុំប្រកាន់បក្សនយោបាយ៖ ។ ក្រុមប្រជាពលរដ្ឋអះអាងថា ផ្លូវនេះមានធូលីដីហុយខ្លាំងតាំងពីឆ្នាំ១៩៧៩ មកដល់បច្ចុប្បន្ន រដ្ឋាភិបាលមិនទាន់មានគម្រោងធ្វើនៅឡើយ។ ពលរដ្ឋម្នាក់ឈ្មោះ យឹម សារិន លើកឡើងថា ធូលីដីនេះបណ្ដាលឲ្យកូនរបស់លោកមានជំងឺរលាកទងសួតធ្ងន់ធ្ងរ៖ ។ ទាក់ទិនបញ្ហានេះ លោកវេជ្ជបណ្ឌិត សុខ សោភ័ណ្ឌ មានប្រសាសន៍ថា ធូលីដីប៉ះពាល់ដល់ផ្លូវដង្ហើម និងសួត ដែលបណ្ដាលឲ្យមានជំងឺរលាកសួត និងបញ្ហាផ្លូវដង្ហើម ជាដើម។ លោកបារម្ភថា កុមារប្រឈមសុខភាពធ្ងន់ធ្ងរជាងមនុស្សចាស់ នៅពេលដែលស្រូបធូលីដីនេះ៖ ។ វិទ្យុអាស៊ីសេរី មិនអាចទាក់ទងសុំការអធិប្បាយពីអភិបាលខេត្តស្វាយរៀង លោក ជៀង អំ បានទេនៅថ្ងៃទី៣១ ឧសភា។ ប្រធានមជ្ឈមណ្ឌលវប្បធម៌ និងសីលធម៌សង្គម លោក ប៉ូ សំណាង ចាត់ទុកករណីនេះថា ជាការទទួលខុសត្រូវរបស់រដ្ឋាភិបាល ដែលត្រូវធានាការរស់នៅរបស់ប្រជាពលរដ្ឋដែលមានចែងក្នុងរដ្ឋធម្មនុញ្ញ៖ ។ ក្រុមប្រឹក្សាស្រុកស្វាយជ្រំ អះអាងថា ផ្លូវលេខ១០ ចាប់ពីសង្កាត់ចេក ក្រុងស្វាយរៀង ឆ្ពោះទៅស្រុករមាសហែក មានពលរដ្ឋរស់នៅចំនួន ៣ឃុំ ក្នុងស្រុកស្វាយជ្រំ ដូចជា ឃុំពោធិ៍រាជ ឃុំធ្លក និងឃុំដូនស។ ចំណែកពលរដ្ឋរស់នៅស្រុករំដួល មានឃុំធ្មា ដោយឡែកស្រុករមាសហែក មានឃុំចំនួន៨ ដែលពលរដ្ឋតែងតែធ្វើដំណើរលើផ្លូវនេះ៕
|
2015-06-01T14:20:00+07:00
|
rfa.org
|
https://www.rfa.org/khmer/news/health/Villagers-in-Svay-Rieng-complained-dusty-road-06012015010059.html
|
43453bd5-cba0-462c-88b6-3fff198ed7ca
|
មន្ត្រីមន្ទីរសុខាភិបាលខេត្តបាត់ដំបងបិទគ្លីនិកព្យាបាលជំងឺ៣កន្លែងចោទថាគ្មានច្បាប់
|
គ្លីនិកព្យាបាលជំងឺទូទៅចំនួន ៣កន្លែង នៅស្រុកជាប់ជាយដែនខ្មែរ-ថៃ ខេត្តបាត់ដំបង ត្រូវបានមន្ទីរសុខាភិបាលខេត្តបាត់ដំបង បិទមិនឲ្យដំណើរការព្យាបាលអ្នកជំងឺបន្ត ដោយសារគ្មានច្បាប់អនុញ្ញាតពីក្រសួងសុខាភិបាល។ ប៉ុន្តែម្ចាស់គ្លីនិកអះអាងថា មានច្បាប់អនុញ្ញាតព្យាបាលជំងឺត្រឹមត្រូវ។ ប្រធានមន្ទីរសុខាភិបាលខេត្តបាត់ដំបង មានប្រសាសន៍បញ្ជាក់នៅថ្ងៃទី២៨ ឧសភា ថា គ្លីនិកទាំង៣ នោះ ម្ចាស់ជាជនជាតិចិន ឈ្មោះគ្លីនិកមិត្តភាពខ្មែរ-ចិន បើកព្យាបាលជំងឺទូទៅ រួមមាននៅស្រុកសំពៅលូន ចំនួន ២កន្លែង និងស្រុកភ្នំព្រឹក មួយកន្លែង បានបើកដំណើរការព្យាបាលអ្នកជំងឺនៅតំបន់ជាយដែននោះប្រមាណជាងមួយឆ្នាំមកហើយ។ លោក វឿង ប៊ុនរ៉ែត ថ្លែងបន្តថា ការបិទគ្លីនិកនេះ ដើម្បីរក្សាសុវត្ថិភាពអាយុជីវិតរបស់ប្រជាពលរដ្ឋ បន្ទាប់ពីខាងមន្ទីរសុខាភិបាលខេត្តបាត់ដំបង ប្រាប់ទៅម្ចាស់គ្លីនិកឲ្យសុំច្បាប់អនុញ្ញាតព្យាបាលអ្នកជំងឺឲ្យបានត្រឹមត្រូវជាច្រើនលើកច្រើនសាមកហើយ តែម្ចាស់គ្លីនិករឹងរូសមិនព្រមអនុវត្តតាមការណែនាំ ទើបខាងមន្ទីរសុខាភិបាលខេត្តបញ្ជាឲ្យបិទទ្វារតែម្ដង៖ ។ ឆ្លើយតបនឹងបញ្ហានេះ ប្រពន្ធម្ចាស់គ្លីនិកមិត្តភាពខ្មែរ-ចិន ឃុំសន្តិភាព អ្នកស្រី សៀង នឿន អះអាងថា គ្លីនិករបស់អ្នកស្រីដែលមន្ទីរសុខាភិបាលខេត្តបាត់ដំបង បញ្ជាឲ្យបិទទ្វារកាលពីថ្ងៃទី២៧ ឧសភា នោះ មានច្បាប់អនុញ្ញាតត្រឹមត្រូវ។ អ្នកស្រីសោកស្ដាយចំពោះបទបញ្ជាឲ្យបិទគ្លីនិកនេះ ព្រមទាំងស្នើសមត្ថកិច្ចពាក់ព័ន្ធ ពិចារណារកហេតុផលសាជាថ្មី៖ ។ មន្ត្រីសម្របសម្រួលសមាគមការពារសិទ្ធិមនុស្សអាដហុក (Adhoc) ខេត្តបាត់ដំបង លោក យិន ម៉េងលី ស្វាគមន៍ចំពោះវិធានការរបស់មន្ទីរសុខាភិបាលខេត្តបាត់ដំបង ទៅនឹងការបិទគ្លីនិកព្យាបាលជំងឺទូទៅនេះ ថាជាសកម្មភាពមួយល្អ។ យ៉ាងណា លោកស្នើឲ្យសមត្ថកិច្ចពាក់ព័ន្ធ ត្រូវពិនិត្យមន្ទីរព្យាបាលទាំងអស់ក្នុងខេត្តបាត់ដំបង ឲ្យដំណើរប្រតិបត្តិការឲ្យបានត្រឹមត្រូវ ឈរលើគោលការណ៍ច្បាប់ និងមិនលម្អៀង៖ ។ មន្ទីរសុខាភិបាលខេត្ត រឹតបន្តឹងគ្លីនិកព្យាបាលជំងឺនៅពេលនេះ ទំនងដោយសារជួបប្រទះមេរៀនពាក់ព័ន្ធករណីគ្រូពេទ្យព្យាបាលជំងឺប្រជាពលរដ្ឋឆ្លងមេរោគអេដស៍ ប្រមាណជិត ៣០០នាក់នៅឃុំរកា ស្រុកសង្កែ ខេត្តបាត់ដំបង។ សមត្ថកិច្ច ពុំទាន់មានវិធានការផ្លូវច្បាប់យ៉ាងណាទៅលើគ្លីនិក ដែលបើកព្យាបាលជំងឺដែលគ្មានច្បាប់អនុញ្ញាតនេះនៅឡើយទេ៕
|
2015-05-28T18:50:00+07:00
|
rfa.org
|
https://www.rfa.org/khmer/news/health/three-medical-clinics-in-battambang-was-shut-down-05282015074039.html
|
58853789-4a86-4d83-9f51-2e0ff929b391
|
បញ្ហាសំរាមកំពុងបង្កផលប៉ះពាល់ដល់សុខភាពពលរដ្ឋខេត្តកំពង់ឆ្នាំង
|
ប្រជាពលរដ្ឋប្រមាណ ១០គ្រួសារ ក្នុងចំណោមពលរដ្ឋជាច្រើនទៀតរស់នៅភូមិសន្ទូច ភូមិត្រោកកើត និងភូមិអន្លង់ព្រុស ស្រុករលាប្អៀរ ខេត្តកំពង់ឆ្នាំង ត្អូញត្អែរពីបញ្ហាសំរាមស្អុយរលួយ និងផ្សែងហុយពីការដុតសំរាមនោះ បណ្ដាលឲ្យប៉ះពាល់សុខភាពមនុស្ស និងបរិស្ថាន។ អាជ្ញាធរមូលដ្ឋាន និងមន្ត្រីបរិស្ថានបញ្ជាក់ថា អាជ្ញាធរកំពុងរកទីតាំងចាក់សំរាមថ្មីឆ្ងាយពីផ្ទះអ្នកភូមិបច្ចុប្បន្ន ដើម្បីបញ្ចៀសផលប៉ះពាល់ហើយ។ សំរាម និងកាកសំណល់ប្លាស្ទិកប្រមូលចេញពីផ្សារលើ ផ្សារក្រោម និងពីតាមផ្ទះក្នុងក្រុងកំពង់ឆ្នាំង សរុបជាង ១០តោនក្នុងមួយថ្ងៃៗ ត្រូវបានដឹកទៅចោលក្បែរសាលាឃុំស្រែថ្មី ឋិតនៅភាគខាងលិច ក្រុងកំពង់ឆ្នាំង ចម្ងាយប្រមាណ ៦គីឡូម៉ែត្រ។ ក្រុមពលរដ្ឋមានផ្ទះនៅក្បែរនោះ ចង់ឲ្យអាជ្ញាធរប្ដូរទីតាំងចាក់សំរាមឲ្យបានឆាប់ ខណៈពួកគាត់ធុញទ្រាន់នឹងសត្វរុយកើតច្រើនចេញពីសំរាម និងក្លិនស្អុយអសោច។ ស្ត្រីវ័យជាង ៤០ឆ្នាំម្នាក់ គឺអ្នកស្រី លាស់ សុគន្ធី មានប្រសាសន៍ថា អស់រយៈពេលជិត ១ឆ្នាំហើយ ដែលគ្រួសារគាត់ និងអ្នកភូមិសន្ទូចផ្សេងទៀតលំបាកទ្រាំនឹងបញ្ហាសំរាមនេះ ហើយបានប្ដឹងផ្ទាល់មាត់ទៅមេភូមិ និងមេឃុំដែរ តែគ្មានដំណោះស្រាយអ្វីសោះ។ អ្នកស្រីថា ត្បិតបច្ចុប្បន្នមិនទាន់មានពលរដ្ឋណាម្នាក់កើតជំងឺអាសន្នរោគ ឬជំងឺផ្លូវដង្ហើម ដោយសារគំនរសំរាមនេះ ប៉ុន្តែថ្ងៃអនាគតអាចនឹងកើតជំងឺទាំងនេះ៖ ។ ចំណែកពលរដ្ឋម្នាក់ទៀតមានផ្ទះរស់នៅចម្ងាយជាង ៣០ម៉ែត្រពីគំនរសំរាម បានថ្លែងក្នុងលក្ខខណ្ឌសុំមិនឲ្យបញ្ចេញឈ្មោះថា ឡានឆ្នៃ ឬក្របីយន្ត និងឡានបែនចំណុះ ៥តោន ចំនួន ៤គ្រឿង បានដឹកសំរាមកាត់តាមមុខផ្ទះអ្នកភូមិដែលថ្ងៃខ្លះធ្លាក់សំណល់ស្អុយរលួយរប៉ាត់រប៉ាយពេញមុខផ្ទះទៀតផង។ លោកបារម្ភថា នៅរដូវភ្លៀងធ្លាក់សំរាមសើមដុតមិនឆេះ ហើយសត្វរុយអាចកើតមានកាន់តែច្រើនឡើង៖ ។ បច្ចុប្បន្ននៅក្រុងកំពង់ឆ្នាំង មិនទាន់មានក្រុមហ៊ុនច្បាស់លាស់ណាមួយម៉ៅការប្រមូលសំរាមនោះទេ គឺមានតែឈ្មួញតូចតាច ឬអ្នកដេញភាស៊ីផ្សារប៉ុណ្ណោះ ដែលជាអ្នកប្រមូលសំរាមចេញពីក្រុងនេះ។អ្នកម៉ៅការទាំងនេះ បានដឹកសំរាមទៅចាក់ចោលរប៉ាត់រប៉ាយលើផ្ទៃដីទំហំប្រហែល ១ហិកតារ ត្រង់ចំណុចប្រសព្វគ្នារវាងភូមិសន្ទូច និងភូមិត្រោកកើត នៃឃុំស្រែថ្មី បណ្ដោះអាសន្ន ដោយរង់ចាំអាជ្ញាធររកទីតាំងចាក់សំរាមថ្មីបាន។ ទាក់ទងបញ្ហានេះ មេឃុំស្រែថ្មី លោក នូ ឃៀន មានប្រសាសន៍ថា មានពលរដ្ឋរស់នៅភូមិសន្ទូច ពីរ ឬបីគ្រួសារប៉ុណ្ណោះដែលប៉ះពាល់ខ្លាំង ចំណែកអ្នកភូមិត្រោកកើត គ្រាន់តែមានដីស្រែនៅក្បែរៗនោះ។ លោកថា សម្រាប់អាជ្ញាធរឃុំពុំមានលទ្ធភាពគ្រប់គ្រាន់ក្នុងការដោះស្រាយបញ្ហានេះទេ ក្រៅពីសម្រួលឲ្យមានទីតាំងចាក់សំរាម និងសុំអធ្យាស្រ័យពីពលរដ្ឋតាមការណែនាំរបស់អាជ្ញាធរខេត្ត៖ ។ ប្រភពពីអាជ្ញាធរខេត្ត និងមន្ត្រីនៃមន្ទីរបរិស្ថានខេត្តកំពង់ឆ្នាំង ឲ្យដឹងថា ធនាគារអភិវឌ្ឍន៍អាស៊ី (ADB) គ្រោងបញ្ចេញទឹកប្រាក់ចំនួន ២៧លានដុល្លារ ដើម្បីជួយអភិវឌ្ឍន៍ក្រុងកំពង់ឆ្នាំង លើទំនប់ទឹក អាងប្រព្រឹត្តិកម្មសំណល់រាវ និងទីតាំងចាក់សំរាម។ ទីតាំងចាក់សំរាមនេះ អាចចំណាយទឹកប្រាក់ចំនួន ១,២លានដុល្លារ ហើយគម្រោងបានសិក្សាតាំងពីឆ្នាំ២០១១ មក តែមិនទាន់មានការអភិវឌ្ឍទេ។ ប្រធានការិយាល័យត្រួតពិនិត្យការបំពុលបរិស្ថាន និងអប់រំនៃមន្ទីរបរិស្ថានខេត្តកំពង់ឆ្នាំង លោក កែវ ធីម ថ្លែងថា អាជ្ញាធរ និងធនាគារអភិវឌ្ឍន៍អាស៊ី គ្រោងបង្កើតទីតាំងចាក់សំរាមទំហំ ១០ហិកតារនៅតំបន់ភ្នំតូច នៃឃុំពង្រ ស្រុករលាប្អៀរ ខេត្តកំពង់ឆ្នាំង។ ប្រសិនបើមានការអភិវឌ្ឍមែននោះភាគីអាជ្ញាធរខេត្តត្រូវការដីទំហំ ៨ហិកតារទៀត បន្ថែមលើដីចំនួនពីរហិកតារដែលខ្លួនមានស្រាប់។ លោក កែវ ធីម មិនប្រាកដក្នុងចិត្តថា គម្រោងអាចនឹងដើរក្នុងពេលឆាប់ៗទេ ដោយសារដីនៅតំបន់នោះ គឺជាកម្មសិទ្ធិឯកជន ដូច្នេះអាជ្ញាធរត្រូវចំណាយប្រាក់ច្រើនទៀតដើម្បីទិញដីបន្ថែមឲ្យគម្រោងរបស់ធនាគារអភិវឌ្ឍន៍អាស៊ីអភិវឌ្ឍ។ យ៉ាងណានៅចំពោះមុខ លោកថា នឹងចុះត្រួតពិនិត្យផ្នែកបច្ចេកទេសលើទីតាំងចាក់សំរាមសព្វថ្ងៃ ដើម្បីកាត់បន្ថយផលប៉ះពាល់បរិស្ថាន និងសុខភាពមនុស្សឲ្យនៅតិច។ លោក កែវ ធីម៖ ។ បច្ចុប្បន្ននៅទូទាំងខេត្តកំពង់ឆ្នាំង មានទីតាំងចាក់សំរាមចំនួន ៥កន្លែង ប៉ុន្តែទីតាំងទាំងនោះមានទំហំតូចៗ គឺទំហំចន្លោះពី ៤ ទៅ ៦អារ។ ការគ្រប់គ្រងសំណល់រឹង និងរាវក្នុងក្រុងនៅមានបញ្ហានៅឡើយ៕
|
2015-05-26T14:10:00+07:00
|
rfa.org
|
https://www.rfa.org/khmer/news/health/kgchhnang-villagers-complain-about-garbage-05262015060551.html
|
b157839f-9d3b-4674-a936-05642ab9e4b9
|
ពលរដ្ឋនៅពោធិ៍សាត់ត្អូញពីផលប៉ះពាល់ដោយសារអាជីវកម្មបូមខ្សាច់
|
ការដ្ឋានបូមខ្សាច់ខ្នាតតូច និងធំចំនួន ៥ នៅតាមដងស្ទឹងពោធិ៍សាត់ ប៉ែកខាងលើ មានសកម្មភាពបូម និងដឹកជញ្ជូនខ្សាច់ទាំងយប់ទាំងថ្ងៃ។ ប្រជាពលរដ្ឋរស់នៅក្បែរការដ្ឋានទាំងនោះ បារម្ភពីបញ្ហាបាក់ច្រាំងស្ទឹង និងត្អូញត្អែរពីបញ្ហាធូលីដីហុយប៉ះពាល់សុខភាពកូនចៅ បណ្ដាលមកពីសកម្មភាពដឹកជញ្ជូនដីខ្សាច់ចេញពីការដ្ឋាន កាត់តាមភូមិឋានរបស់ពួកគាត់។ ឡានបែនដឹកខ្សាច់ធុនធ្ងន់ និងស្រាលជាច្រើនគ្រឿង បានជញ្ជូនខ្សាច់ពីស្ទឹងពោធិ៍សាត់ ដែលឈ្មួញ និងពលរដ្ឋខ្លះបូមពីស្ទឹងស្ដុកទុកក្បែរច្រាំង បង្កឲ្យប៉ះពាល់ដល់បរិស្ថាន និងសុខភាពមនុស្សជិត ៣ឆ្នាំហើយ។ ពលរដ្ឋរស់នៅក្រុងពោធិ៍សាត់ បញ្ជាក់នៅថ្ងៃទី១៦ ខែឧសភា ថា ធូលីដីហុយស្ទើរងងឹតមេឃដោយសារឡានដឹកខ្សាច់តាមបណ្ដោយផ្លូវលេខ៥៥ និងផ្លូវអ្នកតាឃ្លាំងមឿង នៃក្រុងពោធិ៍សាត់។ ពលរដ្ឋម្នាក់រស់នៅភូមិដប់បាត្រ សង្កាត់លលកស អ្នកស្រី អៀម ផល រៀបរាប់ថា ក្រៅពីបញ្ហាសុខភាពរបស់អ្នកភូមិ និងបរិស្ថាន ឡានដឹកខ្សាច់បង្កឲ្យផ្លូវខូចខ្ទេចខ្ទីដែរ ហើយអ្នកស្រីសង្កេតឃើញនៅរដូវភ្លៀងមកដល់ម្ដងៗ មានម៉ូតូដួលបន្តកន្ទុយគ្នាចន្លោះពី៥ ទៅ ១០គ្រឿង ក្នុង១ថ្ងៃ។ អ្នកស្រីថា បញ្ហាទាំងនេះពលរដ្ឋធ្លាប់រាយការណ៍ទៅអាជ្ញាធរមូលដ្ឋានដែរ តែមិនឃើញមានវិធានការអ្វីសោះ៖ ។ ចំណែកអាជីវករលក់នំបញ្ចុកនៅមុខផ្ទះ ឋិតនៅបណ្ដោយផ្លូវលេខ៥៥ គឺអ្នកស្រី ស្រី សាវិន ដៃកំពុងរវល់ចិតល្បោយនំបញ្ចុកបណ្ដើរ និងមានប្រសាសន៍បណ្ដើរថា សកម្មភាពដឹកខ្សាច់ច្រើន និងហុយកាន់តែខ្លាំង គឺនៅក្នុងឆ្នាំ២០១៥ នេះ។ អ្នកស្រីថា បើនៅតែហុយបែបនេះទៀត មុខរបរលក់នំបញ្ចុកគាត់នឹងត្រូវខាតបង់ ដូច្នេះអាជ្ញាធរ ឬម្ចាស់ការដ្ឋានខ្សាច់ត្រូវតែគិតគូរ និងដោះស្រាយបញ្ហានេះ៖ ។ ឆ្លើយតបបញ្ហានេះប្រធានមន្ទីររ៉ែ និងថាមពលខេត្តពោធិ៍សាត់ លោក សេង ប៊ុនថុល បញ្ជាក់ថា បច្ចុប្បន្នមានការដ្ឋានបូមខ្សាច់ចំនួន២៤ នៅដងស្ទឹងពោធិ៍សាត់ ក្នុងនោះមានក្រុមហ៊ុនចំនួន ១៩ ហើយ បានទទួលអាជ្ញាប័ណ្ណធ្វើអាជីវកម្ម បន្ទាប់ពីពិនិត្យភាពត្រឹមត្រូវលើឯកសារ និងសិក្សាលើបច្ចេកទេសបូម។ ចំពោះក្រុមហ៊ុនផ្សេងទៀត លោកថា នឹងពិនិត្យមើលបច្ចេកទេស មុននឹងសម្រេចផ្ដល់អាជ្ញាប័ណ្ណជាបន្តបន្ទាប់ទៀត ប៉ុន្តែការដឹកជញ្ជូនលើសទម្ងន់បណ្ដាលឲ្យខូចផ្លូវ ឬហុយធូលីដីប៉ះពាល់ដល់ប្រជាពលរដ្ឋតាមមូលដ្ឋាននោះ ខាងលោកនឹងចុះត្រួតពិនិត្យក្រុមហ៊ុនជាប្រចាំ៖ ។ យ៉ាងណាក្រុមពលរដ្ឋ និងអាជ្ញាធរសង្កាត់លលកស នៃក្រុងពោធិ៍សាត់ រិះគន់អាជ្ញាធរមូលដ្ឋាន និងជំនាញពាក់ព័ន្ធថា មិនទាន់គ្រប់គ្រងធនធានខ្សាច់ក្នុងស្ទឹងពោធិ៍សាត់ បានត្រឹមត្រូវនៅឡើយ។ នៅទីតាំងខ្លះមានសកម្មភាពបូមខ្សាច់ទាំងយប់ថ្ងៃ ដោយគ្មានបច្ចេកទេសត្រឹមត្រូវ បណ្ដាលឲ្យបាក់ច្រាំងស្ទឹងស្ទើរក្លាយទៅជាទន្លេសាប និងបង្កផលប៉ះពាល់ដល់ពលរដ្ឋ ខណៈធនធានខ្សាច់កាន់តែខ្សត់៕
|
2015-05-17T11:25:00+07:00
|
rfa.org
|
https://www.rfa.org/khmer/news/health/sand-dredging-pursat-05172015001634.html
|
bbfbb74a-e896-4a1f-855a-cb1aff7af66c
|
តើវិធានការអ្វីខ្លះដែលអាចធ្វើឲ្យចំណីអាហារមានសុវត្ថិភាព?
|
សុវត្ថិភាពចំណីអាហារ ត្រូវបានអ្នកធ្វើការពាក់ព័ន្ធនឹងសុខភាព យកចិត្តទុកដាក់គិតគូរកាន់តែខ្លាំងនៅក្នុងពេលបច្ចុប្បន្ននេះ។ នៅក្នុងឆ្នាំ២០១៥ នេះ ក្រសួងសុខាភិបាលកម្ពុជា អង្គការសុខភាពពិភពលោក និងអង្គការស្បៀង និងកសិកម្មសហប្រជាជាតិ បានដាក់ប្រធានបទសម្រាប់សុវត្ថិភាពចំណីអាហារថា "ពីកសិដ្ឋានដល់តុបរិភោគ ត្រូវធ្វើយ៉ាងឲ្យអាហារមានសុវត្ថិភាព"។ តើវិធានការអ្វីខ្លះដែលអាចធ្វើឲ្យចំណីអាហារមានសុវត្ថិភាព? ក្រសួងសុខាភិបាលកម្ពុជា និងអង្គការសុខភាពពិភពលោក ឲ្យដឹងថា មានជំងឺច្រើនជាង ២០០មុខដែលបណ្ដាលមកពីការពុលចំណីអាហារដែលគ្មានសុវត្ថិភាព។ ជំងឺទាំងនោះ គឺមានចាប់ពីជំងឺរាករូសរហូតដល់ជំងឺមហារីក។ ចំណីអាហារគ្មានសុវត្ថិភាពបណ្ដាលឲ្យមានការវិវឌ្ឍវិលចុះវិលឡើងនៃជំងឺរាក និងកង្វះអាហារូបត្ថម្ភក្នុងរាងកាយ។ អង្គការសុខភាពពិភពលោកបង្ហាញថា បញ្ហាចំណីអាហារគ្មានសុវត្ថិភាព ជាមូលហេតុនាំមុខលំដាប់ទី២ ដែលធ្វើឲ្យកុមារអាយុក្រោម ៥ឆ្នាំស្លាប់នៅទូទាំងពិភពលោក។ បញ្ហាចំណីអាហារគ្មានសុវត្ថិភាព បណ្ដាលឲ្យមនុស្សទូទាំងពិភពលោកស្លាប់ប្រមាណ ២លាននាក់ជារៀងរាល់ឆ្នាំ។ នាយិកាអង្គការស្បៀង និងកសិកម្មសហប្រជាជាតិ អ្នកស្រី នីណា ប៊្រែនស្ទ្រូប (Nina Brandstrup) ថ្លែងថា តាមការស្ទង់ស្ថិតិចុងក្រោយបង្ហាញថា មានមនុស្សជិត ៨៤២លាននាក់នៅទូទាំងពិភពលោក ឬស្មើនឹងជិត ១២% ស្ថិតនៅក្រោមការផ្គត់ផ្គង់ចំណីអាហារ និងឋាមពល។ ក្នុងចំនួននេះ មានជិត ៦៣% គឺនៅក្នុងតំបន់អាស៊ី និងប៉ាស៊ីហ្វិក។ អ្នកស្រីថ្លែងថា សុវត្ថិភាពចំណីអាហារជាបញ្ហាត្រូវរួមគ្នាគិតគូរតាំងពីអ្នកផលិតរហូតដល់អ្នកបរិភោគ៖ ។ រដ្ឋមន្ត្រីក្រសួងសុខាភិបាល លោកវេជ្ជបណ្ឌិត ម៉ម ប៊ុនហេង មានប្រសាសន៍ថា ក្នុងចំណោមជំងឺរាតត្បាតដែលកើតឡើងនៅប្រទេសកម្ពុជា ស្ទើរតែពាក់កណ្ដាលបង្កឡើងដោយសារបញ្ហាចំណីអាហារ និងទឹកគ្មានសុវត្ថិភាព។ រហូតមកដល់ដើមឆ្នាំ២០១៥ នេះ នៅប្រទេសកម្ពុជា មានករណីផ្ទុះជំងឺបណ្ដាលមកពីការពុលចំណីអាហារជាហូរហែ។ អគ្គនាយកនៃក្រសួងសុខាភិបាល អ្នកស្រីវេជ្ជបណ្ឌិត ឱ វណ្ណឌីន មានប្រសាសន៍ថា ការពិសោធរកឃើញមានឆ្លងមេរោគនៅក្នុងចំណីអាហារទាំងនោះ ជាពិសេសសាច់។ ដើម្បីកាត់បន្ថយបញ្ហានេះ ទើបក្រសួងសុខាភិបាល អង្គការសុខភាពពិភពលោក និងអង្គការស្បៀង និងកសិកម្មសហប្រជាជាតិ រួមគ្នាដាក់ប្រធានបទសម្រាប់ទិវាសុខភាពពិភពលោកនៅឆ្នាំ២០១៥ ថា "ពីកសិដ្ឋានដល់តុបរិភោគ រៀបចំចំណីអាហារឲ្យមានសុវត្ថិភាព"។ ក្នុងន័យនេះ អ្នកស្រីវេជ្ជបណ្ឌិត ឱ វណ្ណឌីន ចង់សំដៅដល់ការធ្វើយ៉ាងណាឲ្យមនុស្សគ្រប់រូប និងស្ថាប័នពាក់ព័ន្ធ យកចិត្តទុកដាក់ការរៀបចំចម្អិន និងការរក្សាទុកចំណីអាហារឲ្យមានសុវត្ថិភាព គ្មានមេរោគ និងគ្មានជាតិគីមី៖ ។ អ្នកស្រីវេជ្ជបណ្ឌិតបញ្ជាក់ថា បច្ចុប្បន្ននេះ ប្រទេសកម្ពុជា នៅមិនទាន់មានច្បាប់ស្ដីពីចំណីអាហារនៅឡើយទេ៖ ។ ទន្ទឹមគ្នានេះដែរ ក្រសួងសុខាភិបាល និងអង្គការសុខភាពពិភពលោក ចេញសេចក្ដីណែនាំឲ្យពលរដ្ឋអនុវត្តវិធានការគន្លឹះ ៥យ៉ាង ដើម្បីធ្វើឲ្យចំណីអាហារមានសុវត្ថិភាព។ វិធានការទី១ គឺរក្សាភាពស្អាត ដោយលាងដៃមុននឹងចាប់កាន់ចំណីអាហារ និងមុនពេលរៀបចំអាហារ។ លាងដៃពេលចេញពីបន្ទោរបង់។ លាងសម្អាត និងធ្វើអនាម័យលើផ្ទៃរាប និងសម្ភារៈឧបករណ៍ប្រើប្រាស់សម្រាប់រៀបចំចំណីអាហារ និងការពារផ្ទះបាយ និងចំណីអាហារឲ្យផុតពីសត្វកណ្ដុរ និងសត្វល្អិតផ្សេងៗ។ មេរោគបង្កគ្រោះថ្នាក់ជាច្រើនមាននៅក្នុងធូលីដី ទឹក សត្វ និងមនុស្ស។ មេរោគទាំងនេះ បានតោងជាប់ដៃ ក្រណាត់ជូត និងសម្ភារៈផ្ទះបាយ ជាពិសេសជ្រញ់។ ទោះជាប៉ះពាល់តិចតួចក្ដី ក៏មេរោគទាំងនោះអាចឆ្លងទៅក្នុងចំណីអាហារ រួចបណ្ដាលឲ្យមានជំងឺពេលបរិភោគ។ វិធានការទី២ គឺទុកដាក់អាហារឆៅ និងឆ្អិន ឲ្យនៅដាច់ដោយឡែកពីគ្នា ជាពិសេសសាច់មាន់ ទា និងគ្រឿងសមុទ្រដែលឆៅ ប្រើប្រាស់សម្ភារៈផ្ទះបាយ ដូចជា ចាន កាំបិត ជ្រញ់សម្រាប់ដាក់ និងហាន់សាច់ឆៅ ដាក់ឲ្យនៅដាច់ពីអាហារឆ្អិន។ ចូរដាក់អាហារឆ្អិន និងឆៅ កុំឲ្យប៉ះគ្នា។ អាហារឆៅ ជាពិសេសសាច់ សាច់សត្វស្លាប ស៊ុត និងគ្រឿងសមុទ្រ និងទឹក រសជាតិរបស់វាអាចមានមេរោគបង្កគ្រោះថ្នាក់ ដែលអាចឆ្លងចូលទៅក្នុងចំណីអាហារផ្សេងៗទៀតនៅពេលរៀបចំ និងទុកដាក់អាហារទាំងនោះ។ វិធានការទី៣ គឺចម្អិនអាហារឲ្យបានឆ្អិនល្អ ជាពិសេសសាច់សត្វស្លាប ស៊ុត និងគ្រឿងសមុទ្រ។ ចូរយកអាហារស៊ុប និងសម្លទៅដាំឲ្យពុះឡើងវិញ ដែលមានកម្ដៅដល់ ៧០អង្សាសេ។ ចំពោះសាច់ និងសាច់សត្វស្លាប ទឹករសជាតិរបស់វាត្រូវថ្លា គឺមិនមែនក្រហមប្រឿងៗទេ។ ការចម្អិនសាច់បានត្រឹមត្រូវ អាចសម្លាប់មេរោគដែលបង្កគ្រោះថ្នាក់បានស្ទើរតែទាំងអស់។ ការសិក្សាបង្ហាញថា ការចម្អិនម្ហូបអាហារដល់កម្ដៅ ៧០អង្សាសេ អាចជួយធានាថាពិតជាមានសុវត្ថិភាពសម្រាប់បរិភោគ។ ចំណីអាហារដែលទាមទារឲ្យមានការប្រុងប្រយ័ត្ន ជាពិសេស គឺមានសាច់ហាន់ស្ដើងៗ សាច់អាំងជ្រនួច សាច់សន្លាក់ឆ្អឹង និងសាច់សត្វស្លាបទាំងមូល។ វិធានការទី៤ គឺទុកដាក់ចំណីអាហារនៅក្នុងសីតុណ្ហភាពសុវត្ថិភាព មិនត្រូវទុកអាហារឆ្អិនស្រាប់នៅក្នុងសីតុណ្ហភាពធម្មតាក្នុងបន្ទប់លើសពី ២ម៉ោងទេ ព្រោះមេរោគអាចបំបែកខ្លួនយ៉ាងឆាប់រហ័ស ប្រសិនបើទុកអាហារក្នុងសីតុណ្ហភាពធម្មតា។ ការលូតលាស់របស់មេរោគអាចថយចុះ ឬឈប់លូតលាស់នៅសីតុណ្ហភាពក្រោម ៥អង្សាសេ ឬលើសពី ៦០អង្សាសេ។ ទោះជាដូច្នេះក្ដី មេរោគគ្រោះថ្នាក់មួយចំនួន នៅតែអាចលូតលាស់បានក្រោមសីតុណ្ហភាពទាបជាង ៥អង្សាសេ។ ចូរកុំទុកចំណីអាហារយូរពេក ទោះជាដាក់ក្នុងធុង ឬទូទឹកកកក៏ដោយ។ វិធានការទី៥ គឺប្រើប្រាស់ទឹកស្អាត និងវត្ថុធាតុដើមឆៅដែលល្អ។ សូមប្រើទឹកស្អាត ឬកែច្នៃឲ្យមានសុវត្ថិភាពមុននឹងប្រើ។ ជ្រើសរើសអាហារដែលនៅស្រស់ និងនៅទាំងមូល។ ជ្រើសរើសចំណីអាហារណាដែលបានរៀបចំដោយសុវត្ថិភាព ដូចជា ទឹកដោះគោ ដែលបានសម្លាប់មេរោគរួច។ កុំប្រើប្រាស់ចំណីអាហារដែលហួសថ្ងៃខែឆ្នាំកំណត់។ វត្ថុធាតុដើមឆៅ មានដូចជា ទឹក និងទឹកកក អាចឆ្លងមេរោគ និងសារធាតុគីមីគ្រោះថ្នាក់។ សារធាតុគីមីពុល អាចកើតមានក្នុងអាហារខូច ឬរលួយ។ ចូរជ្រើសរើសចំណីអាហារឆៅ និងអនុវត្តវិធានការអនាម័យសាមញ្ញ ដូចជា ការលាងសម្អាត និងចិតសម្បកចេញ អាចកាត់បន្ថយការប្រឈមមុខនឹងគ្រោះថ្នាក់បាន៕
|
2015-05-14T15:52:00+07:00
|
rfa.org
|
https://www.rfa.org/khmer/program/health/Food-Safety-05142015043805.html
|
3e2d7f4b-97a2-4632-82bd-ca110addb602
|
លោក ហ៊ុន សែន ស្នើឲ្យកូរ៉េខាងត្បូងជួយលុបបំបាត់ជំងឺគ្រុនចាញ់
|
ជំងឺគ្រុនចាញ់នៅកម្ពុជា នៅតែជាបញ្ហាចោទនៅឡើយ ទោះជានៅក្នុងរយៈពេល ៤ឆ្នាំចុងក្រោយនេះ អត្រាឆ្លងជំងឺគ្រុនចាញ់មានការធ្លាក់ចុះ និងស្ថិតនៅក្នុងស្ថានភាពគ្រោះថ្នាក់ក៏ដោយ។ ប៉ុន្តែរដ្ឋាភិបាលនៅតែស្វះស្វែងរកជំនួយបន្ថែម ដើម្បីអនុវត្តផែនការយុទ្ធសាស្ត្របំបាត់ជំងឺគ្រុនចាញ់នេះ។ ជំងឺគ្រុនចាញ់នៅតែសម្លាប់ប្រជាពលរដ្ឋកម្ពុជា ជាច្រើននាក់នៅឡើយក្នុងមួយឆ្នាំៗ។ ក្រសួងសុខាភិបាលមានផែនការយុទ្ធសាស្ត្របំបាត់ជំងឺគ្រុនចាញ់នេះឲ្យបាននៅឆ្នាំ២០២៥ ខាងមុខ។ លោកនាយករដ្ឋមន្ត្រី ហ៊ុន សែន ស្នើឲ្យរដ្ឋាភិបាលកូរ៉េ បន្តជួយដល់វិស័យសុខាភិបាលនៅកម្ពុជា ពិសេសការលុបបំបាត់ជំងឺគ្រុនចាញ់នេះ។ លោកថ្លែងស្នើដូច្នេះនៅចំពោះមុខប្រធានរដ្ឋសភាកូរ៉េខាងត្បូង ក្នុងពិធីសម្ពោធដាក់ឲ្យដំណើរការមជ្ឈមណ្ឌលភ្នែកមិត្តភាពកម្ពុជា-កូរ៉េ នៃមន្ទីរពេទ្យព្រះអង្គឌួង កាលពីថ្ងៃទី១៣ ខែឧសភា៖ ។ របាយការណ៍របស់មជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ បាណកសាស្ត្រ ឲ្យដឹងថា នៅក្នុងឆ្នាំ២០១៤ អ្នកឆ្លងជំងឺគ្រុនចាញ់មាន ២៦.២៧៨ករណី ក្នុងនោះស្លាប់ចំនួន ១៨ករណី ហើយ ៨០% នៃការឆ្លងជំងឺគ្រុនចាញ់នេះ មាននៅខែត្រព្រះវិហារ រតនគីរី ក្រចេះ ស្ទឹងត្រែង សៀមរាប ត្បូងឃ្មុំ ពោធិ៍សាត់ មណ្ឌលគីរី បាត់ដំបង កំពង់ស្ពឺ និងខែត្រកំពង់ចាម។ ទោះបីជាយ៉ាងនេះក្ដី អ្នកនាំពាក្យក្រសួងសុខាភិបាល លោក លី សូវ៉ាន់ មានប្រសាសន៍ថា ការឆ្លងជំងឺគ្រុនចាញ់នៅរយៈពេល ៤ឆ្នាំកន្លងមកនេះ មានការថយចុះជាលំដាប់។ លោកគាំទ្រចំពោះលោកនាយករដ្ឋមន្ត្រី ហ៊ុន សែន ស្នើសុំជំនួយពីរដ្ឋាភិបាលកូរ៉េ ដើម្បីយកមកទប់ស្កាត់ និងលុបបំបាត់ជំងឺគ្រុនចាញ់នោះ៖ ។ ទាក់ទងនឹងការផ្ដល់ជំនួយដល់ក្រសួងសុខាភិបាលនេះ មូលនិធិសកល (Global Fund) បានបញ្ចេញរបាយការណ៍កាលពីឆ្នាំ២០១៣ រកឃើញថា អតីតប្រធានមជ្ឈមណ្ឌលជាតិប្រយុទ្ធជំងឺគ្រុនចាញ់ ប៉ារ៉ាស៊ីតសាស្ត្រ និងបាណកសាស្ត្រ លោក ដួង សុជាតិ និងសហការី បានទទួលសគុណជិត ៥សែនដុល្លារសហរដ្ឋអាមេរិកពីក្រុមហ៊ុនបរទេសពីរនៅបរទេស។ ប៉ុន្តែករណីនេះ ស្ថាប័នអំពើពុករលួយមិនចាត់ការតាមច្បាប់នោះឡើយ ដោយរដ្ឋាភិបាលមិនប្ដឹងមន្ត្រីក្រសួងសុខាភិបាល រួបនេះ៕
|
2015-05-14T10:15:00+07:00
|
rfa.org
|
https://www.rfa.org/khmer/news/health/malaria-05132015230307.html
|
f929580a-7989-4806-b9c9-e5c80bb91b8f
|
អ្នកសេដ្ឋកិច្ចរិះគន់រដ្ឋាភិបាលថាមិនទាន់គ្រប់គ្រងទំនិញខូចគុណភាពបាននៅឡើយ
|
អ្នកវិភាគខាងសេដ្ឋកិច្ច រិះគន់រដ្ឋាភិបាលថាខ្វះចន្លោះក្នុងការទប់ស្កាត់ និងត្រួតពិនិត្យផលិតផលខូចគុណភាពនាំចូលពីបរទេស ដែលបណ្ដាលឲ្យប៉ះពាល់ដល់សុខុមាលភាពប្រជាពលរដ្ឋ។ ទាក់ទិនបញ្ហានេះ មន្ត្រីជាន់ខ្ពស់រដ្ឋាភិបាលទទួលស្គាល់ការអនុវត្តនៅមានចន្លោះប្រហោង ហើយអះអាងថា នឹងបង្កើនសកម្មភាពត្រួតពិនិត្យបន្ថែមទៀត។ អ្នកវិភាគសេដ្ឋកិច្ច លោក ច័ន្ទ សុផល ឲ្យដឹងថា កម្ពុជា ពុំទាន់គ្រប់គ្រងបាននៅឡើយចំពោះការនាំចូលទំនិញមិនមានសុវត្ថិភាព នៅតាមច្រកព្រំដែនជាប់ប្រទេសវៀតណាម និងប្រទេសថៃ ដែលជាប្រទេសជិតខាងគ្នា។ បញ្ហានេះ លោកស្នើឲ្យក្រសួង និងស្ថាប័នពាក់ព័ន្ធ ត្រូវតែពង្រឹងការត្រួតពិនិត្យបញ្ហានេះឲ្យបានច្បាស់លាស់៖ ។ ទំនិញខូចគុណភាពទាំងនោះមានដូចជា សាច់ជ្រូក សាច់មាន់ ស្លាបមាន់ ជង្គង់មាន់ ប្រហិត និងបន្លែផ្លែឈើ ជាដើម ដែលមានផ្ទុកសារធាតុគីមី។ ប្រធានសហព័ន្ធសហជីពកម្មករចំណីអាហារ និងសេវាកម្មកម្ពុជា (CFSWF) លោក ស ម៉ូរ៉ា អះអាងថា សព្វថ្ងៃនេះក្រុមឈ្មួញនៅតែលបលួចនាំចូលទំនិញខូចគុណភាព មកចែកចាយក្នុងទីផ្សារប្រទេសកម្ពុជា យ៉ាងអនាធិបតេយ្យ ដោយពុំមានការត្រួតពិនិត្យឲ្យបានត្រឹមត្រូវពីសំណាក់មន្ត្រីកាំកុងត្រូលរបស់រដ្ឋាភិបាលឡើយ៖ ។ ពាក់ព័ន្ធជាមួយបញ្ហានេះ លោក ផៃ ស៊ីផាន រដ្ឋលេខាធិការ និងជាអ្នកនាំពាក្យទីស្ដីការគណៈរដ្ឋមន្ត្រី ទទួលស្គាល់ចំពោះការត្រួតពិនិត្យនៅមានភាពចន្លោះប្រហោងពីសំណាក់មន្ត្រីកាំកុងត្រូល ប៉ុន្តែយ៉ាងណាក៏ដោយ លោកអះអាងថា មន្ត្រីកាំកុងត្រូលនឹងបង្កើនសមត្ថភាពត្រួតពិនិត្យជាបន្តទៅទៀត៖ ។ លោក ច័ន្ទ សុផល លើកឡើងថា ការខ្វះចន្លោះលើការត្រួតពិនិត្យទៅលើទំនិញនាំចូលពីបរទេសទាំងនេះ គឺបណ្ដាលឲ្យប៉ះពាល់ដល់សុខុមាលភាពរបស់ពលរដ្ឋកម្ពុជា ហើយការនាំចូលទំនិញពីបរទេសនោះ កម្ពុជា ក៏ខាតបង់ច្រើនដែរ។ អ្នកវិភាគសេដ្ឋកិច្ចរូបនេះលើកឡើងថា រដ្ឋាភិបាលកម្ពុជា ក៏ត្រូវតែបង្កើនការវិនិយោគបន្ថែមទៀតក្នុងការផលិតស្បៀងអាហារនៅក្នុងស្រុកឲ្យបានច្រើន ដើម្បីទប់ស្កាត់ការនាំចូលគ្រឿងឧបភោគបរិភោគផ្សេងៗដែលខូចគុណភាព ឬហួសកាលកំណត់ប្រើប្រាស់ពីបរទេស៕
|
2015-05-12T11:44:00+07:00
|
rfa.org
|
https://www.rfa.org/khmer/news/health/quality-food-control-05122015003745.html
|
6f2f6bc3-55d1-4b62-ad20-81a6d1b75079
|
ពលរដ្ឋនៅខេត្តភាគឧត្ដររិះគន់ចំពោះការផ្ដល់សេវាសុខភាព
|
ប្រជាពលរដ្ឋមួយចំនួននៅខេត្តឧត្តរមានជ័យ ខេត្តព្រះវិហារ និងខេត្តសៀមរាប កំពុងដាក់ពាក្យបណ្ដឹងចោទប្រកាន់គ្រូពេទ្យរដ្ឋ និងគ្លីនិកព្យាបាលឯកជនខ្លះថា មិនមានជំនាញគ្រប់គ្រាន់ ព្រមទាំងមិនយកចិត្តទុកដាក់ព្យាបាលអ្នកជំងឺដោយប្រុងប្រយ័ត្នទេ។ ការធ្វេសប្រហែសទាំងនេះ បណ្ដាលឱ្យអ្នកទៅសម្រាកព្យាបាល និងស្ត្រីសម្រាលកូនខ្លះបានទទួលមរណភាពជាបន្តបន្ទាប់គ្នាចាប់តាំងពីដើមខែមេសា រហូតមកដល់ពេលនេះ។ រយៈពេល ២ខែចុងក្រោយនៃដើមឆ្នាំ២០១៥ នេះ ព័ត៌មានដែលនិយាយអំពីការស្លាប់របស់ប្រជាពលរដ្ឋ ដោយសារទៅសម្រាកព្យាបាលនៅតាមគ្លីនិកឯកជន និងស្ត្រីដែលសម្រាលកូននៅតាមមន្ទីរពេទ្យរបស់រដ្ឋ បានលេចឮជាបន្តបន្ទាប់នៅខេត្តចំនួន ៣ នាភាគឧត្តរនៃប្រទេសកម្ពុជា។ ខេត្តទាំង ៣នោះ មានខេត្តសៀមរាប ខេត្តឧត្តរមានជ័យ និងខេត្តព្រះវិហារ ដែលមានព្រំដែនជាប់គ្នាជាមួយប្រទេសថៃ និងប្រទេសឡាវ។ បច្ចុប្បន្ននេះ ក្រុមគ្រួសារអ្នកស្លាប់ដោយសារគ្លីនិកឯកជនព្យាបាល និងស្ត្រីស្លាប់ដោយសារសម្រាលកូនខ្លះ កំពុងដាក់ពាក្យប្ដឹងទៅតុលាការ ដើម្បីតវ៉ាអំពីកាស្លាប់នៃសមាជិកគ្រួសាររបស់គេ ហើយអ្នកខ្លះទៀត ក៏បានធ្វើការរិះគន់ទៅលើគ្រូពេទ្យថា មិនមានការយកចិត្តទុកដាក់ព្យាបាលច្បាស់លាស់ជាដើម។ បុរសឈ្មោះ អ៊ី វិបុល គឺជាអ្នកភូមិស្ថាពរ នៃសង្កាត់កំពង់ប្រណាក ខេត្តព្រះវិហារ។ លោកអះអាងថា ប្រពន្ធរបស់លោកបានស្លាប់នៅក្នុងមន្ទីរពេទ្យខេត្តព្រះវិហារ កាលពីថ្ងៃទី៧ ខែមេសា កន្លងទៅ នៅពេលដែលសម្រាលកូនទី៥។ បុរសដដែលអះអាងថា មុនពេលសម្រាលកូន គឺសុខភាពប្រពន្ធរបស់គាត់មាំមួនណាស់។ ក៏ប៉ុន្តែប្រពន្ធរបស់គាត់បែរជាស្លាប់ បន្ទាប់ពីគ្រូពេទ្យវះកាត់យកកូនចេញ។ លោក អ៊ី វិបុល យល់ថា គ្រូពេទ្យពិតជាខ្វះជំនាញក្នុងការជួយប្រពន្ធរបស់គាត់នៅពេលសម្រាលកូននោះ ហើយគាត់បានដាក់ពាក្យបណ្ដឹងទៅតុលាការ ក៏ប៉ុន្តែមិនមានអ្នកណាជួយរកយុត្តិធម៌ឱ្យទេ៖ ។ នេះជាគ្រួសារទី២ហើយ ដែលបានដាក់ប្ដឹងគ្រូពេទ្យនៅខេត្តព្រះវិហារ។ កាលពីថ្ងៃទី៣ ខែមីនា កន្លងទៅ មន្ត្រីកងរាជអាវុធហត្ថក្រុងព្រះវិហារម្នាក់ ក៏បានដាក់ពាក្យប្ដឹងគ្រូពេទ្យខេត្តនេះដែរ បន្ទាប់ពីប្រពន្ធរបស់គាត់ស្លាប់ក្នុងពេលសម្រាលកូនដូចគ្នា។ អ្នកសម្របសម្រួលសមាគមការពារសិទ្ធិមនុស្សអាដហុក (ADHOC) ខេត្តព្រះវិហារ លោក ឡោ ចាន់ រិះគន់ថា មន្ទីរពេទ្យរបស់រដ្ឋនៅខេត្តព្រះវិហារ បច្ចុប្បន្នដូចជាមិនសូវយកចិត្តទុកដាក់ខ្ពស់ក្នុងការព្យាបាល ទើបបណ្ដាលឱ្យប្រជាពលរដ្ឋមានគ្រោះថ្នាក់ជាបន្តបន្ទាប់ដូចនេះ៖ ។ ចំណែកនៅខេត្តសៀមរាបវិញ កាលពីថ្ងៃទី២៣ ខែមេសា កន្លងទៅ បុរសម្នាក់ឈ្មោះ យុន សុធា អាយុ ៣៥ឆ្នាំ ជាអ្នកភូមិក្រួស សង្កាត់ស្វាយដង្គំ ក្រុងសៀមរាប បានស្លាប់ បន្ទាប់ពីគាត់មានអាការៈឈឺក្បាលនិងវិលមុខ ហើយទៅសម្រាកព្យាបាលនៅគ្លីនិកសុខភាពឯកជនមក។ ក្រុមគ្រួសាររបស់បុរសដែលស្លាប់នោះ កំពុងដាក់ពាក្យប្ដឹងទៅតុលាការ ដើម្បីទាមទារឱ្យគ្លីនិកសុខភាពឯកជននោះ ទទួលខុសត្រូវលើការព្យាបាលមនុស្សបណ្ដាលឱ្យស្លាប់នេះ។ បញ្ហាដូចគ្នានេះដែរ នៅខេត្តឧត្តរមានជ័យ គឺស្ត្រីវ័យក្មេងម្នាក់ឈ្មោះ សឿន សំអាង អាយុ ២១ឆ្នាំ នៅភូមិគោកខ្ពស់ ឃុំគោកខ្ពស់ ស្រុកបន្ទាយអំពិល បានស្លាប់កាលពីថ្ងៃទី៧ ខែឧសភា កន្លងទៅ នៅពេលដែលគាត់សម្រាលកូនដំបូងនៅមណ្ឌលសុខភាពឃុំគោកខ្ពស់។ បុរសម្នាក់ឈ្មោះ សែ ណន ជាអ្នកភូមិជាមួយស្ត្រីរងគ្រោះ បានអះអាងថា រូបគាត់ត្រូវមេឃុំគោកខ្ពស់ និងគ្រូពេទ្យនៃមណ្ឌលសុខភាព គំរាមកំហែង បន្ទាប់ពីបានផ្សព្វផ្សាយរិះគន់តាមបណ្ដាញសង្គមហ្វេសប៊ុក (Facebook) អំពីករណីគ្រូពេទ្យមិនយកចិត្តទុកដាក់ព្យាបាលបណ្ដាលស្ត្រីវ័យក្មេងស្លាប់នោះ។ លោក សែ ណន បញ្ជាក់ថា មេឃុំគោកខ្ពស់ និងគ្រូពេទ្យមណ្ឌលសុខភាព បានចោទរូបលោកថា បានបរិហារកេរ្តិ៍ ហើយបានកោះហៅរូបលោកឱ្យចូលខ្លួនទៅឆ្លើយបំភ្លឺនៅសាលាឃុំនៅថ្ងៃទី១១ ខែឧសភា៖ ។ ពេលបច្ចុប្បន្ន មជ្ឈដ្ឋានប្រជាពលរដ្ឋ និងអង្គការក្រៅរដ្ឋាភិបាលខ្លះ ពុំមានជំនឿទៅលើមន្ទីរពេទ្យរបស់រដ្ឋ និងគ្រូពេទ្យខ្លះ ថាមានសមត្ថភាពគ្រប់គ្រាន់ និងព្យាបាលប្រជាពលរដ្ឋដោយយកចិត្តទុកដាក់ ប្រកបដោយក្រមសីលធម៌ទេ។ ការមិនជឿជាក់លើគ្រូពេទ្យក្នុងស្រុកនេះ កំពុងធ្វើឱ្យប្រជាពលរដ្ឋខ្មែរដែលមានជំងឺ តែងនាំគ្នាចាកចេញពីប្រទេសទៅព្យាបាលនៅស្រុកថៃ ឬក៏ទៅប្រទេសវៀតណាម ជាដើម។ ទោះយ៉ាងណា មន្ត្រីក្រសួងសុខាភិបាល នៅតែអះអាងថា គ្មានគ្រូពេទ្យរដ្ឋណាម្នាក់ហ៊ានមិនយកចិត្តទុកដាក់ក្នុងការព្យាបាលប្រជាពលរដ្ឋដែលមានជំងឺដូចការរិះគន់នោះទេ។ រដ្ឋលេខាធិការក្រសួងសុខាភិបាល និងជាប្រធានសមាគមគ្រូពេទ្យកម្ពុជា លោក តែ គុយសៀង មានប្រសាសន៍ថា ការរិះគន់របស់មហាជនលើគ្រូពេទ្យរដ្ឋថា មិនយកចិត្តទុកដាក់ចំពោះការព្យាបាលនោះ គឺមិនត្រឹមត្រូវទេ។ លោកបញ្ជាក់ថា បើទោះបីជាប្រទេសអភិវឌ្ឍន៍ដែលមានសម្ភារៈទំនើបៗសម្រាប់ព្យាបាលក៏ដោយ ក៏នៅតែមានមនុស្សស្លាប់ដដែល។ លោកតែ គុយ សៀង មានប្រសាសន៍ទៀតថា ចំពោះស្ត្រីស្លាប់នៅពេលសម្រាលកូនវិញ គឺកាលពីឆ្នាំ២០១០ មានអត្រាខ្ពស់ ដោយ ៤៦០ លើ ១០ម៉ឺនកំណើត។ ក៏ប៉ុន្តែរយៈពេល ៥ឆ្នាំមកនេះ រដ្ឋាភិបាលបានប្រឹងប្រែងយ៉ាងខ្លាំងដើម្បីកាត់បន្ថយចំនួនមាតាដែលស្លាប់នៅពេលសម្រាកកូនឱ្យចុះមកនៅ ១៦០ លើ ១០ម៉ឺនកំណើត។ ទោះយ៉ាងណាមន្ត្រីក្រសួងសុខាភិបាលរូបនេះសន្យាថា នឹងស្រាវជ្រាវទៅលើករណីស្លាប់របស់ស្ត្រីក្នុងពេលសម្រាលកូននៅខេត្តព្រះវិហារ និងខេត្តឧត្តរមានជ័យ ប្រសិនបើមានបណ្ដឹងធ្លាក់មកដល់ដៃរបស់លោក៖ ។ មន្ត្រីក្រសួងសុខាភិបាលពន្យល់ថា ការស្លាប់របស់ម្ដាយនៅពេលសម្រាលកូន ពេលខ្លះមិនអាចបន្ទោសគ្រូពេទ្យបានទាំងអស់ទេ ដូចជាករណីដែលបញ្ជូនអ្នកជំងឺមកមន្ទីរពេទ្យយឺតពេល និងស្ត្រីជាម្ដាយមានអាការៈខុសធម្មតា ដែលក្រុមគ្រួសារមិនធ្លាប់ដឹង ដូចកើតជំងឺឈាមមិនកក ហើយហូរឈាមមិនឈប់ជាដើម៕
|
2015-05-11T14:55:00+07:00
|
rfa.org
|
https://www.rfa.org/khmer/news/health/cvillagers-complain-about-health-service-05112015055334.html
|
033f24bb-ca33-4f15-996a-3c15b9abb6f0
|
មនុស្សជាង១០០នាក់ពុលនំបញ្ចុកនៅខេត្តកំពង់ចាម
|
មនុស្សជាង ១០០នាក់នៅឃុំទំនប់ ស្រុកបាធាយ ខេត្តកំពង់ចាម មានអាការៈពុលបន្ទាប់ពីបានបរិភោគនំបញ្ចុក ដែលលក់នៅក្នុងឃុំ កាលពីព្រឹកថ្ងៃទី៨ ខែឧសភា នេះ។ អ្នកលក់នំបញ្ចុកឋិតក្នុងក្នុងចំណោមអ្នកពុលនំបញ្ចុកទាំងនោះដែរ។ ក្រោយហេតុការណ៍នេះ សមត្ថកិច្ចបញ្ជូននំបញ្ចុកទាំងនោះមកពិនិត្យនៅរាជធានីភ្នំពេញ។ ចំណែកពលរដ្ឋដែលពុលនំបញ្ចុក កំពុងសម្រាកព្យាបាលនៅពេទ្យបង្អែកស្រុកបាធាយ។ របាយការណ៍ចុងក្រោយដែលផ្តល់ដោយអាជ្ញាធរឃុំដែលវិទ្យុអាស៊ីសេរី ទទួលបាននៅល្ងាចថ្ងៃទី៨ ខែឧសភា មនុស្សចំនួន ១០៨នាក់ បានពុលនំបញ្ចុក ក្នុងនោះធ្ងន់ធ្ងរចំនួន ៨នាក់។ អ្នកទាំងនោះមានអាការៈក្អួតចង្អោរ អស់កម្លាំងល្ហិតល្ហៃទន់ដៃជើង វិលមុខ និងរាក។ មកដល់ពេលនេះ អ្នកខ្លះក៏បានវិលត្រឡប់ទៅផ្ទះវិញបណ្ដើរៗហើយ ក្រោយចូលសម្រាកនៅក្នុងមន្ទីរពេទ្យ។ អ្នកពុលនំបញ្ចុកម្នាក់ លោកស្រី គិន ទូច ប្រាប់ថា គ្រាន់តែលោកស្រីពិសានំបញ្ចុកហើយភ្លាម ក៏ចាប់ផ្ដើមវិលមុខក្អួតចង្អោរមិនឈប់។ ទោះបែបនេះ លោកស្រីបន្តទៀតថា ក្រោយពេលចូលសង្គ្រោះនៅមន្ទីរពេទ្យ លោកស្រីបានធូរស្រាលវិញហើយ៖ ។ មិនទាន់មានការពន្យល់ពីសមត្ថកិច្ច អំពីមូលហេតុអ្វីដែលនំបញ្ចុកនោះពុលទេ។ នំបញ្ចុកដែលធ្វើឲ្យពុលក្រុមពលរដ្ឋនោះ គឺជានំបញ្ចុកដែលពលរដ្ឋមួយគ្រួសារបានផលិត និងសម្រាប់លក់ចែកចាយទៅឲ្យពលរដ្ឋនៅក្នុងឃុំ។ ជំទប់ទី១នៃឃុំទំនប់ ស្រុកបាធាយ លោក ឈិន ឈួយ ដែលចុះទៅដល់មន្ទីរពេទ្យឲ្យដឹងថា ក្រោយគ្រូពេទ្យព្យាបាលអ្នកពុលទាំងនោះ អ្នកខ្លះបានធូរស្រាលខ្លះៗហើយ។ លោកថា មិនមានអ្នកបាត់បង់ជីវិតក្នុងហេតុការណ៍នោះឡើយ។ អ្នកពុលទាំងនោះមកពីភូមិផ្សេងៗគ្នាក្នុងឃុំ៖ ។ ទាក់ទងរឿងនេះដែរ អធិការស្រុកបាធាយ លោក សំ ណាល់ ឲ្យដឹងថា ក្រុមការងារខេត្តបានយកសំណាកកម្អួត និងនំបញ្ចុកនៅសេសសល់ទៅធ្វើកោសល្យវិច័យនៅភ្នំពេញ។ លោកឲ្យដឹងទៀតថា សមត្ថកិច្ចមិនបានឃុំខ្លួនអ្នកផលិតនំបញ្ចុកទេ ដោយអ្នកធ្វើនំនោះក៏ពុលនឹងគេដែរ៖ ។ កន្លងមក មានករណីពុលនំបញ្ចុកតែងកើតឡើងនៅតាមបណ្ដាខេត្តក្នុងប្រទេសកម្ពុជា។ សមត្ថកិច្ចមិនទាន់មានចំណាត់ការយ៉ាងណាលើអ្នកធ្វើនំបញ្ចុកនៅឡើយ ខណៈដែលមិនទាន់រកឃើញពីមូលហេតុដែលបណ្ដាលឲ្យនំបញ្ចុកពុលនោះទេ៕
|
2015-05-08T17:40:00+07:00
|
rfa.org
|
https://www.rfa.org/khmer/news/health/more-than-100-people-in-kampongcham-poison-05082015063757.html
|
ed1ebc7d-87a3-43aa-b6f6-4fad5fad4680
|
បុគ្គលិកមន្ទីរពេទ្យបង្អែកស្រុករមាសហែកខេត្តស្វាយរៀងចោទគណៈគ្រប់គ្រងថាបក្ខពួកនិយម
|
បុគ្គលិកមន្ទីរពេទ្យបង្អែកស្រុករមាសហែក ចោទគណៈគ្រប់គ្រងថាប្រកាន់បក្ខពួកនិយម។ ការចោទប្រកាន់នេះ បន្ទាប់ពីក្រុមបុគ្គលិកមើលឃើញថា អ្នកគ្រប់គ្រងបុគ្គលិកពេទ្យឆ្មប និងបុគ្គលិកពេទ្យផ្សេងៗទៀត មិនត្រូវបានតែងតាំងតាមជំនាញទេ គឺតែងតាំងតាមបក្ខពួក និងសែស្រឡាយ។ បញ្ហានេះ បង្កឲ្យបុគ្គលិកមួយចំនួនក្នុងមន្ទីរពេទ្យមួយនេះ អាចនឹងលាឈប់ពីការងារ។ ចំណែកប្រធានការិយាល័យស្រុកប្រតិបត្តិរមាសហែក ច្រានចោលការអះអាងរបស់បុគ្គលិក និងចោទថា មានបុគ្គលខ្លះមិនបានធ្វើឲ្យមានការរីកចម្រើនទេ ថែមទាំងបង្កភាពអវិជ្ជមានក្នុងអង្គភាពទៀតផង។ បុគ្គលិកពេទ្យឆ្មបនៅមន្ទីរពេទ្យបង្អែកស្រុករមាសហែក អះអាងថា ការរៀបចំឲ្យបុគ្គលិកបំពេញការងារក្នុងមន្ទីរពេទ្យមួយនេះមិនត្រូវតាមជំនាញ អាចបង្កការលំបាកយ៉ាងខ្លាំងដល់ក្រុមគ្រូពេទ្យនៅទីនោះ និងអ្នកជំងឺ ជាដើម។ បុគ្គលិកពេទ្យឆ្មបម្នាក់ដែលថ្លែងក្នុងលក្ខខណ្ឌមិនបញ្ចេញឈ្មោះមានបទពិសោធន៍ជំនាញឆ្មប ២០ឆ្នាំ ឲ្យដឹងនៅថ្ងៃទី២ ឧសភា ថា ប្រធានការិយាល័យស្រុកប្រតិបត្តិរមាសហែក លោក ខៀវ សុត្តា ចាត់ចែងបុគ្គលិកតាមបក្ខពួកនិយម ដូចជាបញ្ជូនបុគ្គលិកពេទ្យទៅធ្វើការនៅមណ្ឌលសុខភាពឆ្ងាយៗ ដោយឡែកទុកតែបុគ្គលិកគ្នីគ្នាឯងឲ្យធ្វើការនៅមន្ទីរពេទ្យនេះ មិនត្រឹមត្រូវតាមជំនាញពិតប្រាកដឡើយ។ ជាងនេះទៅទៀត បុគ្គលិកធ្វើការនៅគិលានុបដ្ឋាន បញ្ជូនទៅធ្វើការនៅសាលឆ្មបទៅវិញ ដោយមិនត្រូវតាមជំនាញរបស់ខ្លួន បង្កជាការលំបាកដល់អ្នកជំងឺ។ បន្ថែមពីលើនេះទៀត សម្ភារៈប្រើប្រាស់សម្រាប់ឆ្មបក៏ខ្វះខាត។ អ្នកស្រីអំពាវនាវដល់ក្រសួងសុខាភិបាល ចុះត្រួតពិនិត្យសកម្មភាពគណៈគ្រប់គ្រងមន្ទីរពេទ្យនេះ ដើម្បីភាពងាយស្រួលដល់ក្រុមគ្រូពេទ្យ និងសុខុមាលភាពអ្នកជំងឺ ជាដើម៖ ។ ឆ្លើយតបនឹងការចោទប្រកាន់នេះ ប្រធានការិយាល័យស្រុកប្រតិបត្តិរមាសហែក លោក ខៀវ សុត្តា បដិសេធការលើកឡើងរបស់បុគ្គលិករបស់ខ្លួន ដោយលើកហេតុផលថា រាល់កិច្ចការសំខាន់ទាំងឡាយមិនធ្វើតាមបុគ្គលនោះទេ គឺត្រូវធ្វើឡើងជាសមូហភាព៖ ។ ក្នុងករណីនេះ ប្រធានមន្ទីរសុខាភិបាលខេត្តស្វាយរៀង លោក កែ រដ្ឋា ទទួលស្គាល់ថា សម្ភារៈពេទ្យ គឺប្រាកដជាមានការខ្វះខាត ចំណែកការផ្តល់ពីក្រសួងសុខាភិបាល មកក៏មានការខ្វះខាតដែរ។ លោកថា បុគ្គលិកមន្ទីរពេទ្យឆ្មបមិនពេញចិត្តចំពោះការតែងតាំងប្រធានអគារ ឬនាយសាលផ្នែកសម្ភពរោគស្ត្រី ថែមទាំងស្នើឲ្យដកចេញ ប៉ុន្តែលោកមិនបានធ្វើតាមសំណើបានទេ៖ ។ ទាក់ទិនករណីនេះ នាយកប្រតិបត្តិអង្គការសុខភាពនៅកម្ពុជា (មេឌីខាំ) លោកវេជ្ជបណ្ឌិត ស៊ីន សុមុនី មានប្រសាសន៍ថា គ្រប់មន្ទីរពេទ្យទាំងអស់ត្រូវមានសម្ភារៈ និងថ្នាំពេទ្យគ្រប់គ្រាន់ រួមទាំងបុគ្គលិកធ្វើការដោយការប្ដេជ្ញាចិត្ត និងការគ្រប់គ្រងល្អ ទើបអាចធានាថាជួយសង្គ្រោះអ្នកជំងឺបានល្អ និងដំណើរការងារដ៏ប្រសើរ។ មន្ទីរពេទ្យបង្អែកស្រុករមាសហែក ឋិតនៅភូមតាត្រាវ ឃុំកំពង់ត្រាច ស្រុករមាសហែក មានពេទ្យឆ្មប ៨នាក់ ក្នុងនោះពេទ្យបឋមចំនួន ៥នាក់ និងពេទ្យមធ្យម ៣នាក់ ហើយក្នុង១ខែមានស្ត្រីសម្រាលកូនចាប់ពី ៣០នាក់ដល់ ៤០នាក់៕
|
2015-05-03T15:03:00+07:00
|
rfa.org
|
https://www.rfa.org/khmer/news/health/Staffs-at-Romeasahek-Hospital-in-Svay-Rieng-accused-management-team-of-being-partisan-05032015035705.html
|
d91946ea-2fe8-4c90-b6b4-5ec2fa78522e
|
កម្ពុជាប្ដេជ្ញាទប់ស្កាត់មិនឲ្យមានអ្នកកើតជំងឺអេដស៍ថ្មីទៀតនៅត្រឹមឆ្នាំ២០២០
|
រដ្ឋាភិបាលកម្ពុជា កំពុងបង្កើនការចំណាយថវិកាជាតិប្រមាណ ៣លាន ៧សែនដុល្លារ សម្រាប់រយៈពេល ៣ឆ្នាំទៅមុខ ក្នុងការទិញថ្នាំប្រឆាំងមេរោគអេដស៍ ជួយសង្គ្រោះអ្នកកើតជំងឺអេដស៍នៅទូទាំងប្រទេសនេះចំនួនប្រមាណ ៧ម៉ឺននាក់។ ការបង្កើនការចំណាយថវិកាជាតិនេះ គឺបន្ទាប់ពីមូលនិធិសកល (Global Fund) ដែលធ្លាប់តែផ្ដល់ជំនួយទឹកប្រាក់ប្រមាណ ៥០លានដុល្លារក្នុងមួយឆ្នាំលើគម្រោងប្រឆាំងមេរោគអេដស៍នោះ បានកាត់បន្ថយជំនួយប្រមាណជា ៤០% មក។ មន្ត្រីនៃអាជ្ញាធរជាតិប្រយុទ្ធនឹងជំងឺអេដស៍របស់ប្រទេសកម្ពុជា ឲ្យដឹងថា រាជរដ្ឋាភិបាលបានប្ដេជ្ញាចិត្តហើយថា នឹងប្រឹងប្រែងទប់ស្កាត់បញ្ចប់ការចម្លងមេរោគអេដស៍មិនឲ្យមានអ្នកជំងឺថ្មីនៅត្រឹមឆ្នាំ២០២០ ខាងមុខ។ ការប្ដេជ្ញាចិត្តនេះ គឺជាផែនការមួយដើម្បីឆ្ពោះទៅរកប្រទេសកម្ពុជា គ្មានអ្នកជំងឺអេដស៍ឲ្យបានមុនផែនការកំណត់របស់ពិភពលោកនៅឆ្នាំ២០៣០។ អនុប្រធានអាជ្ញាធរជាតិប្រយុទ្ធនឹងជំងឺអេដស៍ គឺលោកវេជ្ជបណ្ឌិត ទា ផល្លា។ លោកមានប្រសាសន៍នៅក្នុងសន្និសីទកាសែត បន្ទាប់ពីចូលរួមបើកកិច្ចប្រជុំសម្របសម្រួលប្រចាំឆមាសឆ្នាំ២០១៥ សម្រាប់មណ្ឌលមិត្តជួយមិត្ត (MMM) នៅឯខេត្តសៀមរាប កាលពីថ្ងៃទី៣០ ខែមេសា ថា រដ្ឋាភិបាល និងអាជ្ញាធរជាតិប្រយុទ្ធនឹងជំងឺអេដស៍ កំពុងយកចិត្តទុកដាក់លុបបំបាត់ការចម្លង អេច្ឆ.អាយ.វី (HIV) ដើម្បីកុំឲ្យមានអ្នកជំងឺអេដស៍ថ្មីនៅត្រឹមឆ្នាំ២០២០ ខាងមុខ។ លោកវេជ្ជបណ្ឌិត ទា ផល្លា បញ្ជាក់ទៀតថា ក្នុងផែនការលុបបំបាត់មិនឲ្យមានអ្នកជំងឺអេដស៍ថ្មីនេះ អាជ្ញាធរជាតិប្រយុទ្ធនឹងជំងឺអេដស៍ ក៏កំពុងប្រឹងប្រែងលើវិធានការមួយចំនួនទៀត ដើម្បីសង្គ្រោះអ្នកកើតជំងឺអេដស៍មិនឲ្យស្លាប់ទៀតទេ។ លោកវេជ្ជបណ្ឌិត ទា ផល្លា អះអាងថា ក្នុងរយៈពេលជាច្រើនឆ្នាំមកនេះ ដោយសារការប្រឹងប្រែងប្រយុទ្ធនឹងជំងឺអេដស៍នៅកម្ពុជា បានធ្វើឲ្យអត្រាប្រេវ៉ាឡង់នៃអ្នកផ្ទុកមេរោគអេដស៍មានចំនួនថយចុះយ៉ាងទាប៖ ។ អាជ្ញាធរជាតិប្រយុទ្ធនឹងជំងឺអេដស៍ ឲ្យដឹងថា បច្ចុប្បន្ននៅក្នុងប្រទេសកម្ពុជា មានអ្នកផ្ទុកមេរោគអេដស៍ចំនួនប្រមាណ ៧ម៉ឺននាក់ ក្នុងចំណោមនោះ គឺអ្នកដែលមកទទួលថ្នាំពន្យារចំនួនប្រហែល ៥ម៉ឺននាក់។ តាមការនិទស្សន៍បង្ហាញថា ក្នុងចំណោមប្រជាពលរដ្ឋកម្ពុជា ដែលផ្ទុកមេរោគអេដស៍ ៧ម៉ឺននាក់នោះ អាចមានអ្នកស្លាប់ប្រហែល ២.០០០នាក់ក្នុងមួយឆ្នាំៗ។ ដៃគូសហការជាមួយនឹងរដ្ឋាភិបាលកម្ពុជា ដើម្បីប្រយុទ្ធប្រឆាំងនឹងមេរោគអេដស៍ បានលើកសរសើរថា ក្នុងរយៈពេល ៣-៤ឆ្នាំចុងក្រោយនេះ រដ្ឋាភិបាលបានផ្ដោតការយកចិត្តទុកដាក់ និងដោះស្រាយចំពោះបញ្ហាអ្នកកើតជំងឺអេដស៍យ៉ាងច្រើន។ អ្នកសម្របសម្រួលថ្នាក់ជាតិនៃបណ្ដាញអ្នករស់នៅជាមួយមេរោគអេដស៍ក្នុងប្រទេសកម្ពុជា លោក ស៊ន សុធារិទ្ធ មានប្រសាសន៍ថា បន្ថែមពីលើចំនួនអ្នកជំងឺអេដស៍ប្រមាណ ៧ម៉ឺននាក់នៅទូទាំងប្រទេសនោះ កាលពីពេលថ្មីៗចំនួនអ្នកផ្ទុក អេច្ឆ.អាយ.វី (HIV) នៅក្នុងឃុំរកា ស្រុកសង្កែ ខេត្តបាត់ដំបង បានផ្ទុះឡើងជាច្រើនរយនាក់គួរឲ្យចាប់អារម្មណ៍។ លោក ស៊ន សុធារិទ្ធ បញ្ជាក់ទៀតថា ករណីអ្នកផ្ទុកមេរោគអេដស៍នៅឃុំរកា ខេត្តបាត់ដំបង នោះ គឺលោកឃើញរដ្ឋាភិបាលធ្វើអន្តរាគមន៍ទាន់ពេលវេលា ដូចជាចាប់ផ្ដើមសង់អគារមួយសម្រាប់ចែកចាយឱសថដល់អ្នកផ្ទុកមេរោគអេដស៍នៅក្នុងឃុំនោះផ្ទាល់ ដែលស្រុកខ្មែរមិនទាន់មានកម្មវិធីណាដូចនៅឃុំនោះនៅឡើយ។ លោក ស៊ន សុធារិទ្ធ បញ្ជាក់ថា រដ្ឋាភិបាលមិនមែនជួយអន្តរាគមន៍តែផ្នែកសុខាភិបាល ដើម្បីកាត់បន្ថយការឈឺ និងស្លាប់ប៉ុណ្ណោះទេ គឺរដ្ឋាភិបាលកំពុងតែមានផែនការជួយដោះស្រាយបញ្ហាជាច្រើនទៀត៖ ។ ក្រុមអ្នកជំងឺអេដស៍មួយចំនួនឲ្យដឹងថា កាលពីដំបូងនៅពេលដែលគេដឹងថា ខ្លួនឯងមានផ្ទុក អេច្ឆ.អាយ.វី គឺមានការតក់ស្លុត និងអស់សង្ឃឹម ក៏ប៉ុន្តែក្រោយពីមានកម្មវិធីបណ្ដាញចុះអប់រំ និងលើកទឹកចិត្ត គឺពួកគេមានស្មារតីឡើងវិញ និងមានសង្ឃឹមជាថ្មី។ អ្នកជំងឺអេដស៍ម្នាក់ដែលស្កាត់មកពីខេត្តបាត់ដំបង ដើម្បីចូលរួមប្រជុំសម្របសម្រួលប្រចាំឆមាសឆ្នាំ២០១៥ សម្រាប់មណ្ឌលមិត្តជួយមិត្ត (MMM) នៅខេត្តសៀមរាប មានប្រសាសន៍ថា គាត់ផ្ទុកមេរោគអេដស៍ជាច្រើនឆ្នាំមកហើយ គឺគាត់មិនមានអារម្មណ៍តក់ស្លុតទេ។ ប៉ុន្តែអ្វីដែលរូបគាត់ និងអ្នកជំងឺអេដស៍ជាច្រើនទៀតចង់បាន គឺឲ្យរដ្ឋាភិបាល និងក្រុមហ៊ុនផ្សេងៗ ជួយលើកទឹកចិត្ត គឺភាពមិនរើសអើង និងការផ្ដល់ការងារ ដើម្បីឲ្យមានលទ្ធភាពរកកម្រៃប្រចាំថ្ងៃ ពីព្រោះអ្នកផ្ទុកមេរោគ អេច្ឆ.អាយ.វី មួយចំនួនជាអ្នកក្រីក្រ ហើយបើកាលណាគាត់គ្មានការងារធ្វើ គឺគាត់ត្រូវបង្ខំចិត្តធ្វើចំណាកស្រុក៖ ។ មន្ត្រីរដ្ឋាភិបាលកម្ពុជា ឲ្យដឹងថា កាលពីឆ្នាំ២០១២ កន្លងទៅ មូលនិធិសកល (Global Fund) ធ្លាប់បានផ្ដល់ជំនួយជាទឹកប្រាក់ប្រមាណ ៥០លានដុល្លារសហរដ្ឋអាមេរិក មកឲ្យកម្ពុជា ដើម្បីប្រយុទ្ធនឹងជំងឺអេដស៍ក្នុងមួយឆ្នាំៗ។ ក៏ប៉ុន្តែចាប់ពីឆ្នាំ២០១៥ តទៅ មូលនិធិសកល បានកាត់បន្ថយជំនួយនេះប្រហែល ៤០% ជាហេតុធ្វើឲ្យរដ្ឋាភិបាលកម្ពុជា បង្កើនការចំណាយថវិកាជាតិប្រមាណជាង ៣លានដុល្លារអាមេរិក ទៅលើការទិញថ្នាំប្រឆាំងមេរោគអេដស៍ក្នុងរយៈពេល ៣ឆ្នាំទៅមុខ។ ប្រធានគណៈកម្មការសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារីនៃរដ្ឋសភា អ្នកស្រី កែ សុវណ្ណរតន៍ មានប្រសាសន៍ថា អ្នកស្រីគាំទ្រចំពោះការបង្កើនថវិកាជាតិ ចំណាយដើម្បីទិញថ្នាំប្រឆាំងមេរោគអេដស៍នោះ ក៏ប៉ុន្តែអ្នកស្រីចង់ឲ្យការប្រើប្រាស់ថវិកានោះមានតម្លាភាពពិតប្រាកដ៖ ។ គណៈកម្មការសុខាភិបាល សង្គមកិច្ច អតីតយុទ្ធជន យុវនីតិសម្បទា ការងារបណ្ដុះបណ្ដាលវិជ្ជាជីវៈ និងកិច្ចការនារីនៃរដ្ឋសភា ជំរុញឲ្យរដ្ឋាភិបាលត្រូវតែបង្កើនការពិនិត្យយកចិត្តទុកដាក់ទៅលើការផ្ដល់ថ្នាំ និងអាហារូបត្ថម្ភដល់អ្នកជំងឺអេដស៍ឲ្យបានដល់ដៃពិតប្រាកដ ទើបជាវិធានការដ៏មានប្រសិទ្ធភាពក្នុងការប្រយុទ្ធនឹងមេរោគអេដស៍យ៉ាងជោគជ័យ៕
|
2015-05-01T16:34:00+07:00
|
rfa.org
|
https://www.rfa.org/khmer/news/health/Anti-HIV-AIDS-05012015052835.html
|
d19b6e9c-df81-4501-aad2-e4dd05b8aa64
|
គ្រូពេទ្យនៅកំពង់ចាមរត់គេចខ្លួនបន្ទាប់ពីអ្នកជំងឺស្លាប់ពេលកំពុងព្យាបាល
|
គ្រូពេទ្យម្នាក់នៅខេត្តកំពង់ចាម រត់គេចខ្លួនបន្ទាប់ពីអ្នកជំងឺស្លាប់ពេលកំពុងព្យាបាល កាលពីបីថ្ងៃមុន។ គ្រួសារអ្នកជំងឺដែលស្លាប់ កំពុងប្ដឹងគ្រូពេទ្យនេះទៅតុលាការ។ ករណីគ្រូពេទ្យម្នាក់នៅខេត្តកំពង់ចាម ដែលរងការចោទប្រកាន់ថា ធ្វើឲ្យអ្នកជំងឺស្លាប់ពេលព្យាបាល នឹងត្រូវនគរបាលស្រុកបញ្ជូនទៅអាជ្ញាធរខេត្តនៅថ្ងៃទី១ ខែឧសភា។ នាយផ្នែកព្រហ្មទណ្ឌស្រុកបាធាយ លោក សៀន វុត្ថា ឲ្យដឹងថា ការបញ្ជូនករណីនេះ គឺបន្ទាប់ពីអាជ្ញាធរនគរបាលស្រុកបាធាយ បញ្ចប់ការកសាងសំណុំរឿង និងស៊ើបអង្កេតចប់នៅថ្ងៃទី៣០ មេសា៖ ។ លោក សៀន វុត្ថា មិនបានបញ្ជាក់លម្អិតពីលទ្ធផលនៃការស៊ើបអង្កេតទេ ប៉ុន្តែលោកថ្លែងថា ព័ត៌មានទាំងឡាយអំពីករណីនេះ មាននៅក្នុងសំណុំរឿងហើយ។ លោកបញ្ជាក់ទៀតថា គ្រូពេទ្យដែលរងការចោទប្រកាន់ថាធ្វើឲ្យអ្នកជំងឺស្លាប់នៅក្នុងពេលកំពុងព្យាបាលនោះ មានឈ្មោះថា សុខ ប៉េត។ គ្រូពេទ្យរូបនេះកំពុងរត់គេចខ្លួន បន្ទាប់ពីយកសពអ្នកជំងឺទៅចោលនៅមន្ទីរពេទ្យស្ដើងជ័យ ស្រុកជើងព្រៃ ខេត្តកំពង់ចាម។ មន្ត្រីនគរបាលដដែលថ្លែងថា ខាងលោកមិនទាន់បានទទួលព័ត៌មានលម្អិតទេថា តើគ្រូពេទ្យរូបនេះជាគ្រូពេទ្យក្របខ័ណ្ឌ ឬជាគ្រូពេទ្យឈ្នួលឯកជន ពីព្រោះគ្រូពេទ្យនេះមកពីតំបន់ផ្សេង គឺឃុំស្ដើងជ័យ ស្រុកជើងព្រៃ។ ប្ដីអ្នកស្លាប់ដែលរស់នៅភូមិទំនប់ ឃុំទំនប់ ស្រុកបាធាយ ខេត្តកំពង់ចាម គឺលោក ដុះ ដន ថ្លែងថា ប្រពន្ធរបស់លោកឈ្មោះ យិន អ៊ឺន មិនមានជំងឺអ្វីក្រៅពីអាការៈអស់កម្លាំងទេ ពេលទៅរកការព្យាបាលពីគ្រូពេទ្យ សុខ ប៉េត កាលពីថ្ងៃទី២៨ មេសា៖ ។ ព័ត៌មានអំពីអ្នកជំងឺស្លាប់នៅពេលកំពុងព្យាបាលរបស់គ្រូពេទ្យ ត្រូវបានបណ្ដាញព័ត៌មានផ្សព្វផ្សាយជាបន្តបន្ទាប់នៅក្នុងពេលបច្ចុប្បន្ន។ វិទ្យុអាស៊ីសេរី នៅមិនទាន់ទទួលបានការបញ្ជាក់ណាមួយពីគ្រូពេទ្យ ឬមន្ត្រីសុខាភិបាលឃុំស្ដើងជ័យ ស្រុកជើងព្រៃ ទាក់ទងនឹងករណីនៅខេត្តកំពង់ចាម នេះទេ៕
|
2015-05-01T15:19:00+07:00
|
rfa.org
|
https://www.rfa.org/khmer/news/health/Doctor-escapes-after-death-of-patient-05012015041637.html
|
Subsets and Splits
No community queries yet
The top public SQL queries from the community will appear here once available.